(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΣΤ΄

Τρίτη 29 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Περιστερίου, το 19ο Δημοτικό Σχολείο Νέας Ιωνίας, το 7ο Γενικό Λύκειο Νέας Σμύρνης, το Γυμνάσιο Νέας Ερυθραίας, το 2ο Γυμνάσιο Πάτρας, το 2ο Δημοτικό Σχολείο Ψαχνών Ευβοίας, το Γυμνάσιο Κροκέων Λακωνίας και το 2ο Λύκειο Ναυπάκτου, σελ.
3. Επί διαδικαστικού θέματος, σελ.
4. Επί προσωπικού θέματος, σελ.
5. Ανακοινώνεται ότι η Ειδική Επιτροπή Σωφρονιστικού Συστήματος και λοιπών Δομών Εγκλεισμού Κρατουμένων καταθέτει την έκθεσή της, σύμφωνα με το άρθρο 43Α παράγραφος 5 του Κανονισμού της Βουλής, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΟΥΡΑΚΗΣ Α. , σελ.

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΓΚΑΡΑ Α. , σελ.
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΝΙΚΟΛΟΠΟΥΛΟΣ Ν. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΠΑΣ Χ. , σελ.

Β. Επί προσωπικού θέματος:
ΓΕΩΡΓΙΑΔΗΣ Μ. , σελ.
ΔΗΜΗΤΡΙΑΔΗΣ Δ. , σελ.
ΚΑΚΛΑΜΑΝΗΣ Ν. , σελ.

Γ. Επί του σχεδίου νόμου του Υπουργείου Οικονομίας και Ανάπτυξης:
ΑΜΥΡΑΣ Γ. , σελ.
ΑΝΤΩΝΟΠΟΥΛΟΥ Ο. , σελ.
ΑΠΟΣΤΟΛΟΥ Ε. , σελ.
ΓΕΩΡΓΙΑΔΗΣ Μ. , σελ.
ΓΕΩΡΓΙΑΔΗΣ Σ. , σελ.
ΓΚΑΡΑ Α. , σελ.
ΔΑΝΕΛΛΗΣ Σ. , σελ.
ΚΑΜΑΤΕΡΟΣ Η. , σελ.
ΚΑΡΑΓΙΑΝΝΗΣ Ι. , σελ.
ΚΑΤΣΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΩΝΣΤΑΝΤΙΝΕΑΣ Π. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΖΑΡΙΔΗΣ Γ. , σελ.
ΛΟΒΕΡΔΟΣ Α. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΑΡΑΚΗΣ Π. , σελ.
ΜΠΑΡΜΠΑΡΟΥΣΗΣ Κ. , σελ.
ΟΥΡΣΟΥΖΙΔΗΣ Γ. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΣΑΧΙΝΙΔΗΣ Ι. , σελ.
ΣΚΡΕΚΑΣ Κ. , σελ.
ΣΠΙΡΤΖΗΣ Χ. , σελ.
ΣΤΑΪΚΟΥΡΑΣ Χ. , σελ.
ΣΥΝΤΥΧΑΚΗΣ Ε. , σελ.
ΤΖΑΒΑΡΑΣ Κ. , σελ.
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΣΤ΄

Τρίτη 29 Νοεμβρίου 2016

Αθήνα, σήμερα στις 29 Νοεμβρίου 2016, ημέρα Τρίτη και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Το ανωτέρω νομοσχέδιο, μετά την απόφαση την οποία έλαβε η Διαρκής Κοινοβουλευτική Επιτροπή Παραγωγής και Εμπορίου, ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Στο σημείο αυτό θα ήθελα να υπενθυμίσω ότι, σύμφωνα με την απόφαση της Διάσκεψης των Προέδρων της 28ης Νοεμβρίου 2016, η συζήτηση επί της αρχής και επί των άρθρων θα ολοκληρωθεί σε μία συνεδρίαση διαρκείας κατά ανώτατο όριο, όπως προβλέπει ο Κανονισμός, δέκα ωρών. Είναι θέμα του Κανονισμού.

Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός, ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους. Η ομιλία τους περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω, αν και δεν προβλέπεται από τον Κανονισμό της Βουλής, να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ένας ορισμένος ομιλητής από τον Λαϊκό Σύνδεσμο – Χρυσή Αυγή, ένας ορισμένος ομιλητής από τη Δημοκρατική Συμπαράταξη ΠΑΣΟΚ - ΔΗΜΑΡ, ένας ορισμένος ομιλητής από το Κομουνιστικό Κόμμα Ελλάδας, ένας ορισμένος ομιλητής από το Ποτάμι, ένας ορισμένος ομιλητής από τους Ανεξάρτητες Έλληνες, ένας ορισμένος ομιλητής από την Ένωση Κεντρώων και ένας ορισμένος ομιλητής από τους ανεξάρτητους Βουλευτές.

Τέλος, προτείνω η συζήτηση επί της αρχής κι επί των άρθρων να είναι ενιαία.

Ως προς τους χρόνους ομιλίας, προτείνω οι εισηγητές και οι ειδικοί αγορητές να έχουν χρόνο ομιλίας δώδεκα λεπτά, ο αρμόδιος Υπουργός δεκατρία λεπτά, οι λοιποί Υπουργοί και Υφυπουργοί οκτώ λεπτά, ο Πρωθυπουργός –εάν ήταν εδώ- και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας δεκατέσσερα λεπτά, οι Πρόεδροι των υπολοίπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα ομιλητές πέντε λεπτά.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συνεφώνησε.

Κατά συνέπεια τον λόγο έχει η εισηγήτρια του ΣΥΡΙΖΑ κ. Γκαρά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα να τοποθετηθώ επί του Κανονισμού σε σχέση με τη διαδικασία που προτείνατε.

Γνωρίζω πάρα πολύ καλά τις σχετικές κοινοβουλευτικές διαδικασίες, την αρμοδιότητα της Διάσκεψης των Προέδρων και ενημερώθηκα από τον κ. Κωνσταντινόπουλο με λεπτομέρειες για τη χθεσινή συνεδρίαση της Διαρκούς Επιτροπής. Εδώ, όμως, η Ολομέλεια ως κυρίαρχο Σώμα επαναλαμβάνει την πρότασή σας, την πρόταση που απευθύνατε, τηρώντας όλη τη διαδικασία, που ανέφερα κι εσείς αναφέρατε. Θέλω όμως να κάνω ορισμένες επισημάνσεις απολύτως απαραίτητες και να τις θέσω υπ’ όψιν του Σώματος, για να πάρει την απόφαση εδώ ως κυρίαρχο κοινοβουλευτικό Σώμα.

Κύριε Πρόεδρε, ως Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ, διαθέτω μνήμη και μπορώ να θυμηθώ τι έλεγαν οι σημερινοί εισηγητές αυτής της διαδικασίας, που δεν έχει όρια κοινοβουλευτικά. Δεν έχει όρια κοινοβουλευτικά! Κατεπείγον το GPS; Κατεπείγουσες οι εκ των υστέρων επικυρώσεις παράνομων συμβάσεων; Αυτές είναι διατάξεις που υπάρχουν στο παρόν σχέδιο νόμου.

Θυμάμαι, λοιπόν, κυρίες και κύριοι συνάδελφοι, τη νυν πλειοψηφία να λέει ότι αποφασίζουμε και «ντροπολογούμε» εμείς για διαδικασίες που, στο μισό απ’ ό,τι κάνουν αυτοί σήμερα και λιγότερο, είχαμε προκρίνει ως διαδικασίες κατεπείγουσες. Μετατρέπουμε, λέει, την κοινοβουλευτική διαδικασία – λέγανε - σε διαδικασία ξεπλύματος μαύρου χρήματος. Αυτοί που νομιμοποιούν σήμερα τις συμβάσεις, άκυρες συμβάσεις, και που κάνουν προαιρετική την τοποθέτηση των GPS, λέγανε ότι νομιμοποιούμε το ξέπλυμα μαύρου χρήματος με τη διαδικασία του κατεπείγοντος. Λέγανε ότι αυτές οι διαδικασίες είναι ξένες με τη δημοκρατία! Και μόνο μέσα στο 2016 έχουν προσφύγει στη διαδικασία του κατεπείγοντος για το προσφυγικό, για τον κόφτη, για την «ΤΡΑΙΝΟΣΕ», για το τέμενος, για την «COSCO», για την υπηρεσία πολιτικής αεροπορίας και για άλλα θέματα, τα οποία δεν είχαν χαρακτήρα κατεπείγοντος, αποκτούσαν από μία Κυβέρνηση που δεν έχει σχέδιο, όπως αποδείχθηκε, που βλέπει και κάνει και που ό,τι της σερβίρουν, το σερβίρει στην Εθνική Αντιπροσωπεία.

Κύριε Πρόεδρε, σας παρακαλώ πάρα πολύ να θέσετε σε συζήτηση από την πλευρά του κυρίαρχου οργάνου, που μπορεί να ανατρέψει όλες τις αποφάσεις της Διάσκεψης των Προέδρων και των επιτροπών, για τον κατεπείγοντα χαρακτήρα και τουλάχιστον οι Κοινοβουλευτικές Ομάδες να πάρουν την ευθύνη να εξαιρέσουν από το σημερινό σχέδιο νόμου αυτά περί συμβάσεων και GPS, ειδάλλως, έχουμε μια Πλειοψηφία που δεν μεταφέρει απλώς αμάσητα ό,τι της λένε, αλλά είναι και βαποράκι συμφερόντων. Το λέω ανοιχτά αυτό, είναι βαποράκι συμφερόντων!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Κύριε Υπουργέ, κυρίες και κύριοι Βουλευτές, δεν θα σχολιάσω όσα ανέφερε ο συνάδελφος κ. Λοβέρδος, διότι η πρακτική τους τα προηγούμενα χρόνια έχει αποδείξει το πώς συμπεριφέρονταν και ποια συμφέροντα εξυπηρετούσαν. Το κατεπείγον ήταν μια πρακτική που το εισήγαγαν στη Βουλή οι ίδιοι κι εμείς προσπαθώντας να βγάλουμε τη χώρα από την κρίση και να φέρουμε μια σταθερότητα, χρησιμοποιούμε διαφορετικές διαδικασίες. Παρ’ όλα αυτά υπάρχουν μεταβατικές διαδικασίες και μεταβατικές διατάξεις που έχουμε υποχρεωθεί να περάσουμε γρήγορα, στο πλαίσιο μιας διαπραγμάτευσης, η οποία είναι ακόμα ανοιχτή και έχουμε δεσμεύσεις στα όρια χρόνου.

Ωστόσο, με την ευκαιρία της συζήτησης και του σημερινού νομοσχεδίου, θα μου επιτρέψετε να κάνω μια αναφορά…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, εγώ πρότεινα κάτι. Με συνδέσατε κανονικά; Σας πρότεινα να το βάλετε στο Σώμα…

**ΑΝΑΣΤΑΣΙΑ ΓΚΑΡΑ:** Γιατί με διακόπτετε, κύριε Λοβέρδο, ενώ έχω τον λόγο;

**ΑΝΔΡΕΑΣ ΛΟΒΕΡΔΟΣ:** …κι εσείς είπατε να ανέβειη συνάδελφος να μιλήσει; Κακώς το κάνατε. Σας έκανα μια πρόταση. Πρέπει να σέβεστε τις Κοινοβουλευτικές Ομάδες. Δεν φταίει η συνάδελφος! Εσείς την καλέσατε στο Βήμα! Σας έκανα μια πρόταση. Αυτήν την πρόταση την απορρίψατε; Να μου το πείτε. Να μου το πείτε τώρα.

**ΠΡΟΕΔΡΕΥΩΝ (Δημήτριος Κρεμαστινός):** Σταματήστε, κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε, δεν σταματώ. Δεν σταματάμε! Σας έκανα μια πρόταση. Θα πρέπει να μας πείτε τι κάνετε την πρότασή μας αυτή. Την απορρίπτετε; Σας πρότεινα να το θέσετε στο Σώμα. Είμαστε Κοινοβουλευτική Ομάδα εκλεγμένη του ελληνικού λαού και μας αψηφάτε;

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κυρία συνάδελφε.

**ΑΝΔΡΕΑΣ ΛΟΒΕΡΔΟΣ:** Δεν πρόκειται να συνεχίσει, κύριε Πρόεδρε. Δυστυχώς! Υπονομεύετε τη διαδικασία που έχετε υποχρέωση να διευθύνετε. Θα μου πείτε αν δέχεστε ή αν απορρίπτετε την πρότασή μου και γιατί δεν τη βάλατε στο Σώμα.

**ΑΝΑΣΤΑΣΙΑ ΓΚΑΡΑ:** Μπορώ να συνεχίσω εγώ, ενώ έχω τον λόγο, τουλάχιστον;

**ΑΝΔΡΕΑΣ ΛΟΒΕΡΔΟΣ:** Όχι, κυρία συνάδελφε. Με συγχωρείτε πάρα πολύ.

**ΑΝΑΣΤΑΣΙΑ ΓΚΑΡΑ:** Ναι, αλλά έπρεπε να μιλήσετε και να τοποθετηθείτε πριν ξεκινήσω την τοποθέτησή μου.

**ΑΝΔΡΕΑΣ ΛΟΒΕΡΔΟΣ:** Δεν φταίτε εσείς. Σας παρακάλεσα να περιμένουμε. Ακούστε την πρόταση. Είστε Πλειοψηφία. Απευθύνεται και σ’ εσάς. Το αίτημα το αποδέχεστε ή το απορρίπτετέ;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΑΝΔΡΕΑΣ ΛΟΒΕΡΔΟΣ:** Είμαι Κοινοβουλευτικός Εκπρόσωπος.

Κύριε Πρόεδρε, έχω το δικαίωμα να μιλήσω.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, μιλήσατε.

Τον λόγο έχει η κ. Γκαρά.

**ΑΝΔΡΕΑΣ ΛΟΒΕΡΔΟΣ:** Δεν έχει τον λόγο η κ. Γκαρά.

**ΠΡΟΕΔΡΕΥΩΝ (Δημήτριος Κρεμαστινός):** Όταν τελειώσει, τότε θα ...

**ΑΝΔΡΕΑΣ ΛΟΒΕΡΔΟΣ:** Έχετε εσείς τον λόγο. Όσο περιφρονείτε το Σώμα…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, πρώτον, όταν μιλάει ο εισηγητής…

**ΑΝΔΡΕΑΣ ΛΟΒΕΡΔΟΣ:** Αφήστε τα αυτά, κύριε Πρόεδρε. Σας κάνω πρόταση. Θέλω να μου πείτε.

**ΠΡΟΕΔΡΕΥΩΝ (Δημήτριος Κρεμαστινός):** …κανένας δεν μπορεί να τον διακόψει, κατά τον Κανονισμό.

**ΑΝΔΡΕΑΣ ΛΟΒΕΡΔΟΣ:** Αυτά είναι…

Εδώ είμαστε η Βουλή των Ελλήνων. Εσείς θα έπρεπε να δώσετε τον λόγο στο Σώμα.

**ΠΡΟΕΔΡΕΥΩΝ (Δημήτριος Κρεμαστινός):** Θα έπρεπε προτού λάβει τον λόγο…

**ΑΝΔΡΕΑΣ ΛΟΒΕΡΔΟΣ:** Να δώσετε τον λόγο στην Πλειοψηφία. Απορρίπτεται η πρόταση;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, θα με αναγκάσετε να εφαρμόσω τον Κανονισμό. Παρακαλώ, Καθίστε κάτω.

Κυρία Γκαρά, συνεχίστε.

**ΑΝΔΡΕΑΣ ΛΟΒΕΡΔΟΣ:** Όχι, δεν κάθομαι.

Ρωτήστε το Σώμα, ειδάλλως συμμετέχετε σε κάτι, στο οποίο δεν δικαιούστε να συμμετέχετε.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κυρία Γκαρά.

**ΑΝΔΡΕΑΣ ΛΟΒΕΡΔΟΣ:** Αντίκειται στον Κανονισμό. Εφαρμόστε τον Κανονισμό σε όλα.

**ΑΝΑΣΤΑΣΙΑ ΓΚΑΡΑ:** Παρακαλώ πολύ. Ο χρόνος μου να μηδενιστεί για να ξεκινήσω από την αρχή.

Κύριε Λοβέρδο, μόλις ολοκληρώσω, αφού ο Πρόεδρος μου δίνει τον λόγο, θα τοποθετηθείτε.

**ΑΝΔΡΕΑΣ ΛΟΒΕΡΔΟΣ:** Δεν απευθύνομαι σ’ εσάς.

**ΑΝΑΣΤΑΣΙΑ ΓΚΑΡΑ:** Μου τον έχει δώσει. Έχω ξεκινήσει.

**ΑΝΔΡΕΑΣ ΛΟΒΕΡΔΟΣ:** Εφαρμόστε τον Κανονισμό, όπως ορίζει.

**ΑΝΑΣΤΑΣΙΑ ΓΚΑΡΑ:** Κύριε Πρόεδρε, με συγχωρείτε, αλλά σε τέτοιες συνθήκες νομίζω ότι δεν μπορούμε να κάνουμε συζήτηση. Παρακαλώ τον κύριο συνάδελφο να σεβαστεί ότι μου έχετε δώσει τον λόγο. Πρέπει να τοποθετηθώ.

Άλλωστε, έχουμε μια πολύ σοβαρή συζήτηση να κάνουμε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Καταθέσαμε μια πρόταση. Εφαρμόστε τον Κανονισμό και πείτε ότι απορρίπτετε αυτό που προτείνω.

**ΑΝΑΣΤΑΣΙΑ ΓΚΑΡΑ:** Κύριε Λοβέρδο, το Σώμα έχει συναινέσει να πάμε με αυτήν τη διαδικασία πριν μπείτε εσείς στην Αίθουσα. Μετά πήρατε τον λόγο.

**ΑΝΔΡΕΑΣ ΛΟΒΕΡΔΟΣ:** Εδώ είναι θέμα κοινοβουλευτικής τάξης. Θέλω να μου απαντήσετε.

**ΑΝΑΣΤΑΣΙΑ ΓΚΑΡΑ:** Ναι. Όμως, μιλάτε στον χρόνο μου, ο χρόνος μου τρέχει κι έχω ήδη τον λόγο. Είμαι η μόνη, η οποία δικαιούμαι να μιλώ αυτήν τη στιγμή. Κι εσείς δεν σέβεστε εμένα ως συνάδελφο.

Σας παρακαλώ, κύριε Λοβέρδο.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Γκαρά, συνεχίστε.

**ΑΝΑΣΤΑΣΙΑ ΓΚΑΡΑ:** Για τέταρτη φορά ο κύριος Πρόεδρος μου δίνει τον λόγο.

**ΑΝΔΡΕΑΣ ΛΟΒΕΡΔΟΣ:** Θέλω να μου απαντήσετε. Εφαρμόστε τον Κανονισμό.

**ΑΝΑΣΤΑΣΙΑ ΓΚΑΡΑ:** Στα πλαίσια της καλής κοινοβουλευτικής πρακτικής, εγώ τι πρέπει να πράξω, κύριε Λοβέρδο;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, πρέπει να ρωτήσετε το Σώμα.

**ΑΝΔΡΕΑΣ ΛΟΒΕΡΔΟΣ:** Εδώ εκλεχθήκατε για να εφαρμόσετε τον Κανονισμό. Κάνατε λάθος που καλέσατε τη συνάδελφο στο Βήμα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, Καθίστε στη θέση σας.

**ΑΝΔΡΕΑΣ ΛΟΒΕΡΔΟΣ:** Δεν θα καθίσω, αν δεν μου πείτε πώς θα χειριστείτε την πρόταση.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα διακοπεί η ομιλία της συναδέλφου.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, εγώ διευθύνω τη συνεδρίαση. Δεν θα διακοπεί ο εισηγητής. Θα τελειώσει και θα σας απαντήσω.

**ΑΝΔΡΕΑΣ ΛΟΒΕΡΔΟΣ:** Δεν θα καθίσω, αν δεν μου απαντήσετε.

**ΠΡΟΕΔΡΕΥΩΝ (Δημήτριος Κρεμαστινός):** Δεν κανονίζετε εσείς τη διαδικασία.

**ΑΝΑΣΤΑΣΙΑ ΓΚΑΡΑ:** Έχουμε ήδη ερωτηθεί κι έχουμε συναινέσει, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Πείτε μου.

**ΠΡΟΕΔΡΕΥΩΝ (Δημήτριος Κρεμαστινός):** Δεν είμαι υποχρεωμένος να σας πω. Θα απαντήσω μόλις τελειώσει η κ. Γκαρά. Δεν δικαιούστε να διακόπτετε τη διαδικασία.

**ΑΝΔΡΕΑΣ ΛΟΒΕΡΔΟΣ:** Εάν νομίζετε ότι μας εξέλεξε ο ελληνικός λαός εδώ για να μας περιφρονείτε, κάνετε λάθος.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, Καθίστε.

**ΑΝΔΡΕΑΣ ΛΟΒΕΡΔΟΣ:** Εγώ είμαι η έκφραση της λαϊκής κυριαρχίας.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα διακόψουμε τη διαδικασία της Βουλής.

**ΑΝΔΡΕΑΣ ΛΟΒΕΡΔΟΣ:** Όσο προσβάλλετε τις δημοκρατικές διαδικασίες, δεν θα υποχωρήσουμε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, Καθίστε.

**ΑΝΔΡΕΑΣ ΛΟΒΕΡΔΟΣ:** Όσο προσβάλλετε τη δημοκρατία, θα σας το τονίζουμε.

**ΠΡΟΕΔΡΕΥΩΝ (Δημήτριος Κρεμαστινός):** Δεν δικαιούστε να είστε εσείς πάνω από τη Βουλή. Καθίστε.

**ΓΕΩΡΓΙΟΣ ΚΑΪΣΑΣ:** … (δεν ακούστηκε)

**ΓΙΑΝΝΗΣ ΚΟΥΤΣΟΥΚΟΣ:** Είστε η Πλειοψηφία. Τι φοβάστε;

**ΑΝΔΡΕΑΣ ΛΟΒΕΡΔΟΣ:** Καλέστε το Σώμα να αποφασίσει.

**ΑΝΑΣΤΑΣΙΑ ΓΚΑΡΑ:** Πριν πάρετε τον λόγο, ερωτήθηκε το Σώμα, κύριε Λοβέρδο και συναινέσαμε.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσω μόλις τελειώσει η εισηγήτρια.

**ΑΝΔΡΕΑΣ ΛΟΒΕΡΔΟΣ:** … (δεν ακούστηκε)

**ΠΡΟΕΔΡΕΥΩΝ (Δημήτριος Κρεμαστινός):** Δεν θα κανονίσετε εσείς τη διαδικασία της Βουλής. Εδώ υπάρχει Βουλή, υπάρχει Κανονισμός.

**ΑΝΔΡΕΑΣ ΛΟΒΕΡΔΟΣ:** Πρέπει να τον σεβαστείτε.

**ΠΡΟΕΔΡΕΥΩΝ (Δημήτριος Κρεμαστινός):** Προεδρεύω εγώ αυτήν τη στιγμή. Άκουσα την άποψή σας. Δεν θα την επιβάλλετε. Καθίστε, παρακαλώ.

**ΑΝΔΡΕΑΣ ΛΟΒΕΡΔΟΣ:** Όχι, βέβαια. Η δημοκρατία δίνει τη λύση. Καλέστε το Σώμα να αποφασίσει.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα γίνει αυτό που λέτε. Θα απαντήσω μόλις τελειώσει η κ. Γκαρά. Εφόσον εδόθη ο λόγος, δεν προβλέπεται από τον Κανονισμό να γίνει διακοπή και να αρχίσει συζήτηση. Θα έπρεπε…

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΑΝΔΡΕΑΣ ΛΟΒΕΡΔΟΣ:** Θα μας πείτε αν δέχεστε ή αν απορρίπτετε την πρόταση της Δημοκρατικής Συμπαράταξης.

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσω μόλις τελειώσει η κ. Γκαρά. Εφόσον εδόθη ο λόγος, δεν προβλέπεται από τον Κανονισμό να γίνει διακοπή και να αρχίσει συζήτηση. Εδόθη ο λόγος, θα έπρεπε…

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε, απαντήστε μου σε ένα θέμα.

**ΠΡΟΕΔΡΕΥΩΝ (Δημήτριος Κρεμαστινός):** Θα μιλάτε εσείς συνέχεια; Ωραία, λοιπόν, μιλάτε εσείς να μη μιλάμε εμείς.

**ΑΝΔΡΕΑΣ ΛΟΒΕΡΔΟΣ:** Σας έκανα μια πρόταση, πείτε μου.

**ΠΡΟΕΔΡΕΥΩΝ (Δημήτριος Κρεμαστινός):** Σας είπα.

**ΑΝΔΡΕΑΣ ΛΟΒΕΡΔΟΣ:** Τι μου είπατε;

**ΠΡΟΕΔΡΕΥΩΝ (Δημήτριος Κρεμαστινός):** Ότι εφόσον άρχισε την ομιλία του η εισηγήτρια, θα τελειώσει και θα σας απαντήσω. Τίποτα παραπάνω.

**ΑΝΔΡΕΑΣ ΛΟΒΕΡΔΟΣ:** Θα μου απαντήσετε τότε;

**ΠΡΟΕΔΡΕΥΩΝ (Δημήτριος Κρεμαστινός):** Όταν τελειώσει, σας το είπα από την αρχή αυτό.

**ΑΝΔΡΕΑΣ ΛΟΒΕΡΔΟΣ:** Θα μου απαντήσετε τότε, εντάξει.

**ΠΡΟΕΔΡΕΥΩΝ (Δημήτριος Κρεμαστινός):** Σας το είπα από την αρχή, δεν σας το είπα τώρα. Σας το είπα από την αρχή. Παρακαλώ, να σεβαστούμε τη Βουλή και τον Κανονισμό της.

Συνεχίστε κυρία Γκαρά.

**ΑΝΔΡΕΑΣ ΛΟΒΕΡΔΟΣ:** Εσείς δεν τη σέβεστε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, καθίστε. Θα σας απαντήσω.

**ΑΝΔΡΕΑΣ ΛΟΒΕΡΔΟΣ:** Και από ό,τι βλέπω και τον Κανονισμό δεν τον γνωρίζετε, συμβουλεύεστε τη γραμματεία.

**ΠΡΟΕΔΡΕΥΩΝ (Δημήτριος Κρεμαστινός):** Δεν χρειάζεται να συμβουλεύομαι, έχω μπροστά μου τον Κανονισμό.

**ΑΝΔΡΕΑΣ ΛΟΒΕΡΔΟΣ:** Σας τον φέρανε μετά από πέντε λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Τον έχω μπροστά μου και θα απαντήσω.

**ΑΝΔΡΕΑΣ ΛΟΒΕΡΔΟΣ:** Είναι στοιχειώδες όταν μια Κοινοβουλευτική Ομάδα…

**ΠΡΟΕΔΡΕΥΩΝ (Δημήτριος Κρεμαστινός):** Θα απαντήσω.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Είστε στο ίδιο κόμμα;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Νικολόπουλε, όπως ξέρετε, ο Πρόεδρος της Βουλής, ο Προεδρεύων…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Είστε υπερκομματικός, το ξέρω.

**ΠΡΟΕΔΡΕΥΩΝ (Δημήτριος Κρεμαστινός):** …είναι υποχρεωμένος να εφαρμόσει τον Κανονισμό.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Όχι, το λέω, γιατί είπε βαριές κατηγορίες στο πρόσωπό σας.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε...

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σκεφτείτε να μην ήσασταν και στο ίδιο κόμμα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΑΝΑΣΤΑΣΙΑ ΓΚΑΡΑ:** Μπορώ να συνεχίσω, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Μετά και από αυτήν την οκτάλεπτη-εννιάλεπτη περίπου διακοπή και μετά το πρωινό σόου που μόλις ζήσαμε, παρακαλώ να μηδενιστεί ο χρόνος μου.

Ευχαριστώ, κύριε Πρόεδρε.

Προτείνω να επιστρέψουμε σε σοβαρά ζητήματα και επίκαιρα μάλιστα που απασχολούν κυρίως τους συμπολίτες μας, αλλά και τη χώρα συνολικά και κυρίως τους επαγγελματίες και τους εργαζόμενους αυτής της χώρας. Και με την ευκαιρία συζήτησης του παρόντος νομοσχεδίου, θα ήθελα να αναφερθώ γενικότερα στη ζητήματα της οικονομίας.

Η επιτυχής ολοκλήρωση της πρώτης αξιολόγησης, καθώς και το προσεχές κλείσιμο της δεύτερης αξιολόγησης, η συζήτηση για την ελάφρυνση του χρέους, συνοδευόμενα και από απαραίτητες μεταρρυθμίσεις δημιουργούν δεδομένα πολιτικής και δημοσιονομικής σταθερότητας, στήριξη της οικονομίας και της εργασίας και κυρίως, την απελευθέρωση ενός σημαντικού κοινωνικού και αναπτυξιακού δυναμικού στη χώρα. Κυρίως, όμως, δημιουργούν ένα ευρύτερο δυναμικό πεδίο προοπτικής, προκειμένου με σταθερά βήματα να βγει η χώρα από την κρίση και να βάλουμε ένα τέλος στην ύφεση, την ανεργία και τη λιτότητα.

Με σχέδιο, με μικρές και μεγάλες παρεμβάσεις, με δημοκρατικές τομές, με κοινωνική συνοχή, με εκσυγχρονισμό του δημόσιου τομέα, με ενίσχυση της γεωπολιτικής θέσης της χώρας και με στήριξη των υγειών δυνάμεων μπορούμε να γυρίσουμε σελίδα και να περάσουμε σε ένα κεφάλαιο ανάπτυξης και δημιουργίας, σε ένα κεφάλαιο για μια άλλη Ελλάδα που όλοι, πιθανόν όλοι, επιθυμούμε.

Γνωρίζουμε πολύ καλά τις δυσκολίες που υπάρχουν, γνωρίζουμε τις παθογένειες, γνωρίζουμε και τα εμπόδια. Ωστόσο, είμαστε αποφασισμένοι να γυρίσουμε αυτή τη σελίδα και να αλλάξουμε παραγωγικό και αναπτυξιακό μοντέλο προς όφελος της κοινωνίας. Συχνά τον τελευταίο καιρό τίθεται το ερώτημα τι ανάπτυξη θέλουμε και πάνω σε αυτό το ερώτημα συγκρούονται δυο κόσμοι.

Ας αναφέρουμε πρώτα τι ανάπτυξη δεν θέλουμε. Εμείς δεν θέλουμε μια επίπλαστη ανάπτυξη με δανεικά. Δεν θέλουμε μια ανάπτυξη των offshore και των τυχοδιωκτικών funds. Δεν θέλουμε ανάπτυξη των κερδοσκόπων, των εθνικών εργολάβων, των φίλων και των πολιτών. Δεν θέλουμε την ανάπτυξη των λίγων που λεηλατεί τα δικαιώματα των πολλών. Δεν θέλουμε μια ανάπτυξη των κουμπάρων, των τυχάρπαστων, του λαθρεμπορίου, της διαπλοκής, της γραφειοκρατίας, του χαμηλού κόστους εργασίας, των επενδύσεων φάντασμα.

Και να, σαν να περιέγραψα την Ελλάδα του πολύ πρόσφατου παρελθόντος, αλλά και τα όνειρα που έχουν αρκετοί συνάδελφοί μας για τη χώρα και για ένα μοντέλο που επί δεκαετίες υπηρέτησαν.

Εμείς από την άλλη, κύριοι συνάδελφοι, εργαζόμαστε για μια δίκαιη ανάπτυξη, που ενισχύει την επιχειρηματικότητα με σεβασμό στην εργασία και την ποιότητα προϊόντος. Μια ανάπτυξη που δεν θα έχει αποκλεισμούς και τα οφέλη θα μοιράζονται στο σύνολο της κοινωνίας. Μια ανάπτυξη που θα προστατεύει τα δημόσια αγαθά, θα τα αξιοποιεί για το κοινό συμφέρον. Ένα μοντέλο που θα ενισχύει την παραγωγή, την κυκλική οικονομία, την εξωστρέφεια και θα σέβεται το περιβάλλον.

Κυρίες και κύριοι Βουλευτές, στο παραγωγικό και κοινωνικό μοντέλο που εμείς υπηρετούμε θέλουμε έναν ισχυρό δημόσιο τομέα, αξιοποιώντας τη δυναμική που δίνει στην αγορά εργασίας και την οικονομία ο βραχίονας των δημοσίων επενδύσεων.

Θέλουμε ένα δημόσιο τομέα με σύγχρονες υπηρεσίες, ψηφιοποιημένες, απλές διαδικασίες που θα απευθύνονται σε όλους τους πολίτες.

Εκατομμύρια ευρώ δαπανήθηκαν τα προηγούμενα χρόνια και ψηφιοποιημένες υπηρεσίες δεν έχουμε δει ακόμα. Μόνο τους τελευταίους μήνες έχουν αρχίσει στήνονται οι πλατφόρμες αυτές και σε κάποιες υπηρεσίες λειτουργούν.

Θέλουμε λοιπόν, έναν δημόσιο τομέα που θα βελτιώνει συνεχώς τις δημόσιες υποδομές και έναν δημόσιο τομέα που θα υπηρετεί το κοινωνικό όφελος. Θέλουμε έναν δημόσιο τομέα που θα υπηρετεί και την ιδιωτική οικονομία και θα δημιουργεί ένα φιλικό περιβάλλον για το επιχειρείν και τις επενδύσεις.

Μια από τις μεγάλες παθογένειες στη χώρα μας είναι οι κακές δημόσιες υπηρεσίες, η γιγαντωμένη γραφειοκρατία, το μεγάλο κόστος και ο χρόνος, με τους επαγγελματίες πολλές φορές να δεινοπαθούν μπλεγμένοι στα γρανάζια της γραφειοκρατίας και να μην ξεπλέκουν ποτέ, μη ολοκληρώνοντας επενδύσεις. Είναι ένα σύστημα εν τέλει που γεννά και στηρίζει τη μίζα και τη διαπλοκή και πολλοί υπηρέτησαν και συνέχισαν αυτό το σύστημα.

Συχνά επαναλαμβάνουμε πως η μικρομεσαία αγορά είναι η ο βραχίονας της ελληνικής οικονομίας. Για τη στήριξη λοιπόν και την ευελιξία της ιδιωτικής οικονομίας και του επιχειρείν, δημιουργούμε ένα πλαίσιο χρηματοδοτικής στήριξης σύγχρονων υπηρεσιών αλλά και διευκόλυνσης για τους εν ενεργεία επαγγελματίες που επλήγησαν ήδη από την κρίση.

Γνωρίζουμε όλοι ότι ήδη τρέχουν τέσσερα προγράμματα του αναπτυξιακού νόμου, ο οποίος σχεδιάστηκε ώστε να υπάρχει διασπορά κονδυλίων στη μικρομεσαία αγορά.

Παρά τις προβλέψεις από την Αντιπολίτευση ότι δεν θα ενεργοποιηθεί ποτέ ο αναπτυξιακός νόμος ή θα αργήσει πολύ χωρίς να εξυπηρετεί τα συμφέροντα των μικρομεσαίων επαγγελματιών, το επιχειρηματικό ενδιαφέρον είναι ήδη μεγάλο, αφού πρώτα ελέγξαμε και τακτοποιήσαμε την προίκα που μας άφησαν κυβερνήσεις από παλαιότερους αναπτυξιακούς νόμους.

Να σημειώσω ότι οι παλαιότερες κυβερνήσεις εργάζονταν με υποσχέσεις και μόνο, καθώς ενέτασσαν επενδυτικά σχέδια σε αναπτυξιακούς νόμους, χωρίς να υπάρχουν τα απαραίτητα κονδύλια για καλύψουν τα επενδυτικά σχέδια. Αυτή ήταν, άλλωστε, η ανάπτυξη που οραματίζονταν.

Συνεχίζοντας, γνωρίζουμε ότι ήδη τρέχουν τα προγράμματα του ΕΣΠΑ με τεράστιο επίσης ενδιαφέρον χιλιάδων επαγγελματιών. Ξεκίνησαν τα πρώτα προγράμματα του Προγράμματος Αγροτικής Ανάπτυξης για τον αγροτικό και μεταποιητικό κόσμο. Ξεκίνησε νέο πρόγραμμα «Εξοικονομώ», ενώ αξιοποιείται και το πλεόνασμα από το Πρόγραμμα Δημοσίων Επενδύσεων.

Ενισχύουμε και χρηματοδοτικά την έρευνα και την τεχνολογία, κυρίως για τους νέους επιστήμονες. Επίσης, ήδη σχεδιάζεται η δημιουργία Ταμείου Συμμετοχών, ενώ αξιοποιούμε και το πακέτο Γιούνκερ και τη συνεργασία με την Ευρωπαϊκή Τράπεζα Επενδύσεων.

Παράλληλα, δημιουργούμε ένα πλαίσιο ρυθμίσεων στην αγορά με τη ρύθμιση των κόκκινων δανείων, τις εκατό δόσεις που έδωσαν ανάσα σε χιλιάδες συμπολίτες μας, τον συμψηφισμό οφειλών και τον νόμο για την «δεύτερη ευκαιρία».

Να θυμίσω ότι έχει εισαχθεί και συζητείται το νέο πλαίσιο για την απλοποίηση της αδειοδότησης επιχειρήσεων. Ιδρύεται επιχείρηση μέσω γνωστοποίησης με ένα και μόνο e-mail, ενώ έχει ήδη ψηφιστεί εδώ στη Βουλή η σύσταση ανοικτού καταπιστευτικού λογαριασμού και η κατάργηση της ποινικής δίωξης για τον ΟΑΕΕ.

Απορώ πώς ισχυρίζεται ακόμα η Νέα Δημοκρατία ότι στηρίζει την επιχειρηματικότητα, όταν ποινικοποιούσε τους επαγγελματίες για οφειλές ύψους 5.000 ευρώ!

Κυρίες κύριοι συνάδελφοι, για εμάς η στήριξη και η οργάνωση του επιχειρείν και της ιδιωτικής οικονομίας έχει στρατηγικό προσανατολισμό. Στα πλαίσια αυτά φέρνουμε σήμερα προς ψήφιση το νομοσχέδιο για τις Υπηρεσίες Μίας Στάσης και άλλες ρυθμιστικές διατάξεις που αφορούν σε επαγγελματικές ομάδες ή τη βελτίωση του νομοθετικού πλαισίου και την απλοποίηση αυτού.

Πολύ συνοπτικά θα αναφερθώ στις διατάξεις του νομοσχεδίου, καθώς χθες στις επιτροπές αναλύθηκαν σχεδόν όλα τα άρθρα που προβλέπει το νομοσχέδιο. Σήμερα διευρύνουμε και εξελίσσουμε τον θεσμό των «Υπηρεσιών Μίας Στάσης», φέρνοντας μία καινοτομία για τα ελληνικά δεδομένα, την ηλεκτρονική «Υπηρεσία Μίας Στάσης».

Με τον ν.3853/2010 καθιερώθηκε για πρώτη φορά η διαδικασία Μίας Στάσης για τη σύσταση εμπορικών εταιρειών, με αρκετά θετικά αποτελέσματα. Με τη διαδικασία αυτή οι ενδιαφερόμενοι για να συστήσουν μία εταιρεία, προσωπική ή κεφαλαιουχική, προσέρχονταν σε ένα σημείο και εκεί ολοκλήρωναν τόσο τη σύσταση του νομικού προσώπου όσο και την εφαρμογή στο φορολογικό μητρώο. Αλλά, έφτανε μέχρι εκεί.

Με τη θεσμοθέτηση των ηλεκτρονικών Υπηρεσιών Μίας Στάσης εισάγεται μία καινοτομία από εμάς, η οποία συναντάται σε ελάχιστες χώρες της Ευρώπης ακόμη και σήμερα. Ο ενδιαφερόμενος επιχειρηματίας θα μπορεί ηλεκτρονικά να καταθέσει όλα τα απαραίτητα δικαιολογητικά σε μία ηλεκτρονική φόρμα και μέσα σε μία ημέρα θα έχει πραγματοποιήσει τη σύσταση της εταιρείας του, διαθέτοντας νομική υπόσταση, εταιρικό ΑΦΜ, κλειδάριθμο στο taxisnet και να έχει ολοκληρώσει την εγγραφή του στα ασφαλιστικά ταμεία, με μία και μόνο πράξη.

Η ρύθμιση αυτή θα συμβάλλει στην καλύτερη λειτουργία της αγοράς, στην άρση αδικαιολόγητων εμποδίων στον ανταγωνισμό, αλλά και στη μείωση των διοικητικών βαρών, ιδίως για μικρομεσαίες επιχειρήσεις.

Ιδιαίτερα σημαντικό είναι πως εξοικονομείται χρόνος, αλλά και χρήμα για τους επαγγελματίες, καθώς απαλλάσσονται από την υποχρέωση της συμβολαιογραφικής αμοιβής, ενώ μειώνεται κατά 70% το γραμμάτιο κόστους συμμετοχής.

Επιπλέον, τα χρήματα αυτά θα καταβάλλονται απευθείας στην Κεντρική Ένωση Επιμελητηρίων και θα προσδιορίζονται ανταποδοτικά για τη βελτίωση των υπηρεσιών ΓΕΜΗ και μόνο. Θα επιστρέφουν, δηλαδή, και πάλι στις υπηρεσίες για τους επαγγελματίες.

Σημειώνουμε ότι τον πρώτο χρόνο πλήρους εφαρμογής του ηλεκτρονικού συστήματος, η σύσταση επιχείρησης θα είναι δωρεάν, ενώ ο ενδιαφερόμενος απαλλάσσεται και από την κατάθεση φορολογικής ενημερότητας κατά τη σύσταση της εταιρείας.

Προχωράω στις υπόλοιπες διατάξεις του νομοσχεδίου.

Μια ιδιαίτερα σημαντική ρύθμιση είναι η εισαγωγή της έννοιας του παραδοσιακού άρτου και του παραδοσιακού φούρνου ή αρτοποιείου. Με τη ρύθμιση αυτή διορθώνουμε λάθη των προηγούμενων κυβερνήσεων, που είχαν προκαλέσει στους αρτοποιούς σοβαρές απώλειες εισοδημάτων με την εξίσωση του παραδοσιακού άρτου με τα προψημένα ή κατεψυγμένα αρτοπαρασκευάσματα, δείγμα, άλλωστε, της διαπραγμάτευσης που έκαναν, αλλά και της ανάπτυξης και των συμφερόντων που υπηρετούν.

Με τις παρούσες διατάξεις προβλέπεται η ανάδειξη του άρτου που παράγεται στα πλαίσια μιας ενιαίας διαδικασίας από φρέσκιες πρώτες ύλες σε διακριτό προϊόν, σε αντίθεση με τα όσα ισχύουν σήμερα. Εκτός αυτού, καθιερώνεται η δυνατότητα της χρήσης των όρων «παραδοσιακός αρτοποιός», «παραδοσιακό αρτοποιείο» και «παραδοσιακός φούρνος» αποκλειστικά από τους αρτοποιούς που πωλούν μεταξύ άλλων αρτοσκευασμάτων.

Επίσης, τροποποιούνται και συμπληρώνονται οι διατάξεις του νόμου σχετικά με τις προσωπικές εταιρείες, παρέχοντας εφεξής τη δυνατότητα μετατροπής μίας ομόρρυθμης εταιρείας σε ετερόρρυθμη, ικανοποιώντας με αυτό τον τρόπο ένα πάγιο αίτημα των επαγγελματιών και δημιουργώντας ευελιξία στην επιχειρηματική δραστηριότητα.

Στη συνέχεια διατάξεων, θεσμοθετούμε για πρώτη φορά την υποχρέωση σαφούς αναγραφής της αρχικής και της νέας μειωμένης τιμής των προϊόντων που διατίθενται σε προσφορά, καθώς επίσης και τη δυνατότητα που δίνεται στην κάθε περιφερειακή ενότητα, λαμβάνοντας υπ’ όψιν τις τοπικές ανάγκες, να ορίζει ανά δύο χρόνια μια περίοδο προσφορών, κατά την οποία επιτρέπεται η προσφορά του συνόλου των ειδών που διαθέτει κάθε κατάστημα.

Επιπλέον, ρυθμίζονται ζητήματα λειτουργίας της ενιαίας Ανεξάρτητης Αρχής Δημοσίων Συμβάσεων.

Στο τρίτο μέρος του νομοσχεδίου με τα άρθρα 25 έως 26 εισάγονται νομοτεχνικές βελτιώσεις σε ζητήματα του Υπουργείου Αγροτικής Ανάπτυξης. Με λίγα λόγια, καταργούνται ουσιαστικά διατάξεις που αφορούν στην ταξινόμηση των φορτηγών αυτοκινήτων μέχρι οκτώ τόνους για τους μελισσοκόμους και θεσμοθετούνται διατάξεις για την αγορά, τη χρήση και τον έλεγχο των βιοκτόνων και φυτοπροστατευτικών φαρμάκων.

Ωστόσο, σημαντική διάταξη για εμάς αποτελεί η κατάργηση της υποχρέωσης κατάθεσης εγγυητικής επιστολής για τους εμπόρους αγροτικών προϊόντων ως προϋπόθεση για την εγγραφή τους στο Ενιαίο Μητρώο Εμπόρων Αγροτικών Προϊόντων, Εφοδίων και Εισροών. Η συγκεκριμένη διάταξη, άλλωστε, αποτελούσε πάγιο αίτημα αυτού του επαγγελματικού κλάδου.

Ακολούθως, εισάγονται διατάξεις του Υπουργείου Υποδομών και Μεταφορών για τη διευκόλυνση της δραστηριότητας των φορτηγών αυτοκινήτων ιδιωτικής χρήσης, ενώ -τέλος- καταργούνται μια σειρά διατάξεων που αφορούν την παραγωγή κινηματογραφικών έργων και τη βιομηχανία του κινηματογράφου.

Κυρίες και κύριοι Βουλευτές, επειδή διαβλέπω -παρακολουθώντας και τη χθεσινή επιτροπή- πως στην επόμενη ομιλία του εισηγητή της Νέας Δημοκρατίας θα ακούσουμε για το αφήγημα του ΣΥΡΙΖΑ που καταρρέει, θα ήθελα να σχολιάσω από πριν -αφού μου δίνεται αυτή η δυνατότητα- πως το μόνο αφήγημα και πρακτική που καταρρέουν αυτή τη στιγμή είναι η καταστροφολογία της Αντιπολίτευσης, που απαξιώνει τις δυνατότητες της χώρας, αλλά και των συμπολιτών μας. Είναι το αφήγημα της μίζας, της διαπλοκής και των κολλητών, των φίλων και των μεγάλων επιχειρηματιών και των λίγων επιχειρηματιών. Είναι το αφήγημα μιας Ελλάδας διαφθοράς και διαπλοκής.

**ΚΩΝΣΤΑΝΤΙΝΟΣ ΤΣΙΑΡΑΣ:** Και του σκυψίματος.

**ΑΝΑΣΤΑΣΙΑ ΓΚΑΡΑ:** Ναι, και του σκυψίματος. Του σκυψίματος που κάνατε εσείς όλα τα προηγούμενα χρόνια σε διάφορα συμφέροντα που σας πίεζαν και νομοθετούσατε. Άλλωστε, εμείς δεν χειροκροτήσαμε και δεν συγχαρήκαμε για τις εταιρείες που φεύγουν στη Βουλγαρία. Εμείς είμαστε εδώ και παλεύουμε και στηρίζουμε τη μικρή επιχειρηματικότητα. Άλλωστε, το αφήγημα που αναδύεται από εδώ και πέρα, που είναι το μόνο αφήγημα που αναδύεται με πολύ σκληρή δουλειά, με μεταρρυθμίσεις, με σχέδιο, με στρατηγικό προσανατολισμό και με άλλη σκέψη, υπηρετώντας διαφορετικά συμφέροντα, τα συμφέροντα της κοινωνίας και των πολλών, δεν είναι άλλο από αυτό που αναδεικνύει μια σύγχρονη Ελλάδα, που διεκδικεί ρόλους στο ευρωπαϊκό στερέωμα και τους επενδυτικούς διαδρόμους. Είναι μια Ελλάδα με σύγχρονες υπηρεσίες, σταθερή οικονομία, φιλικό περιβάλλον για την επιχειρηματικότητα. Είναι μια χώρα που υπηρετεί τη δημοκρατία και το κοινωνικό όφελος, μια χώρα που σέβεται και αξιοποιεί το ανθρώπινο δυναμικό, τους πόρους και τις δυνατότητες που έχει. Είναι μια Ελλάδα της παραγωγής, της εργασίας με δυναμική και αναπτυξιακή προοπτική.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Σε αυτή την προσπάθεια καλούμαστε να συμβάλουμε όλοι και όλες, στα μικρά και τα μεγάλα, μακριά από μικροπολιτικές σκοπιμότητες, από καταστροφολογίες και διαχωρισμούς, γιατί σε αυτή τη χώρα, στη δική μας χώρα και στους ανθρώπους αυτής της χώρας αξίζει να γυρίσει η σελίδα, να αλλάξει κεφάλαιο και να πάρει τη θέση που της αρμόζει.

Καλώ, λοιπόν, να υπερψηφίσουμε το σημερινό νομοσχέδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Επί του θέματος που ήγειρε ο κ. Λοβέρδος, είναι πολύ λογικό όταν εγείρεται ένα θέμα, ο Πρόεδρος ή ο Προεδρεύων της συνεδρίασης της Βουλής να επικαλεσθεί τα νομικά επιχειρήματα, για να είναι αντικειμενικός κατά το δυνατό.

Ο επικαλούμενος, λοιπόν -λέει το άρθρο 67- σύμφωνα με τις προηγούμενες παραγράφους, παρεμπίπτον ζήτημα, οφείλει να το προσδιορίσει σε δύο λεπτά της ώρας και να το στηρίξει σε συγκεκριμένη διάταξη του Κανονισμού. Αυτό είναι σαφές.

Όταν, λοιπόν, έδωσα τον λόγο στην κ. Γκαρά, ήθελα ακριβώς να συνεννοηθώ με τη Νομική Υπηρεσία της Βουλής. Δεν είχα καμμία πρόθεση να κάνω διαλογική συζήτηση με οποιονδήποτε εγείρει ένα θέμα, εάν δεν είμαι ενημερωμένος επί του Κανονισμού και επί των -αν θέλετε- νομικών θεμάτων τα οποία δεν γνωρίζω γιατί δεν είμαι νομικός.

Κατά συνέπεια, το θέμα αυτό νομίζω ότι έχει κλείσει, διότι το ανωτέρω σχέδιο νόμου χαρακτηρίστηκε από την Κυβέρνηση ως κατεπείγον, η επιτροπή αποδέχθηκε κατά πλειοψηφία τον χαρακτηρισμό του ως κατεπείγοντος, σύμφωνα με το άρθρο 109 του Κανονισμού της Βουλής. Δεδομένου, δε, ότι κατά πλειοψηφία το αποδέχθηκε η επιτροπή -και την πλειοψηφία διαθέτει η Κυβέρνηση στη Βουλή- είναι βέβαιο ότι η Βουλή θα έχει το ίδιο αποτέλεσμα που είχε η επιτροπή. Γι’ αυτό, άλλωστε και ουδέποτε έχει ανατραπεί το κατεπείγον με απόφαση της Ολομέλειας από τότε που υπάρχει η Βουλή των Ελλήνων. Κατά συνέπεια, πώς είναι δυνατόν να ανατραπεί η πλειοψηφία, αφού η ίδια το έχει αποδεχθεί;

Άρα δεν υφίσταται ουσιαστικό θέμα, για να θέσουμε σε ψηφοφορία το ήδη αποφασισθέν θέμα. Κατά συνέπεια δεν τίθεται θέμα προς συζήτηση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, παρακαλώ, επί ποίου θέματος θέλετε να μιλήσετε; Όχι επί του ίδιου, φαντάζομαι.

**ΑΝΔΡΕΑΣ ΛΟΒΕΡΔΟΣ:** Επί της απαντήσεως που μου δώσατε.

**ΠΡΟΕΔΡΕΥΩΝ (Δημήτριος Κρεμαστινός):** Δεν σας δίνω απάντηση. Δίνω απάντηση σε όλη τη Βουλή. Δεν δίνω προσωπική απάντηση.

**ΑΝΔΡΕΑΣ ΛΟΒΕΡΔΟΣ:** Έθεσα ως εκπρόσωπος της Κοινοβουλευτικής Ομάδας ένα θέμα.

**ΠΡΟΕΔΡΕΥΩΝ (Δημήτριος Κρεμαστινός):** Όχι, εσείς τι θέλετε.

**ΑΝΔΡΕΑΣ ΛΟΒΕΡΔΟΣ:** Η δική μου άποψη και η πρόταση της Δημοκρατικής Συμπαράταξης θεμελιώθηκε στο άρθρο 109, στην παράγραφο 5. Και εσείς δώσατε μια απάντηση. Θα μπορούσατε να είχατε πει από την αρχή της συνεδρίασης «επιφυλάσσομαι για την απάντηση, για να συμβουλευτώ…».

**ΠΡΟΕΔΡΕΥΩΝ (Δημήτριος Κρεμαστινός):** Είναι αυτονόητο αυτό που λέτε.

**ANΔΡΕΑΣ ΛΟΒΕΡΔΟΣ:** Δεν είπατε λέξη.

**ΠΡΟΕΔΡΕΥΩΝ (Δημήτριος Κρεμαστινός):** Τι να πω; Το αυτονόητο;

**ΑΝΔΡΕΑΣ ΛΟΒΕΡΔΟΣ:** Δεν σημειώσατε, όμως, ότι έκανα μια ειδική αναφορά που δεν έχει διεκπεραιωθεί, με αρνητική απόφαση της Διαρκούς Επιτροπής. Είπα ότι από το σχέδιο νόμου ξεχωρίζω δυο διατάξεις -γιατί και μια τρίτη που υπήρχε αποσύρθηκε- που δεν έχουν καθόλου κατεπείγοντα χαρακτήρα. Η πρώτη είναι για τα GPS στα βυτιοφόρα -που πια τίθεται θέμα ανοικτής διευκόλυνσης λαθρεμπορίου- και η δεύτερη αφορά το ζήτημα των συμβάσεων που δεν αναρτήθηκαν στο σχετικό Μητρώο Δημοσίων Συμβάσεων, άρα δεν είναι νόμιμες και νομιμοποιούνται εκ των υστέρων, για τις οποίες μάλιστα ο εισηγητής μας ζήτησε να κατατεθεί και ο αριθμός τους και ποιες είναι αυτές.

Για αυτά τα θέματα μίλησα, κύριε Πρόεδρε, και είπα να τεθούν αυτά υπ’ όψιν του Σώματος, για να πάρει απόφαση ως κυρίαρχο Σώμα που είναι η Ολομέλεια.

Σας παρακαλώ πάρα πολύ, αυτό να το δείτε με τον σεβασμό που προσιδιάζει στη δημοκρατικότητά σας. Δεν είναι δυνατόν η Εθνική Αντιπροσωπεία να διεκπεραιώνει ως βαποράκι συμφερόντων συγκεκριμένα συμφέροντα. Πάντως, αυτά δεν έχουν κατεπείγοντα χαρακτήρα, όπως και να το κάνουμε, κύριε Πρόεδρε, από όποια σκοπιά κι αν το δει κανείς.

Απευθύνομαι στους συναδέλφους της Πλειοψηφίας, που σωστά λέτε ότι αυτοί διαμορφώνουν και την επιλογή της Ολομέλειας, όπως και των επιτροπών.

Απευθύνομαι, λοιπόν, στους συναδέλφους και τους ζητώ να πουν: Έχει, πράγματι, το θέμα της προαιρετικής τοποθέτησης GPS στα βυτιοφόρα επείγοντα, κατεπείγοντα χαρακτήρα; Έχει η εκ των υστέρων νομιμοποίηση άκυρων συμβάσεων κατεπείγοντα χαρακτήρα; Να το πουν.

**ΠΡΟΕΔΡΕΥΩΝ (Δημήτριος Κρεμαστινός):** Δεν ζητάτε, δηλαδή, να αποχαρακτηριστεί το νομοσχέδιο ως κατεπείγον, αλλά μέρος του νομοσχεδίου.

Ο εισηγητής του ΣΥΡΙΖΑ έχει τον λόγο για δύο λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κατ’ αρχάς, θέλω να πω στον αξιότιμο κ. Λοβέρδο να πάρει πίσω τη βαρύτατη φράση που χρησιμοποίησε νωρίτερα, σχετικά με «βαποράκια» συμφερόντων.

**ΑΝΔΡΕΑΣ ΛΟΒΕΡΔΟΣ:** … (δεν ακούστηκε)

**ΜΑΡΙΟΣ ΚΑΤΣΗΣ:** Θα την πάρετε πίσω αυτή τη φράση, κύριε Λοβέρδο.

Όσο για τη διάταξη, θα σας συμβούλευα τον καιρό που ασχολείστε, προκειμένου να εξυπηρετήσετε συμφέροντα όλες οι προηγούμενες κυβερνήσεις, αλλά ακόμα και τώρα, που υποσκάπτετε τη δική μας προσπάθεια, να διαβάσετε επιτέλους ένα σχέδιο νόμου από την αρχή μέχρι το τέλος, γιατί το θέμα με την εγκατάσταση του GPS αφορά μόνον το ποιος θα επωμιστεί το κόστος. Αυτό γιατί δεν το λέτε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γιατί δεν το βάζετε…

**ΜΑΡΙΟΣ ΚΑΤΣΗΣ:** Κύριε Κωνσταντινόπουλε, εσείς ήσασταν στην επιτροπή εχθές. Σας εξηγήσαμε στην επιτροπή και δεν θέλατε να καταλάβετε.

**ΑΝΔΡΕΑΣ ΛΟΒΕΡΔΟΣ:** Ανεπαρκείς εξηγήσεις! Προπέτασμα καπνού.

**ΜΑΡΙΟΣ ΚΑΤΣΗΣ:** Η Δημοκρατική Συμπαράταξη, για να βγει από τα πολιτικά της αδιέξοδα, δημιουργεί ένα σόου χωρίς λόγο, χωρίς αιτία, προκειμένου να δείξει ότι δήθεν διαφωνεί. Εμείς δεν συναινούμε. Ο κ. Λοβέρδος έπρεπε, εφόσον είναι πολύ πιο έμπειρος κοινοβουλευτικά και εγώ είμαι πολύ νεότερός του, να βλέπει ότι δεν τον παίρνει κιόλας η διαδικασία. Αν θέλει να συζητήσουμε εντός του Σώματος για το κατεπείγον, μπορούμε εμείς να προχωρήσουμε σε αυτή τη διαδικασία. Η ουσία, όμως, είναι ότι αυτό που κάνει, το κάνει γιατί θέλει να δημιουργήσει εντυπώσεις στο πανελλήνιο, που δεν υπάρχουν.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Να γιατί είστε «βαποράκια». Γι’ αυτό είστε «βαποράκια». Οργανωμένο ψεύδος!

(Θόρυβος – διαμαρτυρίες από την πτέρυγα του ΣΥΡΙΖΑ)

(Θόρυβος στην Αίθουσα)

**ΠΡΟΔΡΕΥΩΝ (Δημήτριος Κρεμαστινός):** Παρακαλώ! Νομίζω ότι η άποψη της Πλειοψηφίας είναι δεδομένη.

**ΑΝΔΡΕΑΣ ΛΟΒΕΡΔΟΣ:** Σωστό.

**ΑΝΑΣΤΑΣΙΑ ΓΚΑΡΑ:** Δεν προβλέπεται να βάλουμε ξεχωριστά άρθρα στο κατεπείγον.

(Θόρυβος στην Αίθουσα)

**ΠΡΟΔΡΕΥΩΝ (Δημήτριος Κρεμαστινός):** Παρακαλώ, κύριοι συνάδελφοι.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κυρίες και κύριοι συνάδελφοι, το υπό συζήτηση σχέδιο νόμου, όπως είπαμε και στην επιτροπή, συνιστά μια συρραφή άσχετων μεταξύ τους διατάξεων, όπως αποδεικνύεται κυρίως στο δεύτερο κεφάλαιο, χωρίς εσωτερική συνοχή και συνεκτικότητα. Για τον λόγο αυτόν και η Κυβέρνηση δεν έχει συντάξει -όπως είθισται- μια συνοπτική αιτιολογική έκθεση, που να καλύπτει το σύνολο του νομοσχεδίου.

Προφανώς σκοπός της Κυβέρνησης είναι η ολοκλήρωση, με πολύμηνη καθυστέρηση, κάποιων, ορισμένων, μνημονιακών υποχρεώσεων.

Η Κυβέρνηση σέρνεται να νομοθετήσει κάποιες ρυθμίσεις, που εκτιμάται ότι θα ενισχύσουν την επιχειρηματικότητα και θα τονώσουν την ανταγωνιστικότητα της οικονομίας. Τις ρυθμίσεις αυτές, όμως, δεν ξέρει πώς να τις εφαρμόσει, αφού πρόσφατα, κυρίως λόγω των ιδεοληψιών της, τις απέρριπτε, αφού δεν τις πίστευε.

Με το παρόν σχέδιο νόμου αναδεικνύονται τέσσερα πράγματα: Καταρρέουν μύθοι και αναδεικνύονται οι οβιδιακές μεταμορφώσεις της Κυβέρνησης. Αναδεικνύονται οι προεκλογικές ψευδαισθήσεις και οι μετεκλογικές αυταπάτες της Κυβέρνησης. Επιβεβαιώνεται η κωλυσιεργία και η αλλεργία της Κυβέρνησης στην υλοποίηση διαρθρωτικών αλλαγών. Αποτυπώνονται η προχειρότητα και τα γονατογραφήματα της Κυβέρνησης.

Συγκεκριμένα, πρώτον, στο σχέδιο νόμου, όπως είπα, καταρρέουν μύθοι και αναδεικνύονται οι οβιδιακές μεταμορφώσεις της Κυβέρνησης.

Θυμίζουμε ότι τον Απρίλιο του 2014 η Βουλή ψήφισε την περίφημη εργαλειοθήκη του ΟΟΣΑ. Τότε ο ΣΥΡΙΖΑ την πολέμησε λυσσαλέα. Ο κ. Τσίπρας, ως Αρχηγός της αξιωματικής αντιπολίτευσης, στις 30 Μαρτίου του 2014, από αυτό το Βήμα, την είχε χαρακτηρίσει ως το σκοινί με το οποίο θα κρεμαστούμε. Το καταθέτω για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αργότερα, ως Πρωθυπουργός, από αυτό το Βήμα, στις 18 Μαρτίου του 2015, κατηγόρησε την προηγούμενη κυβέρνηση ότι υπέκλεψε τη σφραγίδα του ΟΟΣΑ. Το καταθέτω για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο ίδιο μήκος κύματος και ο σημερινός Υπουργός Οικονομικών, ο οποίος στις 10 Φεβρουαρίου 2015, από αυτό το Βήμα, προσέθετε ότι βεβαίως είναι εδώ ο ΟΟΣΑ και θα συζητήσουμε, αλλά δεν θα συζητήσουμε την εργαλειοθήκη. Το μισό σχέδιο νόμου γράφει μέσα για την εργαλειοθήκη. Το καταθέτω και αυτό για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, συνεπώς, η Κυβέρνηση ΣΥΡΙΖΑ-ΑΝΕΛ υιοθετεί -η αλήθεια είναι, απ’ ό,τι άκουσα από την εισηγήτρια, χωρίς κλάματα- όλες τις προηγούμενες εργαλειοθήκες του ΟΟΣΑ. Ευτυχώς χωρίς κλάματα! Και προχωρά και σε μια νέα εργαλειοθήκη που παρήγγειλε στα ίδια στελέχη του ΟΟΣΑ, τα οποία δούλεψαν για τις προηγούμενες εργαλειοθήκες. Όμως, τι να περιμένει κανείς και τι να συζητήσει με μια Κυβέρνηση που διακρίνεται για τις πρωτόγνωρα υψηλές επιδόσεις στις πιρουέτες και τα συνεχή ψεύδη;

Δεύτερον, στο σχέδιο νόμου αναδεικνύονται οι προεκλογικές ψευδαισθήσεις και οι μετεκλογικές αυταπάτες της Κυβέρνησης. Η Κυβέρνηση στην αιτιολογική έκθεση αποδέχεται ότι ο θεσμός των «Υπηρεσιών Μιας Στάσης», που νομοθετήθηκε από τις προηγούμενες κυβερνήσεις, όπως λέει, «απέδειξε την επιτυχία του και καθιερώθηκε στη συνείδηση των επιχειρηματιών». Και σήμερα μας λέτε ότι είμαστε ενάντια στους επιχειρηματίες; Η εισηγητική σας είναι. Η εισηγητική σας λέει αυτό και εσείς λέτε ότι είμαστε ενάντια στην επιχειρηματικότητα;

Προφανώς, η κατάργηση του υφιστάμενου νόμου και η αντικατάστασή του με τις προτεινόμενες διατάξεις γίνεται για επικοινωνιακούς και μόνο λόγους, αφού οι πρόσθετες θετικές ρυθμίσεις είναι περιορισμένες, ενώ πολλές προβλεπόμενες εξουσιοδοτικές πράξεις, σε αυτές αλλά και σε άλλες ρυθμίσεις του νομοσχεδίου, είναι γενικές και αόριστες και άρα, πιθανόν, μελλοντικά προβληματικές.

Επίσης, με άλλη ρύθμιση, η Κυβέρνηση αποδέχεται πλήρως νομοθετικές παρεμβάσεις του 2013 για τις αγορές προϊόντων, επεκτείνοντας μάλιστα τις προσφορές προϊόντων υπό προϋποθέσεις καθ’ όλη τη διάρκεια του έτους, χωρίς δυνατότητα προηγούμενης γνωστοποίησης. Είναι προφανές ότι η Κυβέρνηση κατέβασε τα επαναστατικά λάβαρα, αφού, όμως, ταλαιπώρησε και ζημίωσε τη χώρα και την οικονομία της ξοδεύοντας πολύτιμο χρόνο.

Τρίτη παρατήρηση. Στο σχέδιο νόμου επιβεβαιώνεται η κωλυσιεργία και η «αλλεργία» της Κυβέρνησης στην υλοποίηση των διαρθρωτικών αλλαγών. Αφού η σημερινή Κυβέρνηση μαζεύει σήμερα άρον άρον τα σκοινιά που θα κρεμιόμασταν, δεσμεύτηκε να προχωρήσει στην υλοποίηση συστάσεων της εργαλειοθήκης του ΟΟΣΑ, τόσο στο τρίτο μνημόνιο, τον Αύγουστο του 2015, όσο και στην επικαιροποίηση του μνημονίου, τον Ιούνιο του 2016. Τι ακριβώς, όμως, δεσμεύτηκε η Κυβέρνηση να κάνει και κυρίως πότε, για να δούμε αν πιστεύει στις διαρθρωτικές αλλαγές;

Δεσμεύτηκε να μειώσει περαιτέρω το διοικητικό κόστος μέσω των «Υπηρεσιών Μιας Στάσης» για τις επιχειρήσεις, αυτό, δηλαδή, που συζητάμε σήμερα. Όμως, η δέσμευση, με την υπογραφή του κυρίου Πρωθυπουργού, ήταν για τον Ιούνιο του 2016. Συγκρατήστε την ημερομηνία. Το καταθέτω για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, δεσμεύτηκε να θεσπίσει μέτρα για την πλήρη εφαρμογή συγκεκριμένων μεταρρυθμίσεων στον ανταγωνισμό, την αδειοδότηση επενδύσεων και το διοικητικό φορτίο μέχρι τον Ιούνιο του 2016. Συγκρατήστε την ημερομηνία. Καταθέτω για τα Πρακτικά και το συμπληρωματικό μνημόνιο.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, δεσμεύτηκε να θεσπίσει νομοθεσία, με βάση τις συστάσεις της εργαλειοθήκης του ΟΟΣΑ, που θα αφορούν προβλήματα σε κλάδους της οικονομίας.

Τι σας είπα μέχρι τώρα; Ιούνιο του 2016. Χρειάστηκαν από τότε να περάσουν πέντε μήνες, να φθάσουμε τέλος Νοεμβρίου, και σήμερα να συζητούμε, με τη διαδικασία του κατεπείγοντος -γι’ αυτό και διαφωνήσαμε κυρίως στην επιτροπή- κάποιες ρυθμίσεις που εκτιμάται ότι θα ενισχύσουν την επιχειρηματικότητα και την ανταγωνιστικότητα της οικονομίας.

Επιβεβαιώνεται έτσι ότι η Κυβέρνηση ξοδεύει χρόνο και δυνητικό πλούτο, για να καταλάβει τι γίνεται στον πραγματικό κόσμο. Δεν έχει αντιληφθεί τι γίνεται στον πραγματικό κόσμο. Δεν μπορεί, αφού δεν ξέρει τι θέλει, να ανατάξει την οικονομία. Δεν πιστεύει στις αναγκαίες διαρθρωτικές αλλαγές για την ενίσχυση του περιβάλλοντος ίδρυσης και λειτουργίας ιδιωτικών επιχειρήσεων και δεν διαθέτει σχέδιο για τη διατηρήσιμη ανάπτυξη της οικονομίας.

Άκουσα την αγαπητή συνάδελφο, εισηγήτρια του ΣΥΡΙΖΑ, να λέει ότι έχουν ένα ολοκληρωμένο σχέδιο. Μάλιστα. Ας το δούμε! Η μη κατάθεση ενός εθνικού στρατηγικού σχεδίου παραγωγικής ανασυγκρότησης της χώρας είναι ολοκληρωμένο σχέδιο; Προφανώς όχι. Η Κυβέρνηση είχε δεσμευθεί, με βάση τις προβλέψεις του τρίτου μνημονίου, να έχει ολοκληρώσει αυτό το σχέδιο παραγωγικής ανασυγκρότησης της οικονομίας τον Μάρτιο του 2016. Καταθέτω σχετικό έγγραφο για τα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό δεν έγινε.

Στη συνέχεια, στο συμπληρωματικό μνημόνιο, η εκπόνηση του σχεδίου παραγωγικής ανασυγκρότησης της χώρας, που θα πρέπει να μας συγκινήσει όλους και να συμβάλουμε, μετατέθηκε για τον Ιούνιο του 2016. Και αυτό δεν έγινε. Σήμερα μετατίθεται για το 2017. Η Κυβέρνηση ούτε ξέρει ούτε μπορεί και ίσως δεν θέλει να συγκροτήσουμε, έστω με μεγάλη καθυστέρηση, το αναγκαίο εθνικό σχέδιο παραγωγικής ανασυγκρότησης.

Αντίθετα, επιδεικνύει εξαιρετική σπουδή στην υιοθέτηση μέτρων που αυξάνουν τη φορολόγηση νοικοκυριών και επιχειρήσεων. Σε αυτό, πράγματι, έχει εξαιρετική συνέπεια, να βάζει φόρους σε νοικοκυριά και επιχειρήσεις.

Το αποτέλεσμα της κυβερνητικής ασυναρτησίας; Η οικονομία είναι χαμηλότερα από ό,τι την παρέλαβε στις αρχές του 2015, η ρευστότητα συρρικνώθηκε, τα λουκέτα στην αγορά πολλαπλασιάστηκαν, η μετανάστευση επιχειρήσεων διογκώθηκε και η χώρα κατρακυλάει στους παγκόσμιους δείκτες κατάταξης για την ανταγωνιστικότητα και τη διευκόλυνση της επιχείρησης.

Καταθέτω για τα Πρακτικά τον σχετικό πίνακα που επιβεβαιώνει το πώς η χώρα κατρακυλάει επί ΣΥΡΙΖΑ στην ανταγωνιστικότητά της.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τον δε αναπτυξιακό νόμο που μας είπατε, συγγνώμη, αλλά ίσως θα πρέπει να επαναλάβουμε κάποιους αριθμούς. Ο αναπτυξιακός νόμος -και το ξέρετε, αλλά δεν το λέτε- αποτελεί κυριολεκτικά μια σταγόνα ρευστότητας στην αφυδατωμένη από την Κυβέρνηση πραγματική οικονομία, καθώς προβλέπει ενισχύσεις -ακούστε τα μεγέθη- 480 εκατομμύρια ευρώ μέχρι το 2022 και φοροαπαλλαγές 127 εκατομμύρια μέχρι το 2020.

Στο μεταξύ, όμως, η Κυβέρνηση χρωστάει 6 δισεκατομμύρια στον ιδιωτικό τομέα από ληξιπρόθεσμες οφειλές. Χρωστάει 6 δισεκατομμύρια και θεωρεί ότι με τον αναπτυξιακό νόμο των κάποιων εκατομμυρίων θα λύσει το θέμα της αφυδάτωσης της ελληνικής οικονομίας.

Το κόστος, συνεπώς, της σημερινής διακυβέρνησης για την οικονομία και την κοινωνία είναι τεράστιο και οδυνηρό για όλους.

Τέταρτη παρατήρηση: Στο σχέδιο νόμου αποτυπώνονται η προχειρότητα και τα γονατογραφήματα της Κυβέρνησης. Για παράδειγμα, τον Αύγουστο η Κυβέρνηση εισήγαγε και η Βουλή ψήφισε τον ν.4412/2016 για τις δημόσιες συμβάσεις έργων, προμηθειών και υπηρεσιών και σήμερα, τρεις μήνες αργότερα, με το υπό συζήτηση σχέδιο νόμου εισάγει εβδομήντα τέσσερις τροποποιήσεις σε αυτόν τον νόμο, εβδομήντα τέσσερις τροποποιήσεις μετά από ένα τρίμηνο. Οι εξελίξεις, μάλιστα, επιβεβαίωσαν την ορθότητα της κριτικής που είχαμε ασκήσει τότε, ως Αξιωματική Αντιπολίτευση.

Συγκεκριμένα, λίγες μέρες μετά την ψήφιση του νόμου, οι αναθέτουσες αρχές της χώρας διαπίστωναν στρεβλώσεις, με αποτέλεσμα να παγώσουν οι δημοπρατήσεις. Ακολούθησε, έναν μήνα μετά, τον Σεπτέμβριο, απόφαση του αρμόδιου Υπουργού, με την οποία ουσιαστικά αναγνώριζε ότι ο νόμος δεν μπορεί να εφαρμοστεί και συγκροτούσε επιτροπές, για να υλοποιήσουν τις υπουργικές αποφάσεις. Από τότε, όλες οι αναθέτουσες αρχές και όλοι οι αναθέτοντες φορείς δεν γνωρίζουν τι πραγματικά ισχύει.

Αποτέλεσμα αυτού είναι να σταματήσουν οι διαδικασίες δημοπρατήσεων, να εκκρεμεί πλήθος ερωτημάτων προς το αρμόδιο Υπουργείο και να βλάπτεται από τις καθυστερήσεις το δημόσιο συμφέρον.

Για όλους αυτούς τους λόγους, κυρίες και κύριοι συνάδελφοι, εκφράσαμε και στην επιτροπή τη διαφωνία μας για τη συζήτηση του σχεδίου νόμου με τη μορφή του κατεπείγοντος. Όμως, η Νέα Δημοκρατία, στη μακρά διαδρομή της και ανεξάρτητα από τον ρόλο που εκάστοτε της αναθέτουν οι πολίτες, έχει αποδείξει ότι τηρεί εθνικά υπεύθυνη στάση. Δεν κερδοσκοπεί κομματικά πάνω στα προβλήματα της χώρας και των πολιτών. Δεν έχει τη λογική του «όχι σε όλα». Δεν είναι ΣΥΡΙΖΑ. Άλλωστε, ο ΣΥΡΙΖΑ έχει καταγραφεί ιστορικά ως ιδιοκτήτης αυτής της θέσης.

Από το καλοκαίρι του 2015 είχαμε τονίσει από αυτό εδώ το Βήμα ότι θα αξιολογούμε διαρκώς τη μετάφραση του αριστερού μνημονίου σε πολιτικές και μέτρα. Τις ωφέλιμες πολιτικές και στρατηγικές για την πορεία της χώρας θα τις στηρίζουμε. Τις ωφέλιμες πολιτικές για τα αδύναμα και τα μεσαία κοινωνικά στρώματα θα τις στηρίζουμε. Όλες τις άλλες στρατηγικές και πολιτικές δεν θα τις στηρίζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ δύο λεπτά. Ευχαριστώ πολύ.

Αυτό πράττουμε ως Αξιωματική Αντιπολίτευση, με σταθερές ιδεολογικές συντεταγμένες, αυτές της κοινωνικής οικονομίας της αγοράς, με πολιτικές που θα κινούνται σε καλούς συνδυασμούς οικονομικής αποτελεσματικότητας και κοινωνικής δικαιοσύνης, με στόχο τη βιώσιμη ανάπτυξη, την ανταγωνιστικότητα, την απασχόληση και την κοινωνική συνοχή.

Με αυτά τα κριτήρια ψηφίζουμε θετικά επί της αρχής του σχεδίου νόμου. Όμως, έχουμε προβληματισμούς, ενστάσεις και αντιρρήσεις για συγκεκριμένες διατάξεις του σχεδίου νόμου. Ορισμένες από αυτές τις διατυπώσαμε και χθες και οδήγησαν την Κυβέρνηση στην απόσυρση του άρθρου 19.

Μαθήματα, κυρία εισηγήτρια, για μίζες και διαπλοκή όχι σε μας.

**ΜΑΡΙΟΣ ΚΑΤΣΗΣ:** Σε σας. Σε ποιους άλλους;

**ΧΡΗΣΤΟΣ ΣΤΑΪΚΟΥΡΑΣ:** Δείτε το άρθρο 19 που αποσύρατε, γιατί εσείς το φέρατε στη Βουλή. Η Κυβέρνηση το έφερε.

**ΑΝΑΣΤΑΣΙΑ ΓΚΑΡΑ:** Εσείς τι είχατε κάνει;

(Θόρυβος - διαμαρτυρίες από την πτέρυγα της Νέας Δημοκρατίας)

**ΧΡΗΣΤΟΣ ΣΤΑΪΚΟΥΡΑΣ:** Άλλες αφορούν, ενδεικτικά, στη μεταφορά και διάθεση πετρελαιοειδών –άρθρο 15-, σε ρυθμίσεις σχετικά με τον αναπτυξιακό νόμο –με την καινούργια ρύθμιση, άρθρο 19-, σε τροποποιήσεις σε θέματα της Ενιαίας Ανεξάρτητης Αρχής Δημοσίων Συμβάσεων –με την καινούργια ρύθμιση, άρθρα 21 και 22-, στην πρόβλεψη για την ανάρτηση ορισμένων αποφάσεων απευθείας ανάθεσης στο ΚΗΜΔΗΣ, που είναι με την καινούργια ρύθμιση το άρθρο 24. Θα περιμένουμε τις απαντήσεις της Κυβέρνησης επ’ αυτών.

Όμως, θα ήθελα να θίξω ορισμένα σημεία επ’ αυτών. Στο άρθρο 15 ζητάμε από την Κυβέρνηση να είναι ξεκάθαρο αυτό που ισχυρίστηκε στην επιτροπή, δηλαδή να είναι ξεκάθαρο ότι δεν περιορίζεται η εγκατάσταση GPS και ότι παραμένει ο υποχρεωτικός χαρακτήρας, όπως θεσπίστηκε τον Νοέμβριο του 2012. Θέλουμε να δούμε αυτή την προφορική διαβεβαίωση και γραπτώς.

Δεύτερον, σε ό,τι αφορά το άρθρο 21, διαφωνούμε, εκτός των άλλων, με δύο συγκεκριμένες προβλέψεις. Η πρώτη πρόβλεψη λέει στην παράγραφο 5 ότι οι αποσπάσεις και οι μετατάξεις του προηγούμενου εδαφίου διενεργούνται κατά παρέκκλιση κάθε αντίθετης γενικής ή ειδικής διάταξης με μόνη απόφαση του Υπουργού Οικονομίας και Ανάπτυξης.

Μάλιστα. Όμως, πρόσφατα, πριν από λίγες μέρες ψήφισε η Βουλή έναν νόμο που αφορά το Ενιαίο Σύστημα Κινητικότητας στη δημόσια διοίκηση και την τοπική αυτοδιοίκηση, όπου στο άρθρο 3 παράγραφος 2 προβλέπει ότι οι ανεξάρτητες αρχές συμμετέχουν στο Ενιαίο Σύστημα Κινητικότητας με την προκήρυξη νέων θέσεων διοικητικού και ειδικού επιστημονικού προσωπικού, διατηρώντας τις διαδικασίες επιλογής που προβλέπουν οι οικείες διατάξεις και, εφόσον δεν υπάρχουν, τις διαδικασίες της επιλογής που προβλέπονται για την πρόσληψη.

Γιατί αλλάζει αυτό τώρα; Γιατί δεν υπήρχε η πρόβλεψη πριν από λίγες μέρες; Τι έγινε εδώ και υλοποιείται κάτι διαφορετικό;

Επίσης, στο ίδιο άρθρο αναφέρεται ότι με κοινή απόφαση των Υπουργών Οικονομίας και Ανάπτυξης και Οικονομικών μπορεί να συνιστώνται και άλλες οργανικές θέσεις βοηθών νομικών συμβούλων. Γιατί; Διαφωνούμε ριζικά με τη συγκεκριμένη πρόβλεψη.

Όσον αφορά το άρθρο 22, υπάρχει πλήθος τροποποιήσεων και νομοτεχνικών βελτιώσεων στον ισχύοντα νόμο λίγους μήνες μετά την ψήφισή του.

Τέλος, θα αναφερθώ στο άρθρο 23. Διαφωνούμε. Θεραπεύεται, δήθεν, η μη δημοσίευση στο ΚΗΜΔΗΣ όλων των συμβάσεων μέχρι 20.000 ευρώ. Απευθείας ανάθεση, δηλαδή!

Η ανάρτηση όλων των δημοσίων συμβάσεων άνω των 1.000 ευρώ προβλέφθηκε για λόγους διαφάνειας από τον νόμο του 2011. Οι εφαρμοστικές υπουργικές αποφάσεις εκδόθηκαν από το 2012 και μετά, και το 2013, και η ίδια πρόβλεψη επαναλήφθηκε στον νόμο του 2014. Καθ’ όλο το διάστημα αυτό αναρτώνται κανονικά οι αποφάσεις για απευθείας αναθέσεις από τις περισσότερες αναθέτουσες αρχές, με αποτέλεσμα το ΚΗΜΔΗΣ να έχει πάνω από ένα εκατομμύριο εγγραφές τον Σεπτέμβριο του 2015. Συνεπώς ζητάμε την απόσυρση του συγκεκριμένου άρθρου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΧΡΗΣΤΟΣ ΣΤΑΪΚΟΥΡΑΣ:** Κλείνοντας, θα ήθελα να πω το εξής.

Αυτό που διαπιστώνουμε σήμερα στην πραγματική οικονομία είναι το διαθέσιμο εισόδημα των νοικοκυριών να εξακολουθεί να συρρικνώνεται -και θα συρρικνωθεί και το 2017 με την επιβολή νέων φορολογικών μέτρων-, το επιχειρηματικό περιβάλλον να υπονομεύεται, το βιοτικό επίπεδο όλων των πολιτών να πέφτει και η οικονομία να βρίσκεται σε χαμηλότερο σημείο και με ασθενέστερη δυναμική, σε σχέση με αυτή που παρέλαβε η Κυβέρνηση τον Ιανουάριο του 2015.

Άρα χρειάζεται μια αλλαγή της οικονομικής πολιτικής -έχει καταστεί αναγκαία- με την εμπροσθοβαρή υλοποίηση διαθρωτικών αλλαγών και την αλλαγή της δημοσιονομικής πολιτικής στην κατεύθυνση της σταδιακής μείωσης φορολόγησης νοικοκυριών και επιχειρήσεων. Αυτό, όμως, προϋποθέτει νέα διακυβέρνηση με νέα πολιτική φιλοσοφία, προϋποθέτει μια μεταρρυθμιστική κυβέρνηση, η οποία θα σπάσει το καταστροφικό, καθοδικό σπιράλ, που οδηγεί όλο και βαθύτερα στο οικονομικό τέλμα και στην κοινωνική μιζέρια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τέσσερις εκπαιδευτικοί συνοδοί τους από το 7ο Γυμνάσιο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο ειδικός αγορητής της Χρυσής Αυγής κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Πραγματικά ζούμε μεγάλες στιγμές δημοκρατίας και κρίνω σκόπιμο να ενημερώσω το Σώμα, για όσους δεν ήταν στην Επιτροπή Παραγωγής και Εμπορίου χθες, για το πώς ψηφίστηκε το κατεπείγον στην επιτροπή. Επειδή είμαι σχετικά νέος Βουλευτής -είμαι Βουλευτής εδώ και δεκατέσσερις μήνες-, δεν ξέρω αν είχε γίνει παλαιότερα κάτι τέτοιο.

Για το θέμα του κατεπείγοντος πρέπει να αποφανθούν εντός της επιτροπής όχι οι Κοινοβουλευτικές Ομάδες, αλλά οι παρόντες. Εχθές κάποια στιγμή η πρόεδρος της επιτροπής, επειδή είδε ότι είναι πολύ λίγοι οι Βουλευτές του ΣΥΡΙΖΑ, έκανε διάλειμμα πέντε λεπτών.

**ΜΑΡΙΟΣ ΚΑΤΣΗΣ:** Μιλάμε για άλλο νομοσχέδιο, όμως, τώρα.

**ΑΝΑΣΤΑΣΙΑ ΓΚΑΡΑ:** Σε άλλο νομοσχέδιο έγινε αυτό.

**ΜΑΡΙΟΣ ΚΑΤΣΗΣ:** Μην μπερδεύεστε! Είναι άλλο νομοσχέδιο.

**ΙΩΑΝΝΗΣ ΣΑΧΙΝΙΔΗΣ:** Δεν μπερδεύομαι καθόλου. Απλώς το λέω, επειδή μιλάμε για θέματα δημοκρατίας. Θα αναφερθώ και στο νομοσχέδιο. Δεν σας διέκοψα εγώ όταν μιλήσατε.

Έκανε, λοιπόν, η πρόεδρος της επιτροπής τη διακοπή της και κάλεσε τους Βουλευτές που κοιμόντουσαν. Οι Βουλευτίνες ήρθαν αμακιγιάριστες, οι Βουλευτές ήρθαν με την «τσίμπλα» στο μάτι, ούτως ώστε να μπορέσουν να ψηφίσουν το επείγον.

**ΑΝΑΣΤΑΣΙΑ ΓΚΑΡΑ:** Σε άλλο νομοσχέδιο έγινε.

**ΙΩΑΝΝΗΣ ΣΑΧΙΝΙΔΗΣ:** Έχετε δίκιο. Το ξέρω. Δεν θα με διορθώνετε συνέχεια. Το ξέρω, απλώς μίλησα για θέματα δημοκρατίας.

Σε ό,τι αφορά το παρόν σχέδιο νόμου -να αναφερθούμε και σε αυτό-, εχθές είχαμε την απόσυρση του άρθρου 19, όπως ακούστηκε προηγουμένως από τον εισηγητή της Νέας Δημοκρατίας. Πράγματι, ήταν ο πρώτος που έκανε αναφορά, αλλά αυτό έχει να κάνει με τη σειρά τοποθέτησης.

Κατόπιν και της δικής μου τοποθέτησης, αναγκάστηκαν να αποσύρουν το άρθρο 19, γιατί πράγματι –αν και το αρνήθηκε για κάποιο χρονικό διάστημα ο Υπουργός- ήταν φωτογραφική αυτή η ρύθμιση και αφορούσε συγκεκριμένο επιχειρηματία από την Κρήτη, κάτι που το αντελήφθησαν και το απέσυραν την κατάλληλη στιγμή.

Το παρόν σχέδιο νόμου αναφέρεται στην απλοποίηση διαδικασιών σύστασης επιχείρησης. Εμείς από τη Χρυσή Αυγή περιμένουμε με μεγάλη ανυπομονησία το πότε θα έρθει ένα σχέδιο νόμου, το οποίο θα αφορά τη συνέχιση της λειτουργίας των ήδη υφισταμένων μικρομεσαίων επιχειρήσεων.

Επανειλημμένα έχουμε πει ότι η χρήση της εργαλειοθήκης του ΟΟΣΑ καταστρέφει τον πρωτογενή τομέα, καταστρέφει τις μικρομεσαίες επιχειρήσεις. Γι’ αυτό και επί της αρχής είχαμε τοποθετηθεί λέγοντας ότι καταψηφίζουμε το παρόν σχέδιο νόμου.

Θα έλεγα ότι είναι λίγο ειρωνικός ο τίτλος. Ποιες επιχειρήσεις συστήνονται; Οι επιχειρήσεις που συστήνονται πράγματι, ειδικά τουλάχιστον σε ό,τι αφορά τη βόρεια Ελλάδα, είναι στις γείτονες χώρες. Χώρια το ότι έχουν κλείσει πάρα πολλές επιχειρήσεις, πολλές από τις υφιστάμενες έχουν μετακομίσει -κάτι που έχουμε αναφέρει επανειλημμένα- στις γείτονες χώρες. Αυτό μόνο ανάπτυξη δεν είναι!

Σε ό,τι αφορά το παρόν σχέδιο νόμου και το άρθρο 10, γίνεται μια αναφορά και στα επιμελητήρια. Εντός ολίγου χρονικού διαστήματος, μετά τις εκλογές στα εμπορικά επιμελητήρια, θα έρθει και άλλο σχέδιο νόμου εδώ στο Κοινοβούλιο, το οποίο θα έχει σχέση με τα επιμελητήρια. Θα ισχύσει ό,τι ισχύει «καλλικρατικά». Θα γίνει συγχώνευση, θα γίνει κατάργηση εμπορικών επιμελητηρίων. Από τα πενήντα εννέα που υφίστανται, τα σαράντα ένα θα σταματήσουν να λειτουργούν και θα μείνουν δεκαοκτώ. Ειδικά στη βόρεια Ελλάδα θα παραμείνουν μόνο τέσσερα. Ανατολική Μακεδονία και Θράκη θα έχουν ένα εμπορικό επιμελητήριο, όπως και η κεντρική Μακεδονία, εκτός της Θεσσαλονίκης. Οι υπόλοιποι έξι νομοί θα έχουν ένα εμπορικό επιμελητήριο. Η δυτική Ελλάδα θα έχει ένα εμπορικό επιμελητήριο. Αυτά μόνον ανάπτυξη δεν φέρνουν, κυρίες και κύριοι.

Σκεφτείτε πως ό,τι αγώνας έχει γίνει τα τελευταία χρόνια για να πετύχουμε μια αποκέντρωση, με τα νομοθετήματα της σημερινής συγκυβέρνησης, αλλά και των προκατόχων της, δημιουργείται αστυφιλία. Καταργείτε και συγχωνεύετε υπηρεσίες, κάτι το οποίο σίγουρα δεν μπορεί να βοηθήσει στην ανάπτυξη.

Έχουμε να επισημάνουμε τα εξής. Το παρόν σχέδιο νόμου είναι άλλη μια μνημονιακή υποχρέωση, με τη γνωστή πλέον διαδικασία του κατεπείγοντος, επειδή πάντοτε φυσικά το επιτάσσουν οι δανειστές, τους οποίους κάποτε ο ΣΥΡΙΖΑ αποκαλούσε «τοκογλύφους» και σήμερα τους αποκαλεί «θεσμούς».

Χωρίς ουσιαστική επεξεργασία, χωρίς διάλογο, απλώς μας φέρνετε νομοσχέδια, μόνο και μόνο για να παρουσιάσετε στο Eurogroup της 5ης Δεκεμβρίου ότι κάτι έχετε κάνει.

Προβλέπεται για πρώτη φορά στο παρόν σχέδιο νόμου η δυνατότητα δημιουργία επιχείρησης εξ αποστάσεως. Ο υπόχρεος, συμπληρώνοντας ηλεκτρονικά μια σειρά πεδίων, θα λαμβάνει σε πραγματικό χρόνο τη σύσταση της επιχείρησής του χωρίς την παρεμβολή φυσικού προσώπου.

Όλα τα έγγραφα που αποτελούν προϋπόθεση για τη νομική υπόσταση μιας εταιρείας, το εγκεκριμένο καταστατικό και η ανακοίνωση σύστασης, θα αποδίδονται ηλεκτρονικά στον ενδιαφερόμενο, με βάση την πλήρως ηλεκτρονικοποιημένη διαδικασία υποβολής αίτησης και ελέγχου. Έτσι, ο χρόνος σύστασης περιορίζεται μόνο στον αναγκαίο χρόνο που απαιτείται από τον υπόχρεο για τη συμπλήρωση των σχετικών πεδίων.

Το Γραμμάτιο Ενιαίου Κόστους Σύστασης Επιχείρησης ορίζεται στο 30% του ποσού που ισχύει για τη σύσταση ενώπιον της φυσικής, ενώ καταργείται και το παράβολο προελέγχου επωνυμίας.

Επίσης, παρέχεται η δυνατότητα δωρεάν σύστασης για το πρώτο έτος εφαρμογής. Με τον τρόπο αυτό δημιουργούνται προϋποθέσεις προσέλκυσης περισσότερων δυνητικών υπόχρεων στη νέα ηλεκτρονική υπηρεσία.

Καταργείται η φορολογική ενημερότητα των ιδρυτών στο στάδιο της σύστασης, κάτι που πραγματικά μάς κάνει εντύπωση. Για ποιον λόγο να καταργηθεί η φορολογική ενημερότητα; Δεν θα πρέπει να ξέρουμε αν είναι «καθαρά» ή «βρώμικα» τα χρήματα τα οποία θέλει να επενδύσει κάποιος και να ανοίξει μια νέα επιχείρηση; Για ποιον λόγο καταργείται εδώ η φορολογική ενημερότητα; Εν αντιθέσει, αν θελήσει κάποιος να κάνει μια δωρεά, χρειάζεται φορολογική ενημερότητα. Αυτό δεν είναι παράλογο, κύριε Υπουργέ;

Δεν δικαιολογείται το διοικητικό βάρος που συνεπάγεται η διαδικασία χορήγησης αυτού του εγγράφου. Ειδικότερα, αυτή η απαίτηση περιγράφεται ως διακριτό βήμα από την έκθεση «Doing Business» της Παγκόσμιας Τράπεζας για το 2016. Αυτή η αλλαγή αναμένεται να μειώσει τη διαδικασία σύστασης μόνο κατά μία μέρα.

Προβλέπεται επίσης η απόδοση κλειδάριθμου Taxisnet τη στιγμή της σύστασης. Επομένως οι ενδιαφερόμενοι δεν θα χρειάζεται να απευθύνονται στην αρμόδια ΔΟΥ, μετά τη διεκπεραίωση της διαδικασίας. Το ίδιο ισχύει και για την εγγραφή σε ασφαλιστικό φορέα.

Χθες στην ακρόαση των φορέων σε ό,τι αφορά το άρθρο 18, μας ενημέρωσαν οι εκπρόσωποι της ομοσπονδίας αρτοποιών. Πραγματικά ακούγοντάς τους μου δημιουργήθηκαν κάποιες αμφιβολίες για το αν θα πρέπει να ψηφίσουμε υπέρ ή κατά.

Ακούγοντας, όμως, τον εκπρόσωπο των αρτοποιών Αττικής, μας λύθηκε η απορία, γιατί, βάσει του άρθρου 18, εισάγεται η έννοια του «παραδοσιακού άρτου» και των όρων «παραδοσιακό αρτοποιείο», «παραδοσιακός φούρνος» από τους αρτοποιούς που πωλούν, μεταξύ άλλων αρτοσκευασμάτων, αυτόν τον τύπο άρτου.

Σε παλαιότερο σχέδιο νόμου, το οποίο είχαμε καταψηφίσει, δινόταν η δυνατότητα στον καθένα να εμπορεύεται ψωμί. Με το παρόν σχέδιο νόμου απλώς αναφέρονται οι όροι «παραδοσιακός άρτος», «παραδοσιακός φούρνος» κ.λπ., τον οποίο θα χρησιμοποιούν όσοι είναι αρτοποιοί και παρασκευάζουν ψωμί και το εμπορεύονται, αλλά στην πράξη, πέρα από την αναφορά του παραδοσιακού ψωμιού, θα μπορεί να εμπορεύεται ο οποιοσδήποτε, είτε είναι αρτοποιός είτε όχι.

Θα πρέπει να τονιστεί ότι το ζητούμενο είναι η προστασία του Έλληνα αρτοποιού και του φούρνου της γειτονιάς. Πράγματι, σε επικοινωνία που είχα με αρκετούς αρτοποιούς στην περιοχή μου, διαπίστωσα ότι είναι αντίθετοι στο παρόν σχέδιο νόμου, γιατί δεν διασφαλίζεται το επάγγελμά τους. Εμείς θα προτείναμε μάλιστα να απαγορευτεί η πώληση άρτου σε μεγάλες αλυσίδες καταστημάτων και σε μεγάλα σουπερμάρκετ. Θα πρέπει να προστατευτεί με κάθε τρόπο ένα παραδοσιακό επάγγελμα, θα πρέπει να κρατηθεί οπωσδήποτε.

Σε ό,τι αφορά το άρθρο 19, είπαμε και χθες ότι ήταν θετική η απόσυρση του συγκεκριμένου άρθρου.

Όσον αφορά το άρθρο 33, το οποίο αφορά τα φαρμακεία, καταργεί τη δυνατότητα παράτασης άδειας λειτουργίας φαρμακείου από αδειούχο φαρμακοποιό, ο οποίος έχει συμπληρώσει το εξηκοστό πέμπτο έτος της ηλικίας ή τριάντα πέντε χρόνια υπηρεσίας για επτά έτη και έχει τέκνο που σπουδάζει στη Φαρμακευτική. Το ίδιο ισχύει και για τη κληρονομική φαρμακαποθήκη.

Επίσης, νομικά πρόσωπα μπορούν να λαμβάνουν άδεια χονδρικής πώλησης φαρμάκων, χωρίς οι μέτοχοι εταίροι ή τα μέλη της διοικήσεως να είναι φαρμακοποιοί. Όλα αυτά είναι διατάξεις που, στο πλαίσιο δήθεν της εφαρμογής συστάσεων της εργαλειοθήκης του ΟΟΣΑ, υποβαθμίζουν τον ρόλο του Έλληνα φαρμακοποιού και του φαρμακείου της γειτονιάς και ανοίγουν τον δρόμο σε πολυεθνικές εταιρείες.

Όπως έχουμε πει και από την αρχή και σε όλες τις τοποθετήσεις μας, η Χρυσή Αυγή καταψηφίζει επί της αρχής και θα τοποθετηθούμε στα άρθρα στην ψηφοφορία.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο κ. Κωνσταντινόπουλος, ειδικός αγορητής της Δημοκρατικής Συμπαράταξης ΠΑΣΟΚ - ΔΗΜΑΡ, έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα θα μπορούσα να αρχίσω μιλώντας για το μεγαλείο ψυχής του Πρωθυπουργού, που έναν άνθρωπο όπως ο κ. Μηλιός, που τον έλεγε Βοναπάρτη, τον τοποθέτησε στο Φεστιβάλ Αθηνών. Θα ήταν μεγαλείο ψυχής αυτό, δεν είναι όμως. Ο Πρωθυπουργός γνωρίζει πια την αδυναμία των στελεχών του ΣΥΡΙΖΑ για πολιτική εξουσία και καρέκλα και τη χρησιμοποιεί. Γι’ αυτό ο κ. Μηλιός -που είναι ντροπή του, για όλα αυτά που είπε- με μια θεσούλα στο Φεστιβάλ Αθηνών, έριξε πέτρα πίσω του, τα ξέχασε όλα και προχωρά μαζί με τον κ. Τσίπρα!

Κυρίες και κύριοι συνάδελφοι, όμως, ας πάμε στο νομοσχέδιο. Χθες όλα τα κόμματα έθεσαν τρία θέματα, τα οποία δεν είχαν σχέση με το θέμα του κατεπείγοντος: Το πρώτο θέμα το άρθρο 19 για τα πλαστά τιμολόγια, το δεύτερο θέμα για το άρθρο 24 για τις δημόσιες συμβάσεις και, τρίτον, για τα πετρελαιοειδή, GPS, και λοιπά.

Ο ίδιος ο Υπουργός, ο οποίος δήλωνε ότι δεν είναι φωτογραφική η διάταξη για το άρθρο 19, μετά από πέντε λεπτά το απέσυρε. Ο ίδιος είχε πει πριν από πέντε λεπτά ότι δεν υπάρχει κανένα θέμα και μετά το απέσυρε. Μάλιστα, είπε ότι το κάνει γιατί υπάρχει και διάθεση για ένα κόμμα να ψηφίσει. Μετά από λίγο ψήφισε η Νέα Δημοκρατία «ναι» επί της αρχής.

Αγαπητοί συνάδελφοι της Νέας Δημοκρατίας, επειδή τα γεγονότα στο ΕΣΡ είναι πολύ πρόσφατα, να σας θυμίσω ότι τότε μας κατηγορήσατε για υπόγειες διαδρομές και υπόγειες συμφωνίες. Εμείς δεν θα το κάνουμε αυτό, δεν θα μιλήσουμε για υπόγειες διαδρομές και υπόγειες συμφωνίες. Εάν θέλετε εσείς να φτιάξετε τη μεγάλη παράταξη Νέας Δημοκρατίας-ΣΥΡΙΖΑ, είναι δικό σας θέμα και προχωρήστε το.

Το δεύτερο θέμα ήταν οι δημόσιες συμβάσεις. Είπαμε στον Υπουργό ότι δεν είναι θέμα τα ελληνικά του, αλλά το τι είναι πρόθυμος να υπογράψει.

Η νέα Κυβέρνηση, αυτό που κατά κύριο λόγο είναι, είναι πως είναι πρόθυμη να υπογράφει τα πάντα. Σας λέμε, εσείς ως Καθηγητής που ήρθατε πριν από λίγες μέρες, ενώ γνωρίζετε ότι η Κυβέρνηση δεν θα έχει πολύ καιρό και το κάνατε για κομματικό και πατριωτικό καθήκον, θα έλεγα εγώ, τι φέρνετε με το άρθρο 24; Προβλέπει ότι η μη ανάρτηση στο Κεντρικό Ηλεκτρονικό Μητρώο Δημοσίων Συμβάσεων αποφάσεως απευθείας ανάθεσης του άρθρου 118 του ν.4412, μέχρι τη δημοσίευση του παρόντος νόμου, δεν επηρεάζει το κύρος της σύμβασης.

Σας λέμε πολύ απλά εμείς ότι μπορεί, κύριε Υπουργέ, να είναι μια σύμβαση και να είχε γίνει ένα λάθος, αλλά μπορεί να είναι και δεκάδες, εκατοντάδες συμβάσεις κάτω των 20.000 ευρώ. Άρα εδώ νομιμοποιείτε όλες τις άκυρες συμβάσεις. Γιατί, βάσει του νόμου, κύριε Υπουργέ –είμαι σίγουρος ότι σας ενημέρωσαν-, όποια σύμβαση δεν ανέβαινε στο Ηλεκτρονικό Μητρώο, δεν ήταν έγκυρη. Γιατί δεν μας φέρνετε τις συμβάσεις; Γιατί δεν φέρνετε τις συμβάσεις, να δούμε ποιες είναι αυτές; Τι κρύβετε; Γιατί ήρθατε να καλύψετε τους προηγούμενους και αυτά που έκαναν;

Πάμε στο δεύτερο θέμα, στο οποίο υπάρχει και μια σύγχυση στην Αξιωματική Αντιπολίτευση, το θέμα των GPS και των καυσίμων. Υπάρχουν δύο θέματα: πρώτον, καταργείται στα οχήματα μεταφοράς καυσίμων η υποχρέωση ανάρτησης της επωνυμίας του ιδιοκτήτη και, δεύτερον, η τοποθέτηση GPS με ένα «παραθυράκι» που αφήνετε, λόγω του κόστους, σε τύπους καυσίμων.

Πάμε τώρα, κύριοι της Νέας Δημοκρατίας, να θυμηθούμε. Τι είχαμε ψηφίσει το 2012; Πολύ καλά το είπε ο κ. Σταϊκούρας, αλλά τουλάχιστον τη γραμμή να την παίρνουν όλα τα στελέχη. Δεν μπορεί άλλα να λένε τα στελέχη το πρωί στα ραδιόφωνα και άλλα να λέτε τώρα. Τι λέμε; Είναι το ΦΕΚ 3052, 18 Νοεμβρίου του 2012: «Όλα τα βυτιοφόρα φορτηγά οχήματα ιδιωτικής χρήσης και δημόσιας χρήσης που μεταφέρουν πετρελαιοειδή προϊόντα, που ορίζονται στο άρθρο 3 του ν.3054/2002, πρέπει υποχρεωτικά να φέρουν το εν λόγω ηλεκτρονικό σύστημα.».

Το καταθέτω για τα Πρακτικά.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στην εισηγητική έκθεση. Τροποποίηση του ν.3054 της αγοράς πετρελαιοειδών. «Καταργείται η υποχρέωση ανάληψης του κόστους τοποθέτησης», πώς το περνάμε το «παραθυράκι»…

**ΜΑΡΙΟΣ ΚΑΤΣΗΣ:** Του κόστους!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αφήστε το αυτό.

**ΜΑΡΙΟΣ ΚΑΤΣΗΣ:** Του κόστους. Ξέρεις τι σημαίνει κόστος;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ξέρω πολύ καλά. Εσείς το μάθατε…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κάτση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Συνάδελφε, το κόστος το μάθατε πολύ αργά και σε λίγο θα γνωρίσετε και το πολιτικό κόστος.

**ΜΑΡΙΟΣ ΚΑΤΣΗΣ:** Μιλάμε για κόστος. Απαντήστε, λοιπόν, για το κόστος.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα γνωρίσετε και το πολιτικό κόστος για αυτά που λέτε.

**ΜΑΡΙΟΣ ΚΑΤΣΗΣ:** Εσείς δεν ξέρατε τι είναι το GPS.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κάτση, παρακαλώ μη διακόπτετε και μη δημιουργείτε θέματα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κοιτάξτε, εγώ σας καταλαβαίνω. Είπα και σε έναν άλλο συνάδελφό σας, όσο και να πιστεύετε στην πολιτική, να θέλετε να την υπερασπιστείτε, άλλος ανασχηματισμός δεν γίνεται. Η Κυβέρνηση θα πέσει.

**ΑΝΑΣΤΑΣΙΑ ΓΚΑΡΑ:** Εσύ τότε γιατί φωνάζεις κάθε μέρα, μωρέ;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η Κυβέρνηση θα πέσει! Δεν υπάρχει περίπτωση να υπουργοποιήσει άλλους ο κ. Τσίπρας. Στο φεστιβάλ θα βάλει, από εδώ θα βάλει, υπουργοποίηση τέλος.

Πάμε τώρα.

**ΑΝΑΣΤΑΣΙΑ ΓΚΑΡΑ:** Με ποια διαδικασία θα πέσει;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Γκαρά, μην ανοίξουμε άλλο θέμα.

**ΑΝΑΣΤΑΣΙΑ ΓΚΑΡΑ:** Αφού με ενδιαφέρει η άποψη του κ. Κωνσταντινόπουλου.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Η υποχρέωση του κάτοχου της διάθεσης βιοκαυσίμων…

**ΠΡΟΕΔΡΕΥΩΝ (Δημήτριος Κρεμαστινός):** Θα συζητήσουμε πώς θα πέσει η Κυβέρνηση; Δεν είναι το θέμα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …καθώς καταργείται η υποχρέωση ανάληψης του κόστους τοποθέτησης του εμπορικού σήματος…

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …εμπορίας αργού πετρελαίου και πετρελαιοειδών. Δηλαδή πώς θα γίνεται το λαθρεμπόριο, κυρίες και κύριοι συνάδελφοι; Ο ένας θα δηλώνει έναν τύπο-είδος καυσίμου που θα του λέτε ότι έχει τη δυνατότητα να μην το πληρώσει, άρα δεν θα βρίσκει ποιος θα το πληρώσει, θα λέει ότι «εγώ έχω αυτόν τον τύπο του καυσίμου, άρα δεν έχω GPS» και θα βάζει ό,τι θέλει μέσα. Γιατί δεν ακούσατε τη χθεσινή μας παρότρυνση, που είναι και της Αξιωματικής Αντιπολίτευσης σήμερα; Να βάλουμε υποχρεωτικά σε όλους από τα τάνκερ, που γράφετε πιο κάτω, μέχρι τα ιδιωτικής-δημόσιας χρήσης φορτηγά «τα GPS και η ανάρτηση της επωνυμίας, ανεξαρτήτως του ποιον θα βαρύνει το κόστος».

Αν είχε συμβεί αυτό, δεν θα λέγατε για «βαποράκια» απλά, θα λέγατε ονόματα εδώ μέσα. Τώρα όμως, δεν μπορείτε να μιλάτε για αυτά τα θέματα.

Κύριε Υπουργέ, όσον αφορά το ότι συμβαίνουν όλα αυτά μαζί, εσείς που είστε μόνο μια μέρα Υπουργός έρχεστε και φέρνετε όλες αυτές τις ρυθμίσεις!

Κυρίες και κύριοι συνάδελφοι, όπως είπα στον Υπουργό χθες -επειδή έλειπε πολλά χρόνια, θα του τα πω και σήμερα- σχετικά με μεταρρυθμίσεις και ΓΕΜΗ, διευκόλυνση της επιχειρηματικότητας και επιτάχυνση των διοικητικών διαδικασιών, το ΠΑΣΟΚ ήταν αυτό που τα έθεσε πρώτο το 2010. Τότε, σε λίγους μήνες φτιάξαμε το Γενικό Εμπορικό Μητρώο και φέραμε μαζί πολλές υπηρεσίες, όπως ασφαλιστικά ταμεία, περιφερειακή αυτοδιοίκηση και συμβολαιογράφους. Αυτό ήταν που αντέστρεψε την καθοδική πορεία της χώρας στους παγκόσμιους δείκτες ανταγωνιστικότητας. Να το θυμόμαστε όλοι.

Δεν σταματήσαμε, όμως, εκεί. Το επιστέγασμα της πολιτικής μας ήταν ο ν.4072/2012, που αποτελεί τομή, γιατί κατήργησε την υποχρεωτική δημοσίευση των ισολογισμών στις εφημερίδες, ελαφρύνοντας τις επιχειρήσεις με δεκάδες εκατομμύρια ευρώ. Και εκεί θεσμοθετήθηκε η ΙΚΕ.

**ΑΝΑΣΤΑΣΙΑ ΓΚΑΡΑ:** Και κλείνοντας εκατοντάδες εφημερίδες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αν το θεωρείτε αυτό, πρέπει να το κλείσετε το ΓΕΜΗ. Απ’ ό,τι βλέπω, όμως, και την «Υπηρεσία Μιας Στάσης» πάνω στο ΓΕΜΗ την βάζετε, κυρία εισηγήτρια. Πρέπει να ξέρετε ότι υπάρχει συνέχεια σε αυτά. Δεν πειράζει. Σας καταλαβαίνω.

Κύριε Υπουργέ, πείτε μας, μια που είστε αρμόδιος, πότε θα φέρετε τον νόμο για τα επιμελητήρια, για να δούμε ποιες αρμοδιότητες θα δώσετε;

Άρα η «Υπηρεσία Μιας Στάσης» δεν είναι η πρώτη φορά που λειτουργεί ηλεκτρονικά, όπως λέτε. Λειτουργούσε!

Όσο για τη διαδικασία που λέτε ότι θα την κάνει κάποιος όλη από το σπίτι του, το μηχανογραφημένο σύστημα θα πρέπει πάλι να το ελέγξει και να το επιβεβαιώσει από κοντά, κύριε Υπουργέ.

Σας ρώτησα και χθες και ελπίζω στην ομιλία σας σήμερα να μας απαντήσετε: Ποιο είναι αυτό το χρονικό διάστημα και πόσο θα χρειάζεται ένας επαγγελματίας, ένας πολίτης, από το πρώτο βήμα ως το τελευταίο;

Υπάρχουν, όμως, ενδιαφέροντα και θετικά βήματα, τα οποία εμείς τα είπαμε και χθες. Ένα είναι το ότι επιλέγεται ελεύθερα, χωρίς γεωγραφικούς περιορισμούς, υπηρεσία ΓΕΜΗ συμβολαιογράφου. Είναι πολύ σημαντικό αυτό και είναι θετικό.

Δεν άκουσα, όμως, κανέναν από την Αίθουσα να λέει κάτι -και το είπαμε και χθες- ούτε τη δική σας πρόταση, κυρία εισηγήτρια, που, όπως λέτε, πιστεύετε στις μικρομεσαίες επιχειρήσεις, σχετικά με το να πηγαίνει στα επιμελητήρια ένα ποσό από το παράβολο που δίνεται και όχι στον κρατικό κορβανά.

Το στηρίζετε αυτό, αγαπητοί συνάδελφοι του ΣΥΡΙΖΑ, της Νέας Δημοκρατίας, των υπολοίπων κομμάτων;

Εμείς το στηρίζουμε και ζητάμε από τον Υπουργό το 50% από το παράβολο αυτό να πηγαίνει στα επιμελητήρια και στο ΓΕΜΗ, για να στηρίξουμε και έμπρακτα και οικονομικά τα επιμελητήρια.

Θα το κάνετε; Ελπίζω η εισηγήτρια του ΣΥΡΙΖΑ να το στηρίξει αυτό.

**ΑΝΑΣΤΑΣΙΑ ΓΚΑΡΑ:** Μα, όλο στο ΓΕΜΗ θα πηγαίνει. Αφού είναι στο νομοσχέδιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ρωτήστε τον κύριο Υπουργό.

Υπάρχει, όμως, ένα θέμα. Η εποπτεία νομικής τυπικότητας παραμένει στις διευθύνσεις ανωνύμων εταιρειών στην περιφερειακή αυτοδιοίκηση.

Κύριε Υπουργέ, το νομοσχέδιο αυτό δεν κάνει καμμία παρέμβαση εκεί που πρέπει να σταματήσει τη γραφειοκρατία και να βοηθήσει τους επαγγελματίες. Επίσης, για να είμαστε απολύτως ειλικρινείς, το νομοσχέδιο δεν φέρνει καμμία ανατροπή εκεί που το χρειάζεται περισσότερο η επιχείρηση: στη λειτουργία της και στο κλείσιμο. Αυτό είναι ένα πολύ μεγάλο θέμα.

Κύριε Υπουργέ, χθες εσείς ο ίδιος για πρώτη φορά ακούσατε τους εργαζόμενους της ΜΟΔ. Σας μίλησαν για την αναξιοκρατία που επικρατεί, για κομματικές επιλογές ανάμεσα στους εργαζόμενους.

Μάλιστα, υπάρχει από 9-11-2016 καταγγελία σχεδόν όλου του προσωπικού, που αφορά την κατάργηση του προϊσταμένου τομέα οικονομικών και διοικητικών υπηρεσιών, το οποίο είναι μια κομματική εμπλοκή του ΣΥΡΙΖΑ.

Είπατε ότι δεν τα ξέρετε αυτά. Εγώ τα καταθέτω σήμερα.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως καθηγητής πανεπιστημίου, πέρα από ότι το μόνο που σας βαραίνει είναι ότι γνωρίσατε τον κ. Βαρουφάκη στον κ. Τσίπρα, ελπίζω στα υπόλοιπα να υπάρχει αξιοκρατία, να γνωρίζετε την αξιοκρατία, να δείτε τους εργαζόμενους και να αλλάξετε τα δεδομένα.

Και τελειώνω με το εξής, κυρίες και κύριοι συνάδελφοι, γιατί δεν άκουσα για τους αγρότες και την κατάργηση του μητρώου των αγροτών. Συμφωνείτε;

**ΑΝΑΣΤΑΣΙΑ ΓΚΑΡΑ:** Δεν καταργείται το μητρώο αγροτών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στο άρθρο 27, πώς θα προστατευτούν…

**ΑΝΑΣΤΑΣΙΑ ΓΚΑΡΑ:** Δεν διαβάσατε το νομοσχέδιο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μην τα διαβάζετε όλα. Διαβάζετε συριζέικα και δεν καταλαβαίνετε μάλλον. Υπάρχει άλλη διάλεκτος τώρα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντινόπουλε, μην κάνετε διάλογο.

**ΑΝΑΣΤΑΣΙΑ ΓΚΑΡΑ:** Το εμπορικό μητρώο αγροτικών προϊόντων...

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα μας ακούσουν αγρότες και θα το καταλάβουν. Πώς θα προστατευτούν οι αγρότες;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Γκαρά, παρακαλώ.

**ΑΝΑΣΤΑΣΙΑ ΓΚΑΡΑ:** Μα, παραπληροφορεί τον κόσμο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μα, αν τους παραπληροφορούμε, θα τους πληροφορήσετε εσείς σωστά και θα καταλάβουν. Δεν υπάρχει θέμα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, συνεχίστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Πώς θα προστατευτούν οι αγρότες από τους εμπόρους που δεν είναι συνεπείς στις δοσοληψίες τους με τους παραγωγούς; Δηλαδή πώς θα προστατευτούν από τις καθυστερήσεις -ας το θέσαμε και χθες, κύριε Υπουργέ- στην αποπληρωμή των αγροτικών προϊόντων; Πώς θα γνωρίζουν πια οι αγρότες ποιοι είναι οι κακοπληρωτές και πώς θα αποβάλλονται από το σύστημα εμπορίας αγροτικών προϊόντων; Τελικά, ο ΣΥΡΙΖΑ και η Κυβέρνηση ΣΥΡΙΖΑ έχει μια αδυναμία: κτυπάει τους πιο αδύναμους.

Εμείς, κύριε Υπουργέ, ως Δημοκρατική Συμπαράταξη, με τις προτάσεις μας και με τις θέσεις μας και αφού ακούσουμε εσάς, θα αποφασίσουμε για το αν θα ψηφίσουμε ή όχι το νομοσχέδιο.

Σας ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης

ΠΑΣΟΚ-ΔΗΜΑΡ)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το 19ο Δημοτικό Σχολείο Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 Ο κ. Συντυχάκης, ειδικός αγορητής του Κομμουνιστικού Κόμματος Ελλάδας, έχει τον λόγο για δώδεκα λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Το παρόν σχέδιο νόμου, που καταθέτει η Κυβέρνηση με τη διαδικασία του κατεπείγοντος, υλοποιεί την κοινή στρατηγική της Ευρωπαϊκής Ένωσης, του κεφαλαίου, της ίδιας της Κυβέρνησης και των υπολοίπων κομμάτων του ευρωμονόδρομου, που από ό,τι φάνηκε εδώ πέρα, είναι σε απόλυτη σύμπνοια και ευθυγράμμιση.

Αυτό το σχέδιο νόμου υλοποιεί -παρά τις όποιες επιμέρους διαφωνίες, οι οποίες στην ουσία έρχονται να σκεπάσουν τη συμφωνία στην κοινή στρατηγική που έχουν, σε σχέση με την απελευθέρωση των επαγγελμάτων και την εργαλειοθήκη του ΟΟΣΑ- την άρση των όποιων εμποδίων στη λειτουργία του ανταγωνισμού και της επιχειρηματικότητας, όλων εκείνων δηλαδή των διατάξεων και μέτρων που διαμορφώνουν το πλαίσιο για τη διευκόλυνση της εισόδου νέων επιχειρηματικών παικτών, πάντα με άξονα τη συγκέντρωση της επιχειρηματικής πίτας και των κερδών σε λίγους.

Μπορεί το άρθρο 19, για το οποίο έγινε πάρα πολλή κουβέντα εχθές στην επιτροπή, να αποσύρθηκε. Τι δείχνει όμως; Δείχνει ότι τσακώνεστε υποκριτικά όλοι σας για το αν το άρθρο 19 για τη διευκόλυνση των επενδυτικών σχεδίων, όπως και το άρθρο 24 για τις απευθείας αναθέσεις εμπεριέχουν φωτογραφικές διατάξεις. Και όλα αυτά, την ίδια στιγμή που γίνονται κατασχέσεις για χρέη προς το δημόσιο και τα ασφαλιστικά ταμεία των φτωχών λαϊκών στρωμάτων. Η Κυβέρνηση δίνει άφεση αμαρτιών για τα πλαστά στοιχεία επιχειρηματιών που δεν υπερβαίνουν το 1 εκατομμύριο ευρώ.

Το ίδιο ακριβώς γίνεται με τις απευθείας αναθέσεις. Ενώ όλοι σας συμφωνείτε με αυτές, τώρα τσακώνεστε για τις λεπτομέρειες: αν ευνοεί και ποιον ευνοεί η συγκεκριμένη φωτογραφική διάταξη. Σε κάθε περίπτωση, όμως, αυτό δείχνει τον αντιλαϊκό χαρακτήρα της αναπτυξιακής νομοθεσίας, με την οποία συμφωνείτε όλοι σας.

Ο τσακωμός αυτός εκφράζει την αντιπαράθεση μερίδας του κεφαλαίου για το ποιες από αυτές θα καρπωθούν το μεγαλύτερο κομμάτι της πίτας και ποιες θα ευνοηθούν από τα κίνητρα που τους παρέχει αυτή η νομοθεσία. Αποδεικνύει, επίσης, ότι ούτε θέλετε ούτε μπορείτε να πατάξετε τη διαπλοκή και την αδιαφάνεια, διότι το κριτήριό σας είναι το πώς θα ανδρωθεί ο ανταγωνισμός, η λογική του «ο θάνατός σου η ζωή μου», πώς μέσα από τις αντιλαϊκές νομοθεσίες και διατάξεις θα ευνοηθούν τμήματα του κεφαλαίου έναντι άλλων.

Μόλις πρόσφατα, εσείς, κύριε Υπουργέ, μιλώντας στο ελληνογαλλικό forum για την επιχειρηματικότητα δηλώσατε βέβαιος πως θα βρούμε μεγάλα περιθώρια επιχειρηματικών συμπράξεων και επενδυτικών ευκαιριών για τις γαλλικές επιχειρήσεις στη χώρα μας. Το ζήτημα είναι o λαός τι κέρδισε ή τι θα πάρει από αυτή τη διαδικασία. Θα συνεχίζει να ζει στη φτώχεια, πνιγμένος στα χρέη, στην ανεργία με υποκατώτατους μισθούς και συντάξεις.

Ετοιμάζετε την καρατόμηση των προνοιακών επιδομάτων, την ενίσχυση της φοροληστείας απέναντι στον λαό, την περαιτέρω καρατόμηση του αφορολόγητου ορίου για τους μισθωτούς και συνταξιούχους. Και όχι μόνο αυτό, αλλά σήμερα η Κυβέρνηση με την κ. Αχτσιόγλου, την Υπουργό Εργασίας, φέρνει μία τροπολογία για την οποία δεν είπατε κουβέντα όλοι οι υπόλοιποι ωσάν να μην έχει κατατεθεί, ωσάν να μη συμβαίνει τίποτα, που απελευθερώνει το επάγγελμα των ιδιωτικών γραφείων εύρεσης εργασίας. Είναι ντροπή σας. Και απουσιάζει η κυρία Υπουργός, η οποία κατέθεσε την τροπολογία και η οποία έπρεπε να ήταν εδώ, τουλάχιστον να την υπερασπιστεί. Και υποτίθεται ότι πρόκειται για έναν νέο άνθρωπο, που ανέλαβε τον υπουργικό θώκο για να λύσει τα προβλήματα των ανέργων. Φέρνει στα μουλωχτά μια τροπολογία, η πρώτη τροπολογία που φέρνει η συγκεκριμένη Υπουργός, με την οποία ρίχνει στα νύχια των δουλεμπόρων των δουλεμπορικών γραφείων ενάμισι εκατομμύριο ανέργους.

Με την τροπολογία, λοιπόν, αυτή απελευθερώνετε το επάγγελμα των δουλεμπορικών γραφείων, εσείς ο ΣΥΡΙΖΑ, που έλεγε ότι θα καταργήσει με νόμο τα δουλεμπορικά γραφεία. Και όχι μόνο αυτό, αλλά τελικά τα κατοχυρώνετε, τα απελευθερώνετε, δηλαδή, τα μονιμοποιείτε και τα γιγαντώνετε. Και υποτίθεται ότι αυτόν τον καιρό δίνετε τη μάχη για τις συλλογικές διαπραγματεύσεις. Άξιος ο μισθός σας. Υπερασπίζεστε την εργασιακή ζούγκλα, τη μεσιτεία και τα δουλεμπορικά κυκλώματα.

Δίνετε, επίσης, πλήρη κάλυψη στη λειτουργία των δουλεμπορικών, ρατσιστικών παραμάγαζων της Χρυσής Αυγής. Αντί για επαναφορά των συλλογικών συμβάσεων εργασίας, αντί για μόνιμη και σταθερή δουλειά για όλους που απαιτεί το εργατικό λαϊκό κίνημα, αντί για μέτρα προστασίας υπέρ των ανέργων, εσείς ανδρώνετε τα δουλεμπορικά γραφεία, αφού πρώτα φροντίσατε μαζί με τις προηγούμενες κυβερνήσεις να μετατρέψετε τον ΟΑΕΔ σε πυλώνα προώθησης των ελαστικών μορφών εργασίας.

Η κ. Αχτσιόγλου, ως νέα «Θατσερόγλου», αν έχει ίχνος φιλότιμου και ντροπής, θα πρέπει, λοιπόν, να αποσύρει αυτή την τροπολογία. Διαφορετικά, θα βρει αντιμέτωπους τους εργαζόμενους, το λαϊκό κίνημα.

Κυρίες και κύριοι, οι συστάσεις εργαλειοθήκης του ΟΟΣΑ δεν είναι κάτι καινούργιο, αλλά έρχονται από παλιά, προ μνημονίων. Το γεγονός αυτό, ότι δηλαδή οι προτάσεις του ΟΟΣΑ και των ντόπιων μονοπωλίων είναι ίδιες τόσο στην περίοδο των υψηλών ρυθμών καπιταλιστικής ανάπτυξης, όσο και στη φάση της βαθιάς καπιταλιστικής κρίσης επιβεβαιώνει ότι τα αντιλαϊκά μέτρα δεν είναι επιταγή του μνημονίου, όπως τα παρουσιάζουν ο ΣΥΡΙΖΑ και άλλοι αντιμνημονιακοί, αλλά στρατηγικές επιλογές για τη βελτίωση της ανταγωνιστικότητας του κεφαλαίου.

Η καπιταλιστική ανταγωνιστικότητα για την οποία όλοι ενδιαφέρεστε είναι εχθρική για τον λαό.

Με όποιο περιτύλιγμα και αν προσπαθείτε να την πλασάρετε προϋποθέτει ένταση της εκμετάλλευσης των εργαζομένων, εκτοπισμό των μικρών και μεσαίων επαγγελματιών, των μικρομεσαίων επιχειρήσεων, των αυτοαπασχολουμένων. Από αυτήν, λοιπόν, τη σκοπιά, κατά τη γνώμη μας, πρέπει να αντιπαλέψει αυτά τα μέτρα ο λαός, απορρίπτοντας κάθε μείγμα πολιτικής που οδηγεί στο ίδιο αποτέλεσμα από άλλο δρόμο.

Με το παρόν νομοσχέδιο στο πρώτο μέρος, στα άρθρα 1 έως 12, η Κυβέρνηση προχωράει στην απλοποίηση των διαδικασιών για τη σύσταση των εμπορικών επιχειρήσεων. Στην πραγματικότητα κουνάει το μαντήλι στους επιχειρηματικούς ομίλους γύρω από τη διαμόρφωση του κατάλληλου, του φιλικού, όπως λέτε, επενδυτικού κλίματος, ικανοποιεί γενικές και ειδικές αξιώσεις των επιχειρηματικών ομίλων, εξασφαλίζοντας χρόνο, χρήμα και επιλογές για τους επενδυτικούς καρχαρίες, εντός και εκτός Ελλάδας, που αναμένουν τη δημιουργία αυτού του φιλικού επιχειρηματικού κλίματος ασυδοσίας, ώστε να αποκομίσουν σίγουρα υπερκέρδη και προς αυτή την κατεύθυνση εκσυγχρονίζεται και το αστικό κράτος. Ένα κράτος στενά προσδεμένο στις απαιτήσεις του ξένου και εγχώριου κεφαλαίου που θα διασφαλίζει την καπιταλιστική ανάπτυξη, την ανταγωνιστικότητα και επιχειρηματικότητα, τη μεγιστοποίηση της κερδοφορίας των επιχειρηματικών ομίλων.

Γι’ αυτό στο σχέδιο νόμου επανακαθορίζονται σημαντικά ζητήματα. Μειώνει δικαιολογητικά και προϋποθέσεις, θέτει δημόσιες υπηρεσίες στη διάθεση των ιδιωτών, μειώνει όρια εγγυητικών επιστολών για επενδύσεις, καταργεί, αλλάζει, ανατρέπει δεκάδες ρυθμίσεις προηγούμενων νόμων, ενώ όλες οι διαδικασίες και οι τεχνικές λεπτομέρειες για τη συνεργασία των «Υπηρεσιών Μιας Στάσης» θα καθορίζονται με κοινή υπουργική απόφαση.

Συμπληρώνοντας την προπαγάνδα του αποπροσανατολισμού η Κυβέρνηση, την ώρα που εκατοντάδες χιλιάδες αυτοαπασχολούμενων, μικρέμποροι, βιοτέχνες, βρίσκονται αντιμέτωποι με το φάσμα της ανεργίας και των χρεών εξαιτίας των αντιλαϊκών σας πολιτικών και των τωρινών και των προηγούμενων, επιχειρεί να πείσει ότι μια «Υπηρεσία Μιας Στάσης», οι ηλεκτροποιημένες διαδικασίες, η μείωση του γραμματίου ενιαίου κόστους θα ωφελήσουν τη μικρή και μεσαία επιχείρηση.

Στην πράξη, όμως, με αυτά τα μέτρα, με αυτές τις τροποποιήσεις διατάξεων, επιλύει προβλήματα που αντιμετωπίζουν κατά βάση οι μεγάλες επιχειρήσεις και όχι οι πολύ μικρές επιχειρήσεις που λόγω της μονοπώλησης της οικονομίας και της μεγάλης αύξησης των δημοσιονομικών βαρών στις σημερινές συνθήκες της κρίσης βλέπουν τη δραστηριότητά τους να περιορίζεται διαρκώς, να πτωχεύουν, να κλείνουν, να μένουν καταχρεωμένοι.

Οι τροποποιήσεις που αφορούν την Ανεξάρτητη Αρχή Δημοσίων Συμβάσεων, κατά τη γνώμη μας, κινούνται σε πιο αντιδραστική κατεύθυνση. Άλλωστε, έχει προηγηθεί η υιοθέτηση όλου του θεσμικού πλαισίου που έχει διαμορφώσει η Ευρωπαϊκή Ένωση και ο ΟΟΣΑ και έχει ως κατευθυντήριους άξονες τις απαιτήσεις, τα ζητούμενα του μεγάλου κεφαλαίου, πάντα βέβαια με ένα γνωστό περιτύλιγμα περί ενίσχυσης μηχανισμών πρόληψης της διαφθοράς.

Η ανεξάρτητη αρχή αναλαμβάνει ακριβώς να υπερασπίσει το νομοθετικό και ρυθμιστικό πλαίσιο, διότι παίζει έναν ρόλο ρυθμιστή-εργοδότη των κανόνων κίνησης του ανταγωνισμού μεταξύ των επιχειρηματικών ομίλων.

Όλα αυτά τα μέτρα, κυρίες και κύριοι, όσο αθώα και αν εμφανίζονται που τάχατες έρχονται να λύσουν διαδικαστικά ζητήματα, να λύσουν τη γραφειοκρατία, οδηγούν σε συγκέντρωση της επιχειρηματικής πίτας και των κερδών σε μια διαδικασία που δείχνει την πόρτα της εξόδου για τους αυτοαπασχολούμενους και άλλους αδύναμους κρίκους. Στην κυριολεξία, δηλαδή, τα πάντα υποτάσσονται στην προοπτική ανάκαμψης του κεφαλαίου και της ανταγωνιστικότητάς του. Και τα εργαλεία, βέβαια, τα έχει βρει η Κυβέρνηση. Είναι έτοιμο όλο το πακέτο: ο λεγόμενος «αναπτυξιακός νόμος», τα κονδύλια του ΕΣΠΑ, το επενδυτικό πακέτο Γιούνκερ και άλλα εργαλεία κρατικής χρηματοδότησης.

Στο δεύτερο μέρος, στα άρθρα 13-25, τροποποιεί παλιές διατάξεις διαφόρων νόμων που αίρουν εμπόδια για την ενίσχυση της ανταγωνιστικότητας, ιδιαίτερα στο χονδρεμπόριο, στους κλάδους των εμπορικών αντιπροσώπων, της αγοράς πετρελαιοειδών, στην εμπορία προϊόντων και παροχής υπηρεσιών, τα αρτοποιεία, με στόχο τη βελτίωση, όπως λέει, του επιχειρηματικού περιβάλλοντος. Απλοποιεί διαδικασίες μετατροπής ομόρρυθμων εταιρειών σε ετερόρρυθμες, αντιμετωπίζοντας ορισμένα υπαρκτά ζητήματα στη σχέση του, που, όμως, αποτελούν ένα κενό όραμα μπροστά στη χρεοκοπία των μικρομεσαίων επιχειρήσεων. Προωθεί τον άνισο ανταγωνισμό των μεγάλων εμπορικών επιχειρήσεων έναντι των μικρότερων, που δεν έχουν την ίδια δυνατότητα.

Επί της ουσίας, πρόκειται για τροποποίηση σε ένα ήδη υπαρκτό μνημονιακό νόμο. Προωθεί την απελευθέρωση του επαγγέλματος των εμπορικών αντιπροσώπων, στους οποίους δίνει τη δυνατότητα άσκησης επαγγέλματος εντός της χώρας με άδεια που έχει εκδοθεί σε άλλη χώρα της Ευρωπαϊκής Ένωσης ή του Ευρωπαϊκού κοινωνικού χώρου. Πρόκειται για τροποποίηση στο πλαίσιο της οδηγίας Goldstein. Δίνει τη δυνατότητα στους αρτοποιούς να χρησιμοποιούν τον όρο «παραδοσιακό». Αφού ήδη έχει προχωρήσει η Κυβέρνηση στην παραχώρηση της χρήσης της ορολογίας «φούρνος» σε σουπερμάρκετ και εμπορικές αλυσίδες, τώρα επιδιώκει να χρυσώσει το χάπι στους παραδοσιακούς αυτοαπασχολούμενους αρτοποιούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ λίγο την ανοχή σας, κύριε Πρόεδρε και ολοκληρώνω.

Στο τρίτο μέρος, στα άρθρα 26-33, εισάγονται τροποποιητικές διατάξεις, άλλες καταργούνται, προκειμένου να εφαρμοστούν οι ίδιες οι συστάσεις της εργαλειοθήκης του ΟΟΣΑ, που αφορούν τα φορτηγά ιδιωτικής χρήσης, τις κινηματογραφικές παραγωγές, το Ενιαίο Μητρώο Εμπόρων Αγροτικών Προϊόντων, με ποιους θύματα; Μα, είναι προφανές, με θύματα τους μικρούς αγρότες, τους μικρούς επαγγελματίες φορτηγών ιδιωτικής χρήσης, τους φαρμακοποιούς, τους εργαζόμενους στον χώρο του κινηματογράφου.

Τελειώνοντας, κυρίες και κύριοι, απευθυνόμαστε ως Κομμουνιστικό Κόμμα Ελλάδας, στην εργατική τάξη, στο σύνολο των φτωχών λαϊκών στρωμάτων και τους λέμε όταν ακούν λέξεις όπως «ανταγωνιστικότητα», «επιχειρηματικότητα», «φιλικό επενδυτικό περιβάλλον», «δίκαιη ανάπτυξη» και για «σκληρές μάζες» θα πρέπει να πονηρεύονται και να ανασκουμπώνονται, γιατί ετοιμάζουν νέα μέτρα και νέα σφαγή των εργατικών λαϊκών δικαιωμάτων.

Γι’ αυτό, λοιπόν, ο λαός πρέπει να βρει τη «μπόρεση», πρέπει να βρει το κουράγιο να σηκώσει ανάστημα απέναντι σε αυτές τις αντεργατικές πολιτικές της Κυβέρνησης, της Ευρωπαϊκής Ένωσης, του ΟΟΣΑ, του μεγάλου κεφαλαίου.

Η ευκαιρία δίνεται στις 8 Δεκέμβρη, στη μεγάλη πανεργατική πανελλαδική απεργία, που πρέπει να βουλιάξει η Ελλάδα, η Αθήνα, όλες οι πόλεις της χώρας, να κλείσουν τα εργοστάσια και όλοι οι τόποι δουλειάς και να απαιτήσουν ζωή με δικαιώματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί τους από το 7ο Γενικό Λύκειο Νέας Σμύρνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε, τώρα, στον επόμενο ειδικό αγορητή, τον κ. Αμυρά από το Ποτάμι.

Παρακαλώ, κύριε Αμυρά, έχετε τον λόγο για δώδεκα λεπτά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, με το παρόν σχέδιο νόμου συζητάμε τρόπους απλοποίησης των διαδικασιών για τη σύσταση των επιχειρήσεων. Και την ίδια στιγμή, την ίδια ώρα, η χώρα μας είναι παγιδευμένη σε δύο μεγάλα πηγάδια.

Το πρώτο είναι το πηγάδι που αντανακλάται με στατιστικούς αριθμούς ως τα περισσότερα λουκέτα, για το πρώτο εννιάμηνο του 2016, από ενάρξεις επιχειρήσεων. Άρα περισσότερες επιχειρήσεις κλείνουν από αυτές που ανοίγουν. Να κάτι που πρέπει οπωσδήποτε να μας προβληματίσει και να το βάλουμε στην πρώτη γραμμή αντιμετώπισής του.

Το δεύτερο είναι ότι η ελληνική κοινωνία, δυστυχώς, τις τελευταίες δεκαετίες δείχνει μία ανοχή απέναντι στη διαφθορά, μία κοινωνική, γενικευμένη ανοχή απέναντι στη διαφθορά, η οποία μας πλημμυρίζει και μας έχει πνίξει.

Ας τα δούμε λίγο πιο αναλυτικά. Το 2013 το Ευρωπαϊκό Κοινοβούλιο συνέστησε μια ειδική επιτροπή για να αντιμετωπίσει και να προτείνει θέματα που αφορούν στο οργανωμένο έγκλημα. Την επιτροπή αυτή και το έργο της το έτρεξε ο τότε Ευρωβουλευτής, ο κ. Θεόδωρος Σκυλακάκης. Τα αποτελέσματα, λοιπόν, της έρευνας του Ευρωπαϊκού Κοινοβουλίου για τη διαφθορά στην Ελλάδα είναι συγκλονιστικά και, παράλληλα, αποκρουστικά.

Ακούστε, λοιπόν. Είναι 20 δισεκατομμύρια ευρώ τον χρόνο η μικρή και η μεγάλη διαφθορά στην Ελλάδα. Η γραφειοκρατία κοστίζει στον Έλληνα φορολογούμενο, στον Έλληνα πολίτη, κάθε χρόνο 14 δισεκατομμύρια ευρώ. Δηλαδή, διαφθορά συν γραφειοκρατία, 35 δισεκατομμύρια ευρώ, σ’ έναν κουβά χωρίς πάτο φεύγουν αδιαφανώς κάθε χρόνο από το ελληνικό ΑΕΠ ή διακινούνται έτσι ώστε να μη λογίζονται στο ΑΕΠ. Παλεύουμε, λοιπόν, με ανεμόμυλους όταν αφήνουμε τη διαφθορά και τον ελέφαντα μαζί με το μαμούθ να κάνουν βόλτα στο δωμάτιο κι εμείς κάνουμε ότι δεν τα βλέπουμε.

Κύριε Υπουργέ, η διεθνής διαφάνεια εξέδωσε τα ετήσια αποτελέσματά της, επίσης, για τη διαφθορά και τα στοιχεία της στην Ευρώπη. Πρώτη πιο διεφθαρμένη χώρα της Ευρώπης είναι η Ουγγαρία, δεύτερη η Σλοβακία και τρίτη, δυστυχώς, η Ελλάδα. Παίρνουμε το πανευρωπαϊκό χάλκινο μετάλλιο στη διαφθορά.

Για να μην ανέβουμε στη δεύτερη και στην πρώτη θέση, κύριε Υπουργέ, σας προτρέπω να αλλάξετε δύο άρθρα του παρόντος σχεδίου νόμου.

Πρώτα απ’ όλα, στο άρθρο 15 στις διατάξεις για την οργάνωση της αγοράς πετρελαιοειδών πρέπει να φανεί, να διατυπωθεί με ξεκάθαρο τρόπο ότι τα GPS πρέπει να είναι υποχρεωτικά από τον φορτηγατζή που ξεφορτώνει από το καράβι μέχρι το πρατήριο. Όλη η αλυσίδα πρέπει να συνδεθεί με online σύστημα εισροών-εκροών, όπως το έχουμε ακούσει δύο εκατομμύρια οκτακόσιες σαράντα έξι χιλιάδες φορές, και δεν έχει γίνει μέχρι τώρα.

Η Κυβέρνησή σας μας έλεγε ότι 2 δισεκατομμύρια ευρώ τον χρόνο θα φέρει στα δημόσια ταμεία από την καταπολέμηση της λαθρεμπορίας καυσίμων και το πρώτο εξάμηνο του 2016 όλα κι όλα είχαμε από κατασχέσεις εξήντα ένα λίτρα αμόλυβδης λαθραίας βενζίνης. Χωράει πιο πολλά ένα μεγάλο αυτοκίνητο από αυτά που οι τελωνειακές αρχές της χώρας κατάσχεσαν το πρώτο εξάμηνο του 2016. Πού είναι η αποτελεσματικότητά σας;

Επίσης, για να μην ανέβουμε και στην πρώτη θέση της διαφθοράς, σας ζητάμε, κύριε Υπουργέ, να αλλάξετε ή να πάρετε πίσω τα άρθρα 23 και 24 με την πλέον μη υποχρεωτική ανάρτηση των απευθείας αναθέσεων στο ΚΗΜΔΗΣ. Εδώ είδαμε και πάθαμε, κάναμε αγώνα, να υπάρχει διαφάνεια και να αναρτώνται στο διαδίκτυο όλες οι πράξεις δημόσιας διοίκησης και τώρα ξαφνικά αρχίζουμε να κάνουμε βήματα πίσω, υποχώρησης; Για ποιον λόγο;

Άρα στο άρθρο 15 και στα άρθρα 23 και 24 σας λέω από τώρα ότι η ψήφος μας θα είναι αρνητική, παρά μόνο αν τα αλλάξετε και έτσι υποχρεωθούν να βάλουν και GPS, δηλαδή, σύστημα εντοπισμού γεωγραφικής θέσης, όλοι όσοι ασχολούνται και αποτελούν την αλυσίδα με τους κρίκους της εμπορίας καυσίμων, αλλά να αλλάξετε και τη μη ανάρτηση των απευθείας αναθέσεων στο πληροφοριακό σύστημα.

Συζητάμε, λοιπόν, για τρόπους απλοποίησης διαδικασιών για ίδρυση ή σύσταση επιχειρήσεων και ερωτώ εγώ τον κύριο Υπουργό:

Κύριε Υπουργέ, -δεν ξέρω αν σας έχουν ενημερώσει, βεβαίως, οι συνεργάτες σας- τι θα γίνει με αυτό το λεγόμενο «γιοφύρι της Άρτας», ήτοι το λατομικό νομοσχέδιο; Έχει σπάσει κάθε παγκόσμιο ρεκόρ. Το λατομικό νομοσχέδιο βρίσκεται στη διαβούλευση πόσο καιρό, λέτε; Δώδεκα χρόνια. Θα μου πείτε τι είναι τα δώδεκα χρόνια μπροστά σε μια αιωνιότητα. Όμως, δεν πρέπει να ξέρει η χώρα, η Κυβέρνηση, οι επιχειρηματίες οι κάτοικοι πού επιτρέπεται, τι και ποιες είναι οι διαδικασίες και οι κανόνες λειτουργίας των λατομείων, ορυχείων, μεταλλείων;

Ο κλάδος αυτός, ο οποίος πάρα πολύ –βαναύσως, θα έλεγα- έχει πετροβοληθεί και αδίκως από μερίδα των Βουλευτών του ΣΥΡΙΖΑ απασχολεί εκατόν είκοσι χιλιάδες εργαζόμενους, συμμετέχει στο ΑΕΠ περίπου με επτά δισεκατομμύρια τον χρόνο, δηλαδή με ένα 3% έως 5% του ΑΕΠ και το 70% του κύκλου εργασιών του, του τζίρου, προέρχεται από εξαγωγές. Μια τέτοια πρώτης γραμμής βιομηχανία -γιατί έχουμε χίλια πεντακόσια ορυχεία, λατομεία και μεταλλεία- έπρεπε να βρίσκεται στην κορυφή της προτεραιότητας της οποιασδήποτε κυβέρνησης.

Σας ερωτώ, λοιπόν:Θα φέρετε νομοσχέδιο προς ψήφιση; Για ποιον λόγο επωάζετε εσείς δύο χρόνια -και έτσι, θα πάτε στα δώδεκα συνολικά- αυτό το λατομικό νομοσχέδιο; Ποιες είναι οι προθέσεις σας για την ενίσχυση των επιθεωρητών μεταλλείων;

Και μια που είναι συναφή τα σχέδια νόμου και για την οικονομική δραστηριότητα και για τον τρόπο σύστασης μιας νέας επιχείρησης, θα θέλαμε να ρωτήσουμε: Ο έλεγχος των προϋποθέσεων για τα λατομεία, τα μεταλλεία και τα ορυχεία θα εξαντληθεί σε έναν τυπικό γραφειοκρατικό έλεγχο δικαιολογητικών και εκ των υστέρων πια; Ή θα υπάρξει ποιοτικός έλεγχος ως προς την τήρηση των όρων και των προϋποθέσεων που έχουν τεθεί; Γιατί έχουμε ιδιαίτερα σημεία, ιδιαίτερα θέματα στην εξορυκτική δραστηριότητα –και όχι μόνο, και τη μεταλλευτική και τη λατομική- διότι πάνω από όλα συνδέεται με αυτήν η υγεία του περιβάλλοντος.

Συνεχίζουμε. Η χώρα, λοιπόν, έφτασε εν έτη 2016 να παλεύει και προσωρινά να κερδίζει το αυτονόητο. Δηλαδή, με το άρθρο 18, που τροποποιεί τη σχετική παράγραφο του ν.3526/2007, καθορίζεται επιτέλους τι είναι ο παραδοσιακός άρτος, τι είναι το παραδοσιακό αρτοποιείο, ποιος είναι ο παραδοσιακός φούρναρης. Είναι ένα βηματάκι προς τα εμπρός. Κι εμείς το επικροτούμε. Το κατακτήσαμε. Μπορούμε να είμαστε υπερήφανοι. Πάμε τώρα, όμως, να δούμε κάτι άλλο.

Κύριε Υπουργέ, θα ήθελα να με ακούσετε σε αυτό γιατί περιμένω μία απάντηση. Αν μια κυρία, μια νέα κοπέλα, θέλει να ανοίξει στο πατρικό της στα Άνω Πετράλωνα, για παράδειγμα, ένα φυσικοθεραπευτήριο, μπορεί να πάρει άδεια ή όχι; Σας ερωτώ.

Και για να βοηθήσω, να πω ότι το π.δ.23/1987 μας λέει ότι στις περιοχές αμιγούς κατοικίας, όπως είναι τα Πετράλωνα, μπορούν να επιτρέπονται μόνο κατοικίες, ξενώνες μικρού δυναμικού, εμπορικά καταστήματα, κτήρια κοινωνικής πρόνοιας, κτήρια πρωτοβάθμιας και δευτεροβάθμιας εκπαίδευσης, αθλητικές εγκαταστάσεις, θρησκευτικοί χώροι, πολιτιστικά κτήρια και κτήρια περίθαλψης. Να το πω απλά: Ένας οδοντίατρος σε μια πολυκατοικία στα Άνω Πετράλωνα μπορεί να ανοίξει και να λειτουργήσει το οδοντιατρείο του. Μια φυσικοθεραπεύτρια μπορεί να κάνει το ίδιο; Αμ, δε! Τα κτήρια περίθαλψης είναι μόνο τα νοσοκομεία και οι κλινικές. Τα φυσικοθεραπευτήρια, παρά το γεγονός ότι με άλλο νόμο του ελληνικού κράτους κατατάσσονται ως προς την κτηριοδομική τους κατάταξη στις μονάδες υγείας και κοινωνικής πρόνοιας, παρ’ όλα αυτά μένουν έξω από την αγορά.

Ερωτώ, λοιπόν, αγαπητέ κύριε Υπουργέ, τι θα κάνετε πρακτικά; Πώς θα αλλάξετε αυτή την αντινομία, η οποία αποβαίνει σε βάρος του πολίτη, σε βάρος του επιχειρείν, σε βάρος του γενικότερου κοινωνικού συνόλου; Περιμένω μία απάντηση.

Μας φέρατε μία υπουργική τροπολογία με γενικό αριθμό 778 της κ. Αχτσιόγλου. Υπάρχει εδώ μια παγίδα και μια τρύπα που θα πρέπει να την προσέξουμε. Τι λέει η τροπολογία; Λέει ότι αν κάποιος έχει ένα γραφείο εύρεσης εργασίας, μπορεί να το μεταβιβάσει σε ένα τρίτο πρόσωπο. Αυτό, όμως, που δεν μας γράφετε στη διάταξη, παρά το γεγονός ότι το αναφέρει η αιτιολογική έκθεση, είναι ότι η εκχώρηση θα επιτρέπεται μόνο εάν αυτός που παίρνει το γραφείο εύρεσης, ο εκδοχέας δηλαδή, καλύπτει τις προϋποθέσεις του νόμου. Όμως, αυτό η διάταξη δεν το ορίζει.

Εδώ έχουμε θέμα. Είναι προβληματική η υπουργική τροπολογία. Δηλαδή, μπορεί κάποιος, που πληροί τις προϋποθέσεις, να λάβει την άδεια για την ίδρυση ενός γραφείου ευρέσεως εργασίας και αμέσως μετά να το πουλήσει σε κάποιον, ο οποίος δεν πληροί τις προϋποθέσεις. Άρα η τροπολογία είναι προβληματική. Δεν θα την ψηφίσουμε, παρά μόνον εάν η επισπεύδουσα Υπουργός την επαναδιατυπώσει στη σωστή της διάσταση.

Θεωρούμε θετικό το γεγονός ότι και μετά τη δική μας αντίδραση, βεβαίως, αποσύρατε το άρθρο 19, το οποίο στην ουσία έδινε συγχωροχάρτι σε όλους αυτούς τους επιτήδειους που με πλαστά τιμολόγια πήραν κρατικές, εθνικές, ευρωπαϊκές επιδοτήσεις, μπήκαν στους αναπτυξιακούς νόμους και μετά θα έστριβαν διά του αρραβώνος.

Καλά κάνατε και την αποσύρατε. Δεν μας απαντήσατε, όμως, για ποιον λόγο μάς τη φέρατε και ποια ανάγκη κάλυπτε, ποιες επιχειρήσεις και ποιους επιχειρηματίες;

Κυρίες και κύριοι συνάδελφοι, εμείς πιστεύουμε ότι για να βγει η χώρα από το τούνελ θέλει και στα μπετά δουλειά και λεπτοβελονιά. Σας είπα πως την ίδια ώρα που ψηφίζουμε μια απλούστευση διαδικασιών σύστασης μιας επιχείρησης, κάποιος ή κάποια που έχει ένα πατρικό διαμέρισμα στα Κάτω Πετράλωνα δεν μπορεί να ανοίξει ένα φυσικοθεραπευτήριο, ενώ ο αδελφός ή η αδελφή του μπορεί να ανοίξει οδοντιατρείο, γιατί υπάρχει αυτή η αντινομία. Αυτά θα τα λύσει κανείς;

Και κάτι τελευταίο, που νομίζω ότι θα συνεχίσω να το λέω για πολλές εβδομάδες. Κάντε κάτι επιτέλους με το λαθρεμπόριο καυσίμων! Αλλάξτε το άρθρο 23 και 24 που στην ουσία τους δίνετε το ελευθέρας να συνεχίσουν να είναι ασύδοτοι εκείνοι που βρίσκονται κοντά στον πειρασμό να είναι εκτός από έμποροι και λαθρέμποροι καυσίμων.

Εμείς υπερψηφίζουμε. Δεν θα ψηφίσουμε τα άρθρα που σας είπα και περιμένουμε απαντήσεις και για την υπουργική τροπολογία. Τα υπόλοιπα στην επόμενη συζήτηση.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Συνεχίζουμε με τον κ. Λαζαρίδη, ειδικό αγορητή των ΑΝΕΛ.

Κύριε Λαζαρίδη, έχετε τον λόγο για δώδεκα λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, με την κατάθεση και ψήφιση του σχετικού νομοσχεδίου κλείνει ο πρώτος κύκλος που αφορά στην απλοποίηση της διαδικασίας αδειοδότησης επιχειρήσεων. Πρόκειται για ένα νέο νομοθετικό πλαίσιο με διατάξεις που το καθιστούν πιο λειτουργικό, ενώ αφαιρούνται διατάξεις που προσθέτουν γραφειοκρατία.

Σκοπός του παρόντος νομοθετήματος είναι να βελτιώσει περαιτέρω έναν θεσμό, εισάγοντας κατ’ αρχάς την ηλεκτρονική σύσταση επιχειρήσεων και ταυτόχρονα επιφέροντας αλλαγές και βελτιώσεις στις ήδη λειτουργούσες «Υπηρεσίες Μιας Στάσης», πάντα με στόχο τη μείωση του χρόνου και κόστους σύστασης εταιρειών.

Ως προς το περιεχόμενο του νομοσχεδίου, διαρθρώνεται σε τρία μέρη. Το πρώτο αφορά στις διατάξεις για την απλοποίηση των διαδικασιών σύστασης της επιχείρησης, το δεύτερο σε ειδικότερες ρυθμίσεις που θα συμβάλουν στην άρση των κανονιστικών εμποδίων στον ανταγωνισμό και το τρίτο σε διατάξεις που αφορούν κυρίως σε τροποποιήσεις και νομοτεχνικές βελτιώσεις ισχυόντων νόμων.

Όπως αναφέραμε και εχθές, η υφιστάμενη κατάσταση, όσον αφορά στην διαδικασία αδειοδότησης των επιχειρήσεων στηριζόταν σχεδόν αποκλειστικά στις εκ των προτέρων διαδικασίες αδειοδότησης και προέβλεπε την προσκόμιση σωρείας δικαιολογητικών στη διοίκηση, ενώ επιτόπιοι έλεγχοι πραγματοποιούνταν στις επιχειρήσεις πριν την έναρξη λειτουργίας τους.

Στο πρώτο μέρος, λοιπόν, εισάγεται η ηλεκτρονική σύσταση επιχειρήσεων και ταυτόχρονα επέρχονται αλλαγές και βελτιώσεις στις ήδη υπάρχουσες «Υπηρεσίες Μιας Στάσης», με στόχο τη μείωση του χρόνου και του κόστους σύστασης εταιρειών.

Όσον αφορά στο δεύτερο μέρος, έχουμε άρση κανονιστικών εμποδίων στον ανταγωνισμό και πιο ειδικά αυξάνεται από δύο σε τέσσερις μήνες το διάστημα που έχουν στην διάθεσή τους η εταιρεία και οι εταίροι, προκειμένου να τροποποιήσουν το καταστατικό της ετερόρρυθμης εταιρείας σε περίπτωση εξόδου, αποκλεισμού ή θανάτου του μοναδικού ομόρρυθμου εταίρου, ενισχύοντας έτσι τη διαδικασία ανάληψης της σχετικής επιχειρηματικής πρωτοβουλίας.

Ρυθμίζονται οι όροι και οι προϋποθέσεις για τη μετατροπή μιας ομόρρυθμης εταιρείας σε ετερόρρυθμη. Ειδικότερα, ενώ η είσοδος του νέου εταίρου με την ιδιότητα του ετερόρρυθμου μπορεί να γίνει χωρίς περιορισμό, η μετατροπή της ιδιότητας του ομόρρυθμου σε ετερόρρυθμο ακολουθεί τη διαδικασία που προβλέπεται για τη μετατροπή άλλης εταιρικής μορφής σε ΙΚΕ.

Για την προστασία των τρίτων συναλλασσόμενων με την ομόρρυθμη εταιρεία διατηρείται η ευθύνη του ομόρρυθμου εταίρου, ο οποίος μετατράπηκε σε ετερόρρυθμο για μια πενταετία.

Μεταξύ άλλων, τροποποιείται ο ν.3526/2007, «Παραγωγή και διάθεση προϊόντων αρτοποιίας και συναφείς διατάξεις», καθώς εισάγεται η έννοια του παραδοσιακού άρτου και η δυνατότητα της χρήσης των όρων «παραδοσιακός αρτοποιός», «παραδοσιακό αρτοποιείο» και «παραδοσιακός φούρνος» αποκλειστικά για τους αρτοποιούς που πωλούν, μεταξύ άλλων αρτοπαρασκευασμάτων και αρτοσκευασμάτων, αυτόν τον τύπο άρτου.

Κατά συνέπεια διασφαλίζεται η ενημέρωση του καταναλωτή, προάγεται ο υγιής ανταγωνισμός μεταξύ αρτοποιών, σύμφωνα και με τις σχετικές συστάσεις του Κέντρου Προγραμματισμού και Οικονομικών Ερευνών στο πλαίσιο της ex post αξιολόγησης, της εργαλειοθήκης 1 του ΟΟΣΑ.

Επίσης, παρέχεται η δυνατότητα αξιοποίησης της Μονάδας Οργάνωσης, Διαχείρισης των Αναπτυξιακών Προγραμμάτων (ΜΟΔ Α.Ε.) σε συγκεκριμένες διαδικασίες διαχείρισης των επενδυτικών σχεδίων του ν.3299/2004 και του ν.3908/2011, όπως οι διοικητικοί έλεγχοι επενδυτικών σχεδίων και η σύνταξη εισηγήσεων για την ολοκλήρωση και έναρξη της παραγωγικής λειτουργίας των επενδυτικών σχεδίων, ώστε να είναι δυνατή η ταχύτερη διεκπεραίωση του σχετικού φόρτου εργασίας στις αρμόδιες υπηρεσίες εφαρμογής των αναπτυξιακών νόμων, προκειμένου να μπορούν να τηρούνται με συνέπεια οι προβλεπόμενες προθεσμίες και τα επιχειρηματικά πλάνα των ενισχυόμενων επενδυτών.

Επιπλέον, σύμφωνα με τις συστάσεις του ΚΕΠΕ, βελτιώνεται το καθεστώς λειτουργίας των εμπορικών καταστημάτων, αναφορικά με τις προσφορές και τις προωθητικές ενέργειες, πάντοτε με γνώμονα την προστασία του καταναλωτή, τις ανάγκες των μικρομεσαίων επιχειρήσεων του κλάδου και την αποτροπή αθέμιτων πρακτικών.

Με το τρίτο μέρος εισάγεται μια σειρά ρυθμίσεων που αποσκοπούν στην ανάπτυξη συγκεκριμένων κλάδων, ενώ λοιπές προτεινόμενες διατάξεις στοχεύουν στη ρητή κατάργηση νομοθετημάτων τα οποία έχουν καταστεί ανενεργά λόγω προηγούμενης κατάργησης των σχετικών συνδεδεμένων ή και εξουσιοδοτικών διατάξεων ή λόγω ρύθμισης του ιδίου θέματος από μεταγενέστερη διάταξη και ως εκ τούτου, κρίνεται σκόπιμη η απάλειψή τους.

Άλλωστε, η καταπολέμηση της πολυνομίας και η συστηματική ταξινόμηση των συναφών κανόνων, συμβάλλει αποφασιστικά στην ευχερέστερη επικράτηση των αρχών της νομιμότητας και της ασφάλειας δικαίου και εντάσσονται στη γενικότερη προσπάθεια της Κυβέρνησης να βελτιωθεί η καθημερινότητα του πολίτη.

Κυρίες και κύριοι συνάδελφοι, η διαφορά σε σχέση με το παρελθόν είναι ότι με το νέο πλαίσιο καταργούνται όλα τα περιττά δικαιολογητικά και μειώνεται η εμπλοκή της διοίκησης στην έναρξη της επιχειρηματικής δραστηριότητας.

Η βασική καινοτομία που εισάγει αφορά την ενοποίηση όλων των απαιτούμενων διαδικασιών σε μια ηλεκτρονική πλατφόρμα, στην οποία ο ενδιαφερόμενος θα έχει άμεση πρόσβαση και η ίδρυση επιχείρησης θα επιτυγχάνεται σε μόλις μία ημέρα.

Καταλήγοντας, θεωρούμε ότι συνολικά το νομοσχέδιο θα συμβάλει στην καλύτερη λειτουργία της αγοράς, στην άρση αδικαιολόγητων εμποδίων στον ανταγωνισμό και στη μείωση των διοικητικών βαρών, ιδίως για τις μικρομεσαίες επιχειρήσεις. Γι’ αυτό στηρίζουμε το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Λαζαρίδη.

Προχωρούμε με τον ειδικό αγορητή της Ένωσης Κεντρώων, τον κ. Γεωργιάδη.

Παρακαλώ, κύριε Γεωργιάδη, έχετε τον λόγο για δώδεκα λεπτά.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Αγαπητοί συνάδελφοι Βουλευτές, καλημέρα και από εμένα.

Βασική αρχή της Ένωσης Κεντρώων είναι να στηρίζουμε τις μεταρρυθμίσεις, γιατί πιστεύουμε ότι αυτές είναι οι μόνες που μπορούν να μας οδηγήσουν να βγούμε από την κρίση. Ο τόπος χρειάζεται βαθιές τομές, για να ξεφύγει από όσα δεινά τού έχουν φορτώσει τα τελευταία χρόνια, τις τελευταίες δεκαετίες.

Παρά, όμως, την καλή θέληση, που πάντα την επιδιώκουμε και επιδεικνύουμε, για άλλη μία φορά ένα πολυαναμενόμενο και πολυδιαφημιζόμενο μεταρρυθμιστικό σχέδιο νόμου η Κυβέρνηση ΣΥΡΙΖΑ - ΑΝΕΛ επιλέγει να το φέρει ως ένα πρόχειρο πολυνομοσχέδιο, που χαρακτηρίζεται όχι απλά κακό αλλά και απαράδεκτο. Διότι πέρα από την απλοποίηση των διαδικασιών για τη σύσταση των επιχειρήσεων, δηλαδή διατάξεις του Υπουργείου Οικονομίας και Ανάπτυξης, περιλαμβάνει και ρυθμίσεις αρκετών ακόμη Υπουργείων, με αόριστη επίκληση και αναγκαιότητα εφαρμογής της εργαλειοθήκης του ΟΟΣΑ.

Και, εν πάση περιπτώσει, εφόσον για τις «Υπηρεσίες Μίας Στάσης» -τα άρθρα 1 έως 12- η Κυβέρνηση προτίμησε αντί της αποσπασματικής τροποποίησης- συμπλήρωσης ορισμένων άρθρων του, την κατάργηση του υφιστάμενου σήμερα ν.3853/2010 και την αντικατάστασή του με ένα νέο -πλήρες, όπως λέει- νομοθέτημα, ερωτώ: Γιατί δεν έπραξε το ίδιο και με τα υπόλοιπα άρθρα, από το 13 έως το 35, αλλά, αντίθετα, προτίμησε τη μέθοδο των εκατοντάδων τροποποιήσεων και διορθώσεων;

Η απάντηση είναι απλή: Προφανώς γιατί ο κάθε Υπουργός ό,τι θυμήθηκε, ήθελε να το βάλει στο εν λόγω νομοσχέδιο. Σκόρπια ριγμένες ρυθμίσεις και διατάξεις, δήθεν εργαλεία του ΟΟΣΑ, τα οποία είναι βέβαιο ότι άνετα θα μπορούσαν να έχουν έρθει για συζήτηση και για ψήφιση τουλάχιστον δύο με τρεις εβδομάδες νωρίτερα, γιατί πολύ απλά η εργαλειοθήκη του ΟΟΣΑ είναι γνωστή εδώ και μήνες, η δε διαβούλευση για το πρώτο μέρος του σχεδίου νόμου είχε ολοκληρωθεί από τις 5 Οκτωβρίου.

Τελικά οι Υπουργοί πρέπει να πείστηκαν από τον επικεφαλής οικονομολόγο του διεθνούς Οργανισμού, τον κ. Σιν Ένις, ο οποίος δήλωσε πρόσφατα στην Αθήνα ότι «Με τη συνταγή του ΟΟΣΑ η Ελλάδα θα ξεχωρίσει σε τομείς που κάνουν τη διαφορά». Άρα μας διαβεβαιώνει ότι δεν έχουμε παρά να περιμένουμε λίγο και τα βάσανά μας έχουν τελειώσει. Οι τριακόσιες εξήντα πέντε συστάσεις για μεταρρυθμίσεις, που περιλαμβάνει αυτή η περίφημη εργαλειοθήκη και που, όπως ειπώθηκε, θα επιφέρει κέρδος 414 εκατομμύρια ευρώ ανά έτος, ήταν αυτό που μας έλειπε για να εκτιναχθεί η ελληνική οικονομία και να έρθουμε στην ανάπτυξη. Διαβάζουμε στον Τύπο ότι για να υλοποιηθούν αυτές οι συστάσεις, συνεργάστηκαν δεκαπέντε ερευνητές και πλήθος στελεχών από πέντε Υπουργεία και έγιναν εκατόν είκοσι συναντήσεις με τριάντα τέσσερις φορείς, ενώ αξιολογήθηκαν χίλια διακόσια ενενήντα νομοθετήματα.

Τώρα, βέβαια, δεν μας έχει εξηγηθεί πώς γίνεται, για παράδειγμα, οι παραγωγοί κινηματογραφικών ταινιών, οι οδηγοί φορτηγών αυτοκινήτων ή οι φαρμακοποιοί και οι αρτοποιοί να έχουν φέρει την κρίση, να εμπόδιζαν τόσα χρόνια την ανάπτυξη και το επιχειρείν και να απαγορεύουν τις επενδύσεις.

Όλοι, όμως, γνωρίζουμε ότι δεν φταίνε οι συγκεκριμένοι συμπολίτες μας ή οι άλλοι κλάδοι για την επιδείνωση της γενικότερης κατάστασης τους τελευταίους είκοσι μήνες. Φταίει απλά ότι η επιχειρηματικότητα και οι επενδύσεις από τη μία πλευρά και το περιβάλλον ΣΥΡΙΖΑ - ΑΝΕΛ από την άλλη είναι αλληλοσυγκρουόμενες διαδικασίες. Οι δύο έννοιες είναι ασύμβατες και απλά δεν μπορούν να συνυπάρξουν.

Με ΣΥΡΙΖΑ στην Κυβέρνηση δεν υπάρχουν επενδυτές και δεν υπάρχουν αγοραστές, εκτός βέβαια και αν πουλάμε «ασημικά» όσο-όσο. Με ΣΥΡΙΖΑ δεν υπάρχει πρόγραμμα, δεν υπάρχει ρευστότητα, υπάρχουν μόνο capital controls και εκτίναξη των κόκκινων δανείων.

Εν πάση περιπτώσει, καλή είναι η σύσταση νέων εταιρειών σε μία ημέρα, αλλά και όλα τα άλλα ωραία που μας φέρνετε μέσα σε αυτό το νομοσχέδιο. Μέτρα, όμως, για τις υπάρχουσες εταιρείες, που κατά δεκάδες κλείνουν καθημερινά, θα παρθούν επιτέλους;

Επιπρόσθετα, κανένας λογικός άνθρωπος, Έλληνας ή ξένος, δεν μπορεί να εμπιστευτεί μια αλλοπρόσαλλη και αδύναμη Κυβέρνηση, της οποίας οι Υπουργοί ακυρώνουν ακόμη και τις ελάχιστες επενδυτικές αποφάσεις του ίδιου του Πρωθυπουργού. Κανένας σοβαρός επενδυτής δεν μπορεί να εμπιστευθεί μια Κυβέρνηση που αλλάζει κάθε μήνα προς τα πάνω τους φορολογικούς συντελεστές και παίζει με τον ΦΠΑ.

Με αυτές τις συνθήκες, κυρίες και κύριοι, ποιος μπορεί να προγραμματίσει τις επενδυτικές του ανάγκες και να υπολογίσει από πριν, έστω και σε βάθος τριετίας, την απόδοση της επένδυσής του; Και αν αυτή η μέθοδος του ΟΟΣΑ με τους ερευνητές αποδίδει τόσο πολύ, γιατί, κύριοι της Κυβερνήσεως, δεν την εφαρμόσατε και στη σύνταξη του ν.4412 που ψηφίστηκε μόλις τον Αύγουστο;

Και το ρωτώ αυτό γιατί έρχεστε τώρα, με το άρθρο 23 του παρόντος σχεδίου νόμου, να προβείτε σε εβδομήντα τέσσερις –επαναλαμβάνω, εβδομήντα τέσσερις- τροποποιήσεις ενός νόμου που ψηφίστηκε μόλις πριν από τρεις μήνες.

Το δε πιο απίθανο από όλα είναι ότι αυτός ο νόμος, ο ν.4412, για τις δημόσιες συμβάσεις, αφορούσε προσαρμογή σε ευρωπαϊκή οδηγία, δηλαδή ήταν ένας τυφλοσούρτης. Κι, όμως, τα στελέχη σας κατάφεραν να κάνουν τουλάχιστον εβδομήντα τέσσερα λάθη στην αντιγραφή, χωρίς να έχουν καν την ευθιξία να δηλώσουν παραίτηση ή τουλάχιστον δεν το έχουν κάνει μέχρι στιγμής. Δηλαδή, η εκ νέου σήμερα ενασχόλησή μας με τον νόμο του Αυγούστου, ήδη μας έχει κοστίσει, για φέτος τουλάχιστον, τα οφέλη από την εργαλειοθήκη του ΟΟΣΑ.

Καλώ αυτή τη στιγμή τον κάθε Έλληνα πολίτη που μας παρακολουθεί, να αναζητήσει και να διαβάσει το άρθρο 23 του σημερινού σχεδίου νόμου και να το συγκρίνει με το αντίστοιχο κείμενο της εισηγητικής έκθεσης, για να θαυμάσει τον τρόπο που κυβερνά η Κυβέρνηση ΣΥΡΙΖΑ - ΑΝΕΛ.

Η λέξη «ντροπή» δεν αρκεί, κύριοι. Λίγος σεβασμός στο Κοινοβούλιο και μια ταπεινή συγγνώμη δεν θα έβλαπταν κανέναν.

Πάμε τώρα σε κάποιες επιπρόσθετες παρατηρήσεις. Δεν μπορώ να μην παραδεχθώ και να μην καλωσορίσω μια σειρά απαραίτητων καινοτομιών, όπως:

Την ενοποίηση όλων των απαιτούμενων διαδικασιών σε μια ηλεκτρονική πλατφόρμα, στην οποία ο ενδιαφερόμενος θα έχει άμεση πρόσβαση. Να το δούμε και να μην το πιστέψουμε! Περιμένουμε την υλοποίησή της.

Την ίδρυση επιχείρησης που δεν θα απαιτεί περισσότερο από μία ημέρα. Αυτό και αν θα είναι εξέλιξη για την Ελλάδα! Σήμερα κατά μέσο όρο απαιτούνται τριάντα οκτώ ημέρες, όπως έχει ειπωθεί από το αρμόδιο Υπουργείο.

**ΓΕΩΡΓΙΟΣ ΑΜΥΡΑΣ:** Εργάσιμες. Άρα, δύο μήνες!

**ΜΑΡΙΟΣ ΓΕΩΡΓΙΑΔΗΣ:** Πολύ σωστά. Πηγαίνει πολύ παραπάνω.

Την ύπαρξη πλατφόρμας που θα είναι συνδεδεμένη τόσο με το «TAXIS» όσο και με τα ασφαλιστικά ταμεία και που θα μπορεί να χορηγεί -ίσως πάντα- και όλα τα απαραίτητα έγγραφα.

Την κατάργηση της υποχρεωτικότητας του συμβολαιογραφικού εγγράφου.

Η μείωση των χρόνων εξυπηρέτησης των επιχειρήσεων στις συναλλαγές με το δημόσιο και η περαιτέρω ηλεκτρονικοποίηση των διαδικασιών ήταν και αίτημα των παραγωγικών και συλλογικών φορέων της χώρας, προκειμένου να διευκολυνθεί η υγιής επιχειρηματικότητα και η ανταγωνιστικότητα.

Σίγουρα το εν λόγω νομοσχέδιο θα ήταν πιο ολοκληρωμένο αν προχωρούσατε ακόμη περισσότερο εις βάθος και προέβλεπε απλοποιήσεις στις διαδικασίες που αφορούν ολόκληρο τον κύκλο ζωής μιας επιχείρησης, δηλαδή, πέραν από τη σύσταση, να περιλαμβάνει και τη λειτουργία ή ακόμη και τη λήξη της.

Γνωρίζουμε ότι για μια επιχειρησιακή μονάδα δεν συνιστούν εμπόδιο μόνο τα πρώτα βήματα, αλλά και γενικότερα όλο το υπόλοιπο του βίου της. Η γραφειοκρατία είναι γνωστό ότι καραδοκεί παντού και πάντοτε. Έτσι, για παράδειγμα, αν στη συνέχεια απαιτηθεί μια τροποποίηση καταστατικού, πολύ πιθανό είναι να γυρίσουμε στη χειροκίνητη διαδικασία και την επίσκεψη στις αρμόδιες δημόσιες υπηρεσίες.

Δηλαδή, ίσως να ήταν πιο συνετό -και είναι μια πρόταση από εμάς προς εσάς για να σκεφθείτε- να συμπεριληφθούν οι αλλαγές έδρας ή επωνυμίας, οι αλλαγές στο μετοχικό κεφάλαιο, οι αλλαγές σκοπού, καθώς και η απλοποίηση των διαδικασιών για τις ατομικές εταιρείες.

Αγαπητοί συνάδελφοι Βουλευτές, καλούμαστε σήμερα να ψηφίσουμε νόμο για την απλοποίηση των διαδικασιών ιδρύσεως επιχείρησης, που είναι αυτονόητο ότι θα έπρεπε να είχε ψηφιστεί εδώ και χρόνια, για να μην πω δεκαετίες. Διότι το να ανοίξει κάποιος μια επιχείρηση αυτή τη στιγμή στην Ελλάδα αποτελεί άθλο του Ηρακλή. Η πολυνομία, το απέραντο γραφειοκρατικό σύστημα και ορισμένοι διεφθαρμένοι κρατικοί λειτουργοί έχουν κάνει τη χώρα μας τριτοκοσμική σε σχέση με την επιχειρηματικότητα. Και σε αυτό το σημείο κυριολεκτώ. Τεκμηριωμένα, με συγκεκριμένα στοιχεία, είμαστε η τελευταία χώρα στην ευρωπαϊκή ήπειρο στον δείκτη οικονομικής ελευθερίας, μετά από τη Ρωσία, τη Λευκορωσία και την Ουκρανία. Ταυτόχρονα, είμαστε στη θέση 138 του κόσμου ανάμεσα σε Μπαγκλαντές και Μοζαμβίκη.

Ο δείκτης οικονομικής ελευθερίας είναι η πιο αξιόπιστη μέτρηση -το γνωρίζετε όλοι- για την επιχειρηματικότητα και τις επενδύσεις σε μια χώρα. Περιλαμβάνει πολλούς παράγοντες που εξετάζει ο εκάστοτε επιχειρηματίας ή επενδυτής, για να μπορέσει να κάνει μια επένδυση σε οποιαδήποτε χώρα του κόσμου. Σε όλους αυτούς τους παράγοντες εμείς είμαστε πάρα πολύ χαμηλά.

Καταθέτω για τα Πρακτικά και σχετικό πίνακα με τα εν λόγω στατιστικά.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και για να σας προλάβω, δεν φταίνε μόνο τα μνημόνια, αγαπητοί συνάδελφοι. Τα μνημόνια είναι το αποτέλεσμα της κατάντιας μας και όχι η αιτία της. Για να φθάσουμε στα μνημόνια, έχουν προηγηθεί δεκαετίες ανεξέλεγκτου δανεισμού και σπατάλης του δημοσίου χρήματος από όλες τις κυβερνήσεις.

Παρ’ όλα αυτά και επειδή το σχέδιο νόμου, στο Α΄ μέρος τουλάχιστον, περιλαμβάνει κάποιες μεταρρυθμιστικές διατάξεις για την έστω μερική εξάλειψη της γραφειοκρατίας ως προς την αντιμετώπιση της επιχειρηματικότητας, που είναι κάτι για το οποίο εμείς αγωνιζόμαστε χρόνια, θα το στηρίξουμε και θα το ψηφίσουμε και θα επιφυλαχθούμε για κάποια άρθρα για τη σχετική ψηφοφορία.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Ο Υπουργός κ. Παπαδημητρίου έχει τον λόγο.

Κατά τον Κανονισμό έχετε δεκατρία λεπτά, αλλά θα δοθεί παραπάνω χρόνος, κύριε Υπουργέ.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ πολύ, κύριε Πρόεδρε.

Θα ήθελα εξαρχής να αναφέρω ότι είναι μεγάλη μου τιμή, ως Έλληνας της διασποράς, να απευθύνομαι στη Βουλή των Ελλήνων, έστω και υπό τις παρούσες, ομολογουμένως, πολύ δύσκολες περιστάσεις.

Προτού αρχίσω την εισήγησή μου, θα ήθελα να καταθέσω στα Πρακτικά τις νομοτεχνικές βελτιώσεις στο σχέδιο νόμου, οι οποίες αφορούν κυρίως στα άρθρα 21 και 22.

(Στο σημείο αυτό ο Υπουργός Οικονομίας και Ανάπτυξης κ. Δημήτρης Παπαδημητρίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 111-112)

(ΑΛΛΑΓΗ ΣΕΛΙΔΑΣ)

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κυρίες και κύριοι Βουλευτές, το παρόν νομοσχέδιο αποτελεί μέρος της στρατηγικής της Κυβέρνησης για τη βελτίωση του επιχειρηματικού περιβάλλοντος και την ενίσχυση της ανταγωνιστικότητας της ελληνικής οικονομίας. Εντάσσεται σε μία σειρά παρεμβάσεων οι οποίες ξεκίνησαν με τους νόμους για τις δημόσιες συμβάσεις και τις ιδιωτικές επενδύσεις και θα ολοκληρωθούν με την ψήφιση των νομοσχεδίων για τις «Υπηρεσίες Μιας Στάσης» και την αδειοδότηση επιχειρήσεων.

Το νομοσχέδιο μπορεί να διακριθεί σε πέντε ενότητες: Πρώτον, στην απλοποίηση διαδικασιών σύστασης επιχειρήσεων, δεύτερον, στην άρση κανονιστικών εμποδίων στον ανταγωνισμό, στο πλαίσιο της εργαλειοθήκης ΙΙΙ του ΟΟΣΑ, τρίτον, στην υλοποίηση συστάσεων του ΚΕΠΕ κατόπιν αξιολόγησης επιλεγμένων μεταρρυθμίσεων της εργαλειοθήκης I, αξιολόγηση η οποία αποτελεί κατάκτηση της Κυβέρνησης και πραγματοποιήθηκε για πρώτη φορά, τέταρτον, στη ρύθμιση θεμάτων δημοσίων συμβάσεων και, πέμπτον, στη ρύθμιση θεμάτων που συνδέονται με τον αναπτυξιακό νόμο.

Από αυτή τη συνοπτική περιγραφή προκύπτει ότι το σύνολο του νομοσχεδίου αφορά τη βελτίωση του επιχειρηματικού περιβάλλοντος και την ενίσχυση της ανταγωνιστικότητας της ελληνικής οικονομίας. Επομένως, παρά το γεγονός ότι περιλαμβάνονται διατάξεις με τις οποίες υλοποιούνται δράσεις στο πλαίσιο της δεύτερης αξιολόγησης, γεγονός που δικαιολογεί και τον κατεπείγοντα χαρακτήρα της διαδικασίας, αποφεύγονται οι αποσπασματικές ρυθμίσεις.

Το βασικό αντικείμενο του νομοσχεδίου, που καταθέτουμε σήμερα, είναι η περαιτέρω απλοποίηση των διαδικασιών σύστασης εταιρειών μέσω των «Υπηρεσιών Μιας Στάσης».

Θεωρούμε ότι η ελαχιστοποίηση του διοικητικού βάρους, που αντιμετωπίζει μία επιχείρηση στο στάδιο της σύστασής της, αποτελεί βασική προϋπόθεση για την ομαλή έναρξη της λειτουργίας της και την ταχεία ανάπτυξη των εργασιών της.

Ταυτόχρονα, η συγκεκριμένη διαδικασία αποτελεί συχνά την πρώτη επαφή νέων επιχειρηματιών με τη δημόσια διοίκηση και το ευρύτερο θεσμικό πλαίσιο που διέπει τη σύσταση εταιρειών.

Επομένως είναι απαραίτητο να αποδείξουμε έμπρακτα σε όσους και όσες ξεκινούν μία τέτοια προσπάθεια ότι η πολιτεία είναι δίπλα τους ως συμπαραστάτης και όχι απέναντί τους ως μία απρόσωπη γραφειοκρατία.

Η εφαρμογή του σχεδιασμού μας, ο οποίος έγινε δεκτός από τους θεσμούς τον Ιούνιο του 2016, θα βασιστεί στις υφιστάμενες «Υπηρεσίες Μιας Στάσης», δηλαδή στα επιμελητήρια και στις προσωπικές και ιδιωτικές κεφαλαιουχικές εταιρείες και τους συμβολαιογράφους.

Η λειτουργία αυτών των υπηρεσιών εδώ και περίπου έξι έτη αποτιμάται θετικά σε γενικές γραμμές. Ωστόσο, υπάρχουν σημαντικά περιθώρια βελτίωσης σε δύο επίπεδα: Πρώτον, στην ηλεκτρονικοποίηση των διαδικασιών σύστασης και, δεύτερον, στη διεύρυνση των αρμοδιοτήτων των «Υπηρεσιών Μιας Στάσης», ώστε να μειωθεί ο αριθμός των δημοσίων υπηρεσιών, στις οποίες πρέπει να απευθυνθεί μία επιχείρηση.

Αυτές οι ανάγκες προέκυψαν και από τη δημόσια διαβούλευση που οργάνωσε το Υπουργείο Οικονομίας και Ανάπτυξης τον Απρίλιο του 2016, με αντικείμενο τη μέτρηση της ικανοποίησης των χρηστών των «Υπηρεσιών Μιας Στάσης». Για πρώτη φορά, οι αποδέκτες μίας δημόσιας υπηρεσίας είχαν την ευκαιρία να εκφράσουν άμεσα και οργανωμένα τις απόψεις τους επί διαδικασιών που τους αφορούν άμεσα, πριν καταρτιστεί το σχέδιο νόμου.

Επομένως θεωρούμε ότι η μεταρρύθμιση που προτείνουμε σήμερα, απηχεί σε σημαντικό βαθμό τις αντιλήψεις της σύγχρονης και υγιούς επιχειρηματικότητας. Προς αυτή την κατεύθυνση θεσπίζεται μία πλήρως ηλεκτρονική διαδικασία σύστασης επιχειρήσεων. Οι ενδιαφερόμενοι θα υποβάλλουν ηλεκτρονικά όλα τα αναγκαία δικαιολογητικά και θα επιβεβαιώνουν μέσω διαδικτύου τη σύσταση της εταιρείας τους.

Η συγκεκριμένη διαδικασία δεν θα είναι μόνο λιγότερο χρονοβόρα αλλά και περισσότερο προσιτή οικονομικά. Το Γραμμάτιο Κόστους Σύστασης θα μειωθεί κατά 70%, ενώ κατά τον πρώτο χρόνο λειτουργίας της διαδικτυακής πλατφόρμας, που θα δημιουργηθεί γι’ αυτόν τον σκοπό, η συγκεκριμένη υπηρεσία θα διατίθεται δωρεάν.

Επιπλέον, στην πλατφόρμα θα αναρτηθούν πρότυπα καταστατικά, μέσω των οποίων η χρήση συμβολαιογραφικού εγγράφου για την ίδρυση ανώνυμης εταιρείας ή εταιρείας περιορισμένης ευθύνης θα καταστεί προαιρετική. Αυτό καθίσταται δυνατό μόνο κατά την ηλεκτρονική διαδικασία σύστασης και εφόσον οι ενδιαφερόμενοι ιδρυτές θα χρησιμοποιούν αποκλειστικά και χωρίς καμμία παρέκκλιση τα ως άνω πρότυπα καταστατικά, τα οποία θα προβλεφθούν σε υπουργική απόφαση και θα τεκμαίρονται νόμιμα.

Με αυτόν τον τρόπο διασφαλίζεται η συνέπεια προς το Κοινοτικό Δίκαιο, το οποίο απαιτεί δημόσιο έγγραφο για τη σύσταση κεφαλαιουχικών εταιρειών, καθώς και η απαιτούμενη ασφάλεια δικαίου. Με αυτή τη ρύθμιση δημιουργούνται οι προϋποθέσεις για σημαντική μείωση του κόστους σύστασης αυτών των νομικών μορφών. Τα έσοδα από την ηλεκτρονική σύσταση εταιρειών θα εγγράφονται στον κρατικό προϋπολογισμό και θα διατίθενται για την ενίσχυση των ηλεκτρονικών υπηρεσιών που απευθύνονται στην επιχειρηματικότητα.

Αναφορικά με την ενίσχυση των αρμοδιοτήτων των «Υπηρεσιών Μιας Στάσης», το παρόν νομοσχέδιο προβλέπει τη χορήγηση κλειδαρίθμων «TAXIS» στις νεοσυσταθείσες εταιρείες, καθώς και τη διεκπεραίωση της διαδικασίας εγγραφής των ιδρυτών -όπου αυτό απαιτείται- στον ενιαίο φορέα κοινωνικής ασφάλισης.

Με αυτές τις ρυθμίσεις επιταχύνεται η πλήρης λειτουργία μιας επιχείρησης, χωρίς να απαιτείται ένας κύκλος υποβολής δικαιολογητικών σε διαφορετικές δημόσιες υπηρεσίες.

Επομένως το κόστος σύστασης μιας εταιρείας μειώνεται όχι μόνο επειδή στην ηλεκτρονική διαδικασία τα τέλη θα είναι χαμηλότερα, αλλά και χάρη στις λιγότερες εργατοώρες που θα απαιτεί η διεκπεραίωση των παραπάνω διαδικασιών μετά την ανάθεσή τους στις «Υπηρεσίες Μιας Στάσης».

Οι καινοτομίες που αναφέρθηκαν παραπάνω, απαιτούν εκτεταμένες νομοθετικές παρεμβάσεις, οι οποίες δικαιολογούν την επιλογή μας για αντικατάσταση του ν.3853/2010 από νέον νόμο. Η εφαρμογή του νόμου θα βασιστεί στη συνεργασία μας με τα συναρμόδια Υπουργεία, κυρίως το Υπουργείο Οικονομικών και το Υπουργείο Εργασίας.

Στόχος μας είναι οι υπουργικές αποφάσεις, που θα ρυθμίσουν τις αναγκαίες τεχνικές λεπτομέρειες, για τη διασύνδεση πληροφοριακών συστημάτων και τις λειτουργικές προδιαγραφές της ηλεκτρονικής «Υπηρεσίας Μιας Στάσης», λαμβάνοντας υπ’ όψιν και τις ειδικές πρόνοιες για την πρόσβαση στην πλατφόρμα ατόμων με αναπηρία, να εκδοθούν εντός δύο μηνών από τη δημοσίευση του νόμου, ώστε η ηλεκτρονική πλατφόρμα σύστασης να τεθεί σε πιλοτική λειτουργία εντός του Μαρτίου του 2017.

Το αυστηρό χρονοδιάγραμμα, που έχει τεθεί, ήταν δική μας επιλογή και δικαιολογείται από τις επιτακτικές ανάγκες που εξυπηρετεί η συγκεκριμένη μεταρρύθμιση.

Το δεύτερο μέρος του νομοσχεδίου αφορά την υλοποίηση συστάσεων του Κέντρου Οικονομικών Ερευνών και Προγραμματισμού, το οποίο ολοκλήρωσε πρόσφατα μια μελέτη αξιολόγησης της εφαρμογής της εργαλειοθήκης Ι του ΟΟΣΑ στους τομείς των εκπτώσεων και προσφορών και της λειτουργίας των αρτοποιείων.

Η συγκεκριμένη μελέτη, κατ’ εφαρμογήν της συμφωνίας του Ιουλίου του 2015, εξέτασε ορισμένες μνημονιακές υποχρεώσεις που είχαν αναλάβει προηγούμενες κυβερνήσεις υπό το πρίσμα των αρχών της καλής νομοθέτησης και της επιστημονικής ανάλυσης, κάτι που συμβαίνει για πρώτη φορά, από το 2010.

Η σημαντικότερη ρύθμιση που περιλαμβάνει το παρόν νομοσχέδιο, ως αποτέλεσμα αυτής της μελέτης, αφορά τους όρους «παραδοσιακός άρτος», «παραδοσιακό αρτοποιείο» και «παραδοσιακός φούρνος».

Η αποδοχή της χρήσης του όρου «αρτοποιείο» από εκείνες τις επιχειρήσεις που πωλούν ψωμί το οποίο βασίζεται σε προψημένη ή κατεψυγμένη ζύμη, τα λεγόμενα «bake off», είχε αρνητικές συνέπειες, τόσο για την ενημέρωση των καταναλωτών όσο και για την τήρηση των αρχών του υγιούς ανταγωνισμού. Αυτή η πραγματικότητα αναγνωρίστηκε από τη μελέτη του ΚΕΠΕ, η οποία μας οδήγησε στην εισαγωγή των όρων «παραδοσιακός άρτος», «παραδοσιακό αρτοποιείο» και «παραδοσιακός φούρνος», προκειμένου να επιτευχθούν τρεις βασικοί στόχοι:

Πρώτον, να διακρίνονται σαφώς οι επιχειρήσεις που παράγουν ψωμί από φρέσκια ζύμη στο πλαίσιο μιας ενιαίας διαδικασίας. Δεύτερον, να δημιουργηθούν προϋποθέσεις για την ενίσχυση της αναγνωρισιμότητας και της εμπορικής αξίας του ελληνικού άρτου ως μέρος της εθνικής μας παραγωγής. Τρίτον, να μη διαταραχθεί η λειτουργία επιχειρήσεων «bake off» από νέες ρυθμίσεις.

Το υφιστάμενο θεσμικό πλαίσιο ορίζει το φρέσκο ψωμί ως προϊόν, αλλά δεν περιέχει αντίστοιχα ορισμό για το κατάστημα που το παρασκευάζει. Η προτεινόμενη διατύπωση καλύπτει αυτό το κενό με την εισαγωγή όρων, οι οποίοι αφ’ ενός διακρίνουν με σαφήνεια τους παραγωγούς φρέσκου άρτου, οι οποίοι έχουν τη συνολική επιμέλεια της διαδικασίας παραγωγής, αφ’ ετέρου ενισχύει την εμπορική αξία του ελληνικού άρτου, σύμφωνα με διεθνείς καλές πρακτικές, όπως είναι, για παράδειγμα, η χρήση αντίστοιχων όρων από τη γαλλική νομοθεσία.

Επιπλέον, σύμφωνα με τις συστάσεις του ΚΕΠΕ, βελτιώνεται το καθεστώς λειτουργίας των εμπορικών καταστημάτων αναφορικά με τις προσφορές και τις προωθητικές ενέργειες, πάντοτε με γνώμονα την προστασία του καταναλωτή, τις ανάγκες των μικρομεσαίων επιχειρήσεων του κλάδου και την αποτροπή αθέμιτων πρακτικών.

Θα ήθελα, επίσης, να τονίσω ότι το παρόν νομοσχέδιο υλοποιεί ορισμένες συστάσεις του ΟΟΣΑ, σχετικά με τη βελτίωση του ανταγωνισμού στο χονδρικό εμπόριο.

Θα σταθώ στη θέσπιση δυνατότητας μετατροπής ομόρρυθμων σε ετερόρρυθμες εταιρείες. Η συγκεκριμένη ρύθμιση αποτελεί πάγιο αίτημα φορέων της αγοράς και κυρίως των μικρομεσαίων επιχειρήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτή η δυνατότητα ενισχύει την ευελιξία και την προσαρμοστικότητα των επιχειρηματιών, διευκολύνει τη διεύρυνση των επιχειρηματικών σχημάτων και παράλληλα διασφαλίζει απόλυτα τρίτους που συναλλάσσονται με μια μετατρεπόμενη εταιρεία, καθώς η ευθύνη του ομόρρυθμου εταίρου, που καθίσταται ετερόρρυθμος, διατηρείται για πέντε έτη για όσες αξιώσεις έχουν δημιουργηθεί μέχρι την ημέρα μετατροπής ακολουθώντας τον κανόνα παραγραφής εμπορικών απαιτήσεων.

Οι υπόλοιπες ρυθμίσεις για θέματα συμβατικών σχέσεων μεταξύ εταιρειών χονδρικής εμπορίας καυσίμων και πρατηριούχων ή μεταφορέων, καθώς και για την αποτίμηση της αξίας μεταποιημένων αγροδιατροφικών προϊόντων ενισχύουν τη συμβατική ελευθερία των μερών.

Ειδικά στον τομέα των καυσίμων ενισχύεται τόσο η ευελιξία όσο και οι διαπραγματευτικές δυνατότητες των πρατηριούχων κυρίως όταν συνάπτουν αποκλειστικές συμφωνίες με εταιρείες χονδρικής πώλησης καυσίμων.

Ταυτόχρονα δεν θίγονται οι υφιστάμενες ρυθμίσεις που εξασφαλίζουν την ιχνηλασιμότητα των καυσίμων. Θα αναφέρω χαρακτηριστικά την υποχρέωση ενσωμάτωσης συστήματος GPS στα βυτιοφόρα καυσίμων. Το σύστημα GPS δεν καταργείται. Δεν είναι προαιρετικό. Αυτό που αλλάζει είναι ότι πλέον το κόστος αυτού του συστήματος δεν θα καταβάλλεται υποχρεωτικά από τον ιδιοκτήτη ή τον μισθωτή του βυτιοφόρου.

Καταθέτω για τα Πρακτικά την ανάλυση του παλαιού σχεδίου με αυτό το καινούργιο, για να γίνει πιο σαφές, ιδίως στον κ. Λοβέρδο και σε άλλους συναδέλφους που είχαν ερωτήσεις.

(Στο σημείο αυτό ο Υπουργός Οικονομίας και Ανάπτυξης κ. Δημήτρης Παπαδημητρίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές οι κατηγορίες επαγγελματιών θα έχουν πλέον τη δυνατότητα να διαπραγματευθούν ελεύθερα την κάλυψη αυτού του κόστους με την εταιρεία χονδρικής εμπορίας καυσίμων, με την οποία συνεργάζονται.

Με τις τροποποιήσεις επί των αναπτυξιακών νόμων επιχειρείται να αντιμετωπιστούν με ορθολογικότερο τρόπο ζητήματα που απασχολούν τόσο τη δημόσια διοίκηση όσο και τους επενδυτές.

Πρώτον, με τις προτεινόμενες ρυθμίσεις διασαφηνίζονται τεχνικής φύσεως θέματα, που αφορούν επιλέξιμες δαπάνες, είδη και ενστάσεις ενίσχυσης του νέου αναπτυξιακού νόμου 4399/2016, τα οποία αναδείχθηκαν στο διάστημα από την ψήφισή του μέχρι την ενεργοποίηση των τεσσάρων χρόνων καθεστώτων του.

Στο σημείο αυτό οφείλουμε να τονίσουμε ότι παρά τις επανειλημμένες δυσοίωνες προβλέψεις και διαβεβαιώσεις της Αντιπολίτευσης για τη μη έγκαιρη ενεργοποίηση των καθεστώτων του νέου αναπτυξιακού νόμου, έχουν εκκινήσει οι υποβολές επενδυτικών σχεδίων σε τέσσερα καθεστώτα και το ενδιαφέρον των επενδυτών είναι πολύ μεγάλο και πολύ ενθαρρυντικό.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Ειδικότερα, έχουν ήδη υποβληθεί πενήντα επενδυτικά σχέδια, ενώ βρίσκονται σε διαδικασία υποβολής περίπου άλλα χίλια πενήντα.

Δεύτερον, επί ζητημάτων καταβολής επιχορήγησης ορίζεται ότι αιτήματα καταβολής της επιχορήγησης που αφορούν επενδυτικά σχέδια των οποίων η απόφαση ολοκλήρωσης και έναρξης της παραγωγικής λειτουργίας της επένδυσης είχε δημοσιευθεί στην Εφημερίδα της Κυβερνήσεως πριν τη δημοσίευση του ν.4399/2016, δεν καταλαμβάνονται από τις ρυθμίσεις περί τμηματικής καταβολής της επιχορήγησης.

Αντιστοίχως δεν προβλέπεται ότι η καταβολή της ενίσχυσης για επενδυτικά σχέδια τα οποία υλοποιούνται, είτε στα νησιά με αυξημένες μεταναστευτικές ροές είτε σε περιοχές που έχουν πληγεί από φυσικές καταστροφές, θα πραγματοποιείται σε λιγότερες συνολικά δόσεις και μικρότερο χρονικό διάστημα.

Τρίτον, παρέχεται η δυνατότητα αξιοποίησης της Μονάδας Οργάνωσης Διαχείρισης των Αναπτυξιακών Προγραμμάτων σε συγκεκριμένες διαδικασίες διαχείρισης των επενδυτικών σχεδίων του ν.3299/2004 και του ν.3908/2011, όπως οι διοικητικοί έλεγχοι επενδυτικών σχεδίων και η σύνταξη εισηγήσεων για την ολοκλήρωση και έναρξη της παραγωγικής λειτουργίας των επενδυτικών σχεδίων, ώστε να είναι δυνατή η ταχύτερη διεκπεραίωση του σχετικού φόρτου εργασίας της αρμόδιας υπηρεσίας εφαρμογής των αναπτυξιακών νόμων.

Με τη ρύθμιση αυτή, σε συνδυασμό με την εν εξελίξει διεύρυνση των Εθνικών Μητρώων Πιστοποιημένων Αξιολογητών και Ελεγκτών, η οποία θα έχει ολοκληρωθεί εντός του επόμενου μήνα, πιστεύουμε ότι θα επιτευχθεί επιτέλους η αποσυμφόρηση των εκκρεμοτήτων των προηγούμενων αναπτυξιακών νόμων, προκειμένου να μπορούν να τηρούνται με συνέπεια οι προβλεπόμενες προθεσμίες και τα επιχειρηματικά πλάνα των ενισχυόμενων επενδυτών.

Στο σημείο αυτό, προς άρση κάθε αμφιβολίας, θα ήθελα να διευκρινίσω σχετικά με το αποσυρθέν άρθρο 19 τα κάτωθι:

Υπονοήθηκε εχθές στη Διαρκή Επιτροπή Παραγωγής και Εμπορίου από μερίδα εκπροσώπων κομμάτων της Αντιπολίτευσης ότι η εν λόγω ρύθμιση συνιστά μία φωτογραφική διάταξη, πράγμα απολύτως ψευδές. Στην πραγματικότητα πρόκειται για ρύθμιση η οποία αποκαθιστά μία ενιαία διοικητική προσέγγιση στο ζήτημα της ίδιας συμμετοχής κατά τα πρότυπα του εν ισχύι αναπτυξιακού ν.4399/2016. Μάλιστα, εξ όσων γνωρίζω, το αντίστοιχο κανονιστικό πλαίσιο χαιρετίστηκε από τους επαγγελματικούς φορείς, κατά την ψήφιση του πρόσφατου αναπτυξιακού νόμου. Αξίζει δε να επισημανθεί ότι στο εν λόγω άρθρο προβλέπεται και η αυστηροποίηση του θεσμικού πλαισίου, για την αποτροπή της χρήσης εικονικών τιμολογίων από τους φορείς επενδυτικών σχεδίων, γεγονός το οποίο επιμελώς αγνόησε ή συσκότισε μερίδα της Αντιπολίτευσης.

Παρ’ όλα αυτά, δεδομένου τού ότι η ψηφοφορία για το εν λόγω νομοσχέδιο συνδέεται με τη δεύτερη αξιολόγηση και την προσπάθεια της χώρας, που καταβάλλουμε διεθνώς για τη διευθέτηση του χρέους και όχι με ζητήματα μικροπολιτικής, άρα ζητούμενο…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θα πρέπει να κλείσετε.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Σε τρία λεπτά.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν έχετε τρία λεπτά.

Ήδη ξεπεράσαμε και τον επιπλέον χρόνο που έβαλε ο κ. Κρεμαστινός, κατά τρία λεπτά.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κύριε Πρόεδρε, είναι η πρώτη μου εισαγωγική τοποθέτηση.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει να δείξουμε μια ανοχή, γιατί είναι η πρώτη σας εμφάνιση στο Κοινοβούλιο.

Παρακαλώ ολοκληρώστε σε δύο λεπτά.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Άρα, επειδή ζητούμενο είναι μία αρραγής εθνική γραμμή, χωρίς αστερίσκους, έκρινα σκόπιμο να αποσυρθεί το εν λόγω άρθρο, τόσο για την περαιτέρω νομοτεχνική του επεξεργασία όσο και για να δοθεί κατά το προσεχές διάστημα η δυνατότητα πληρέστερου διαλόγου με φορείς της αγοράς.

Σε κάθε περίπτωση πρέπει να τονίσω ότι η στάση του Υπουργείου, αναφορικά με την ολοκλήρωση των συσσωρευμένων εκκρεμοτήτων των προηγούμενων αναπτυξιακών νόμων παραμένει αταλάντευτη, μακράν και πέρα από συμφέροντα και σκοπιμότητες που επικρατούσαν στον πολιτικό βίο περασμένων ετών. Η βούλησή μας είναι ο νέος αναπτυξιακός νόμος να αποτελέσει το βασικό εργαλείο επενδύσεων στη χώρα και να οδηγηθούμε σε ένα άλλο παραγωγικό μοντέλο δίκαιης κοινωνικής ανάπτυξης.

Επί του νομοσχεδίου να συνεχίζω λέγοντας ότι περιλαμβάνονται, επίσης, ρυθμίσεις για την Ενιαία Ανεξάρτητη Αρχή Δημοσίων Συμβάσεων, ώστε να αντιμετωπιστούν θέματα που προκύπτουν λόγω της πρόσφατης μεταβολής του θεσμικού πλαισίου για τις δημόσιες συμβάσεις αλλά και για την ενίσχυση της εύρυθμης λειτουργίας της αρχής.

Ακολούθως, επιχειρείται η διόρθωση σειράς λαθών, που διαπιστώθηκε ότι υπεισήλθαν στις διαδοχικές επεξεργασίες του ν.4412 και οι οποίες, για λόγους ασφάλειας δικαίου, κρίνεται σκόπιμο να επιλυθούν διά της νομοθετικής οδού, ενώ αποσαφηνίζονται ερμηνευτικά ζητήματα που διαπιστώθηκε ότι γεννήθηκαν μετά τη θέσπιση του σχετικού νόμου.

Συγκεκριμένα, η μη ανάρτηση στο Κεντρικό Ηλεκτρονικό Μητρώο Δημοσίων Συμβάσεων αποφάσεων απευθείας ανάθεσης έρχεται να καλύψει με μία μεταβατική περίοδο ένα ερμηνευτικό κενό που έχει δημιουργηθεί λόγω της πρόσφατης αλλαγής του νομοθετικού πλαισίου περί δημοσίων συμβάσεων και θα καλυφθεί άμεσα με την έκδοση υπουργικής απόφασης, η οποία θα επιβάλλει υποχρεωτικότητα δημοσίευσης.

Τέλος, ας σημειωθεί ότι υπό το πρίσμα της καλής νομοθέτησης και της ασφάλειας δικαίου, συναρτήσει και των συστάσεων του ΟΟΣΑ, επιχειρείται με τις ρυθμίσεις του παρόντος νόμου η κατάργηση μιας σειράς διατάξεων, οι οποίες έχουν καταστεί ανενεργές, είναι άνευ αντικειμένου, είτε λόγω μεταγενέστερης διαφορετικής νομοθετικής ρύθμισης είτε λόγω μεταβολής των πραγματικών συνθηκών που επέβαλλαν και δικαιολογούσαν την τότε νομοθέτησή τους.

Καταλήγοντας εκτιμούμε ότι συνολικά το νομοσχέδιο θα συμβάλει στην καλύτερη λειτουργία της αγοράς, στην άρση αδικαιολογήτων εμποδίων στον ανταγωνισμό και στη μείωση των διοικητικών βαρών, ιδίως για μικρομεσαίες επιχειρήσεις.

Σας ευχαριστώ πολύ, ιδίως εσάς, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρεις συνοδοί εκπαιδευτικοί τους από το Γυμνάσιο Νέας Ερυθραίας.

Καλωσορίσατε στη Βουλή.

(Χειροκροτήματα απ’ όλες τις πτέρυγες της Βουλής)

Κύριε Λοβέρδο, θα παρακαλούσα να παραχωρήσετε τη θέση σας στην κ. Αντωνοπούλου, επειδή φεύγει για Μπρατισλάβα και θέλει να πει για την τροπολογία της. Θα πάρει τον λόγο για τρία λεπτά.

**ΑΝΔΡΕΑΣ ΛΟΒΕΡΔΟΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Υπάρχει μια τροπολογία-προσθήκη στον νόμο με τίτλο: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις».

Όπως γνωρίζετε, τα ιδιωτικά γραφεία συμβούλων εργασίας είναι ένας θεσμός που θεσπίστηκε το 1998 με τον ν.2639. Για να μη μακρηγορήσω, πηγαίνω κατευθείαν στον ν.3919/2011, όπου εκεί στο άρθρο 2 αναφέρεται η αρχή της επαγγελματικής ελευθερίας, κατάργηση αδικαιολογήτων περιορισμών στην πρόσβαση και άσκηση επαγγελμάτων και εκεί ακριβώς αναφέρεται ότι πρέπει να καταργηθούν οι αδικαιολόγητοι περιορισμοί στην πρόσβαση και άσκηση επαγγελμάτων.

Αν κοιτάξει κάποιος τον ν.4052/2012, θα δει ότι στη συνέχεια έρχεται ο ν.4093/2012 και φέρνει κάποιες αλλαγές. Για παράδειγμα, περιορίζει τα τέσσερα χρόνια λειτουργίας σε δύο χρόνια κ.λπ., για να μπορέσει να διευκολύνει την επιχειρηματικότητα και την επαγγελματική ελευθερία.

Τι κάνει τώρα αυτή η τροπολογία: Η παράγραφος 3 του άρθρου 99 του ν.4052/2012 καταργείται. Η προτεινόμενη αυτή διάταξη κρίνεται αναγκαία στο πλαίσιο της εφαρμογής του ν.3919/2011, ώστε στην πραγματικότητα αυτό που αλλάζει είναι ότι η μεταβίβαση ή η εκχώρηση της δραστηριότητας του ιδιωτικού γραφείου εργασίας γίνεται ελεύθερα πλέον, εφόσον τηρούνται και πληρούνται οι προϋποθέσεις που θέτουν οι διατάξεις των άρθρων 98 και 102 του ν.4052, που καθορίζουν τα προσόντα που θα πρέπει να έχει, είτε ο ιδιοκτήτης είτε ο διευθυντής, κάποιου τέτοιου γραφείου. Έτσι μειώνεται η γραφειοκρατία και ικανοποιούνται ταυτόχρονα οι υποχρεώσεις του άρθρου 104 του ίδιου νόμου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς.

Ελάτε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, σας καλωσορίζω από την πλευρά της Δημοκρατικής Συμπαράταξης στο ελληνικό Κοινοβούλιο. Σας εύχομαι καλή επιτυχία.

Και επειδή είχα την ευκαιρία να ακούσω τώρα την πρώτη σας ομιλία στο Σώμα, να σας πω ότι είναι πάρα πολλοί οι συνάδελφοι, κυρίως οι Υπουργοί που ήταν εξωκοινοβουλευτικοί, που κατάλαβαν, όταν ολοκλήρωσαν την παρουσία τους στο Υπουργικό Συμβούλιο και αποχώρησαν, ότι τελικά το χρονικό διάστημα που παρέμειναν στη Βουλή και εξέφραζαν εδώ την Κυβέρνηση δεν έκαναν τίποτε περισσότερο από το να εκφράζουν τις απόψεις της γραφειοκρατίας, μετατρεπόμενη σε porte-parole των θελήσεων και των λεπτομερειών των θελήσεων της γραφειοκρατίας.

Δεν το λέω τυχαία αυτό, το λέω γιατί σε κάποια παρατήρηση που είχε κάνει με τρόπο πολύ επίμονο και αναλυτικό ο κ. Κωνσταντινόπουλος και την οποία επικαλέστηκα στη διαδικαστική μου πρόταση το πρωί απαντήσατε και θα σχολιάσω την απάντησή σας στην πορεία της ομιλίας μου.

Κυρίες και κύριοι του ΣΥΡΙΖΑ, γενικά μέσα σε δύο χρόνια έχετε καταφέρει, εσείς του προγράμματος Θεσσαλονίκης και του παράλληλου προγράμματος του Σεπτεμβρίου 2015, το 89% των πολιτών και το 79% των ψηφοφόρων σας να είναι αντίθετο με τις πολιτικές σας. Αυτά τα λένε οι δημοσκοπήσεις. Αυτά τα λέει, όμως, και ο δρόμος στον οποίο περπατάμε και οι πολίτες μάς μιλάνε.

Εμείς που είμαστε πολιτικοί με ανάληψη πρώτης ευθύνης μόνο στα χρόνια της κρίσης, ξέρουμε πάρα πολύ καλά τι λένε οι άνθρωποι και τι έλεγαν το 2010, το 2012, το 2014 και το 2016.

Κυρίες και κύριοι της Πλειοψηφίας, τώρα καταλαβαίνετε ότι άλλο είναι ο κ. Κατρούγκαλος και ο κ. Τσακαλώτος να δικάζουν σε λαϊκά δικαστήρια στις πλατείες τον ιμπεριαλισμό, να τρώνε μετά καμμιά ντομάτα λιαστή στο Μοναστηράκι, μετά την επιτέλεση του επαναστατικού τους καθήκοντος, της λαϊκής δίκης δηλαδή, και άλλο να αναλαμβάνουν να σηκώσουν στις πλάτες τους τα συμφέροντα, τις επιδιώξεις, τις επιθυμίες, τη βούληση και τον πόνο του ελληνικού λαού.

Έχετε αντιληφθεί πόση αρνητική επιρροή ασκεί στον κόσμο που ακούει, αυτό που είπε ο κ. Ρέγκλινγκ του ESM, από τους προνομιακούς συνομιλητές των ελληνικών κυβερνήσεων και της δικής σας; Είπε τις προάλλες ότι γίνεται μάχη για να φτάσουμε στα επίπεδα του 2014!

Έχετε αντιληφθεί πόσο είναι απόδειξη αυτό ότι πήγατε την χώρα πίσω, ότι πρέπει να κάνει ο λαός και άλλες θυσίες και τα ίδια βήματα, παράδειγμα χαρακτηριστικό του μύθου του Σισύφου, απλώς για να είναι ο κ. Τσίπρας Πρωθυπουργός και εσείς στις υπουργικές καρέκλες; Συνεχίζετε απτόητοι με δύο χαρακτηριστικά σε επίπεδο λόγου. Δημαγωγία στα λόγια, κρατισμός στην πράξη!

Βγαίνουν τα πρώτα στατιστικά. Είναι λάθος να σας λένε ότι ανακαλύψατε εσείς τους μετακλητούς υπαλλήλους. Είναι μεγάλο λάθος. Οι μετακλητοί υπάλληλοι είναι χρήσιμοι. Είναι, όμως, σωστό να σας λένε ότι έχετε τοποθετήσει διακόσιους περισσότερους από όλους τους προηγούμενους αυξάνοντας και τις αποδοχές τους, για να έχει επιβαρυνθεί από αυτή σας την πολιτική με 146 εκατομμύρια ο κρατικός προϋπολογισμός.

Επίσης είναι τεράστιο λάθος σε κάθε σχέδιο νόμου, να ιδρύονται νέες υπηρεσίες. Όπου έχω πρόβλημα απαντάω με την ίδρυση νέας υπηρεσίας. Ειδικές γραμματείες, γενικές γραμματείες, γενικές διευθύνσεις! Αυτή είναι η καθημερινή σας πολιτική!

Ενώ κάνετε μια παρέμβαση στο ασφαλιστικό, για την οποία οι εργαζόμενοι αποκάλεσαν τον κ. Κατρούγκαλο «ψαλιδοχέρη», λέτε ότι τα λύσατε όλα τον Μάιο και φέρνετε τροπολογία περί μεταβίβασης, με άδεια των δανειστών, 1 δισεκατομμυρίου ευρώ, για να ανταποκριθείτε στις ανάγκες των νέων συντάξεων και αυτό με προθεσμία, που αν δεν την εκπληρώσετε, θα χαθούν τα χρήματα, θα επιστρέψουν εκεί από όπου έφυγαν, δηλαδή στην εξυπηρέτηση του χρέους.

Κυρίες και κύριοι Βουλευτές, τριακόσιες ογδόντα έξι χιλιάδες δικαιούχοι του ΕΚΑΣ έφαγαν στην καθημερινή τους ζωή τα αποτελέσματα των πολιτικών σας. Το 2016, έγιναν περικοπές 160 εκατομμυρίων ευρώ και για το έτος που έρχεται σε λίγες εβδομάδες αναλογούν 421 εκατομμύρια ευρώ μείον στους δικαιούχους του ΕΚΑΣ.

Αντισταθμιστικά μέτρα λέτε, όπως το παράλληλο πρόγραμμα του 2015, ευαίσθητες και ευαίσθητοι συνάδελφοι της Πλειοψηφίας! Είκοσι δύο εκατομμύρια ευρώ είναι η αντιστάθμιση.

Κάντε την πρόσθεση των 421 και των 160 και αφαιρέστε τα 22 των πολιτικών της κ. Φωτίου. Αυτή είναι η πολιτική σας ταυτότητα.

Πάμε να δούμε τώρα γιατί συμβαίνει αυτό, γιατί τα ψηφίζετε εσείς αυτά, οι κήρυκες των αντιθέτων. Τα ψηφίζετε γιατί έχετε κάποιο σκοπό; Υπηρετείτε την ιδεολογία, τις αρχές, την αξιοπρέπειά σας; Τις καρέκλες υπηρετείτε. Είναι πολύ χαρακτηριστικό το παράδειγμα του κ. Μηλιού, που ανέφερε στην αρχή της ομιλίας του σήμερα ο κ. Κωνσταντινόπουλος.

Δεν μου λέτε, κύριε Υπουργέ του Ιδρύματος Levy, σας παρακαλώ, τι είναι αυτή η τροπολογία που φέρατε σήμερα; Κατά σύμπτωση πέφτετε πάνω μου, που έχω υποστεί την παράταξη την οποία στηρίζετε. Φέρνετε τροπολογία, με την οποία καταργείτε την παράγραφο 3 του άρθρου 99 του ν.4052/2012. Με τον νόμο αυτό ρυθμίστηκε ότι τα ιδιωτικά ινστιτούτα ευρέσεως εργασίας, δεν εκχωρούνται σε φυσικά ή νομικά πρόσωπα.

Όταν ως Υπουργός Εργασίας την είχα εισαγάγει στο Σώμα, η αντιπολίτευση του τότε ΣΥΡΙΖΑ ήταν στα κάγκελα. Όταν βάλαμε τις προϋποθέσεις λειτουργίας, λέγοντας ότι δεν είναι κακά μέτρα, τις θεωρούσατε άνευ λόγου και σημασίας, γιατί το μέτρο είναι τα ίδια τα ινστιτούτα.

Τώρα τι τροπολογείτε, με την ευθύνη του κ. Παπαδημητρίου και όλων των μελών της Κυβέρνησης; Τροπολογείτε σήμερα την άρση της δέσμευσης, που έγινε για λόγους εγγυητικούς, της εκχώρησης σε φυσικό ή νομικό πρόσωπο αυτών των ινστιτούτων ευρέσεως εργασίας.

Έχετε συναίσθηση πολιτικής ντροπής; Νομίζετε ότι η Βουλή δεν γνωρίζει; Νομίζετε ότι γεννηθήκατε με την τελευταία βροχή, για να γελάτε συνάδελφε, που το χεράκι θα το σηκώσετε σε λίγο σε ό,τι καταγγέλλατε; Πρέπει λιγάκι να έρχεστε με συναίσθηση ντροπής και μετάνοιας εδώ και να ζητήσετε και μια συγγνώμη, για τη βαρβαρότητα με την οποία αντιμετωπίσατε τον πολιτικό λόγο. «Γελά ο μωρός», έλεγαν κάποιοι παλαιότερα πριν από εμάς. Υποχείριο της καρέκλας και με κάθε τίμημα με κάθε τρόπο, χωρίς όρια, χωρίς προϋποθέσεις «ναι σε όλα», αφού αυτό εξασφαλίζει την παραμονή σας εδώ!

Θα το λέμε κάθε φορά που παίρνουμε τον λόγο. Εχθρός είναι ο φιλολαϊκισμός, που δεν είναι φιλολαϊκή η πολιτική. Ο λαϊκισμός -το αποδεικνύουν τα έργα σας με τον πιο χαρακτηριστικό τρόπο και τα ιστορικά σας παραδείγματα, τα συγκριτικά σας δεδομένα του Μαδούρο, του Τσάβες, όσων λατρέψατε- εν τέλει στρέφεται εναντίον του λαού.

Είναι λαϊκή ευεργεσία, να καταφέρουμε να μηδενίσουμε στην Ελλάδα τον λαϊκισμό και είναι και εθνική ευεργεσία. Διότι φάνηκε τους τελευταίους μήνες, ότι όσα είχαν μέσα στο στόμα και στην ψυχή τους όλοι οι γείτονές μας με τις επιθετικές πολιτικές επί δεκαετίες και δεν τα άρθρωναν, τα αρθρώνουν τώρα. Γιατί βρήκαν αδύναμο χειριστή των ελληνικών θεμάτων.

Κύριε Υπουργέ, εμείς αναφερθήκαμε στο άρθρο 15. Υπάρχει πρόβλημα με τα GPS στα βυτιοφόρα. Θεσμοθετήθηκαν το 2012 και δεν έχουν εφαρμογή. Πριν από λίγο καιρό η κ. Τζάκρη προκάτοχος του κ. Παπαδημητρίου είχε φέρει την επίταση των ποινών για την πάταξη της λαθρεμπορίας και της είχα πει εδώ, ότι η αύξηση των ποινών δεν είναι σίγουρο ότι φέρνει τα επιθυμητά αποτελέσματα, εάν δεν συνοδευτεί και με άλλες πολιτικές. Ήρθε η ζωή να αποδείξει ότι είχα δίκιο. Δεν φτάνει.

Αντί να επιτείνετε τους ελέγχους ή τα μέσα ελέγχου, που είναι απαραίτητα, έρχεστε σήμερα και τι λέτε; Λέτε -όχι εγώ, εσείς, η γραφειοκρατία που σας τα γράφει και τα διαβάζετε εδώ - ότι με το σχετικό άρθρο, το άρθρο 15, -ακούστε συνάδελφοι και εσείς που φωνάζετε- καταργείται η υποχρέωση ανάληψης του κόστους τοποθέτησης του εμπορικού σήματος του κατόχου της αδείας διάθεσης βιοκαυσίμων ή του εμπορικού σήματος του μεταφορέα.

Αυτό γιατί; Γιατί το σήμα τι σας ενοχλεί; Παρακάτω «καταργείται η υποχρέωση ανάληψης του κόστους τοποθέτησης του εμπορικού σήματος κ.λπ». Η κατάργηση της υποχρέωσης σημαίνει δυνατότητα –εν όψει της μη ανάληψης του χρέους- να μην είσαι υποχρεωμένος να εγκαταστήσεις το συγκεκριμένο μέσο ελέγχου. Αυτό είναι μια «τρύπα». Η υποχρεωτική επιβολή του μέτρου, η καθολικότητα της επιβολής με την ειδική ρύθμιση του ποιος θα αναλαμβάνει το χρέος, θα ήταν η λύση. Αντί να πάτε σε αυτό, ανοίγετε εξαίρεση. Ανοίγοντας την εξαίρεση -ξέρουν οι γνώστες της ελληνικής πραγματικότητας- ανατρέπετε τον κανόνα και η καθημερινή λαθρεμπορία στον χώρο των καυσίμων είναι μια πραγματικότητα, που θα έπρεπε να σας έχει κάνει να ανησυχείτε.

Σας ψηφίσαμε την επίταση των ποινών, λέγοντας ότι είναι αναποτελεσματικός νόμος - μέτρο. Έρχεστε τώρα και μειώνετε τις νομικές προϋποθέσεις άσκησης του ελέγχου και εντοπισμού της λαθρεμπορίας.

Ακόμα σας είπα για τις συμβάσεις. Ποιες συμβάσεις που δεν καταγράφηκαν στο Μητρώο Δημοσίων Συμβάσεων κάτω του ποσού που ορίζει ο νόμος σας, είναι αυτές που καθίστανται έγκυρες, αφού αίρεται η προϋπόθεση της μη νομιμότητάς τους; Ποιες είναι; Αφορούν όλα τα θέματα που σχετίζονται με τη μετανάστευση και το προσφυγικό; Ποιες είναι; Έχετε κάτι στο νου σας; Είναι, όπως είπε ο κ. Κωνσταντινόπουλος, μία «άρα συγχωρητέα τα πάντα;» Είναι πολλές; Ποιους τομείς αφορούν; Αυτά θα πρέπει να τα δείτε.

Και τέλος…

**ΠΡΟΕΔΡΕΥΩΝ (Νικήτας Κακλαμάνης):** Και κλείνετε με αυτό, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ναι, ολοκληρώνω, κύριε Πρόεδρε.

Η «Υπηρεσία Μιας Στάσης» νομοθετήθηκε το 2010. Είναι μια από τις πολλές μεταρρυθμίσεις της κυβέρνησης Παπανδρέου. Παραδέχεστε στην εισηγητική έκθεση ότι λειτούργησε θετικά. Γιατί αντικαθιστάτε όλη τη νομοθεσία με μια καινούργια; Γιατί αυτή η πρακτική; Δεν ανησυχείτε μήπως μέσα σε αυτά που αλλάζετε, αφαιρείτε και κάποια πράγματα που είναι πάρα πολύ χρήσιμα; Γιατί αντί να κάνετε αυτή την καθολική κατάργηση, πάτε διατηρώντας μερικότητες; Γιατί λόγου χάρη, στις νέες ρυθμίσεις δεν προβλέπεται και η κάλυψη των ατομικών επιχειρήσεων; Γιατί; Εδώ είμαστε μια χώρα με μικρομεσαίες επιχειρήσεις, με δεκάδες χιλιάδες ατομικές. Γιατί αυτές δεν τις καλύπτετε; Γιατί η εμβέλεια της ρύθμισης των άρθρων 1 και επόμενα, δεν καλύπτει και τις τροποποιήσεις…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** …των εταιρειών και όλες τις υπόλοιπες φάσεις της λειτουργίας τους;

Κοιτάξτε, ανταποκρίνεστε με δυο σχέδια νόμου σήμερα και αύριο σε ανάγκες κατά τους τίτλους των σχεδίων νόμων, όχι κατά τα περιεχόμενα. Πλάι σε αυτά με τη δόλια μέθοδο του κατεπείγοντος εισάγετε και διατάξεις, που με κάνουν να σας αποκαλώ «βαποράκια». Όμως, κύριε Υπουργέ, συνειδητοποιήστε -γιατί αύριο θα έχουμε νέα δυνατότητα συζήτησης- ότι άλλο είναι η σύσταση εταιρείας και άλλο η άδεια σε αυτή να ασκήσει τη λειτουργία και τη δραστηριότητα για την οποία συστήνεται. Αύριο, λοιπόν, θα πούμε τα υπόλοιπα.

Σας ευχαριστώ πολύ.

 (Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, κύριε Υπουργέ, επειδή θα μπουν ερωτήματα, γράψτε τα όλα και παρ’ ότι δεν προβλέπεται εκ της διαδικασίας που η Κυβέρνηση επέλεξε για να συζητηθεί το παρόν σχέδιο νόμου, παρά την αντίθετη άποψη της Αντιπολίτευσης, εγώ θα σας δώσω -εφόσον είμαι στην Έδρα- πέντε λεπτά για να απαντήσετε, γιατί μπορεί να δοθούν εξηγήσεις και για κάποια άρθρα μπορεί να αλλάξουν άποψη οι συνάδελφοι. Αυτό είναι το ένα.

Δεύτερον, θα προχωρήσουμε ως εξής: Θα μιλήσουν δυο συνάδελφοι, ο κ. Ουρσουζίδης και ο κ. Γεωργιάδης, αμέσως μετά ο Κοινοβουλευτικός Εκπρόσωπος της Χρυσής Αυγής κ. Παππάς, με τη σειρά που έχουν ζητήσει τον λόγο οι Κοινοβουλευτικοί -και μέχρι στιγμής έχουν ζητήσει δυο- και στη συνέχεια ο κ. Αποστόλου που είναι παρών εδώ. Είδατε, σας είδα, αλλά δεν θα το πάμε συνέχεια με Υπουργούς, πρέπει να εναλλασσόμαστε. Μετά θα πάμε πάλι, ανά δυο συναδέλφους θα μιλάει ένας Κοινοβουλευτικός Εκπρόσωπος ώστε οι δεκαέξι συνάδελφοι και οι οκτώ Κοινοβουλευτικοί Εκπρόσωποι θα πηγαίνουν εναλλάξ και θα πάμε γρήγορα. Επειδή είναι συγκεκριμένη η διαδικασία –είναι κλειστή διαδικασία- γι’ αυτό είμαι και λίγο ανεκτικός. Δεν χάλασε ο κόσμος αν καθυστερήσουμε συνολικά μισή ώρα. Το λέω, κυρίως, για τους Βουλευτές που έχουν χρόνο μόνο πέντε λεπτά.

Ο κ. Ουρσουζίδης έχει τον λόγο.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, σήμερα συζητάμε έναν νόμο, ο οποίος θα έπρεπε να είναι πραγματικότητα στη χώρα εδώ και πολλές δεκαετίες, έναν νόμο που ευελπιστούμε, να ανατρέψει την οδυνηρή πραγματικότητα που βιώνουν οι ελεύθεροι επαγγελματίες, οι επιχειρηματίες για πολλές δεκαετίες, αφού ήταν υποχρεωμένοι να ανέχονται την απροθυμία, τη σκοπιμότητα και την ανεπάρκεια του κάθε γραφειοκράτη και τη συμπεριφορά των επιτήδειων ταγών του δημοσίου, συναλλασσόμενοι αναγκαστικά και με γρηγορόσημα.

Φυσικά το πολιτικό κατεστημένο της χώρας μπήκε στο παιχνίδι της συναλλαγής, αφού έτσι απέκτησε ρόλο, τον γνωστό ρόλο της επίσπευσης των ράθυμων ρυθμών του δημοσίου, πολλές φορές και με άλλα οφέλη πέραν των ψηφοθηρικών.

«Στην καλοκαιρία ο νους πρέπει να είναι στην κακοκαιρία», έλεγαν οι παλιοί. Αυτά είναι ψιλά γράμματα για τους επί σαράντα χρόνια εξουσιαστές. Σήμερα κάτω από εξαιρετικά δύσκολες συνθήκες δεν έχουμε άλλον τρόπο, παρά να συνεννοηθούμε για τα αυτονόητα, να εξασφαλίσουμε πρόσβαση σε δραστηριότητες ξανά σε αυτούς που ξέρουν να επιχειρούν.

Αυτός ο νόμος, λοιπόν, ενθαρρύνει τους ανθρώπους, που αστόχησαν λόγω της κρίσης να ξεπεράσουν μια σειρά από ζητήματα που σήμερα τους κρατούν έξω από την παραγωγική διαδικασία. Θα αναφέρω αυτά που θεωρώ σημαντικά, αυτά που ζητάει η αγορά, όπως ακριβώς τα αντιλαμβάνομαι.

Πρώτος όρος. Απλοποίηση διαδικασιών. Αφορά στη δημιουργία επιχείρησης εξ αποστάσεως. Ο ενδιαφερόμενος αναλαμβάνει σε πραγματικό χρόνο τη σύσταση της επιχείρησής του χωρίς παρεμβολή φυσικού προσώπου. Πολύ καλό για να είναι αληθινό, για την ελληνική πραγματικότητα αυτή που βιώσαμε τις περασμένες δεκαετίες.

Όλα τα έγγραφα για τη νομική υπόσταση μιας σειράς απαραίτητων ενεργειών καταργούνται, κυρίως χωρίς την παρεμβολή φυσικού προσώπου. Αυτό πρακτικά σημαίνει οικονομία σε χρήμα, χρόνο και, προφανώς, περιορισμό στη διαφθορά. Το κόστος σύστασης της επιχείρησης ορίζεται στο 30% του ποσού που ισχύει για τη σύσταση ενώπιον φυσικής «Υπηρεσίας Μιας Στάσης», ενώ καταργείται το παράβολο προελέγχου και επωνυμίας. Επίσης καταργείται η φορολογική ενημερότητα. Σήμερα όλοι γνωρίζουμε πάρα πολύ καλά, ότι λόγω των συνεπειών της κρίσης που σοβεί στη χώρα τα τελευταία χρόνια, πολλοί λίγοι Έλληνες πολίτες έχουν τη δυνατότητα –ή μάλλον δεν είναι καθόλου αυτονόητο- πρόσβασης σε φορολογική ενημερότητα ή σε ενημερότητα που αφορά τα ασφαλιστικά ταμεία. Έτσι, λοιπόν, ξεπερνιέται αυτός ο σκόπελος και μπαίνει μια σειρά από ανθρώπους που ξέρουν να επιχειρούν, καταργώντας αυτό το ανυπέρβλητο εμπόδιο.

Προβλέπεται, επίσης, η απόδοση κλειδάριθμου Taxisnet τη στιγμή της σύστασης της επιχείρησης. Επομένως οι ενδιαφερόμενοι δεν χρειάζεται να απευθύνονται στην αρμόδια ΔΟΥ κατά την διεκπεραίωση της διαδικασίας «Υπηρεσιών Μιας Στάσης».

Αν τα παραπάνω καταφέρουμε να τα συνδυάσουμε με τη ρύθμιση ή το πάγωμα οφειλών προς ΔΟΥ και ΕΦΚΑ για ορισμένο χρονικό διάστημα και παράλληλα απαλλαγούν από τις παράλογες προσαυξήσεις που επιβλήθηκαν τα τελευταία χρόνια σε αυτούς τους πολίτες, μαζί με τη διασφάλιση ενός ακατάσχετου τραπεζικού λογαριασμού αποκλειστικά για τη λειτουργία των επιχειρήσεων, τότε νομίζω πως αυτό θα είναι ένα πολύ θετικό βήμα. Αποτελεί την αναγκαία συνθήκη για την ανάκαμψη της επιχειρηματικής δραστηριότητας. Για να είναι, όμως, και ικανή, θα πρέπει να εξασφαλιστούν τα απαραίτητα κεφάλαια κίνησης. Για τον σκοπό αυτό, θα πρέπει να ευοδωθεί η προσπάθεια που καταβάλλει η Κυβέρνηση αυτής της χώρας στις 5 Δεκέμβρη, έτσι ώστε να αποκτήσει πρόσβαση στα κεφάλαια, τα οποία μέσω του τραπεζικού συστήματος οφείλουν, επιτέλους, οι εταίροι μας να διαθέσουν στην πατρίδα μας.

Κλείνοντας, θα ήθελα να αναφερθώ σε μια παρατήρηση που αφορά στην κωλυσιεργία της Κυβέρνησης. Δηλαδή μας κατηγορούν ότι ενώ από τον Ιούνιο του 2016 είχαμε την υποχρέωση να καταθέσουμε το υπ’ όψιν νομοσχέδιο, το καταθέτουμε με τέσσερις μήνες καθυστέρηση, τον Νοέμβριο.

Σαράντα χρόνια γι’ αυτά τα αυτονόητα, όταν σε όμορες χώρες όπως η Βουλγαρία, η Ρουμανία, από το 2000 ισχύουν αυτά τα οποία σήμερα ψηφίζει η ελληνική Βουλή, τι έκαναν αυτοί οι άνθρωποι;

Η ανεπάρκεια είναι πρόδηλη. Λυπάμαι αλλά έπρεπε να έρθει μια νέα για να αρθούν οι όροι διαπλοκής που κρατούσε το σύστημα στην Ελλάδα στην κατάσταση που βρίσκεται σήμερα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Καλείται στο Βήμα ο ειδικός αγορητής από τη Νέα Δημοκρατία, κ. Άδωνις Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κατ’ αρχάς, κύριε Υπουργέ, να σας καλωσορίσω κι εγώ από την πλευρά μου. Εύχομαι μια καλή κι επιτυχημένη θητεία.

Διαβάζω την τροπολογία που καταθέσατε την ώρα που μπήκα στη Βουλή: «Η προτεινόμενη διάταξη είναι αναγκαία στο πλαίσιο της εφαρμογής του ν.3919/2011 (Α 32) «Αρχή της επαγγελματικής ελευθερίας, κατάργηση αδικαιολόγητων περιορισμών στην πρόσβαση και άσκηση επαγγελμάτων».

Διαβάζω και τη διάταξη: «Η παράγραφος 3 του άρθρου 99 του ν.4052/2012 (Α΄ 41) καταργείται».

Κύριε Δρίτσα, γιατί εσείς είστε λίγο παλιότερος, φαντάζεστε να έφερνε ο Άδωνις Γεωργιάδης και ο Κωστής Χατζηδάκης μια τέτοια διάταξη εδώ, για τα ιδιωτικά γραφεία ευρέσεως εργασίας, τι θα έλεγε ο ΣΥΡΙΖΑ κι εσείς προσωπικά; Ότι είμαστε οι δούλοι του νεοφιλελευθερισμού, ότι είμαστε τα όργανα του Σόιμπλε!

Μη νομίζετε ότι τέτοια δεν λέγονταν στη Βουλή, κυρίες και κύριοι, διότι εγώ ήμουν Υπουργός Υγείας μαζί με τον Κωστή Χατζηδάκη, όταν φέραμε στη Βουλή αυτή την εργαλειοθήκη του ΟΟΣΑ. Ωιμέ!

Τι περάσαμε γι’ αυτή την εργαλειοθήκη, κύριε Υπουργέ! Εσείς ήσασταν στην Αμερική και δεν τα ζήσατε. Ήσασταν καλά εκεί. Ο κ. Αποστόλου, δίπλα, γελάει. Δεν μπορείτε να φανταστείτε τι γινόταν στη Βουλή γι’ αυτή την εργαλειοθήκη του ΟΟΣΑ, τι μας έλεγε ο κ. Τσίπρας, ότι έχουμε βάλει το σχοινί που θα μας κρεμάσουν, βγαίναμε έξω και οι φαρμακοποιοί φωνάζανε ότι πληρώσαμε 700.000 του ελληνικού λαού, για να αγοράσουμε την έκθεση του ΟΟΣΑ.

Κύριε Δρίτσα, θέλω να σας το πω και ξέρετε πόσο σας εκτιμώ…

**ΠΡΟΕΔΡΕΥΩΝ (Νικήτας Κακλαμάνης):** Όχι ονομαστικές αναφορές παρακαλώ, παρ’ ότι είναι συμπαθής…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Όλα όσα δεν τολμήσαμε να κάνουμε εμείς, φοβούμενοι εσάς που φωνάζατε, αλλά και πολλούς δικούς μας που αντιδρούσαν, έρχεται σήμερα η Κυβέρνηση του Αλέξη Τσίπρα και τα ψηφίζει όλα, για να επιβεβαιωθεί η ρήση του Ανιέλι, ότι «υπάρχει αυτή η χρήσιμη Αριστερά, που έρχεται και ψηφίζει αυτά που δεν μπορεί να ψηφίσει η Δεξιά». Το ξέρετε, φυσικά, αυτό.

Κύριε Αποστόλου, αν σας γνώριζε ο Ανιέλι, πολύ θα σας αγαπούσε. Όλα αυτά που η δική μας Κοινοβουλευτική Ομάδα δεν μπορούσε να ψηφίσει, τα φέρνετε στο παρόν νομοσχέδιο. Φυσικά εμείς τα ψηφίζουμε, γιατί θέλω να είμαι ειλικρινής, και τότε θέλαμε να τα ψηφίσουμε, αλλά πώς να τα ψηφίσουμε, όταν στέλνατε τους προβοκάτορές σας έξω από τις ταβέρνες και πετάγατε γιαούρτια και πέτρες στους Βουλευτές της συμπολιτεύσεως τότε και κάνατε όλες τις προβοκάτσιες στις παρελάσεις και κατεβάζατε κάθε μέρα τον τρόμο στους δρόμους;

Δείτε τώρα τι ωραία που περνάει! Με μια μικρή τροπολογιούλα περνάει ένα –ακούστε τη φρασεολογία- έξτρα νεοφιλελεύθερο μέτρο, ένα έξτρα νεοφιλελεύθερο μέτρο σε ένα έξτρα νεοφιλελεύθερο νομοσχέδιο –χρησιμοποιώ δική σας φρασεολογία- το οποίο και θα ψηφίσετε οι Βουλευτές του ΣΥΡΙΖΑ μετά χαράς και με τα δυο σας τα χεράκια κι έτσι θα έχει αυτή η μεγάλη μεταρρυθμιστική προσπάθεια και αριστερό πρόσημο και υπογραφή από τα αριστερά. Θερμά συγχαρητήρια!

Είναι μεγάλο κέρδος για τον ελληνικό λαό για την ωρίμανση της κοινωνίας μας, ότι καταφέρατε να αποκοπείτε από όλες τις αριστερές ιδεοληψίες της νιότης σας. Φυσικά έχουμε και το τραγελαφικό σήμερα, που συμβαίνει με αυτό το νομοσχέδιο, να είναι ο Πρωθυπουργός της χώρας στην Αβάνα. Αυτό είναι σχεδόν αστείο. Στην ελληνική Βουλή, σήμερα, ψηφίζετε την εργαλειοθήκη του ΟΟΣΑ, δηλαδή το πιο νεοφιλελεύθερο κείμενο που έχει έρθει στη Βουλή αυτά τα επτά χρόνια. Αυτό που ψηφίζετε εδώ, είναι το πιο νεοφιλελεύθερο κείμενο που έχει ψηφιστεί από την πρώτη μέρα του μνημονίου. Είναι όλες εκείνες οι μεταρρυθμίσεις, που δεν είχαν τολμήσει να κάνουν οι προηγούμενες κυβερνήσεις των «γερμανοτσολιάδων» και έρχεται και τις κάνει η Αριστερά. Την ώρα που ο Πρωθυπουργός Αλέξης Τσίπρας βάζει τη Βουλή με τη διαδικασία του κατεπείγοντος να ψηφίσει αυτό και οι αγωνιστές της Αριστεράς, όπως ο κ. Δρίτσας ή ο κ. Αποστόλου, θα τα ψηφίσουν με τα δυο τους τα χεράκια, την ίδια, λοιπόν, ώρα ο ίδιος είναι στην Αβάνα για να πουλήσει επανάσταση, για να μας πει ότι είναι υπέρ των επαναστάσεων των λαών μέχρι την τελική νίκη.

Προσπερνώ το γεγονός ότι η χώρα και ο ηγέτης, που πάει να τιμήσει σήμερα, δεν έκανε εκλογές για πενήντα χρόνια. Πενήντα χρόνια δεν έχει κάνει εκλογές η Κούβα. Δεν ξέρω πως ακριβώς ταιριάζει στα δημοκρατικά σας αντανακλαστικά, το να τιμάτε έναν ηγέτη, που επί πενήντα χρόνια δεν έκανε εκλογές. Όμως καταλαβαίνω ότι πρόκειται γι’ αυτές τις ιδεοληψίες σας και αυτές τις φαντασιώσεις σας, που θέλετε με κάποιον τρόπο να τις τονίσετε, γιατί, βεβαίως, η εργαλειοθήκη του ΟΟΣΑ σας έχει πέσει κάπως βαριά.

Κυρίες και κύριοι συνάδελφοι, επί της ουσίας, λοιπόν -για να κλείσω- είναι απολύτως προφανές ότι αυτό είναι ένα νομοσχέδιο, που γίνεται στη σωστή κατεύθυνση. Η εργαλειοθήκη του ΟΟΣΑ είναι ένα μεταρρυθμιστικό κείμενο, που κι εμείς το υποστηρίξαμε από την πρώτη στιγμή, παρά τις ύβρεις και τις συκοφαντίες και τη λάσπη που δεχθήκαμε, την ώρα που ο λαϊκισμός τα έσκαγε όλα.

Βεβαίως η Νέα Δημοκρατία είναι υπέρ της φιλελευθεροποίησης της οικονομίας μας, για να έχουμε, επιτέλους, οικονομική πρόοδο, γιατί, βεβαίως, οικονομική πρόοδο δεν θα έχουμε με το οικονομικό μοντέλο της Κούβας, που πήγε τώρα εκεί ο Τσίπρας να προσκυνήσει αλλά με το οικονομικό μοντέλο της φιλελεύθερης οικονομίας. Εντάξει ας ψηφίζει τη φιλελεύθερη οικονομία στη Βουλή κι ας προσκυνάει και τον Κάστρο. Δεν χάλασε ο κόσμος.

Κλείνω, όμως, μ’ ένα θέμα πιο σημαντικό. Βλέπω τον συνάδελφο, τον κ. Δημητριάδη.

Κύριε Δημητριάδη, εδώ είμαστε Βουλευτές.

**ΠΡΟΕΔΡΕΥΩΝ (Νικήτας Κακλαμάνης):** Σύμφωνα με τον Κανονισμό, γνωρίζετε ότι οι προσωπικές αναφορές απαγορεύονται.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κλείνω αμέσως, κύριε Πρόεδρε,.

Είδα μια συνέντευξή σας, στην οποία είπατε ότι το ΤΑΙΠΕΔ κάνει ιδιωτικοποιήσεις, μόνο και μόνο για να παίρνουν μίζες οι ΤΑΙΠΕΔετζήδες. Επειδή Πρόεδρος του ΤΑΙΠΕΔ ήταν ο κ. Πιτσιόρλας, ο οποίος έγινε και Υφυπουργός, θα ήθελα πάρα πολύ καλά να μου εξηγήσετε, σε ποιες μίζες αναφερόσασταν –το βίντεο υπάρχει, το έχω αναρτήσει στο twitter μου, από χθες παιζόταν στα social media- σε ποιους ΤΑΙΠΕΔετζήδες κι αν επιμένετε στη δήλωσή σας, γιατί είστε Βουλευτής της Κυβερνήσεως, ότι ο μόνος λόγος που το ΤΑΙΠΕΔ κάνει αποκρατικοποιήσεις, είναι για να μοιράζουν μεταξύ τους οι ΤΑΙΠΕΔετζήδες μίζες.

Εν πάση περιπτώσει, κύριε Δημητριάδη, θα πρέπει να συνειδητοποιήσετε τώρα πια που μιλάτε στα κανάλια, για όσο καιρό είστε ακόμα Βουλευτής, ότι είστε Βουλευτής και αυτά που λέτε, δεν θα τα λέτε όπως τα λέγατε μεταξύ σας στο καφενείο. Οι αριστερές ιδεοληψίες τελείωσαν με αυτό που ψηφίζετε τώρα. Τώρα γίνεστε σοβαρός άνθρωπος. Ψηφίζετε ΟΟΣΑ. Αφήστε, λοιπόν, αυτά που δεν ψηφίζατε τόσα χρόνια.

**ΠΡΟΕΔΡΕΥΩΝ (Νικήτας Κακλαμάνης):** Τελειώστε, κύριε Γεωργιάδη.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΔΗΜΗΤΡΙΑΔΗΣ:** Θα ήθελα τον λόγο, κύριε Πρόεδρε, επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Ναι. Τώρα βλέπετε τι ανοίγουμε; Εγώ αντελήφθην. Ανταπάντηση δεν υπάρχει.

Ένα λεπτό έχετε τον λόγο για να απαντήστε, κύριε Δημητριάδη.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κύριε Γεωργιάδη, θα σας παρακαλούσα, κατ’ αρχάς όταν κάνετε μία δήλωση για έναν συνάδελφό σας - εμένα ή οποιονδήποτε άλλον- να ενημερώνεστε γι’ αυτό για το οποίο δηλώνετε. Αναπαράγετε ένα τρολ συγκεκριμένο, που το ξέρετε πάρα πολύ καλά και το οποίο δεν ξέρω πού το βρήκατε ή από πού προκύπτει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Μα είδα το βίντεο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Εγώ σε μια συνέντευξή μου -μιλάμε για μια συνέντευξή μου προφανώς σε κάποιο τοπικό κανάλι πριν από δεκαπέντε ημέρες, γιατί εκεί μίλησα για το ΤΑΙΠΕΔ κι έχει να κάνει με τη ΔΕΗ- είπα και ξεκαθάρισα την άποψή μας, η οποία είναι η εξής: Το ΤΑΙΠΕΔ είναι ένα ταμείο, το οποίο εξ ορισμού κάνει αποκρατικοποιήσεις, με στόχο να πηγαίνουν τα χρήματα απευθείας στο χρέος μείον τα έξοδα ποσοστών, που έχουν να κάνουν με κάποια έξοδα από τις πωλήσεις. Αυτό είπα και τίποτε άλλο.

Πρώτον, δεν κατήγγειλα κανέναν ότι παίρνει χρήματα. Δεν αναφέρθηκα ποτέ. Κατ’ αρχάς δεν το γνωρίζω για να το πω. Σας παρακαλώ πολύ.

Δεύτερον, έχω κάνει επανειλημμένες δηλώσεις. Την άποψη που σας λέω, αυτή γνωρίζετε εσείς πάρα πολύ καλά ότι την έχω επαναλάβει επανειλημμένα και στο Κοινοβούλιο σε διάφορες εισηγήσεις. Το ΤΑΙΠΕΔ είναι το δικό σας μοντέλο ανάπτυξης. Το υπερταμείο είναι το δικό μας μοντέλο ανάπτυξης. Αυτή είναι η τοποθέτησή μου. Αυτή ήταν πάντα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Συγχαρητήρια!

**ΔΗΜΗΤΡΙΟΣ ΔΗΜΗΤΡΙΑΔΗΣ:** Σας παρακαλούσα, λοιπόν, να ανακαλέσετε επί του προσωπικού, γιατί απλά με αδικείτε.

**ΠΡΟΕΔΡΕΥΩΝ (Νικήτας Κακλαμάνης):** Δεν είχε σκοπό ο κ. Γεωργιάδης να σας προσβάλλει. Δώσατε τις εξηγήσεις. Εντάξει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, εγώ δεν έχω καμμία αντίρρηση. Απλώς ανέφερε αυτά που έλεγαν τα sites.

**ΠΡΟΕΔΡΕΥΩΝ (Νικήτας Κακλαμάνης):** Το καταλαβαίνω, κύριε Γεωργιάδη. Τελείωσε το θέμα. Δώσατε τις εξηγήσεις. Δεν γράφεται τίποτα στα Πρακτικά.

Κύριε Δημητριάδη, δώσατε τις εξηγήσεις σας, ακούστηκαν και κατεγράφησαν. Ο κ. Γεωργιάδης είπε ότι τις δέχεται τις εξηγήσεις σας. Τελειώσαμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ», που οργανώνει το Ίδρυμα της Βουλής, τριάντα τέσσερις μαθήτριες και μαθητές και τέσσερις εκπαιδευτικοί συνοδοί από το Γυμνάσιο της Νέας Ερυθραίας (δεύτερο τμήμα).

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Ευχαριστώ, κύριε Πρόεδρε.

Ειλικρινά απόλαυσα τον Αντιπρόεδρο της Νέας Δημοκρατίας και τον αξιότιμο κ. Σταϊκούρα, που ήταν εισηγητής σε αυτό το νομοσχέδιο, οι οποίοι με τις γνωστές αντιπολιτευτικές κορώνες επί του παρόντος κατεπείγοντος νομοσχεδίου -ο κ. Σταϊκούρας το έκανε αυτό, εσείς δεν το κάνατε, κύριε Γεωργιάδη- δήλωσαν πως η Νέα Δημοκρατία υπερψηφίζει το νομοσχέδιο. Δηλαδή είχαμε σήμερα και ομολογία διά στόματος Αδώνιδος, να δίδονται εύσημα προς τον ΣΥΡΙΖΑ, ο οποίος ψηφίζει τα νομοσχέδια που δεν μπορούσε λέει, όπως είπε ο κ. Γεωργιάδης, να ψηφίσει η Νέα Δημοκρατία. Δηλαδή τι έχουμε σήμερα εδώ; ΣΥΡΙΖΑ και Νέα Δημοκρατία χέρι-χέρι, όπως έλεγε και ένας παλιός πολιτικός και δημοσιογράφος.

Νομοσχέδιο συζητάμε σήμερα. Και τι ακριβώς είναι; Αυτό είναι το νομοσχέδιο που ανέφερε χαρακτηριστικά και ο Πρόεδρος της Βουλής, οι ουρές του μνημονίου. Διερωτώμαι, λοιπόν, αν ήσασταν εσείς κυβέρνηση, θα κάνατε κάτι διαφορετικό; Όχι. Θα ψηφίζατε τα ίδια πράγματα. Αλλά τι διαφορετικό θα κάνατε;

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Θα μειώναμε τους φόρους.

**ΧΡΗΣΤΟΣ ΠΑΠΠΑΣ:** Δεν κάνω διάλογο μαζί σας. Απλώς το τονίζω, για να μάθετε να ακούτε κάποτε και να μη μιλάτε συνέχεια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, σας παρακαλώ.

**ΧΡΗΣΤΟΣ ΠΑΠΠΑΣ:** Θα κάνατε κάτι διαφορετικό; Όχι. Ενδεχομένως θα το φέρνατε νωρίτερα, διότι είναι γνωστή η σχέση σας με τον ξένο παράγοντα και είναι και πολυετής η κυβερνητική σας εμπειρία. Το μόνο διαφορετικό που θα κάνατε εσείς, είναι ότι θα φέρνατε νωρίτερα αυτό το νομοσχέδιο, παρά πέντε-έξι μέρες πριν από το Eurogroup. Αυτή είναι και μόνο η διαφορά σας με τον ΣΥΡΙΖΑ.

Κύριες και κύριοι, διερωτώμαι και πάλι. Τι συζητάμε σήμερα; Συζητάμε τις υποχρεώσεις, που υπολείπονται σε αυτό που αρέσκεται να λέει η Κυβέρνηση του ΣΥΡΙΖΑ «συμφωνία», δηλαδή το τρίτο μνημόνιο, που πάλι μαζί χέρι-χέρι ψηφίσατε Νέα Δημοκρατία και ΣΥΡΙΖΑ και οι υπόλοιποι μνημονιακοί στις 14 Αυγούστου 2015 σε μια ολονύχτια συζήτηση τότε kαι το ψηφίσατε και οι δύο. Τις υποχρεώσεις ψηφίζετε σήμερα. Eίστε άριστοι, γιατί τις υπερψηφίζετε και εσείς και οι αντιπολιτευόμενοι δήθεν νεοδημοκράτες. Αποδεικνύεται, λοιπόν, περίτρανα στα μάτια του λαού, πως Αριστερά και Δεξιά είστε αδελφές ιδεολογίες. Είστε οι δύο όψεις του αυτού μνημονιακού νομίσματος, του αγίου δισκοπότηρου της Eυρωζώνης, που λέγεται ευρώ.

Θαυμάσαμε τον κ. Τσίπρα, τον δήθεν αριστερό, να υποδέχεται τον πλανητάρχη Ομπάμα, εκστασιασμένος και ναρκωμένος στην πολυθρόνα του και τον κ. Μητσοτάκη να στέκεται στην ουρά για ένα ενσταντανέ με τον απερχόμενο Αμερικανό Πρόεδρο. Πιο νεοφιλελεύθερο δίδυμο από το δίδυμο Τσίπρα, Μητσοτάκη δεν υπάρχει.

Τι συμβαίνει σήμερα που μιλούμε για το νομοσχέδιο, με την κουβέντα που κάνουμε; Ο μεν Τσίπρας οδεύει προς Κούβα, για να πενθήσει και να κλάψει πάνω στη σωρό του κομμουνιστή δικτάτορα Φιντέλ Κάστρο. Αλήθεια θα τρίζουν τα κόκαλα του πραγματικού αγωνιστή -και δεν έχω πρόβλημα να το πω- Τσε Γκεβάρα, βλέποντας τον Τσίπρα να πηγαίνει στην Κούβα. Ο Τσε Γκεβάρα έφυγε νωρίς από τα κουβανικά δρώμενα και μη γελάτε, γιατί δεν ξέρετε τι εξέλιξη θα είχε η ιστορία με τον Τσε Γκεβάρα, που φώναζε: «Ζήτω η πατρίδα». Θα δούμε τον Τσίπρα, να καταθέτει στεφάνι ή λουλούδι -δεν ξέρω τι θα σκεφτεί- στον τάφο του Τσε.

Ο δικός σας, ο έτερος Καππαδόκης του μνημονίου, ο κ. Μητσοτάκης πήγε στη Βουλγαρία και άκουσον-άκουσον, σε δηλώσεις του επιβραβεύει όλα τα λαμόγια από την Ελλάδα που πήγαν τις επιχειρήσεις τους στη Βουλγαρία. Είπε συγκεκριμένα: «Είχα, επίσης, την ευκαιρία να έχω μια εξαιρετικά ουσιαστική και παραγωγική συζήτηση». Γιατί συζήτηση με τον νέο Πρόεδρο και Ρωσόφιλο της Βουλγαρίας δεν είχε. Έφαγε πόρτα ο Μητσοτάκης. Ζήτησε συνάντηση και του έριξε πόρτα.

**ΣΠΥΡΙΔΩΝ–ΑΔΩΝΙΣ ΓΕΩΡΓΙΑΔΗΣ:** Δεν είχε ακόμα ορκιστεί.

**ΧΡΗΣΤΟΣ ΠΑΠΠΑΣ:** Λέει, λοιπόν, ο Μητσοτάκης: «Είχα μια εξαιρετική, ουσιαστική και παραγωγική συζήτηση με εκπροσώπους από σημαντικές ελληνικές επιχειρήσεις, οι οποίες δραστηριοποιούνται εδώ στη Βουλγαρία. Θα ήθελα με την ευκαιρία αυτή να επαναλάβω ότι οι ελληνικές επιχειρήσεις που δραστηριοποιούνται εδώ και πολλά χρόνια στην Βουλγαρία, αποτελούν παράδειγμα εξωστρέφειας και επιχειρηματικότητας. Είναι επιχειρήσεις, οι οποίες ξέφυγαν από τα στενά όρια της Ελλάδας και αποφάσισαν να επενδύσουν εκτός Ελλάδας, αυξάνοντας με αυτόν τον τρόπο τη δική τους δυναμική».

Να τον χαίρεστε, κύριες και κύριοι της Νέας Δημοκρατίας!

Kυρίες και κύριοι Βουλευτές, η χώρα καταρρέει με ευθύνη του σάπιου και διεφθαρμένου πολιτικού κατεστημένου, που αυτοονομάζεται «συνταγματικό τόξο». Βρίσκεται προ τεραστίου εθνικού κινδύνου, όχι μόνο εξαιτίας της αναμονής εκατομμυρίων –τρία εκατομμύρια λέει ο Ερντογάν- εισβολέων αλλοφύλων που βρίσκονται στα παράλια της Τουρκίας, αλλά κινδυνεύει ακόμα και με διαμελισμό. Αυτό δεν είναι υπερβολή. Τα σύνορα δεν είναι θέσφατο, αλλάζουν συνέχεια εάν διαβάσετε ιστορία.

Τα μαύρα σύννεφα έχουν πυκνώσει στον ελληνικό ουρανό και στη Θράκη και στα νησιά του Αιγαίου, και αναμένουμε τα δύσκολα. Τσίπρας, όμως, και Μητσοτάκης πάνε χέρι χέρι! Αυτούς, Έλληνες, στείλατε για να σας κυβερνήσουν και αυτούς καταριέσαι τώρα εσύ λαέ, πάντα ευκολόπιστε και πάντα προδομένε!

Σε ό,τι αφορά αυτό καθαυτό το νομοσχέδιο, κύριε Υπουργέ, έχω να πω τα εξής: Δράττομαι της ευκαιρίας βασιζόμενος στον τίτλο του νομοσχεδίου, να αποκαλύψω σήμερα, κύριε Υπουργέ, ένα μεγάλο σκάνδαλο που σοβεί, που συμβαίνει αυτή τη στιγμή στην Ελλάδα και στην ελληνική αγορά, που είναι το όργιο των καρτέλ των πολυεθνικών εταιρειών. Οι εταιρείες αυτές πωλούν τα προϊόντα τους στις πιο υψηλές τιμές στην Ευρώπη!

Είμαστε, κυρίες και κύριοι, μια χώρα ηττημένη, μέχρι στιγμής βέβαια, στον οικονομικό πόλεμο που μας κήρυξαν η Ευρώπη, το Διεθνές Νομισματικό Ταμείο και τα μεγάλα υπερατλαντικά αφεντικά.

Είμαστε μία χώρα, που βρίσκεται σε μεγάλη οικονομική κρίση καθώς και σε κρίση αξιών, με την ευθύνη πάλι των κομμάτων της Μεταπολίτευσης και ο Έλληνας καταναλωτής, ο ελληνικός λαός τώρα, ο άεργος δηλαδή, που συντηρείται με ένα κομμάτι από την πενιχρή σύνταξη του παππού και της γιαγιάς, ο οικογενειάρχης που έχει το καθημερινό άγχος να προσφέρει φαγητό στα παιδιά του, που έχει το άγχος να προσφέρει τα καθημερινά στα παιδιά του, είναι έρμαιο στις ορέξεις οποιουδήποτε καρεκλοκένταυρου, αρπακτικού των πολυεθνικών αλλά και των εδώ εκπροσώπων τους.

Για να γίνω συγκεκριμένος, έχει θεσπιστεί η ύπαρξη μιας Ανεξάρτητης Αρχής, που λέγεται Αρχή Προστασίας του Ανταγωνισμού και ο Πρόεδρός της που είναι τοποθετημένος επί Νέας Δημοκρατίας, είναι ο παλαιός Αρεοπαγίτης, κ. Κυριτσάκης.

Δεν θα θέσω το ερώτημα, ποιος ελέγχει τους ελεγκτές, γιατί είναι βασικό, αλλά το ερώτημα εάν η αρχή αυτή είναι για το καλό του ελληνικού λαού, εάν βρίσκεται στο πλευρό του λαού ή στο πλευρό των πολυεθνικών. Ή είναι η αρχή αυτή –και είναι νομοθετημένα στο απυρόβλητο- που αποτελεί την καλύτερη εργαλειοθήκη πλουτισμού των πολυεθνικών και όχι μόνο;

Στέλεχος του ΣΥΡΙΖΑ μου είχε πει: «Μα, κύριε Παππά, τους προστατεύουν από την Ευρώπη». Θα θέσω, λοιπόν, άμεσα σε εσάς, κύριε Υπουργέ, που μόλις αναλάβατε τα καθήκοντά σας, αλλά ξέρετε ότι το κράτος έχει συνέχεια στις μνημονιακές υποχρεώσεις του, όπως έχει ομολογήσει και ο Σαμαράς και ο Τσίπρας, κάποια ερωτήματα, για να σας ενεργοποιήσω στο ζητούμενο που θέτει ο Λαϊκός Σύνδεσμος-Χρυσή Αυγή, που είναι όχι η προστασία του καταναλωτή αλλά η προστασία του εμπόρου.

Για παράδειγμα θα αναφερθώ στην εταιρεία «NESTLE», αυτή τη μεγάλη πολυεθνική που έχει τζίρους μεγαλύτερους και από τον προϋπολογισμό της Ελλάδος, η οποία έχει καταδικασθεί με απόφαση της επιτροπής. Προφανώς είτε δεν τα βρήκανε είτε έτσι έπρεπε για ξεκάρφωμα.

Ενώ, λοιπόν, έχει καταδικασθεί, συνεχίζει και υποτροπιάζει, γιατί όπως ακούγεται παντού, την προστατεύει η Επιτροπή Ανταγωνισμού. Η επιτροπή δεν έχει κάνει εδώ και επτά χρόνια μετά την καταδικαστική απόφαση σε βάρος της «NESTLE» τον παραμικρό έλεγχο για τη συμμόρφωσή της. Αρκείται σε ψευδείς απαντήσεις και παίρνει ένα απλό ερωτηματολόγιο το οποίο γράφει η εταιρεία και πέραν αυτού, ουδέν.

Κύριε Υπουργέ, έχετε τα κότσια ή αρκείστε μόνο στη χαρά της υπουργοποίησης; Σας καλώ να θέσετε το δάχτυλο επί τον τύπον των ήλων. Επίσης κάτι που αφορά όλο το Σώμα γιατί εσείς το ψηφήσατε, άλλοι υπέρ ή κατά δεν έχει σημασία, αλλά συζητήθηκε εδώ τον Φεβρουάριο του 2016, όταν είχε έρθει πάλι στην επιφάνεια θέμα με την Επιτροπή Ανταγωνισμού, είναι το ζήτημα με το αμάξι του Αντιπροέδρου της Επιτροπής, του κ. Λουκά, λόγω του ασυμβίβαστου να έχει σύζυγο Βουλευτή.

Παρ’ όλη την πλειοψηφική απόφαση υπέρ της απομάκρυνσης του κ. Λουκά, ούτε ο αρμόδιος Υπουργός –του οποίου πήρατε τη θέση- ο κ. Σταθάκης έπραξε κάτι, ούτε ο ίδιος ο κ. Λουκάς για λόγους ευθιξίας απομακρύνθηκε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δείξτε την ανοχή σας για λίγο, κύριε Πρόεδρε.

Όπως πληροφορούμαι, βαραίνει ακόμα το έργο της επιτροπής με την παρουσία του. Συνεχίζει να λύνει και να δένει ο Λουκάς στην επιτροπή και έτσι δίνει νομικά ερείσματα, να καταστούν ακυρώσιμες όποιες αποφάσεις –καταδικαστικές ή μη- γίνονται με εκείνον στη σύνθεσή της.

Γνωρίζετε για το σκάνδαλο της αρνητικής μοριοδότησης, κύριε Υπουργέ; Ο Κυριτσάκης και οι συν αυτώ –η καμόρα αυτή- στην ολομέλεια της Επιτροπής Θεσμών και Διαφάνειας της Ελληνικής Βουλής στις 24-9-2015 απέκρυψε δολίως την απόφαση 616, η οποία μιλάει για αρνητική μοριοδότηση που δεν υπάρχει ούτε στην Ουγκάντα, για να έρθει και να την πει όχι τον Γενάρη ή τον Φλεβάρη που είχαμε την επιτροπή αλλά τον Μάρτη. Το έκανε αυτό, για να μη δημιουργηθεί σάλος από την πρωτοφανή διαδικασία αυτής της επιτροπής, που χειραγωγεί πολιτικά την Επιτροπή Ανταγωνισμού και υποβιβάζει αυτή την ανεξάρτητη αρχή σε φθηνό υποχείριο πολιτικών υπολογισμών.

Η τοποθέτηση αυτή, κύριε Υπουργέ, δεν αποτελεί αυθαίρετο συμπέρασμα αλλά απόδειξη της σκοπιμότητας με την οποία η πολιτική ηγεσία του Υπουργείου επιχειρεί, όπως και οι προηγούμενες, να διασφαλίσει τον πλήρη έλεγχο της Επιτροπής Ανταγωνισμού, υπαγορεύοντας το περιεχόμενο των αποφάσεών της.

Ο κ. Σταθάκης επί σειρά μηνών δεν υπέγραφε την ενεργοποίηση του μηχανισμού ελέγχου, ο οποίος θα γίνεται με δική σας προτροπή στην Επιτροπή Ανταγωνισμού. Αυτοί οι άνθρωποι κάθονται και πληρώνονται στο Υπουργείο σας, ξύνοντας τα μολύβια. Δεν υπέγραφε, διότι είχε έξωθεν πιέσεις, όπως λέγεται.

Τολμήστε το, λοιπόν! Τολμήστε το στο πλαίσιο του ν. 3959, να ασκήσετε τις εποπτικές σας αρμοδιότητες, για να γίνει ο θεσμικός έλεγχος, επιτέλους, σε αυτό το όργιο που λέγεται Επιτροπή Ανταγωνισμού, να δείτε ποια είναι η εξέλιξη καίριων υποθέσεων, να δείτε ποιες υποθέσεις βρίσκονται χρόνια στα συρτάρια, να δείτε εν τέλει και το «πόθεν έσχες» των μελών της επιτροπής.

Είπα κάτι στον κ. Κυριτσάκη στην Επιτροπή Θεσμών και Διαφάνειας της ελληνικής Βουλής, όπου ήμουν μέλος και μου απάντησε «για ένα τρύπιο σακάκι» και κάτι άλλα γραφικά. Για την ουσία τίποτα! Για τα «πόθεν έσχες» του τίποτα! Για τα πολυτελή σπίτια τίποτα!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Δώστε μου, σας παρακαλώ, τον χρόνο που δώσατε στον κ. Λοβέρδο.

**ΠΡΟΕΔΡΕΥΩΝ (Νικήτας Κακλαμάνης):** Ήδη σας έχω δώσει παραπάνω λεπτά.

**ΧΡΗΣΤΟΣ ΠΑΠΠΑΣ:** Ο κ. Λοβέρδος μίλησε δεκατέσσερα λεπτά. Εγώ έχω μιλήσει δέκα λεπτά και μισό.

**ΠΡΟΕΔΡΕΥΩΝ (Νικήτας Κακλαμάνης):** Είκοσι λεπτά.

**ΧΡΗΣΤΟΣ ΠΑΠΠΑΣ:** Δεν θα μαλώσουμε τώρα για τα λεπτά.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ωραία, απλά να μη με διορθώνετε.

**ΧΡΗΣΤΟΣ ΠΑΠΠΑΣ:** Δεν σας διορθώνω, με καλή διάθεση το λέω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, με καλή διάθεση.

**ΧΡΗΣΤΟΣ ΠΑΠΠΑΣ:** Συγγνώμη, δεν το ήθελα.

Όμως, δεν θα διαφωνήσετε και εσείς, όταν γίνεται διάλογος, βέβαια και κανείς από τους παρευρισκόμενους ότι ο λαός μας φέτος θα κάνει τα πιο μαύρα Χριστούγεννα της Μεταπολίτευσης.

Έχετε και εσείς την ευθύνη, κύριε Υπουργέ, παρ’ όλο που είστε νεοδιορισθείς. Έχει ευθύνη και ο ΣΥΡΙΖΑ και η Νέα Δημοκρατία και όλα τα κόμματα του μνημονιακού τόξου.

Αναλάβετε, επιτέλους, τις ευθύνες σας έναντι του έθνους και της ιστορίας! Τιμήστε τις ιδέες που κάποιοι από εσάς είχαν παλιά και ορθώστε το ανάστημά σας στους τοκογλύφους και στην ανθελληνική Ευρωπαϊκή Ένωση της λιτότητας! Πείτε: «Εδώ είναι Ελλάδα και ο τράχηλος του Έλληνα ζυγό δεν υπομένει!».

Πολύ αμφιβάλλω για το ότι θα το κάνετε, αλλά να ξέρετε ότι σίγουρα θα το κάνουν αυτοί που τιμούν την ελληνική σημαία, αυτοί που λατρεύουν την πατρίδα, αυτοί που θυσιάζονται για τις ιδέες τους, που δεν είναι άλλοι από τους εθνικιστές της Χρυσής Αυγής.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο εκπαιδευτικοί συνοδοί από το 2ο Δημοτικό Σχολείο Πάτρας.

Καλώς ορίσατε στη Βουλή από την ωραία Πάτρα!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Υπουργός κ. Αποστόλου, μετά ο κ. Μπαρμπαρούσης, ο κ. Καραγιάννης, ο κ. Μηταράκης και ύστερα ο κ. Τζαβάρας. Έχουν ζητήσει, επίσης, τον λόγο ο κ. Κάτσης και ο κ. Μεγαλομύστακας σε επίπεδο Κοινοβουλευτικών Εκπροσώπων. Τα λέω για να ξέρουμε και τη σειρά.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριοι συνάδελφοι, θα σταθώ σε δύο άρθρα, που έρχονται ως συστάσεις της εργαλειοθήκης του ΟΟΣΑ. Θα έλεγα, όμως, ότι μας πρόφτασαν.

Ξεκινώ με το άρθρο 26. Κατ’ αρχάς να αναφέρω ότι δεν πρόκειται για κατάργηση του Ενιαίου Μητρώου Εμπόρων Αγροτικών Προϊόντων. Αυτό που φέρνουμε είναι διατάξεις που καταργούν την υποχρέωση κατάθεσης εγγυητικής επιστολής και κανονιστικές πράξεις, οι οποίες εμπόδιζαν την εφαρμογή του μητρώου, με αποτέλεσμα να είναι σήμερα εγγεγραμμένοι στο μητρώο εμπόρων μόνο διακόσιοι -γνωρίζετε ότι πρόκειται για χιλιάδες- οι οποίοι, βεβαίως, είναι αυτοί που σύμφωνα με τις υφιστάμενες διατάξεις δεν είχαν την υποχρέωση κατάθεσης εγγυητικής επιστολής.

Με τον ν.4235/2014 τροποποιήθηκαν αρκετά άρθρα του ν.3955/2001 και εξουσιοδοτήθηκε ο Υπουργός Αγροτικής Ανάπτυξης να καθορίζει λεπτομέρειες που αφορούν τις εγγυητικές επιστολές. Με υπουργική του απόφαση αργότερα, παρ’ ότι καθορίστηκαν λεπτομέρειες σχετικές, ουσιαστικά κατέστη αδύνατη η εφαρμογή της συγκεκριμένης υπουργικής απόφασης. Βεβαίως, δεσμεύτηκε ότι θα κάνει τις σχετικές τροποποιήσεις, πράγμα το οποίο δεν έγινε μέχρι σήμερα.

Εμείς, λοιπόν -το επαναλαμβάνω- πέραν της συμμόρφωσης με την εργαλειοθήκη, θέλουμε να χρησιμοποιήσουμε το συγκεκριμένο μητρώο για την ασφάλεια και αξιοπιστία των σχετικών με τα αγροτικά προϊόντα συναλλαγών. Αυτό το αποφασίσαμε όχι μόνο συμμορφούμενοι με τη συγκεκριμένη εργαλειοθήκη, αλλά, αφού αξιολογήσαμε και όλο το θεσμικό πλαίσιο. Έχουμε πλέον ετοιμάσει σχετικές προτάσεις για τη λειτουργία του Μητρώου Εμπόρων που επαναλαμβάνω ότι δεν έχει λειτουργήσει μέχρι σήμερα. Και θα έλεγα ότι δεν είναι μόνο το ζήτημα της διασφάλισης της εξόφλησης των αγροτικών προϊόντων που κυρίως μας απασχόλησε, αλλά με τη ρύθμιση, το σχέδιο νόμου που ετοιμάζουμε που αφορά τη διακίνηση των αγροτικών προϊόντων προσπαθούμε να ανταποκριθούμε κυρίως σε δύο ζητήματα: Καταλαβαίνετε όλοι ότι οι συγκεκριμένες εγγυητικές επιστολές, ιδιαίτερα στους αγοραστές αγροτικών προϊόντων που έχουν μεγάλο κύκλο εργασιών, δεν σήμαινε τίποτα.

Άρα, εμείς δεν θέλουμε απλά να ενεργοποιήσουμε τις διατάξεις που προβλέπονται από τον ν.4152/2013 και τον ν.2011/2007, που είναι μια συμμόρφωση προς την κοινοτική οδηγία. Θέλουμε να καταπολεμήσουμε τις καθυστερήσεις στις πληρωμές των αγροτικών προϊόντων. Δεν υπάρχει μεγαλύτερο πρόβλημα στον αγροτικό χώρο σήμερα από το να έχει καταντήσει ο βασικός εφοδιαστής ιδιαίτερα στα μεγάλα σούπερ μάρκετ και να πληρώνεται, για παράδειγμα, το γάλα διάρκειας πέντε ημερών με επιταγές τουλάχιστον δέκα μηνών. Είναι ένα βασικό θέμα αυτό.

Δεύτερον, θα τροποποιήσουμε το θεσμικό πλαίσιο, συνδέοντάς το με τα κλαδικά μητρώα και το ΓΕΜΗ. Θα είναι, δηλαδή, ουσιαστικά ένα μητρώο υποχρεωτικού χαρακτήρα πιστοποιημένων προϊόντων.

Όσον αφορά το άρθρο 27 τροποποιούμε μόνο στο σημείο που αναφέρεται στην παρουσία υπεύθυνου επιστήμονα στην εμπορία λιπασμάτων και μάλιστα προς το καθολικότερο. Ως φυσικά και νομικά πρόσωπα που εμπορεύονται λιπάσματα νοούνται επιχειρήσεις που εμπορεύονται λιπάσματα τύπου άλφα και βήτα.

Κι επομένως, σε κάθε σημείο πώλησης των αντίστοιχων λιπασμάτων θα απασχολείται, με σύμβαση εξαρτημένης εργασίας, υπεύθυνος επιστήμονας, ώστε να διασφαλίζεται η ορθή ενημέρωση των χρηστών-αγοραστών και να ελαχιστοποιείται ο κίνδυνος επιβάρυνσης ή υποβάθμισης του περιβάλλοντος.

Άρα, αγαπητοί συνάδελφοι, όπως αντιλαμβάνεστε, δεν είναι μια απλή συμμόρφωση στην εργαλειοθήκη του ΟΟΣΑ, αλλά κάνουμε κινήσεις βελτιωτικές, ιδιαίτερα για την προστασία του εισοδήματος του αγρότη, αλλά πάνω απ’ όλα για την προστασία του περιβάλλοντος.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντίνος Μπαρμπαρούσης.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ευχαριστώ.

Είναι πραγματικά εκπληκτική η ταχύτητα με την οποία φέρνετε τα νομοσχέδια προς ψήφιση, προκειμένου να ικανοποιήσετε τις απαιτήσεις των διεθνών τοκογλύφων.

Μετά από σχεδόν δύο έτη διακυβέρνησης της χώρας από το συνονθύλευμα ΣΥΡΙΖΑ-ΑΝΕΛ, είμαστε σε θέση να συμπεράνουμε πως επάξια εσείς οι Αριστεροί λαμβάνετε τον τίτλο των επαγγελματιών για το πώς να στριμώχνετε σε ένα νομοσχέδιο πλήθος άσχετων διατάξεων. Είναι, πάντως, μια τέχνη και αυτή.

Βέβαια, μιλάμε για άσχετες διατάξεις μεταξύ τους. Όμως, αν τις δούμε ξεχωριστά, η μια είναι πιο σημαντική από την άλλη. Έτσι και σήμερα, προκειμένου να προλάβετε το Eurogroup της 5ης Δεκεμβρίου και να δείξετε ότι κάτι έχετε κάνει, μας φέρατε ακόμη ένα νομοσχέδιο «Βαβέλ».

Πιο συγκεκριμένα, σε αυτό το νομοσχέδιο-έκτρωμα από τη μια, αναφέρεστε στην τελειοποίηση του συστήματος σύστασης εταιρειών μέσω της «Υπηρεσίας Μιας Στάσης» και από την άλλη, εμπλέκετε τις ρυθμίσεις για τις άρσεις κανονιστικών εμποδίων στον ανταγωνισμό και πετάτε μέσα και ό,τι σχετίζεται με τροποποιήσεις-βελτιώσεις υφιστάμενων νόμων.

Άντε τώρα να βγάλουμε άκρη και να ψηφίσουμε για κάτι που στην τελική ήδη έχετε αποφασίσει και γι’ αυτό μας το πλασάρατε, άλλωστε, και με τη μορφή του κατεπείγοντος.

Ας αναφερθούμε, όμως, λίγο πιο αναλυτικά στο υπό ψήφιση νομοσχέδιο.

Μιλάτε για σύσταση εταιρειών μέσω της «Υπηρεσίας Μιας Στάσης» και ηλεκτρονικά. Όλα θα γίνονται ηλεκτρονικά, χωρίς να απαιτείται η φυσική παρουσία του υπόχρεου. Μάλιστα. Θέλουμε, δηλαδή, ηλεκτρονική «Υπηρεσία Μιας Στάσης», τη στιγμή που για να δηλώσουμε τη νέα μας ταυτότητα, είμαστε υποχρεωμένοι να πάμε στο μητρώο της εκάστοτε δημόσιας αρχής. Είναι πολύ ενδιαφέρον. Είμαι περίεργος να δω πώς θα λειτουργήσει αυτό στην πράξη.

Επίσης, μιλάτε για τελειοποίηση ενός ηλεκτρονικού συστήματος σύστασης εταιρειών, τη στιγμή που στην πατρίδα μας κλείνει η μία επιχείρηση μετά την άλλη εξαιτίας της αβάσταχτης φορολόγησης. Αντί να βρείτε κίνητρα και λύσεις έτσι ώστε να επιβιώσει η ελληνική επιχείρηση, εσείς κοιτάτε να δημιουργήσετε και άλλες, νέες προβληματικές επιχειρήσεις.

Λέτε ότι καταργείται η φορολογική ενημερότητα στο στάδιο της σύστασης. Μα, αν δεν απαιτηθεί στο στάδιο της σύστασης, πότε θα απαιτηθεί; Όταν θα έχει ο ενδιαφερόμενος βρει τον χώρο που θα στεγάσει την επιχείρησή του; Αν δεν απαιτείται η φορολογική ενημερότητα, τότε τι θα απαιτείται; Οποιοσδήποτε, δηλαδή, που έχει χρέη στο δημόσιο ή που θα έχει χρήματα αγνώστου προελεύσεως –κοινώς «μαύρα»- θα μπορεί να κάνει σύσταση εταιρείας; Πολύ ενδιαφέρον. Πάρα πολύ ενδιαφέρον! Πραγματικά δεν μπορώ να καταλάβω το σκεπτικό σας. Εκτός αν θέλετε να μας πείτε ότι η υπηρεσία αυτή θα συνδέεται απευθείας με το σύστημα «TAXIS» και θα έχει όλη τη φορολογική εικόνα του υπόχρεου. Και μην μας πείτε ότι θα συνδέεται ηλεκτρονικά με το ΙΚΑ ή τον ΟΑΕΕ για να έχει και την ασφαλιστική του εικόνα! Αυτό πραγματικά, αν γίνει στην Ελλάδα, θα ήθελα να το ζήσω.

Βέβαια, μέχρι στιγμής δεν έχει γίνει τίποτα από τα παραπάνω. Και για να είμαστε ρεαλιστές και έτσι όπως έχει η κατάσταση με τα σημερινά δεδομένα, όλα αυτά φαντάζουν σενάριο επιστημονικής φαντασίας.

Εν συνεχεία, λέτε ότι καταργείται η συμβολαιογραφική πράξη στις Α.Ε. και ΕΠΕ, καταργείται το παράβολο ελέγχου επωνυμίας κ.λπ.. Με λίγα λόγια, απλοποιείτε τα πράγματα. Με συγχωρείτε, αλλά δεν αλλάζει και κάτι δραματικά. Έτσι κι αλλιώς, τα τελευταία χρόνια γίνεται προσπάθεια για να γίνει η «Υπηρεσία Μιας Στάσης» ολοένα και καλύτερη. Και αυτό γίνεται προς όφελος της εθνικής οικονομίας και όχι επειδή το επιβάλλει η κάθε τρόικα.

Όσον αφορά τώρα στο άρθρο 16, σε σχέση με τις εκπτώσεις, καλό θα είναι να βρείτε τρόπο έτσι ώστε να προστατέψετε τους καταναλωτές από τις απάτες των καταστημάτων. Και υπήρξαν πολλές την προηγούμενη Παρασκευή ή, για να την ονομάσω πιο σωστά, τη «Μαύρη Παρασκευή» που μας πέρασε!

Με το άρθρο 18 επανέρχεσθε στο θέμα των φούρνων. Ουσιαστικά, θέλετε να καταργήσετε τον φούρνο της γειτονιάς, να αφανίσετε τη μικρομεσαία επιχείρηση και να μπορεί ο καθένας να εμπορεύεται ψωμί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Προχωρώντας στο άρθρο 20, το οποίο αναφέρεται στις ενισχύσεις σε επιχειρηματικότητα, επενδύσεις κ.λπ., είναι αξιοσημείωτο ότι ουσιαστικά οι επιχειρήσεις που θα ενισχυθούν είναι αυτές που έχουν στήσει οι ΜΚΟ, εκμεταλλευόμενες τη λαθρομεταναστευτική κρίση. Αυτές θα επιχορηγηθούν και με την έγκρισή σας, αφού αυτοί είναι τα «δικά σας παιδιά», που στο όνομα της λαθρομετανάστευσης κάνουν τώρα γερές κονόμες.

Σιγά μην ενδιαφερθείτε για τις ελληνικές επιχειρήσεις που έχουν πληγεί από την οικονομική κρίση! Πραγματικά, είναι λυπηρό να βλέπουμε πώς ακολουθείτε τις προσταγές των δανειστών τοκογλύφων και έχετε την Ελλάδα μας συρόμενη πίσω από πολιτικές επιλογές που σας επιβάλλονται.

Από την άλλη, βέβαια, είναι καλό ότι όλα αυτά τα κάνετε εσείς, οι καλοί οι Αριστεροί, που παραμυθιάζατε τον λαό τόσα χρόνια ότι κόπτεσθε για το δίκιο του εργάτη και ότι ήσασταν ένα με τη λαϊκή τάξη. Εγώ αυτό που έχω να πω είναι ένα: Τέτοιο ξεβράκωμα, συντρόφια, ούτε στο Μουλέν Ρουζ!

 (Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Πάμε, λοιπόν, στον δεύτερο συνάδελφο από τον δεύτερο κύκλο, τον κ. Ιωάννη Καραγιάννη από τον ΣΥΡΙΖΑ. Μετά θα ακολουθήσουν ο κ. Μηταράκης και ο κ. Τζαβάρας.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΚΑΡΑΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο έχει σαφή αναπτυξιακά χαρακτηριστικά, διότι βελτιώνει το επιχειρηματικό περιβάλλον, ενισχύει την ανταγωνιστικότητα της οικονομίας, συμβάλλει στην καλύτερη λειτουργία της αγοράς, μειώνει τα διοικητικά βάρη για τις μικρομεσαίες επιχειρήσεις και αναβαθμίζει το επενδυτικό περιβάλλον της χώρας.

Η ελληνική οικονομία έχει πληρώσει ακριβά τις παραπάνω καθυστερήσεις, με το κόστος της προβληματικής σχέσης μεταξύ γραφειοκρατίας και αποτελεσματικότητας να αποτιμάται το 2008 στα 7 δισεκατομμύρια ευρώ από μελέτη της Ευρωπαϊκής Κεντρικής Τράπεζας, ενώ με στοιχεία του 2009, το ίδιο κόστος ανήλθε στο 23,3% του ΑΕΠ, σύμφωνα με μελέτη της Παγκόσμιας Τράπεζας.

Στο ίδιο μήκος κύματος διαμορφώθηκαν εδώ και σαράντα χρόνια οι περισσότερες προβληματικές σχέσεις που είχαν να κάνουν κυρίως με μεγάλες επενδύσεις -αλλά δεν είναι της παρούσης- με τις σχετικές αναφορές να ξαναγυρίσουμε στον τόπο του εγκλήματος. Ήδη έχει συσταθεί ειδική επιτροπή, η οποία θα παρεμβαίνει και θα απεγκλωβίζει επιχειρηματικά σχέδια που έχουν τελματώσει σε γραφειοκρατικές διαδικασίες.

Με το παρόν σχέδιο νόμου απλοποιούνται και εκσυγχρονίζονται όλες οι διαδικασίες σύστασης επιχειρήσεων, που από εδώ και πέρα θα γίνονται μέσω των «Υπηρεσιών Μιας Στάσης». Έτσι, παρέχεται η δυνατότητα ίδρυσης εταιρείας από απόσταση, μειώνεται σημαντικά ο χρόνος σύστασης, όπως και το κόστος σύστασης κατά 30%, καταργείται η φορολογική ενημερότητα των ιδρυτών στο στάδιο σύστασης και αποδίδεται κλειδάριθμος «TAXIS» τη στιγμή της εταιρικής σύστασης. Εισάγεται, δε, για πρώτη φορά η δυνατότητα κατ’ εξαίρεση σύστασης ανώνυμης εταιρείας ή ΕΠΕ χωρίς συμβολαιογραφικό έγγραφο, καταργείται το παράβολο προελέγχου επωνυμίας και δεν απαιτείται η φυσική παρουσία στις ΔΟΥ λόγω ηλεκτρονικών διαδικασιών.

Οι παραπάνω αλλαγές διαμορφώνουν ένα πολύ ευνοϊκό επιχειρηματικό και επενδυτικό πλαίσιο, στηρίζουν τις μικρομεσαίες επιχειρήσεις και μπλοκάρουν μεγάλες επενδύσεις που έχει ανάγκη η χώρα.

 Όμως, για να μπορέσουμε να γίνουμε ακόμη πιο ανταγωνιστικοί, θα πρέπει να ολοκληρώσουμε τις μεταρρυθμίσεις, να χαράξουμε εθνικές και περιφερειακές στρατηγικές, να αυξήσουμε το κοινωνικό κεφάλαιο της οικονομίας και όταν οι συνθήκες το επιτρέψουν, να προχωρήσουμε σε μείωση της φορολογίας των επιχειρήσεων και των ελεύθερων επαγγελματιών.

Παράλληλα, κύριε Υπουργέ, πρέπει να συγκροτήσουμε τους φορείς εξωστρέφειας, καθώς και την οικονομική μας διπλωματία στο εξωτερικό, για να μπορέσουμε να προσελκύσουμε επενδύσεις και να προωθήσουμε τις ελληνικές εξαγωγές.

Κυρίες και κύριοι συνάδελφοι, στο τρίτο μέρος του νομοθετήματος και συγκεκριμένα στο άρθρο 26 -αναφέρθηκε ήδη ο καθ’ ύλην Υπουργός Αγροτικής Ανάπτυξης- έχουμε κατάργηση των εγγυητικών επιστολών εκ μέρους των εμπόρων. Με την τροπολογία προτείνεται η κατάργηση των διατάξεων που αφορούν την υποχρέωση κατάθεσης εγγυητικής επιστολής για τον βασικό λόγο ότι ο ν.3955/2011 κατέστη ανενεργός, πρώτον, γιατί το ποσό της εγγυητικής ανέρχεται στις 100.000 ευρώ τον χρόνο. Σε πολλές περιπτώσεις οι εμπορικές συναλλαγές ξεπερνούν αυτό το ποσό και μοιραία μένει ακάλυπτο το ασθενέστερο ή ευάλωτο μέρος των συναλλαγών που δεν είναι άλλο από τον παραγωγό. Ο δεύτερος λόγος είναι διότι κάποιοι από τους εμπόρους δεν είχαν την υποχρέωση να καταβάλουν εγγυητική επιστολή. Αυτό το γεγονός από μόνο του προκαλεί στρεβλώσεις του υγιούς ανταγωνισμού.

Ο κίνδυνος στρέβλωσης επιτείνεται λόγω της διακριτής μεταχείρισης μεταξύ διαφόρων κατηγοριών εμπόρων, οι οποίοι μπορεί να εξαιρούνται με απόφαση του Υπουργού Αγροτικής Ανάπτυξης.

Οι παραπάνω βελτιώσεις, σε συνδυασμό με την εφαρμογή της ευρωπαϊκής οδηγίας 7/2011 που ενσωματώθηκε το 2013 στην ελληνική νομοθεσία, αλλά δεν εφαρμόστηκε ποτέ, και αφορά τους χρόνους πληρωμής παραγωγών από τις μεγάλες αλυσίδες λιανεμπορίου, θα βοηθήσουν τους προμηθευτές και ειδικά τους αγρότες και τους παραγωγούς νωπών προϊόντων.

Κυρίες και κύριοι συνάδελφοι, σας ευχαριστώ για την προσοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ, κύριε Καραγιάννη, γιατί ήσασταν συνεπής στον χρόνο.

Ο συνάδελφος κ. Μηταράκης έχει τον λόγο και μετά ο κ. Τζαβάρας ως Κοινοβουλευτικός Εκπρόσωπος της Νέας Δημοκρατίας.

Ορίστε, κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όλοι πλέον αντιλαμβάνονται τον τρόπο με τον οποίο νομοθετεί η Κυβέρνηση ΣΥΡΙΖΑ-ΑΝΕΛ. Κατ’ αρχάς, με περισσή υποκρισία συνειδητοποιείτε, κυρίες και κύριοι συνάδελφοι, ότι σήμερα ψηφίζουμε την περίφημη εργαλειοθήκη του ΟΟΣΑ. Μάλιστα, ήρθε και ο Αναπληρωτής Υπουργός Εργασίας να καταθέσει κι άλλη τροπολογία, ακόμα πιο φιλελεύθερη, ανοίγοντας κι άλλους κλάδους της ελληνικής οικονομίας.

Νομοθετείτε, όμως, και με προχειρότητα. Δεν μπορώ να μην τονίσω ότι σήμερα με το άρθρο 22 προτείνετε εβδομήντα τέσσερις αλλαγές στον ν.4412 που πριν από λίγους μήνες ψηφίσατε και με νομοτεχνική βελτίωση άλλες δώδεκα αλλαγές. Δεν μπορώ, επίσης, να μην πω ότι είναι πρόχειρος ο τρόπος με τον οποίο νομοθετήσατε τον αναπτυξιακό νόμο και, ήδη, ενώ έχουν περάσει μόνο λίγες εβδομάδες από την ψήφισή του, έρχονται οι πρώτες τροπολογίες στη Βουλή.

Είναι θετικό ότι αποσύρατε το άρθρο 19.

Κύριε Υπουργέ, προς Θεού, δεν είναι βασικό εργαλείο ο αναπτυξιακός νόμος από εδώ και πέρα, γιατί αν θυμάστε, έχει σχεδόν μηδενική χρηματοδότηση. Οι πόροι οι οποίοι θα δοθούν από τον αναπτυξιακό νόμο δεν είναι ούτε καν σταγόνα στον ωκεανό.

Τρίτον, νομοθετούμε και πάλι σήμερα ως κατεπείγον και αύριο ως επείγον, ίσως γιατί δεν θέλετε οι Βουλευτές του ΣΥΡΙΖΑ να προλάβουν να καταλάβουν τι περιλαμβάνουν τα νομοσχέδια που ψηφίζετε. Εχθές ψάχνατε να βρείτε τους Βουλευτές για να στηρίξουν το άλλο επείγον νομοσχέδιο.

Όμως, κυρίες και κύριοι συνάδελφοι, φέρνετε ένα νομοσχέδιο επί της αρχής θετικό, το οποίο διευκολύνει τις διαδικασίες σύστασης επιχειρήσεων και αίρει συγκεκριμένα κανονιστικά εμπόδια. Μην προσπαθείτε, όμως, να μας πείσετε ότι είστε μία κυβέρνηση που αγαπά τις μεταρρυθμίσεις και τις προωθεί ή που πιστεύει στην επιχειρηματικότητα, γιατί τα στοιχεία μιλάνε από μόνα τους.

Η Ελλάδα το 2010 ήταν στην εκατοστή ένατη θέση στην κατάταξη της Παγκόσμιας Τράπεζας ως προς το επιχειρείν. Μετά από λίγα χρόνια ανέβηκε στην εξηκοστή πρώτη θέση, δηλαδή σαράντα οκτώ θέσεις, χάρη στις μεταρρυθμίσεις της προηγούμενης κυβέρνησης. Και σήμερα, δύο χρόνια μετά, εξακολουθεί να βρίσκεται καθηλωμένη, ενώ σε επιμέρους τομείς χάνει θέσεις, όπως στην ευκολία να ανοίξεις μία επιχείρηση και στην πρόσθετη χρηματοδότηση λόγω των δικών σας capital controls.

Σήμερα, ως αποτέλεσμα της δικής σας «περήφανης» διαπραγμάτευσης, οι επιχειρήσεις και οι εργαζόμενοι έχουν επιβαρυνθεί υπέρμετρα και άδικα. Για παράδειγμα, αυξήσατε τις ασφαλιστικές σας εισφορές, τις οποίες μείωσε η Νέα Δημοκρατία το 2014. Αυξήσατε το ΦΠΑ παντού και επιβάλατε και ειδικούς φόρους κατανάλωσης σε συγκεκριμένα προϊόντα και υπηρεσίες. Από 1η Ιανουάριου αυξάνετε το ΦΠΑ σε όλα τα νησιά, παραβλέποντας τη συνταγματική ρήτρα νησιωτικότητας, ενώ η Νέα Δημοκρατία το 2014 είχε μειώσει το ΦΠΑ στην εστίαση κατά δέκα μονάδες και είχαμε στόχο να μειώσουμε και άλλους φόρους. Αυξήσατε τον ειδικό φόρο κατανάλωσης στην ενέργεια, ενώ η Νέα Δημοκρατία είχε μειώσει κατά 30% τον φόρο στο πετρέλαιο θέρμανσης. Αυξήσατε την εισφορά αλληλεγγύης, την οποία, επίσης, εμείς είχαμε μειώσει.

Και τώρα τι συζητάμε; Λόγω της αποτυχίας της πολιτικής σας, μιλάμε πλέον για την πιθανότητα κατάργησης της προσωπικής διαφοράς στις κύριες συντάξεις, για τη μείωση του αφορολόγητου, που αφορά τις κατώτερες και μεσαίες οικονομικά τάξεις. Μιλάμε για την κατάργηση της ειδικής φορολογίας των ναυτικών, ενώ αυτοί περνάνε όλο τον χρόνο σχεδόν στα πλοία στο εξωτερικό, για να οδηγήσουμε στον πλήρη αφελληνισμό των πληρωμάτων και της ελληνικής ναυτιλίας.

Κυρίες και κύριοι συνάδελφοι, σήμερα η χώρα οπισθοδρομεί. Παίρνετε σκληρά μέτρα όχι γιατί τα χρειαζόταν το πρόγραμμα το 2014. Το καταλαβαίνει πλέον αυτό ο ελληνικός λαός. Τα παίρνετε, γιατί το 2015 αποδείξατε ότι δεν είχατε σχέδιο πλεύσης και δεχθήκατε πρωτοφανή μέτρα, μέτρα τα οποία δεν χρειαζόμασταν. Διατηρήσατε πολύ υψηλό τον στόχο πρωτογενών πλεονασμάτων. Δεν κερδίσατε τίποτα καινούργιο για το χρέος, για το οποίο δεν έχετε καμμία ουσιαστική πρόταση, ενώ πλέον ακόμα και εσείς πανηγυρίζετε για το PSI και την εθελοντική επαναγορά.

Προσδοκάτε ανάπτυξη το 2017, κύριε Υπουργέ, ενώ η ελληνική οικονομία συνεχίζει να πάσχει από έλλειψη αξιοπιστίας, έλλειψη ρευστότητας, βιώνει μια πρωτοφανή φοροκαταιγίδα και επενδυτική άπνοια. Και μόλις χθες ο ΟΑΣΑ μείωσε κατά μία ποσοστιαία μονάδα την προσδοκία ανάπτυξης το 2019.

Ενώ την περίοδο 2012-2014 η Ελλάδα είχε έναν άνεμο νέων επενδύσεων, σύμφωνα με μελέτη του ΚΕΠΕ -κύριε Υπουργέ, αναφέρατε το ΚΕΠΕ- παρουσιάστηκαν εκείνη την περίοδο πεντακόσια εβδομήντα τέσσερα νέα επενδυτικά έργα συνολικού προϋπολογισμού 37,6 δισεκατομμυρίων ευρώ.

Δυστυχώς, το νομοσχέδιο που φέρνετε σήμερα, το οποίο μιλάει, παραδείγματος χάριν, για τη διευκόλυνση της έναρξης δραστηριότητας, ίσως πριν δύο χρόνια να έκανε κάτι. Σήμερα, όμως φαντάζει, σαν μια σταγόνα στον ωκεανό. «Too little too late», που θα λέγαν και οι Αγγλοσάξονες.

Κυρίες και κύριοι συνάδελφοι, έχει έρθει ο καιρός να αφήσετε τον σχεδιασμό και την υλοποίηση των μεταρρυθμίσεων σε αυτούς που θέλουν, σε αυτούς που ξέρουν και σε αυτούς που μπορούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας ο συνάδελφος κ. Κωνσταντίνος Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κύριοι συνάδελφοι, ήταν 30 Μαρτίου του 2014 όταν η Βουλή εψήφιζε ένα νομοσχέδιο που η τότε κυβέρνηση Σαμαρά-Βενιζέλου είχε προτείνει. Αυτό το συγκεκριμένο νομοσχέδιο είχε σκοπό να ενσωματώσει υποδείξεις του ΟΟΣΑ, τη λεγόμενη «εργαλειοθήκη του ΟΟΣΑ» τότε, για να ενισχυθεί ο ελεύθερος ανταγωνισμός στο πλαίσιο των δυνάμεων εκείνων οι οποίες ενισχύουν τη δυναμικότητα και τον δυναμισμό της ελληνικής οικονομίας. Τότε ήταν που ο τότε Αρχηγός της Αξιωματικής Αντιπολίτευσης και νυν Πρωθυπουργός της χώρας κ. Αλέξιος Τσίπρας, απευθυνόμενος στην παράταξη της Νέας Δημοκρατίας, έλεγε: «Σαν τους κλέφτες βιαστικά φέρνετε σήμερα με τη διαδικασία του κατεπείγοντος ένα νομοσχέδιο το οποίο δεν έχει σκοπό άλλο από το να αλώσει την οικονομία, από το να ξεπουλήσει τον εθνικό πλούτο και από το να απαλλάξει το τραπεζικό σύστημα από τον ελληνικό του χαρακτήρα».

Έχουν περάσει δυόμισι χρόνια. Και ενώ όλα αυτά εσείς πλέον τα κάνετε - εκόντες άκοντες, βέβαια- με έναν τρόπο που είναι πραγματικός, εκείνη την ημέρα και εκείνη την περίοδο δίνατε με όλη την ένταση της ψυχής και της πολιτικής σας δράσης στον κόσμο να καταλάβει ότι είναι μια πολιτική προδοτική, μια πολιτική ξεπουλήματος της χώρας σε αλλότρια συμφέροντα. Σήμερα, λοιπόν, ω του θαύματος, είστε εσείς οι πρωταγωνιστές προς την ίδια κατεύθυνση, οι μπροστάρηδες προς την ίδια κατεύθυνση.

Βέβαια, εμείς το κατανοούμε. Και επειδή διαπνεόμεθα και διακατεχόμεθα εις την πολιτικήν από μια μακροθυμία και από μια ανωτερότητα έναντι των αντιπάλων μας, αυτό για το οποίο θα περιοριστώ εγώ προσωπικά από του Βήματος αυτού να σχολιάσω είναι ότι, πράγματι, «έξεστιν ημίν» γιατί στην 18η Μπρυμαίρ του Λουδοβίκου Βοναπάρτη ο Κάρολος Μαρξ έχει πει, «Η συνείδηση έρχεται πάντοτε καθυστερημένη, η συνείδηση έρχεται κατόπιν εορτής».

Και εσείς μεν αποδεικνύεστε συνεπείς ως προς τα κείμενα του Μαρξ, όσον αφορά την καθυστέρηση, αλλά ασυνεπείς όσον αφορά το περιεχόμενο της συνειδητοποίησης. Δηλαδή, αυτό που σήμερα αποτελεί περιεχόμενο της κυβερνητικής συνείδησης ήταν εκείνο το περιεχόμενο που ήταν διαφορετικό και εντελώς άλλο της Αξιωματικής Αντιπολίτευσης του τότε ΣΥΡΙΖΑ.

Όμως, εγώ δεν θα μεμφθώ ούτε και θα ψέξω κανέναν από εσάς. Αυτό, όμως, για το οποίο είστε υποχρεωμένοι ως υπεύθυνοι πολιτικοί άνδρες και γυναίκες να κάνετε απέναντι στον ελληνικό λαό, τον οποίο εξαπατήσατε, είναι να αναγνωρίσετε και να παραδεχθείτε το αυτονόητο, τη μεγάλη αλήθεια. Ότι, δηλαδή, δεν υπάρχει άλλος τρόπος αντιμετώπισης της κρίσης, εκτός από εκείνον που είχε ξεκινήσει να υλοποιεί η κυβέρνηση Σαμαρά-Βενιζέλου. Διότι, πράγματι, εσείς με καθυστέρηση δυόμισι ετών προσπαθείτε να συνδέσετε το παρόν με τη νύχτα εκείνη της 30-3-2004, όπου ο σημερινός Πρωθυπουργός έλεγε αυτά τα λόγια που ανέφερα προηγουμένως από του Βήματος της Βουλής.

Αυτά τα δυόμισι χρόνια της ιστορίας, δηλαδή, λείπουν από τον ελληνικό λαό, λείπουν από την οικονομία, λείπουν από την εθνική αξιοπρέπεια και την ανεξαρτησία. Είναι ένα έλλειμμα για μας, το οποίο πράγματι δεν νομίζω ότι είστε σε θέση σήμερα να καλύψετε και γι’ αυτό ήδη είστε μια Κυβέρνηση, που κάτω από τη γενική, δημόσια και λαϊκή κραυγή, βρίσκεστε σε αποδρομή.

Όμως, υπάρχει κι ένα άλλο θέμα, το οποίο επίσης προκύπτει αβίαστα για έναν λογικό άνθρωπο, που δεν χρειάζεται να έχει ιδιαίτερα ιδεοληπτική σχέση με την πολιτική ή με την ιστορία αυτού του τόπου. Αυτό που κατά δεύτερο λόγο αποδεικνύεται, είναι ότι δεν υπάρχει -τουλάχιστον τη σημερινή ημέρα που ζούμε όλοι εδώ και σε όλον τον κόσμο- εναλλακτική πρόταση αριστερής εξουσίας. Η εξουσία είναι μία! Και αυτήν την εξουσία εσείς σήμερα την κατέχετε. Και υπηρετώντας, βέβαια, όπως έχω πει και άλλη φορά από το Βήμα αυτό, τους φιλελεύθερους θεσμούς που ιδρύει και οργανώνει και συντάσσει το ελληνικό Σύνταγμα του 1975, έχετε αφεθεί στη γλύκα της κατοχής της και δρέπετε όλους τους καρπούς διορίζοντας αυτούς που θέλετε ως μετακλητούς υπαλλήλους και κάνοντας ακριβώς. στον πιο υπερθετικό βαθμό, όλα αυτά για τα οποία πριν από δυόμισι χρόνια μάς κατηγορούσατε και γινόσασταν εσείς οι εισαγγελείς της πολιτικής ζωής. Βέβαια, σήμερα δεν το έχετε πια αυτό το δικαίωμα. Και ευτυχώς!

Υπάρχει όμως και ένα άλλο θέμα: Εάν αφαιρέσουμε αυτές τις δύο διαπιστώσεις, θεωρώ ότι όσοι προηγούμενοι παρήλασαν από αυτό το Βήμα και με επηρμένη την οφρύν, απευθύνοντο στα κόμματα που κυβέρνησαν τον τόπο τα προηγούμενα χρόνια, για ένα πράγμα δεν δικαιούνται να μιλούν, για το ότι υπήρξε δήθεν από την πλευρά της Νέας Δημοκρατίας ή του ΠΑΣΟΚ ή των άλλων κομμάτων ένα αφήγημα. Αυτή είναι μια πολύ ωραία λέξη, η οποία από την πολλή χρήση έχει χάσει και το νόημά της. Εγώ απλώς θα τη χρησιμοποιήσω, γιατί παραπέμπω στα λόγια αυτών οι οποίοι προλάλησαν από αυτού του Βήματος. Το αφήγημα, λοιπόν, των άλλων, αυτών που εσείς θέλετε να τους βάλετε στο παρελθόν, ήταν ένα αφήγημα που είχε να κάνει με τη μίζα, τη διαπλοκή και τη διαφθορά. Και είναι συγκλονιστική, πράγματι, αυτή η διαπίστωση και αυτή η απεύθυνση προς τον αντίπαλο, όταν προέρχεται από ένα κόμμα το οποίο ισχυρίζεται ότι είναι δημοκρατικό και αριστερό.

Και αλήθεια, για πείτε μου, εσείς τα κόμματα τα κατατάσσετε στη συνείδησή σας -αυτήν την καθυστερημένη, που σας έλεγα προηγουμένως- με βάση την ιδέα που έχετε εσείς για αυτά ή για τον ρόλο που παίζουν μέσα στην Ιστορία; Αλήθεια, έχετε διανοηθεί ή έχετε αντιληφθεί ποτέ ότι η Ιστορία γίνεται μεν με ιδέες, αλλά δεν γίνεται με παρανομίες, στον βαθμό που εσείς θέλετε να καταμαρτυρήσετε εναντίον κομμάτων δημοκρατικών, που ευρίσκονται σήμερα στη Βουλή με την έγκριση και την εμπιστοσύνη του ελληνικού λαού, ότι έχουν αυτό τον ρόλο που καθημερινά μας λέτε;

Τότε εμείς τι θα πούμε για τον Πρωθυπουργό -γιατί η υπόθεση αυτή ακόμα δεν έχει τελειώσει- όταν δηλώνει στον υποθηκοφύλακα Αθηνών ότι είναι ο ΣΥΡΙΖΑ ιδιοκτήτης ενός ακινήτου που δεν του ανήκει και πετυχαίνει με αυτόν τον τρόπο να παραπείσει τον υποθηκοφύλακα και να υφαρπάξει έναν δήθεν τίτλο ιδιοκτησίας για το ακίνητο της Κουμουνδούρου το οποίο δεν σας ανήκει; Πώς λέγεται αυτό, συνάδελφε; Αυτό λέγεται επαναστατική Αριστερά; Αυτό λέγεται ηθικό πλεονέκτημα της Αριστεράς;

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Τελειώνω, κύριε Πρόεδρε.

Ε, κάποιοι από εσάς πρέπει επιτέλους να σιωπήσουν και να σιωπήσουν αιδημόνως. Ξέρετε γιατί; Γιατί υπάρχει και ένα άλλο ζήτημα, κύριε Υπουργέ. Και πράγματι σας καλωσορίζουμε στην Ελλάδα, γιατί από ό,τι διάβασα στο βιογραφικό σας, υπήρξατε πρόεδρος του Ινστιτούτου Levy.

Θα ήθελα να ξέρω, λοιπόν, και θα ήθελα να μου απαντήσετε σε αυτό που θα σας ρωτήσω. Εάν κάνατε το ίδιο λειτούργημα στις Ηνωμένες Πολιτείες της Αμερικής, υπήρχε δυνατότητα σε μια άλλη Βουλή δημοκρατικής πολιτείας να εισηγηθείτε διάταξη σαν κι αυτή που έχει το νομοσχέδιο στο άρθρο 23; Δηλαδή, εσείς ως άνθρωπος ακαδημαϊκής συγκρότησης τέτοιας που σας δίνει το αξίωμα του καθηγητή, έχετε πράγματι πειστεί ότι αυτό το κενό του νόμου, που λέτε ότι υπήρξε λόγω του ότι η Κυβέρνηση δεν έχει εκδώσει ακόμα την κοινή υπουργική απόφαση με την οποία θα συγκροτηθεί το Κεντρικό Ηλεκτρονικό Μητρώο Δημοσίευσης των Συμβάσεων που καταρτίζονται με απευθείας ανάθεση, αυτό το λεγόμενο κενό -γιατί δεν είναι κενό-, αυτή η καθυστέρηση δίνει το δικαίωμα σε οποιαδήποτε δημοκρατική Κυβέρνηση που σέβεται τη διαφάνεια και καταπολεμά τη διαφθορά να έρχεται να λέει ότι όσες συμβάσεις με απευθείας ανάθεση -δηλαδή οι πάνω από 20.000 ευρώ χωρίς τον ΦΠΑ- αφορούν εκτέλεση δημοσίων έργων, προμήθειες αγαθών και παροχή υπηρεσιών, αυτές απαλλάσσονται από την υποχρέωση της δημοσίευσής τους και η μη δημοσίευσή τους, μέχρι να δημοσιευθεί αυτός ο νόμος, δεν δημιουργεί κανένα πρόβλημα, κανένα πλήγμα για το κύρος τους, τη στιγμή που το άρθρο 118 του νόμου που εσείς έχετε ψηφίσει έλεγε ότι αυτές είναι αυτοδικαίως άκυρες; Γιατί το κάνετε αυτό;

Και γιατί, εάν έχετε τουλάχιστον ειλικρινή πρόθεση να διορθώσετε κάποια αρρυθμία, κάποια δυσκολία, δεν λέτε ότι μετά τη σύνταξη και τη δημοσίευση αυτών των συγκεκριμένων υπουργικών αποφάσεων, αναδρομικά, εάν δεν δημοσιευτούν στο συγκεκριμένο μητρώο αυτές οι συμβάσεις, τότε θα είναι άκυρες; Γιατί δεν το κάνετε αυτό;

Εγώ ξέρω γιατί δεν το κάνετε, αλλά και ξέρω γιατί ακριβώς κι εμείς βρισκόμαστε σε αυτήν την θέση απέναντί σας. Γιατί εμείς είμαστε διαφορετικοί από εσάς. Ας το καταλάβουμε επιτέλους. Και γιατί κάποτε οι Ρωμαίοι, οι σοφοί αυτοί νομοδιδάσκαλοι, έλεγαν στο Ρωμαϊκό Δίκαιο, σε πολύ λίγες λέξεις, κάτι πολύ ορθό και κάτι πολύ σοφό: «Nemo auditur suam turpitudinem allegans», δηλαδή κανένας δεν εισακούεται σε πολιτισμένες και δικαιοκρατούμενες κοινωνίες, όταν επικαλείται την ιδία αυτού υπαιτιότητα, την ιδία αυτού αισχρότητα. Εσείς, λοιπόν, απαλλάσσετε από την υποχρέωση της δημοσίευσης αυτές τις συμβάσεις, δηλαδή δημιουργείτε έναν θύλακα αδιαφάνειας και διαφθοράς, με επιχείρημα μοναδικό ότι εσείς φταίτε για το ότι μέχρι σήμερα δεν έχει δημοσιευθεί η συγκεκριμένη απόφαση. Αυτή είναι η διαφορά μας, κύριοι, και αυτό θα μας χωρίζει στον αιώνα τον άπαντα. Για αυτό, λοιπόν, καλό είναι να σιωπάτε μερικοί.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Επειδή ο κ. Παππάς δεν είναι εδώ, μπαίνουμε στον κατάλογο. Τον λόγο θα πάρουν ο κ. Κεγκέρογλου, ο κ. Τριανταφυλλίδης και ο κ. Σκρέκας και μετά είναι ο Κοινοβουλευτικός Εκπρόσωπος του ΣΥΡΙΖΑ ο κ. Μάριος Κάτσης.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν θα ασχοληθώ με θέματα που ανέφερε ο κ. Τζαβάρας για τις αντιφάσεις του ΣΥΡΙΖΑ πριν τις εκλογές του 2015 και μετά, για τα ψέματα και όλα όσα υποσχέθηκε στον ελληνικό λαό και στη συνέχεια τα αθέτησε ή για τις αυταπάτες, όπως τις ονόμασε ο κ. Τσίπρας, για να μειώσει την ποινή. Θα ασχοληθώ, όμως, με αυτά τα οποία έλεγε μετά τις εκλογές και με αυτά που συμβαίνουν σήμερα.

Να θυμίσω ότι στις 12 Μάρτη του 2015, απευθυνόμενος προς τον ΟΟΣΑ σε μια συνάντηση που είχε, είπε συγκεκριμένα: Δεν θέλουμε να αναμορφώσουμε την Ελλάδα, αλλά να τη μεταμορφώσουμε. Θα στοχεύσουμε το λαθρεμπόριο καυσίμων και καπνού, θα κάνουμε πιο αυστηρή τη νομοθεσία. Μεγάλα λόγια!

Απ’ ό,τι φαίνεται με την πορεία του χρόνου ο κ. Τσίπρας και με τις διατάξεις που σήμερα εισάγονται αντί να μεταμορφώσει την Ελλάδα, μεταμορφώθηκε ο ίδιος. Προσαρμόστηκε, θα έλεγα, στις επιταγές των συστημάτων και των κλειστών κυκλωμάτων. Η οβιδιακή μεταμόρφωση αποτυπώνεται όχι μόνο με την άκριτη αποδοχή των εργαλείων του ΟΟΣΑ, τα οποία είχε καταγγείλει με κάθε τρόπο μέσα κι έξω από τη Βουλή, αλλά και με συγκεκριμένα άρθρα του νομοσχεδίου, στα οποία ήδη έχουν αναφερθεί ο εισηγητής μας και ο Κοινοβουλευτικός μας Εκπρόσωπος.

Αυτό το οποίο αποσύρατε, κύριε Υπουργέ, για τα πλαστά τιμολόγια, το άρθρο 15 για το οποίο επιμένετε, για τη χαλάρωση των συστημάτων ελέγχου της διακίνησης των καυσίμων -βιοκαυσίμων λέτε-, η κατάργηση του Μητρώου Εμπόρων Αγροτικών Προϊόντων είναι πολύ χαρακτηριστικά παραδείγματα, ειδικά το τελευταίο. Είχε μια προστασία ο αγρότης. Ήξερε ότι αυτός ο οποίος είναι εγγεγραμμένος στο Μητρώο Εμπόρων είχε περάσει από κάποια πιστοποίηση και εκ των προτέρων μπορούσε με σχετική ασφάλεια να συναλλαγεί μαζί του. Έτσι ξεμπλέξαμε από αυτούς που εξέδιδαν κατά συρροή πλαστά τιμολόγια και που δεν πλήρωναν τους παραγωγούς.

Πρέπει, βέβαια, να σας θυμίσω εδώ ότι ο κ. Αλεξιάδης ερχόταν και μας έλεγε για τους ελέγχους που θα γίνονται με βάση αυτό το μητρώο, ερχόταν εδώ και μας έλεγε για τις υπουργικές αποφάσεις τις οποίες εξέδιδε και για τους ελέγχους που διέτασσε και για την αντιμετώπιση του λαθρεμπορίου καυσίμων. Όμως φαίνεται ότι τα πήρε μαζί του ο κ. Αλεξιάδης με την αναδόμηση, όπως πήρε μαζί του και τα διακόσια εβδομήντα ονόματα των μεγαλοαπατεώνων στους οποίους η Κυβέρνηση ΣΥΡΙΖΑ-ΑΝΕΛ χάρισε 1 δισεκατομμύριο πρόστιμα και προσαυξήσεις για λαθρεμπόριο καυσίμων κυρίως. Αυτά τα ονόματα οφείλει η Κυβέρνηση ενάμιση χρόνο τώρα να τα φέρει στη Βουλή και δεν το κάνει. Πλήρης αδιαφάνεια και σε σχέση και με τα ονόματα τώρα αυτών των συμβάσεων που έρχονται παρακάτω!

Όμως, κύριε Υπουργέ, με τις δικαιολογίες τις οποίες παραθέσατε -άκουσα προσεκτικά την ομιλία σας- δήθεν ότι η διάταξη αφορά τη συμφωνία ανάμεσα στον αυτοκινητιστή και στον έμπορο -στην εταιρεία- και αφορά μόνο το κόστος των συστημάτων και των GPS, με αυτές τις δήθεν δικαιολογίες, τις αμφιβολίες μας μάς τις κάνατε βεβαιότητες.

Δεν ξέρω αν νομίζετε ότι μπορείτε να μας ρίξετε στάχτη στα μάτια. Ο λαός μας έλεγε μια φράση παλαιότερα «για Αμερικανάκια μάς περνάτε;» Προσέξτε, αυτό που είπατε δεν έχει καμμία σχέση. Εδώ εισάγετε μία διάταξη όπου λέτε ότι τα βυτιοφόρα και τα πλωτά μέσα που μεταφέρουν βιοκαύσιμα δύνανται -και όχι υποχρεούνται- να έχουν συστήματα ελέγχου ποιοτικού και ποσοτικού. Αυτό λέτε. Καμμία σχέση με τα κόστη. Το «δύνανται», λοιπόν, πρέπει να αλλάξει και να γίνει «υποχρεούνται» και ας βρουν το κόστος ποιος θα το πληρώσει. Υποχρεούνται. Αυτή είναι η φράση η ελληνική που πρέπει να μπει στη θέση του «δύνανται». Άλλως, θα πρέπει να μας εξηγήσετε: Όλα αυτά η τρόικα σάς τα λέει; Αυτές τις τρεις συγκεκριμένες διατάξεις και τα πλαστά τιμολόγια που αποσύρατε, η τρόικα σας είπε να τα βάλετε, οι θεσμοί -πώς τους λέτε- ή κάποιοι σύμβουλοί σας; Πρέπει να μας εξηγήσετε.

Έρχομαι τώρα στις δημόσιες συμβάσεις. Με τον ν.4412 για τις δημόσιες συμβάσεις που ψηφίστηκε τον Αύγουστο, ανατράπηκε όλο το πρόγραμμα δημοπρασιών είτε για έργα είτε για προμήθειες του δημοσίου και των ΟΤΑ και έχουμε μία φωνή απόγνωσης από όλους όσοι ασχολούνται με την υλοποίηση του ΕΣΠΑ. Χάθηκε τουλάχιστον ένα εξάμηνο από αυτόν τον νόμο ο οποίος δεν προέβλεψε ρητά μεταβατικό διάστημα. Βεβαίως, θα πρέπει να πούμε ότι το Υπουργείο Υποδομών υποστηρίζει ότι υπάρχει μεταβατικό διάστημα. Είναι χαρακτηριστικό το παράδειγμα της δημοπράτησης του έργου της β΄ φάσης του Καπετανάκειου στο Ηράκλειο, που έχει απασχολήσει ξανά στη Βουλή, όπου ο κ. Σπίρτζης έρχεται και μας λέει ότι υπάρχει μεταβατικό διάστημα και «θα δώσουμε οδηγίες ούτως ώστε να γίνει η δημοπράτηση» και έρχεται το Υπουργείο Οικονομίας διά των διαχειριστικών αρχών -και της συγκεκριμένης διαχειριστικής αρχής θα καταθέσω το έγγραφο- και λέει ότι όχι, δεν μπορούν να εφαρμοστούν αυτά τα οποία λέει ο κ. Σπίρτζης, πρέπει να βγουν οι εφαρμοστικές κανονιστικές αποφάσεις. Συνεννοηθείτε επιτέλους τα δύο Υπουργεία, για να ξέρουμε τι ισχύει. Δεν μπορεί να βαλτώνει η υλοποίηση του ΕΣΠΑ, λόγω του ότι υπάρχει αυτή η ασυνεννοησία ανάμεσα στα δύο Υπουργεία. Θα καταθέσω το έγγραφο της Διαχειριστικής Αρχής της Κρήτης και περιμένω να έχουμε μια εξέλιξη στο συγκεκριμένο θέμα.

Τέλος, για το θέμα των συμβάσεων που λέτε με το άρθρο, εκεί να μην αναρτηθούν κ.λπ.. Όχι. Εμείς βεβαίως δεν το ψηφίζουμε, αλλά έχετε ηθική υποχρέωση, όπως και για τα ονόματα των διακοσίων εβδομήντα, έστω εκ των υστέρων, να υπάρχει υποχρέωση ανάρτησης. Τώρα, γιατί δεν λέτε να αναρτηθούν τον επόμενο μήνα, το επόμενο δίμηνο; Τι θέλετε να κρύψετε; Αυτά είναι ανεξήγητα πράγματα, εντελώς ανεξήγητα, και οι εξηγήσεις τις οποίες προσπαθείτε να δώσετε επιβεβαιώνουν τις υποψίες ότι πράγματι αυτά θέλουν να κρύψουν κάποια πράγματα τα οποία έχουν γίνει, αλλά θέλετε νομικά να κλείσετε, για να μην υπάρχουν ευθύνες στο μέλλον.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Αλέξανδρος Τριανταφυλλίδης έχει τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρίες και κύριοι συνάδελφοι, κύριε Πρόεδρε, πριν αρχίσω την παρέμβασή μου, θα ήθελα να καταθέσω δυο έγγραφα.

Το πρώτο είναι «ζεστό -ζεστό» σαν τον παραδοσιακό άρτο που διασφαλίζουμε με το νομοσχέδιό μας και έχει βρει την ευμενή απήχηση του συνόλου του κλάδου των αρτοποιών. Είναι από τον Σύνδεσμο Βιομηχανιών Βορείου Ελλάδος. Αποτιμά και αξιολογεί και τα δύο νομοσχέδια που καταθέτουμε ως Υπουργείο Ανάπτυξης και Οικονομίας, λέγοντας ο Σύνδεσμος Βιομηχανιών Βορείου Ελλάδος: «…το νομοσχέδιο κινείται προς την σωστή κατεύθυνση…», «…μία ακόμη θετική πρωτοβουλία...», «Συμπληρωματικά, μία ακόμη θετική πρωτοβουλία της πολιτείας αποτελεί η επιλογή των τριών κλάδων από τους οποίους εκκινεί η θεσμοθέτηση του νομοθετικού πλαισίου των διαδικασιών αδειοδότησης των επιχειρήσεων».

Και πιο κάτω, αναφέρουν και το πιο σημαντικό: «Θεωρούμε ότι και το δεύτερο νομοσχέδιο συνιστά μια σημαντική μεταρρυθμιστική προσπάθεια της Κυβέρνησης, αφού με την ορθή εφαρμογή του σχετικού νομοθετικού πλαισίου καταργείται σειρά δικαιολογητικών και πλήθος ανούσιων γραφειοκρατικών διαδικασιών, τα οποία επανειλημμένα κατά το παρελθόν είχε επισημάνει, τόσο ο Σύνδεσμος Βιομηχανιών Βορείου Ελλάδος» -που δεν εζήλωσε δόξαν ΣΥΡΙΖΑ, ας μην εξειδικεύσω- «όσο και άλλοι φορείς υποστήριξης της επιχειρηματικής δραστηριότητας στη χώρα».

Το καταθέτω στα Πρακτικά ζεστό-ζεστό από τον Σύνδεσμο Βιομηχανιών Βορείου Ελλάδος.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον αντίποδα, θέλω να καταθέσω τη δήλωση του κ. Μητσοτάκη στη Βουλγαρία, που λέει μεταξύ άλλων: «Είχα, επίσης, την ευκαιρία να έχω μια εξαιρετική και ουσιαστική παραγωγική συζήτηση με εκπροσώπους από σημαντικές ελληνικές επιχειρήσεις οι οποίες δραστηριοποιούνται εδώ στη Βουλγαρία. Και θα ήθελα με την ευκαιρία αυτή, να επαναλάβω ότι οι ελληνικές επιχειρήσεις, οι οποίες δραστηριοποιούνται εδώ και πολλά χρόνια στη Βουλγαρία, αποτελούν παράδειγμα εξωστρέφειας και επιχειρηματικότητας».

Δεν έφτανε, όμως, μόνο αυτό. Λέει και προσθέτει: «Είναι επιχειρήσεις οι οποίες ξέφυγαν από τα στενά όρια της Ελλάδας» -έτσι λέει ο κ. Μητσοτάκης- «και αποφάσισαν να επενδύσουν εκτός Ελλάδας, αυξάνοντας με αυτόν τον τρόπο τη δική τους δυναμική».

Εύγε, κύριε Μητσοτάκη! Αυτό είναι Συμφωνία Αλήθειας. Τα είπατε όλα! Σαλπίζετε έξοδο των επιχειρήσεων από τη χώρα που ονειρεύεστε να κυβερνήσετε. Ας περιμένουν θέσεις εργασίας οι συμπολίτες μου οι Θεσσαλονικείς, αλλά και άνθρωποι από όλοι την Ελλάδα και ο τελευταίος να κλείσει την πόρτα!

Καταθέτω από την ιστοσελίδα nd.gr, την ιστοσελίδα της Νέας Δημοκρατίας, τη σχετική δήλωση, που είναι μέσα σε εισαγωγικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στην ομιλία μου. Παρακαλώ, αν γίνεται, να μετρήσει από τώρα ο χρόνος.

Ευχαριστώ.

Με τη διπλή νομοθετική πρωτοβουλία ενίσχυσης και υποστήριξης των εν δυνάμει επενδύσεων, με την απαλλαγή τους από χρόνια πάθη, εμπόδια και αγκυλώσεις στέλνουμε ένα ισχυρό μήνυμα στον κόσμο της πραγματικής οικονομίας, μήνυμα δημιουργίας των ικανών και αναγκαίων εργαλείων δουλειάς, κύριε Υπουργέ, στήριξης και ενίσχυσης της επιχειρηματικότητας και της ιδιωτικής πρωτοβουλίας ως πλοηγού της ανάπτυξης, ως του ενός από τους τρεις τομείς-αναδόχους της ανάκαμψης και της ανάπτυξης: Δημόσιος τομέας, ιδιωτικός τομέας, κοινωνική οικονομία.

Το ισχυρό, όμως, μήνυμα πως αυτή η Κυβέρνηση στηρίζει την ιδιωτική πρωτοβουλία και την επιχειρηματικότητα, με θέσεις εργασίας ως πλοηγό της ανάπτυξης, μαζί με την κοινωνική οικονομία και τις συνέργειες δημόσιου και ιδιωτικού τομέα, είναι ένα μήνυμα που πρέπει να εκπέμπεται καθημερινά.

Εδώ, είναι αναγκαία μια ουσιαστική διευκρίνιση και διάκριση. Δεν επιθυμώ και είμαι απέναντι στο μοντέλο του επιχειρηματία «τα λεφτά στην Ελβετία, τα σπίτια σε offshore και οι ζημιές της επιχείρησης στο άρθρο 91, για να τις επωμιστεί ο κρατικός προϋπολογισμός».

Προσβλέπω και στηρίζω την ιδιωτική οικονομία σε ένα μοντέλο επιχειρηματία, που είναι συνεπής στις υποχρεώσεις του απέναντι στο δημόσιο, στις τράπεζες, στα ασφαλιστικά ταμεία και κυρίως στους εργαζόμενους -όχι σε καθεστώς γαλέρας- και στη ρήτρα του απόλυτου σεβασμού στα εργασιακά δικαιώματα και στις συλλογικές συμβάσεις εργασίας.

Η ανάπτυξη είναι κυρίως ψυχολογία. Είναι αναγκαίο, λοιπόν, μετά την ψήφιση και του νέου αναπτυξιακού νόμου και την κατάθεση επτακοσίων αιτήσεων ένταξης στον νέο αναπτυξιακό, να σταλεί σε κάθε γωνιά της πατρίδας το μήνυμα της πανεθνικής επανεκκίνησης για νέες παραγωγικές μονάδες παντού, σε όλη την ελληνική περιφέρεια.

Είναι αναγκαίο να εμπνεύσουμε, να ωθήσουμε, να κινητοποιήσουμε τον άνεργο κόσμο να ξεκινήσει από το μηδέν. Δεν έχουμε χρόνο. Πρέπει να κόψουμε δρόμο. Η κοινωνία δεν μπορεί να περιμένει. Η επανάληψη και η εστίαση στους όρους «δάνεια, φόροι, ελλείμματα, χρέη» και ξανά μανά από την αρχή, αυτό που ονομάζουμε «δημοσιονομική κρίση», δεν αρκεί.

Είναι αναγκαίο να ξεφύγουμε από τη μικρή -επιτρέψτε μου- συζήτηση για επιδόματα, βοηθήματα, ενισχύσεις, δηλαδή το μοίρασμα της φτώχειας, την ανακύκλωση της τρέχουσας μιζέριας και να πάμε στη μεγάλη συζήτηση, την ουσιαστική συζήτηση για νέες δουλειές, νέες θέσεις εργασίας, νέες επενδύσεις, για την οικονομία της κοινωνίας, που αφορά τον κόσμο της παραγωγής και της ανάπτυξης, μέσα σε ένα συνολικό σχέδιο εθνικής και κοινωνικής συμμετοχικής αναγέννησης και ανασυγκρότησης, όπου ο κάθε Έλληνας και η κάθε Ελληνίδα, ατομικά και συλλογικά, θα μπορεί να βλέπει τον εαυτό του, την προοπτική του, το μέλλον του, ανάλογα με τις ικανότητες και τις ανάγκες του, για να μην αναγκάζεται να επιλέξει την έξοδο από τη χώρα.

Αυτός ο πόλεμος της ατάκας, του εύκολου και ανέξοδου εντυπωσιασμού, των στείρων αντιπαραθέσεων -με δυο κουβέντες- του ανταγωνισμού φθοράς συνεχίζει να περιθωριοποιεί την κοινωνία, την απογοητεύει. Την εθίζει σε αυτό το είδος της μη πολιτικής, της διαχείρισης και τελικά την οδηγεί στην αποχή.

Ισχυρίζομαι ταπεινά, αγαπητοί μου συνάδελφοι, πως αυτός ο ανταγωνισμός φθοράς δεν αναπτύσσει τις κοινωνικές δυνάμεις, δεν αναπτύσσει πολιτική συνείδηση, δεν βελτιώνει το επίπεδο κοινωνικής συμμετοχής και αποτελεσματικότητας ούτε στην οικονομία ούτε στην κοινωνία ούτε και στον πολιτισμό και γι’ αυτό ο ανταγωνισμός φθοράς μεταξύ των κομμάτων δεν πρέπει να μας αφορά. Οφείλουμε απέναντι στην πατρίδα, η θέση όλων μας να οδηγεί στη μεγιστοποίηση της κοινωνικής συμμετοχής, μέσα από έναν συναγωνισμό προσφοράς στον λαό και στην πατρίδα μας.

Πού βρισκόμαστε; Έρχομαι στο συγκεκριμένο νομοσχέδιο. Εξοπλίζουμε την πραγματική οικονομία…

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά δεν έχουμε άλλον χρόνο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μπράβο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ.

Εξοπλίζουμε την πραγματική οικονομία με εργαλεία και τρόπους για να ξεπεράσουμε χρόνιες παθογένειες, που ακυρώνουν, αδρανοποιούν, λειτουργούν ως αντικίνητρα κάθε σκέψης για επένδυση. Εντελώς τηλεγραφικά αναφέρω: γραφειοκρατία, χρονοβόρες διαδικασίες, διαφθορά, «λαδόσημα», απουσία οικονομικών κινήτρων, φορολογική αστάθεια, πολυνομία με αλληλοσυγκρουόμενες διατάξεις.

Τι κάνουμε; Θεσπίζουμε για πρώτη φορά την εξ αποστάσεως σύσταση επιχειρήσεων, μέσω ηλεκτρονικής πλατφόρμας. Καταργούμε την υποχρεωτικότητα του συμβολαιογραφικού εγγράφου κατά τη διαδικασία σύστασης των Α.Ε. και των Ε.Π.Ε. Εξελίσσουμε τον θεσμό των υπηρεσιών μιας στάσης, καθώς δίνουμε πλέον την ευέλικτη λύση με την έκδοση απαραίτητων υπουργικών αποφάσεων. Με την ισχυροποίηση του θεσμού και κυρίως…

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, πρέπει να κλείσετε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ**: Ολοκληρώνω. Σας ευχαριστώ πολύ για την κατανόησή σας, κύριε Πρόεδρε. Κλείνω.

**ΠΡΟΕΔΡΕΥΩΝ (Νικήτας Κακλαμάνης):** Ναι, δείχνω κατανόηση, αλλά να μην το παρατραβήξουμε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Η σύσταση της εταιρείας γίνεται μέσω πληροφορικής ηλεκτρονικής πλατφόρμας. Θα μειωθεί εξαιρετικά, τόσο το κόστος, όσο και ο χρόνος σύστασης των εταιρειών.

Επίσης, προβλέπεται η δωρεάν σύσταση για το πρώτο έτος.

Και κλείνω με την τροποποίηση και τη συμπλήρωση, που ήταν αίτημα του επαγγελματικού κόσμου, μιας ομόρρυθμης εταιρείας σε ετερόρρυθμη.

Σχετικά με το ζήτημα, κύριε Υπουργέ, του άρθρου 25, για τους συνταξιούχους της ΕΛΒΟ, κάνω θερμή παράκληση. Τα λεφτά υπάρχουν. Ας μην συνεχίζουμε αυτή τη διαδικασία, που εδώ και επτά χρόνια οδηγεί αυτούς τους συνταξιούχους στην απελπισία και στην απόγνωση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τριανταφυλλίδη, τέρμα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι αίτημα τεσσάρων κομμάτων, τεσσάρων Βουλευτών.

**ΠΡΟΕΔΡΕΥΩΝ (Νικήτας Κακλαμάνης):** Ωραία, σας άκουσε ο Υπουργός. Κλείστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω.

**ΠΡΟΕΔΡΕΥΩΝ (Νικήτας Κακλαμάνης):** Ναι, το έχετε πει πέντε φορές το «κλείνω» μέχρι στιγμής.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Την ίδια ώρα, λοιπόν, εργαζόμαστε ως κοινοβουλευτική πλειοψηφία και ως Κυβέρνηση για μια κρίσιμη μάζα θετικών εξελίξεων, ώστε να ξεκολλήσει η χώρα από την ανακύκλωση της κρίσης των τελευταίων επτά ετών, που έχει αφήσει πίσω της άνεργους, άπορους και άστεγους και να εισέλθουμε στο 2017, χρονιά που η χώρα μας και ο λαός μας θα καταλάβουν, θα νιώσουν, θα συμμετέχουν -εξοπλισμένοι με τα αναγκαία νομοθετικά εργαλεία- στο γύρισμα της σελίδας προς την ελπίδα και την προοπτική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Νικήτας Κακλαμάνης):** Να χρονομετράτε όλοι οι συνάδελφοι τις ομιλίες σας, πριν ανέβετε στο Βήμα. Σήμερα, υπάρχει ανοχή σε όποιον μου τη ζήτησε -δικαίως εσείς, κύριε Μηταράκη, διαμαρτυρηθήκατε, γιατί είχατε πέντε λεπτά- διότι πάει καλά η συνεδρίαση και θα τελειώσουμε νωρίτερα από τον προκαθορισμένο χρόνο. Γι’ αυτό δείχνω και μια ανοχή. Μπορεί, όμως, να μην ήταν έτσι, να ήταν άλλη η διαδικασία. Δεν μου είναι ευχάριστο ούτε εμένα ούτε κανενός συναδέλφου να κάνουμε παρατηρήσεις και να υπάρχουν παράπονα.

Τον λόγο έχει ο κ. Σκρέκας και μετά ο Κοινοβουλευτικός Εκπρόσωπος του ΣΥΡΙΖΑ κ. Μάριος Κάτσης.

Ελάτε, κύριε Σκρέκα. Έχετε τον λόγο. Θα υπάρξει σχετική ανοχή και σε εσάς.

**ΚΩΝΣΤΑΝΤΙΝΟΣ ΣΚΡΕΚΑΣ:** Ευχαριστώ, κύριε Πρόεδρε.

Λυπούμαι πάρα πολύ, κυρίες και κύριοι συνάδελφοι, γιατί βλέπω ότι ο προλαλήσας Βουλευτής συνάδελφος κ. Τριανταφυλλίδης συνεχίζει να εφαρμόζει τη λογική και την πρακτική της παραποίησης των λεγομένων, στην παρούσα φάση του Αρχηγού της Αξιωματικής Αντιπολίτευσης, του Κυριάκου Μητσοτάκη, σε μια προσπάθεια να εξαπατήσει και να διαστρεβλώσει αυτά τα οποία λένε οι εκπρόσωποι της Αντιπολίτευσης.

Τι θέλω να πω με αυτό; Ότι αν ο αγαπητός συνάδελφος διάβαζε λίγο παρακάτω αυτά τα οποία είπε ο Κυριάκος Μητσοτάκης στην ομιλία του στη Βουλγαρία, θα έβλεπε ότι ακριβώς μετά από αυτό που αναφέρατε εσείς, κύριε συνάδελφε, είπε ότι η Ελλάδα θα πρέπει να δει τι πρέπει να κάνει, ώστε να επαναφέρει τις επενδύσεις που έχουν φύγει από την Ελλάδα, εξαιτίας -τα τελευταία χρόνια μάλιστα- της φορομπηχτικής πολιτικής που ακολουθείτε.

Μάλιστα, έχω εδώ πέρα τα στοιχεία από τα οποία φαίνεται ότι το κλείσιμο των επιχειρήσεων φέτος, σε σχέση με πέρσι αυξήθηκε κατά έξι χιλιάδες. Έξι χιλιάδες περίπου περισσότερες επιχειρήσεις, κύριε Υπουργέ της Ανάπτυξης, που θέλετε ανάπτυξη και θέλετε την ίδρυση νέων επιχειρήσεων, έκλεισαν σε σχέση με πέρσι από τη φορομπηχτική πολιτική που ακολουθεί η Κυβέρνησή σας, τη δήθεν αναπτυξιακή.

Μάλιστα, φέτος μόνο, έκλεισαν τρεις χιλιάδες περισσότερες επιχειρήσεις από αυτές που άνοιξαν. Αυτό, λοιπόν, προς γνώση και συμμόρφωση. Αυτά να βλέπετε, την κατάντια αυτών που κάνετε. Αντί να ψάχνετε να βρείτε τις ευθύνες στην Αντιπολίτευση, που άλλο πράγμα σας παρέδωσε και άλλο αυτή τη στιγμή έχετε φέρει στην Ελλάδα, να δείτε τι θα κάνετε για να αντιστρέψετε αυτήν την κατάντια, στην οποία έχετε φέρει την ελληνική οικονομία.

Όμως πώς να το κάνετε αυτό, όταν εχθές είπε ο κ. Τσακαλώτος ότι πραγματικά η παρούσα διαπραγμάτευση, την οποία προσδοκά η Κυβέρνηση να ολοκληρωθεί στις 5 Δεκεμβρίου, δηλαδή σε έξι ημέρες από τώρα, είναι η πιο δύσκολη μετά τον Αύγουστο, το καλοκαίρι του 2015; Και γι’ αυτήν την πολύ δύσκολη διαπραγμάτευση, κυρίες και κύριοι συνάδελφοι, και κύριε Υπουργέ της Οικονομίας και της Ανάπτυξης, που κρίνονται πάρα πολλά σε ό,τι αφορά το μέλλον της χώρας, τι κάνει ο Πρωθυπουργός της Ελλάδας; Τι κάνει, έξι ημέρες πριν λήξει η προθεσμία του στόχου, που εκείνος έχει θέσει για να κλείσει η διαπραγμάτευση; Φεύγει τετραήμερο ταξίδι διακοπών στην Κούβα, για να τιμήσει έναν άνθρωπο για τον οποίο πολλά έχουν αναφερθεί. Ξεκίνησε ως επαναστάτης, αλλά ξέχασε να κάνει εκλογές δημοκρατικές για πενήντα χρόνια στη χώρα του και κατέληξε να ακολουθήσει την πρακτική όλων των ολιγαρχών και δικτατόρων, που έχουν ακολουθήσει παρόμοιες τακτικές. Ο μοναδικός Ευρωπαίος ηγέτης, μέχρι σήμερα, που πάει τέσσερις μέρες διακοπές στην Κούβα είναι ο κ. Τσίπρας, αυτή τη στιγμή που το μέλλον της χώρας κρίνεται!

Ξέρετε, κύριε Υπουργέ, έχω περάσει κι εγώ από το Υπουργείο σας. Χρειάστηκε να μεταβώ στη Νέα Υόρκη σε μια δύσκολη περίοδο. Σε σαράντα οχτώ ώρες, πήγα, ήρθα κι έκανα και τις συναντήσεις που έπρεπε να κάνω με τους επενδυτές, για να έρθουν εδώ και να επενδύσουν στη χώρα, να βοηθήσουν στην ανάπτυξη της χώρας και να δημιουργήσουν δουλειές. Αυτό κάνει αυτός ο Πρωθυπουργός. Έτσι αισθάνεται την ευθύνη και τη σοβαρότητα! Σηκώνεται και φεύγει ο καπετάνιος και αφήνει το τιμόνι του καραβιού, τη στιγμή της θύελλας; Και θέλετε η χώρα να ανακάμψει;

Πείτε μου, κύριε Υπουργέ της Ανάπτυξης και της Οικονομίας, υπάρχει περίπτωση να ανακάμψει η χώρα και να πετύχει ρυθμούς αύξησης και διόγκωσης του ΑΕΠ κατά 2,7%, όταν θα εφαρμόσετε 2,5 δισεκατομμύρια επιπλέον φόρους, σε σχέση με πέρσι και όταν θα προχωρήσετε σε περικοπές 1,5 δισεκατομμυρίου ευρώ; Αυτά τα μαθηματικά βγαίνουν σε εσάς, που ήρθατε πριν μερικές μέρες; Όχι, σας έκαναν χάρη. Τα έβαλαν αυτά, αλλά να ξέρετε ότι δεν θα βγουν. Δεν θα βγουν και θα το πληρώσει ο λαός, σε λίγους μήνες, που δεν θα βγαίνουν τα νούμερα για άλλη μια φορά. Και θα πάτε πάλι σε περικοπές συντάξεων και πάλι σε αύξηση της φορολογίας, όπως κάνατε αυτά τα δύο χρόνια, που έχει αυξηθεί η φορολογία στη βενζίνη, στο πετρέλαιο θέρμανσης, στα τσιγάρα. Τώρα βάζετε φόρο στον καφέ. Αυξήσατε τον ΦΠΑ. Αυξήσατε τη φορολογία των εισοδημάτων των φυσικών και νομικών προσώπων. Αυξάνετε τις εισφορές. Κάνετε όλα αυτά και θέλετε να έρθουν επενδυτές να επενδύσουν; Μα, γιατί δεν κοιτάτε τι κάνουν οι γειτονικές χώρες; Τι κάνει η Βουλγαρία, που έλεγε ο κ. Τριανταφυλλίδης; Αύξησε φορολογικούς συντελεστές, για να προσελκύσει επενδύσεις; Το αντίθετο έκανε.

Σε ό,τι αφορά το παρόν νομοσχέδιο, το είχαμε ξεκινήσει αυτό. Ως Υπουργός Ανάπτυξης, ουσιαστικά υλοποιώντας τη δουλειά που είχαν κάνει οι προηγούμενοι, οι προκάτοχοί μου, ο κ. Χατζηδάκης και ο κ. Δένδιας, συνυπογράψαμε με τον σημερινό Αρχηγό της Αξιωματικής Αντιπολίτευσης, Κυριάκο Μητσοτάκη, την κατάργηση της άδειας λειτουργίας στο 25% των επαγγελμάτων της χώρας που αποτελούν περίπου το 16,5% του ΑΕΠ.

Το καταθέτω για τα Πρακτικά.

(Στο σημείο αυτό ο Βουλευτής κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνατε από τότε μέχρι σήμερα; Τίποτα. Τελευταία στιγμή έρχεστε και φέρνετε ένα νομοσχέδιο, το οποίο είναι γεμάτο «μπαλώματα», δήθεν, για να δείξετε τον μεταρρυθμιστικό σας οίστρο και με αυτόν τον τρόπο να δώσετε το σημάδι στους διεθνείς επενδυτές ότι θέλετε να έρθουν εδώ και να επενδύσουν στη χώρα. Όμως όλα τα υπόλοιπα, αυτά που κάνετε, διώχνουν τους επενδυτές.

Τελευταίο παράδειγμα βέβαια, είναι και ο ΔΕΣΦΑ. Τι θα γίνει, κύριε Υπουργέ της Ανάπτυξης, με αυτήν την επένδυση που θα έφερνε 400 εκατομμύρια στη χώρα και περίπου 2,5 δισεκατομμύρια ευρώ επενδυτικό πλάνο; Θα προχωρήσει; Η ανάδοχη κοινοπραξία έχει δώσει δύο μήνες παράταση στην εγγυητική της τραπεζική επιστολή. Τι θα κάνετε; Θα προχωρήσει ή και αυτό το πράγμα θα πάει στις καλένδες;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει Υπουργός που να θέλει να παρέμβει. Δεν εννοώ τον κ. Παπαδημητρίου, ο οποίος στο τέλος θα τοποθετηθεί.

Οπότε τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Θα ήθελα να ξεκινήσω την ομιλία -γιατί πραγματικά, εξεπλάγην από την τοποθέτηση του κ. Γεωργιάδη, του Αντιπροέδρου της Νέας Δημοκρατίας και του κ. Λοβέρδου- λέγοντας τα εξής: Ο κ. Γεωργιάδης, ένας ακραιφνής δεξιός και νεοφιλελεύθερος, κατάντησε να διαβάσει εδώ στο ελληνικό Κοινοβούλιο μια προκήρυξη του «Ρουβίκωνα» και να μιλάει για τον Ανιέλι και για τη χρήσιμη Αριστερά. Και ο κ. Λοβέρδος φρόντισε να μιλήσει σε αυτό το Κοινοβούλιο για τις καρέκλες, με τις οποίες είμαστε δεμένοι εμείς οι συριζαίοι, τάχα μου, όταν ο ίδιος εκλέγεται Βουλευτής –εγώ ήμουν δεκαπέντε χρονών τότε- από το 2000 και δεν θυμάμαι να μην ήταν σε θέση Υπουργείου, να μην ήταν Υπουργός, σε κάθε κυβέρνηση.

Προκαλούν, πραγματικά, εντύπωση αυτά τα οποία ακούμε από την Αντιπολίτευση και προφανώς, μαρτυρούν ένα στρατηγικό αδιέξοδο, το στρατηγικό αδιέξοδο της πολιτικής του success story, που συνεχίζουν ακόμα και σήμερα να υπερασπίζονται με την κυβέρνηση και τα πεπραγμένα της κυβέρνησης Σαμαρά-Βενιζέλου.

Κυρίες και κύριοι συνάδελφοι, εμείς θα σας αφήσουμε σε αυτήν την κατάσταση, καθώς με τη σημερινή διαδικασία, με το σημερινό νομοσχέδιο σε μια χρονική περίοδο, που η ελληνική οικονομία βρίσκεται σε μια κρίσιμη καμπή και μετά από έξι χρόνια παρατεταμένης ύφεσης και συρρίκνωσης του ΑΕΠ, φαίνεται ότι για πρώτη φορά η οικονομία σταθεροποιείται και είναι έτοιμη να περάσει στη φάση της ανάκαμψης.

Ο στόχος μας είναι, τα θετικά επακόλουθα της ανάκαμψης να κατευθυνθούν σε αυτές τις ευαίσθητες κοινωνικές ομάδες, που δέχθηκαν το μεγαλύτερο βάρος της κρίσης, σε αυτούς τους πολίτες που βρέθηκαν στον αέρα, χωρίς μάλιστα να υπάρχει κανένα κοινωνικό δίχτυ προστασίας. Η βιώσιμη οικονομική ανάπτυξη, όμως, δεν αποτελεί μια νομοτέλεια. Δεν έρχεται με αυτόματο πιλότο ούτε μπορεί να βασιστεί στο αντιπαραγωγικό μοντέλο κρατικοδίαιτης επιχειρηματικότητας και των εγγυημένων κερδών, που άνθισε στο παρελθόν και σε μεγάλο βαθμό συνέβαλε στη χρεοκοπία της χώρας. Όλοι γνωρίζουν ότι οι σοβαρές επενδύσεις για να ενεργοποιηθούν και να υπολογίσουν στο επενδυτικό τους πλάνο, χρειάζονται τρία πράγματα: Πρώτον, χρειάζονται σταθερό και προβλεπόμενο, μακροπρόθεσμα, οικονομικό περιβάλλον στη χώρα.

Δεύτερον, χρειάζονται σταθερή φορολογία και χρηματοδοτικά εργαλεία που λειτουργούν ως κίνητρα.

Τρίτον, χρειάζονται πάταξη της γραφειοκρατίας και ίσους και διαφανείς κανόνες για όλους.

Η Κυβέρνησή μας εργάζεται με σχέδιο και με μεθοδικότητα, για να απαντήσει πειστικά και στα τρία αυτά ζητήματα και στις τρεις παραπάνω προϋποθέσεις και παράλληλα παλεύει για την έξοδο από την επιτροπεία.

Πιο συγκεκριμένα, για καθένα από τα παραπάνω: Πρώτον, η ρύθμιση του χρέους, η ένταξη στο QE, στην ποσοτική χαλάρωση, και η μείωση των πλεονασμάτων μετά το 2018 που διεκδικούνται με σοβαρούς όρους στη διαπραγμάτευση, μπορούν να διαμορφώσουν έναν καθαρό δρόμο για επενδύσεις και οικονομική σταθερότητα.

Δεύτερον, με τις διατάξεις του νέου αναπτυξιακού νόμου, θεσπίζεται, εκτός των χρηματοδοτικών εργαλείων, σταθερό φορολογικό περιβάλλον για δώδεκα χρόνια και σε συνδυασμό με την πλήρη απορρόφηση του ΕΣΠΑ, την επανακατεύθυνσή του στους κλάδους που αποτελούν ανταγωνιστικό πλεονέκτημα για τη χώρα μας και όχι στους φίλους και κολλητούς, η μόχλευση κονδυλίων από την Ευρωπαϊκή Τράπεζα Επενδύσεων με κατεύθυνση τη μικρομεσαία επιχειρηματικότητα, αποτελούν όντως χρηματοδοτικά εργαλεία, που ενισχύουν το επενδυτικό κλίμα.

Και τρίτον, με το παρόν σχέδιο νόμου δίνουμε ένα ισχυρό χτύπημα στη γραφειοκρατία και τις πολύπλοκες διαδικασίες, που αποθαρρύνουν την υγιή επιχειρηματικότητα και δημιουργούν πυρήνες διαφθοράς και διαπλοκής.

Άρα, μιλάμε για ένα συνολικό πλέγμα δράσεων, που στόχο έχει να θέσει τις βάσεις για βιώσιμη και δίκαιη ανάπτυξη, αλλαγή του παραγωγικού μοντέλου της χώρας και διευκόλυνση του επιχειρείν σε μία δύσκολη επιχειρηματικά περίοδο. Η βελτίωση του επιχειρηματικού περιβάλλοντος είναι απαραίτητη για την ενίσχυση της ανταγωνιστικότητας της ελληνικής οικονομίας.

Τονίζω ότι, μιλώντας για βήματα ενίσχυσης της ανταγωνιστικότητας, αναφέρομαι σε δράσεις που συμβάλλουν στην καλύτερη λειτουργία της αγοράς, με οφέλη κυρίως όμως για τις μικρομεσαίες επιχειρήσεις. Η Νέα Δημοκρατία, αντ’ αυτού, μιλάει για βελτίωση της ανταγωνιστικότητας με συντριβή του εργατικού εισοδήματος και την απορρύθμιση της αγοράς εργασίας. Μας κατηγορεί διαρκώς η Αξιωματική Αντιπολίτευση ότι είμαστε ιδεοληπτικοί και ότι στρεφόμαστε ενάντια σε νέα ή υφιστάμενα επιχειρηματικά εγχειρήματα. Οι κρατικοδίαιτοι επιχειρηματίες, όμως, και οι εθνικοί εργολάβοι δεν ήταν δικό μας δημιούργημα. Εμείς τους βρήκαμε μπροστά μας και μάλιστα, γεμάτους αλαζονεία, μια αλαζονεία, που προερχόταν από την εξουσία, που παρείχατε εσείς, με αντάλλαγμα τη στήριξή τους.

Την ευρεία αποεπένδυση και την αποβιομηχάνιση της ελληνικής οικονομίας την κληρονομήσαμε από εσάς. Δεν τη δημιουργήσαμε εμείς. Την ανεργία δεν τη φτάσαμε εμείς στο 28%. Εμείς οι «ιδεοληπτικοί» τη μειώσαμε σχεδόν στο 23%. Η μείωση είναι μικρή, αλλά έχει τη σημασία της και αυτή.

Το τέρας της γραφειοκρατίας, της χαρτούρας και της ταλαιπωρίας οι δικές σας κυβερνήσεις το δημιούργησαν και όλες το συντήρησαν, πλην της παρούσας Κυβέρνησης. Ο λόγος είναι απλός και σαφής: Η γραφειοκρατία αναβάθμιζε το πολιτικό προσωπικό της χώρας και εξυπηρετούσε τους όρους αναπαραγωγής του. Αν δεν είχες πρόσβαση σε Υπουργό, σε Βουλευτή, σε Γενικό Γραμματέα Υπουργείου, για να κάνει παρέμβαση, σε έτρωγε η γραφειοκρατία και το μαύρο σκοτάδι. Το γρηγορόσημο σε υπηρεσιακούς και μη είχε καταντήσει να υπολογίζεται από τους επενδυτές στο κεφάλαιο της επένδυσης.

Για να μη μιλήσουμε για τα παρένθετα πρόσωπα, όπου το αποτέλεσμα ήταν τα πολιτικά πρόσωπα και επιχειρηματίες να βρίσκονται σε σφιχτό εναγκαλισμό, «Win-Win», και ο υγιής επιχειρηματικός κόσμος στον πάγκο.

Ερωτώ ευθέως: Γιατί δεν φέρατε εσείς, οι φιλικοί προς την επιχειρηματικότητα, τόσα χρόνια νόμο για τη σύσταση επιχείρησης σε μια μέρα και, μάλιστα, ψηφιακά, τη στιγμή που τόσες φορές το ζητούσαμε; Νομίζω ότι η απάντηση βρίσκεται στο κυρίαρχο στάτους κβο, που υπήρχε στη χώρα, το οποίο προσπαθούμε να ανατρέψουμε σε κάθε του πτυχή. Θα ήθελα, ωστόσο, να σημειώσω ρητά ότι υπάρχουν και εξαιρέσεις σε όλες τις πλευρές, αποφεύγοντας το «τσουβάλιασμα» εννοείται.

Δεν θα επεκταθώ, όμως, άλλο σε αυτά τα πράγματα, καθώς είναι γνωστό στους πολίτες, όσο και αν κάποιοι προσπαθούν να μας πείσουν για το αντίθετο.

Κυρίες και κύριοι συνάδελφοι, παράλληλα με τη συζήτηση, έχουμε και εξελίξεις που αφορούν το κλείσιμο της δεύτερης αξιολόγησης και της συζήτησης που έχει ανοίξει για το χρέος. Αυτά είναι δύο κομβικά ζητήματα, που αφορούν το αύριο της πορείας της ελληνικής οικονομίας και της χώρας γενικότερα. Δεν γίνεται να τα αγνοούμε στον δημόσιο λόγο ούτε, φυσικά, μπορούμε να τα εντάσσουμε σ’ ένα παιχνίδι μικροπολιτικών σκοπιμοτήτων. Είναι ζήτημα εθνικής σημασίας είτε το θέλουμε είτε όχι.

Χθες είχαμε δύο σημαντικές επισκέψεις στη χώρα μας, του Επιτρόπου κ. Μοσκοβισί και του εκτελεστικού μέλους της Κεντρικής Τράπεζας, κ. Κερέ, που έκαναν ισχυρές παρεμβάσεις υπέρ της ρύθμισης του ελληνικού χρέους και της ανάγκης να κλείσει εγκαίρως η δεύτερη αξιολόγηση.

Παρατηρούμε ολόκληρο το τελευταίο διάστημα, δυστυχώς, όμως, ότι η Αξιωματική Αντιπολίτευση δεν τα αντιλαμβάνεται έτσι αυτά τα ζητήματα. Χαρακτηριστικές για τον τρόπο που τοποθετείται σ’ αυτά τα κρίσιμα ζητήματα η Αξιωματική Αντιπολίτευση είναι οι δηλώσεις του Ευρωβουλευτή της, του κυρίου Κεφαλογιάννη. Σ’ ένα κρεσέντο νεοφιλελευθερισμού πραγματικά, από τη μία, μας είπε ο κ. Κεφαλογιάννης ότι το θέμα του χρέους δεν έχει καμμία απολύτως σημασία για την Ελλάδα έως το 2023 και, από την άλλη, υπεραμύνθηκε της πλήρους απορρύθμισης της αγοράς εργασίας, χαρακτηρίζοντας ιδεοληψία και λαϊκισμό την υπεράσπιση των συλλογικών συμβάσεων και των εργασιακών δικαιωμάτων.

Τέτοιου είδους τοποθετήσεις, οι οποίες ευθυγραμμίζονται με τις πιο σκληρές και ακραίες θέσεις μερίδας των δανειστών, εκπέμπουν αρνητικά μηνύματα στη διεθνή κοινότητα και, παράλληλα, καταδεικνύουν και κάτι άλλο, ότι το πολιτικό σας αφήγημα είναι ακόμα το πλήρως αποτυχημένο success story του κ. Σαμαρά και η καύσιμη ύλη σας, η άσβεστη δίψα για επαναφορά στην εξουσία ως αυτοσκοπός. Θα ήταν συνετό να μην πιστεύετε ότι ο κόσμος που σας ακούει γεννήθηκε στη χώρα των Λωτοφάγων και δεν θυμάται τι έχει γίνει στη χώρα τα τελευταία χρόνια.

Ισχυρίζεστε υποκριτικά και παντού ότι το χρέος το έκανε μη βιώσιμο ο ΣΥΡΙΖΑ, ότι βγαίναμε από το μνημόνιο και ότι αν πετύχει το πρόγραμμά μας, στην καλύτερη θα επιστρέψουμε εκεί που ήμαστε το 2014. Μάλιστα. Γιατί δεν μας καταθέτετε την αίτηση προς τους δανειστές, που κάνατε εσείς, για το πιστωτικό βιωσιμότητας του χρέους, που ζητούσατε για να δούμε τα στοιχεία; Καταθέστε τα εδώ, να δούμε τι τους λέγατε.

Με ποια νούμερα θα βγαίναμε από το ΔΝΤ το 2014, πριν παραδώσετε την εξουσία; Ποιο ήταν το ύψος του δεκαετούς ομολόγου; Ο δείκτης της κεφαλαιακής επάρκειας των τραπεζών; Το ύψος των NPL; Τι στόχους είχατε για την ανάπτυξη και το πλεόνασμα και τι καταφέρατε, εντέλει; Τι παραδώσατε; Ήταν βιώσιμα ή ήταν νεκροφάνεια της οικονομίας, επειδή σταματήσατε την εφαρμογή του λάθος δεύτερου μνημονίου μετά τις ευρωεκλογές; Κι αν ακόμα εμείς χρεώσαμε τη χώρα με 86 δισεκατομμύρια, με τα αχρείαστα 86 δισεκατομμύρια, γιατί το χρέος της χώρας σήμερα δεν ανέβηκε ισόποσα 86 δισεκατομμύρια, αλλά είναι κατά τι μειωμένο;

Οι απαντήσεις σας έχουν κατατεθεί στη δημόσια συζήτηση πολλάκις κι όλοι γνωρίζουν, μέχρι κι οι δανειστές, ότι τα επιχειρήματά σας δεν αντέχουν στη βάσανο της κριτικής και των στοιχείων, γιατί πολύ απλά, είναι ψέματα.

Εμείς εδώ πρέπει να είμαστε ειλικρινείς και ξεκάθαροι. Η υπονόμευση της εθνικής προσπάθειας, που καταβάλλει η ελληνική Κυβέρνηση, ώστε να έχουμε θετική έκβαση στα μεγάλα αυτά ζητήματα του χρέους και των πλεονασμάτων, δεν κάνει κακό στην Κυβέρνηση, αλλά στη χώρα. Γι’ αυτό χρειάζεται ιδιαίτερη προσοχή τι λέμε και, επιτέλους, μια ενιαία φωνή στην Αντιπολίτευση για το αν συντάσσεται τελικά με την εθνική γραμμή ή όχι.

Θέλω να απαντήσω ρητά και σαφώς σε δύο ζητήματα, που έχουν απασχολήσει το σημερινό νομοσχέδιο και αφορούν, πρώτον, το το άρθρο 24 για τις δημόσιες συμβάσεις. Αλήθεια, μέχρι τον Αύγουστο που ψηφίσαμε το νομοσχέδιο δεν υπήρχε η διαδικασία των απευθείας αναθέσεων, η υποχρέωση δηλαδή να βγει στο ΚΗΜΔΗΣ; Εμείς το ζητήσαμε, εμείς το φέραμε. Μέχρι τότε ήταν αλλιώς.

Και για το γεγονός ότι ο ν.4412 είναι ο νόμος που άλλαξε το παλιό καθεστώς και επειδή υπάρχει αυτό το μεσοδιάστημα, που πάρα πολλοί αυτοδιοικητικοί, δήμαρχοι, περιφερειάρχες που πρόσκεινται στη δική σας παράταξη έχουν πρόβλημα, γιατί δεν είναι έτοιμο το πληροφοριακό σύστημα, ζητούν να λυθούν μια σειρά από τέτοια ζητήματα, τι λέτε; Τους ρωτήσατε τους δικούς σας αυτοδιοικητικούς, για να δούμε τι λένε γι’ αυτά τα ζητήματα;

Άρα, δεν έχει καμμία βάση, δεν ευσταθεί να κατηγορείτε εμάς για απευθείας αναθέσεις, όταν εσείς δεν έχετε κάνει τίποτα σχετικά με τη διαφάνεια στο ζήτημα αυτό.

Το δεύτερο ζήτημα είναι αυτό του GPS. Μάλλον, διαβάζουμε διαφορετικό νομοσχέδιο, δεν εξηγείται αλλιώς. Η παράγραφος 8α του άρθρου 15 του ν.3054/2002 έχει ως εξής: «Δεν επιτρέπεται η διακίνηση πετρελαιοειδών προϊόντων από κατόχους άδειας εμπορίας, λιανικής εμπορίας και διάθεσης βιοκαυσίμων με μεταφορικά μέσα, βυτιοφόρα ή πλωτά εφοδιαστικά, όπως δεξαμενόπλοια και σλέπια, ιδιόκτητα ή μισθωμένα, τα οποία δεν φέρουν…» κ.λπ..

Τελικά, αλλάζουμε το εδάφιο ββ’, που λέει: «Η δαπάνη εγκατάστασης του σήματος αυτού βαρύνει τον ιδιοκτήτη του μεταφορικού μέσου, ενώ σε περίπτωση χρηματοδοτικής μίσθωσης ή αγοράς με παρακράτηση κυριότητας η δαπάνη βαρύνει τον μισθωτή ή τον αγοραστή του μεταφορικού μέσου αντίστοιχα. Με απόφαση του Υπουργού Ανάπτυξης, Ανταγωνιστικότητας, Υποδομών, Μεταφορών και Δικτύων καθορίζονται οι προδιαγραφές κ.λπ.».

Πού προκύπτει ότι δεν είναι υποχρεωτική η ύπαρξη γεωγραφικού συστήματος πληροφοριών πάνω στα βυτιοφόρα; Από πού προκύπτει αυτό; Ή διαβάζουμε διαφορετικό νομοσχέδιο ή κοροϊδεύετε τον κόσμο. Ένα από τα δύο συμβαίνει. Δεν μπορεί να είμαστε τρελοί εδώ μέσα!

Κλείνοντας, κύριε Πρόεδρε, θα ήθελα να πω ότι το σημερινό νομοσχέδιο είναι ένα σύγχρονο θεσμικό πλαίσιο, που απαντά στις πραγματικές ανάγκες και στην πάταξη του τέρατος της γραφειοκρατίας και την αντικατάστασή τους από την ψηφιακή διοίκηση. Δίνει την δυνατότητα στους νέους επιστήμονες να καινοτομήσουν επιχειρώντας, χωρίς να τρομάζουν από τις πολύπλοκες και ατέρμονες διαδικασίες, στους επίδοξους νέους επιχειρηματίες να βλέπουν το κράτος ως αρωγό και όχι ως εμπόδιο.

Τέλος, είναι ένα ισχυρό εργαλείο που διευκολύνει τη στροφή του παραγωγικού μας μοντέλου προς την κατεύθυνση της καινοτομίας, της υψηλής προστιθέμενης αξίας και της αξιοποίησης εξειδικευμένου ανθρώπινου δυναμικού και των νέων τεχνολογιών.

Η θετική στάση των φορέων που κλήθηκαν να καταθέσουν τις απόψεις τους, μας υποδεικνύει ότι θα πρέπει να κινηθούμε συντεταγμένα και ως Σώμα στην κατεύθυνση της υπερψήφισης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχουν τώρα ο κ. Κωνσταντινέας και ο κ. Καματερός. Θα ακολουθήσει ο Κοινοβουλευτικός Εκπρόσωπος της Ένωσης Κεντρώων, ο κ. Μεγαλομύστακας και θα κλείσουμε με τον κ. Παπαχριστόπουλο, την κ. Μεγαλοοικονόμου και τον κ. Θεοχάρη. Δεν έχει ζητήσει τον λόγο άλλος Κοινοβουλευτικός Εκπρόσωπος, μέχρι στιγμής.

Εάν δεν παρουσιασθεί άλλος, θα ολοκληρωθεί η συνεδρίαση.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Κύριε Πρόεδρε, μπορώ να έχω τον λόγο, για να αναφερθώ σε κάποιες νομοτεχνικές βελτιώσεις;

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Υπουργέ.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):**

Οι νομοτεχνικές βελτιώσεις είναι δύο: Η μία είναι από τον κ. Παππά και έχει να κάνει με το άρθρο 33 και η άλλη είναι μια νομοτεχνική βελτίωση σε αυτό που παρέδωσα προηγουμένως για το άρθρο 21.

(Στο σημείο αυτό ο Υπουργός Οικονομίας και Ανάπτυξης κ. Δήμος Παπαδημητρίου καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛ.)

(ΝΑ ΜΠΟΥΝ ΟΙ ΣΕΛ 226, 227)

(ΑΛΛΑΓΗ ΣΕΛ.)

**ΠΡΟΕΔΡΕΥΩΝ (Νικήτας Κακλαμάνης):** Οπότε, πρακτικά μας λέτε ότι δεν θα υπερασπιστεί το άρθρο του ο κ. Παππάς. Να μην τον αναμένουμε ως ομιλητή.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Όχι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα, έχετε τον λόγο.

**ΠΕΤΡΟΣ ΚΩΝΣΤΑΝΤΙΝΕΑΣ:** Αγαπητοί συνάδελφοι, θα ήθελα να κάνω μια διαπίστωση, γιατί έχω ακούσει εδώ όλους τους συναδέλφους και έχω τρελαθεί. Ή εγώ δεν πάω καλά ή αυτοί που μας ακούνε, οι πολίτες.

Ο κ. Τζαβάρας, ο Κοινοβουλευτικός Εκπρόσωπος της Νέας Δημοκρατίας, πρέπει να αποφασίσει για το κόμμα του, εάν τη Δευτέρα, την Τετάρτη και την Παρασκευή μας λένε «αντιμνημονιακούς» και την Τρίτη, την Πέμπτη και το Σάββατο ότι «τα δίνουμε όλα». Αποφασίστε, κύριε Τζαβάρα, εσείς και το κόμμα σας!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εμείς, απλώς σας θεωρούμε αναξιόπιστους!

**ΠΕΤΡΟΣ ΚΩΝΣΤΑΝΤΙΝΕΑΣ:** Αποφασίστε, κύριε Τζαβάρα, εσείς και το κόμμα σας: Θέλετε να κλείσει η αξιολόγηση; Κλείσαμε δύο αξιολογήσεις σε ενάμιση χρόνο, ενώ εσείς δεν είχατε κλείσει σε πεντέμισι χρόνια!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Συγχαρητήρια!

**ΠΕΤΡΟΣ ΚΩΝΣΤΑΝΤΙΝΕΑΣ:** Και όσον αφορά τις αξιολογήσεις –που λεγόσασταν εσείς μεταρρυθμιστές- δεν έχετε κάνει τίποτα για την εξυπηρέτηση των πολιτών.

Όσο για τα στοιχεία, που έδωσε ο κ. Σκρέκας –ο οποίος λείπει- για τις επιχειρήσεις, που πήγαν στη Βουλγαρία, όσο είναι Κυβέρνηση ο ΣΥΡΙΖΑ-ΑΝΕΛ, είναι πολύ λιγότερες οι επιχειρήσεις από ό,τι όταν ήταν εκείνοι κυβέρνηση.

Συνεχίζω –για να μη μακρηγορώ- και θα ήθελα απλώς να κάνω ένα σχόλιο, κύριε Τζαβάρα.

**ΠΡΟΕΔΡΕΥΩΝ (Νικήτας Κακλαμάνης):** Όχι ονομαστικές αναφορές, παρακαλώ, επί της πολιτικής το σχόλιο.

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι, κύριε Πρόεδρε.

Το πρώτο θέμα είναι το εξής: Το ένα σας σενάριο έφυγε, η πρώτη αξιολόγηση. Το δεύτερο είναι ότι θα μπει ο κόφτης. Το τρίτο είναι η δεύτερη αξιολόγηση. Θα τα κλείσουμε και θα μείνουμε, μην αγχώνεστε! Θα κάνουμε αυτά που δεν κάνατε εσείς τριάντα χρόνια. Δεν είναι κακό αυτό! Πρέπει να «βάλετε πλάτη» και εσείς σε αυτό!

Και συνεχίζω επί του νομοσχεδίου.

Με την κατάθεση και ψήφιση του σημερινού σχεδίου νόμου κλείνει, επιτέλους, ο κύκλος, που αφορά τις διαδικασίες απλοποίησης της αδειοδότησης επενδύσεων. Είναι ένα πάγιο αίτημα των ανθρώπων του επιχειρείν, οι οποίοι, επί σειρά ετών, περίμεναν από την πολιτεία σχετικές πρωτοβουλίες προς την κατεύθυνση αυτή. Πέρα από το φορολογικό επίπεδο -που πρέπει όντως να μειωθεί- φορείς της αγοράς θέτουν ζητήματα, όπως είναι η απλοποίηση των διαδικασιών σύστασης μιας επιχείρησης, η πλήρης διαφάνεια του νομοθετικού πλαισίου, η μείωση της γραφειοκρατίας και του κόστους, που προκαλεί αυτή.

Αξίζει να σημειωθεί ότι ενώ τα προηγούμενα χρόνια είχαμε κυβερνήσεις που υποτίθεται ότι παρουσιάζονταν φιλικές προς το επιχειρείν, αντί αυτού, γιγάντωναν με τις πολιτικές τους αποφάσεις το τέρας της γραφειοκρατίας -και λέγονταν και μεταρρυθμιστές αυτοί οι κύριοι- ένα τέρας, το οποίο με τη σειρά του γιγάντωνε την αδιαφάνεια, τη διαπλοκή και τις εξαρτήσεις. Μόνο την τελευταία δεκαετία, έχουν δαπανηθεί εκατομμύρια ευρώ για την ψηφιοποίηση και σύνδεση των δημόσιων υπηρεσιών. Ωστόσο, μόνο τους τελευταίους μήνες βλέπουμε να γίνεται κάτι. Ο νοών νοείτω.

Αγαπητοί συνάδελφοι, τα επιμέρους άρθρα του σχεδίου νόμου είναι προσβάσιμα σε όλους μας -και στους πολίτες- και θα ήθελα να μην κουράσω πάνω σε αυτά που έχουν πει όλοι οι συνάδελφοι.

Όμως, θα ήθελα να σταθώ σε μια ιδιαίτερα σημαντική ρύθμιση, η οποία αφορά έναν κλάδο, τον οποίο βιώνω εγώ προσωπικά ως αρτοποιός. Βιώνω και εγώ, όπως όλοι οι αρτοποιοί, την αγωνία και το άγχος της επόμενης μέρας. Αυτή η ρύθμιση αφορά την εισαγωγή της έννοιας του παραδοσιακού άρτου και του παραδοσιακού φούρνου της γειτονιάς. Με τον τρόπο αυτό, διορθώνουμε τραγικά λάθη των προηγούμενων κυβερνήσεων, που οδήγησαν σε αφανισμό άνω του 50% του κλάδου.

Η τραγική εξίσωση από πλευράς τους, του παραδοσιακού άρτου, που αποτελεί κοπιώδη και καθημερινή προσπάθεια, με προψημένα και κατεψυγμένα αρτοσκευάσματα, οδήγησε στην απώλεια σοβαρών εισοδημάτων πάνω από δεκαπέντε χιλιάδες φούρνους στην Ελλάδα.

Αυτή η πραγματικότητα αναγνωρίστηκε από τη μελέτη του ΚΕΠΕ, η οποία μας οδήγησε στην εισαγωγή των όρων «παραδοσιακός άρτος» και «παραδοσιακός φούρνος». Με αυτόν τον τρόπο, θα επιτύχουμε τη διάκριση των επιχειρήσεων που παράγουν ψωμί από φρέσκια ζύμη και θα διασφαλίσουμε την ορθή ενημέρωση του καταναλωτή.

Προάγουμε την εμπορική αξία ενός προϊόντος, συνώνυμου της παράδοσής μας ως αρτοποιοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας για μισό λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε, κύριε συνάδελφε.

**ΠΕΤΡΟΣ ΚΩΝΣΤΑΝΤΙΝΕΑΣ:** Είναι ένα προϊόν που ήταν στόχος συγκεκριμένων αετονύχηδων από την πρώτη εργαλειοθήκη του ΟΟΣΑ, όπου τα έδωσαν όλα -η σκληρή σας διαπραγμάτευση διά του Υπουργού σας, του κ. Χατζηδάκη!- που έσπρωχναν προς την εξόντωση χιλιάδες οικογένειες, μικρομεσαίους αρτοποιούς. Δεν θα τους περάσει τελικά!

Δεν θα βρουν συμμάχους σε αυτήν την Κυβέρνηση. Το είχαμε υποσχεθεί και το τηρούμε, δυστυχώς γι’ αυτούς, ευτυχώς για εμάς. Πρέπει να απολογηθεί η κυβέρνηση της Νέας Δημοκρατίας στους αρτοποιούς γι’ αυτά που κάνατε. Και να ξέρετε ότι το πολιτικό σας κόστος για δεκαπέντε χιλιάδες αρτοποιούς θα είναι πολύ μεγάλο. Θα ανοίξει μαύρη σελίδα. Και αυτό σας το λέει ένας αρτοποιός.

Κλείνοντας, να πω ότι ο ιδιωτικός τομέας δεν έχει να φοβηθεί τίποτα από αυτήν την Κυβέρνηση, το αντίθετο μάλιστα. Τους εργατοπατέρες τώρα που έβλεπαν την ιδιωτική πρωτοβουλία ως ευκαιρία εκμετάλλευσης της επιχειρηματικής αγωνίας, τους αφήνουμε στο περιθώριο.

Πρέπει να πάρει μπρος το επιχειρείν, κύριος δρόμος που θα μας βγάλει πιο σύντομα στο ξέφωτο και όχι να γίνονται μεταρρυθμίσεις της πλάκας όπως τις εννοούσατε εσείς.

Και το τελευταίο που θα ήθελα να πω: Κατάγομαι από τη Μεσσηνία, όπου υπάρχει μια μεγάλη κωμόπολη, η Κορώνη. Όπως ξέρετε, οι μεταρρυθμίσεις που κάνατε εσείς και οι προηγούμενοι, ήταν με το ρητό «έχω μπάρμπα στην Κορώνη». Εμείς θα κάνουμε μεταρρυθμίσεις για να εξυπηρετηθούν οι πολίτες αυτής της χώρας, που ταλαιπωρούνται τριάντα χρόνια με εσάς.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Σωφρονιστικού Συστήματος και λοιπών Δομών Εγκλεισμού Κρατουμένων καταθέτει την Έκθεσή της, σύμφωνα με το άρθρο 43Α παράγραφος 5 του Κανονισμού της Βουλής.

(Η σχετική Έκθεση θα βρίσκεται σε ηλεκτρονική μορφή στη «ΔΙΑΥΓΕΙΑ»)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και τέσσερις εκπαιδευτικοί συνοδοί τους από το 2ο Δημοτικό Σχολείο Ψαχνών Ευβοίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Καματερός και μετά, όπως είπα, ο κ. Μεγαλομύστακας, ο κ. Παπαχριστόπουλος, η κ. Μεγαλοοικονόμου, ο κ. Θεοχάρης και κλείνει ο κατάλογος των ομιλητών.

Ορίστε, κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Κυρίες και κύριοι συνάδελφοι, κύριε Πρόεδρε, μας κατηγορούν –η Νέα Δημοκρατία κυρίως, αλλά και άλλοι- ότι κάνουμε τα πάντα για να μείνουμε στην εξουσία, γιατί είμαστε γαντζωμένοι σε αυτήν. Τα λένε σε εμάς που είμαστε στην εξουσία είκοσι μήνες περίπου. Και ποιοι τα λένε; Αυτοί που έχουν μεγαλώσει εδώ μέσα, στη Βουλή, από τα διάφορα «τζάκια», από οικογένειες κ.λπ..

Για να δούμε, όμως, τη στάση τους που δείχνει ακριβώς αυτό το πράγμα, ότι αυτοί είναι που θέλουν να ξαναέρθουν στην εξουσία πάρα πολύ σύντομα γιατί έχουν χάσει τις καρέκλες τους.

Χθες είχαμε ένα επεισόδιο στην Επιτροπή Παραγωγής και Εμπορίου. Συζητάγαμε ένα άλλο νομοσχέδιο, αλλά είναι χαρακτηριστική η στάση τους για το τι επιδιώκουν. Προσπάθησαν με τεχνικό τρόπο να αποτρέψουν το να συζητηθεί με τη διαδικασία του επείγοντος το συγκεκριμένο νομοσχέδιο, όχι αυτό που συζητάμε τώρα, αυτό που θα συζητήσουμε τις επόμενες ημέρες.

Ποιος ήταν ο στόχος; Ξέρουμε πολύ καλά ότι αυτά τα νομοσχέδια, αν θέλουμε να κλείσει η αξιολόγηση, πρέπει να τα προχωρήσουμε με όποιες διαδικασίες. Ο στόχος τους είναι να μην κλείσει η αξιολόγηση -και το λένε σε κάθε περίπτωση-, να μην πάνε καλά οι διαπραγματεύσεις, να μην έχουμε ρύθμιση στο χρέος και να πάμε για εκλογές. Το λένε και κάθε μέρα.

Τι σημαίνει αυτό για τη χώρα; Αυτό τι δείχνει; Ότι νοιάζονται για τη χώρα, για το καλό της χώρας ή για τις καρέκλες τους; Ξέρουμε πολύ καλά ότι μια τέτοια αποτυχία οδηγεί σίγουρα σε τέταρτο μνημόνιο, το οποίο δεν θέλουμε ούτε εμείς ούτε οι εταίροι, όπως χαρακτηριστικά ακούσαμε σε δηλώσεις τις προηγούμενες ημέρες, και ξέρουμε επίσης τι σημαίνει η επαναφορά της ίδιας πολιτικής που ακολουθούνταν ως τα τώρα και μας έφερε εδώ που είμαστε και ότι θα είναι πιο σκληρή. Τη διατυμπανίζουν μάλιστα από τώρα, τις περικοπές κ.λπ..

Θα αναφερθώ σε δύο ζητήματα τα οποία είναι σε αυτήν εδώ την κατεύθυνση. Προσπαθώντας ακριβώς να επανέλθουν στην εξουσία, μας προσάπτουν την κατηγορία ότι αυτά που κάνουμε δεν είναι της Αριστεράς, ότι δεν έχουν καμμία σχέση με την Αριστερά και ότι κάνουμε αυτά που πιστεύουν αυτοί. Μιλάνε σοβαρά; Δηλαδή για να μιλήσουμε πιο συγκεκριμένα, αναγνωρίζουν, την ιδεολογική ηγεμονία της Αριστεράς, αναγνωρίζουν, δηλαδή, ότι πραγματικά οι ιδέες της Αριστεράς είναι αυτές οι οποίες ωφελούν την πλειοψηφία του κόσμου, είναι υπέρ των αδυνάμων.

Θέλουν, όμως, παράλληλα να πουν ότι εμείς δεν μπορούμε να τα κάνουμε, δεν τα κάνουμε, και κάνουμε αυτά που θα έκαναν αυτοί. Ας πούμε, λοιπόν, και για τις μεταρρυθμίσεις. Γιατί στο θέμα της φοροδιαφυγής δεν έκαναν κάτι όλα αυτά τα χρόνια που κυβερνούσαν;

Και ρωτάω: Είναι αριστερό ή όχι; Ξέρουμε ότι σοσιαλισμό δεν κάνουμε και ότι δεν είναι σοσιαλιστικό μέτρο να πατάξεις τη φοροδιαφυγή. Μέσα στο πλαίσιο, όμως, του υπάρχοντος συστήματος, έχει αριστερή κατεύθυνση το να πατάξεις τη φοροδιαφυγή; Ωφελεί τους αδύναμους και τον κόσμο και χτυπά αυτούς που κερδοσκοπούν τόσα χρόνια στις πλάτες του λαού;

Το να πατάξεις τη γραφειοκρατία δεν είναι σοσιαλιστικό μέτρο. Μέσα στο πλαίσιο, όμως, του συστήματος, μια τέτοια μεταρρύθμιση ποιον ωφελεί; Ωφελεί τον λαό, ο οποίος δεν μπορεί να εξυπηρετηθεί, ενώ εξυπηρετούνται οι άλλοι με τον γνωστό τρόπο που ξέρουμε, αυτοί που τόσα χρόνια κερδοσκοπούν; Είναι σε αριστερή κατεύθυνση το να πατάξεις τη γραφειοκρατία ή όχι;

Όσον αφορά αυτό που συζητάμε σήμερα, λοιπόν–για να έρθουμε και στο νομοσχέδιο- είναι σε αριστερή κατεύθυνση το να λες ότι οι επιχειρήσεις –οι μικρές επιχειρήσεις, γιατί αυτές μας ενδιαφέρουν πιο πολύ- μπορούν να ανοίξουν με τις υπηρεσίες μιας στάσης;

Και για να αναφερθώ και σε ένα άλλο ζήτημα, μας κατηγορούν ότι νομοθετούμε πρόχειρα και ότι δεν ξέρουμε, ενώ αυτοί ξέρουν καλύτερα τόσα χρόνια, και ότι ψηφίζουμε σήμερα κάτι και μετά από κάποιους μήνες το αλλάζουμε και ότι ψηφίζουμε με τέτοια προχειρότητα.

Και μάλιστα, αναφέρουν εδώ ότι με το άρθρο 23 του σημερινού νομοσχεδίου, κάνουμε εβδομήντα τέσσερις αλλαγές-τροποποιήσεις στον ν.4412, δηλαδή τον αναπτυξιακό νόμο που ψηφίσαμε πριν από λίγους μήνες. Δεν μας λένε, όμως, τι τροποποιήσεις είναι αυτές, σκόπιμα. Θέλετε να σας πω δυο-τρεις από αυτές, λόγω χρόνου, γιατί καλό θα ήταν να τις διαβάσουμε ολόκληρες. Ακούτε τι τροποποιήσεις κάνουμε και λένε ότι νομοθετούμε πρόχειρα.

Στην παράγραφο 2 λέει: «Στην περίπτωση (2) της παρ. 1 του άρθρου 2, λέξη «ΚΑΑ» αντικαθίσταται στο ορθό από τη λέξη «ΚΚΑ». Αυτή είναι τροποποίηση του νόμου.

Δεύτερον: «Στην υποπερίπτωση β΄ της περίπτωσης (9) της παρ. 1 του άρθρου 2, στο τέλος της φράσης «πλην των αναφερομένων στην υποπερίπτωση α΄ της παρούσας περίπτωσης» προστίθεται το παραληφθέν κόμμα (,)».

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Δηλαδή τροποποιούμε σήμερα τον νόμο και βάζουμε ένα κόμμα εκεί που δεν υπήρχε. Δεν τα λένε, όμως, αυτά. Και θα ακούμε στα κανάλια το βράδυ ότι ο ΣΥΡΙΖΑ άλλαξε εβδομήντα τέσσερα άρθρα του προηγούμενου νόμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Γίνονται κάποιες αλλαγές στον αναπτυξιακό νόμο και είναι θετικές, όπως για παράδειγμα, το άρθρο 20 στην παράγραφο 5β που προβλέπει για να νησιά με αυξημένες μεταναστευτικές ροές κάποια πλεονεκτήματα, όπως, για παράδειγμα, να πληρώνονται σε πέντε δόσεις αντί για επτά αυτοί που εντάσσονται στον νόμο.

Τελειώνω με αυτό, κύριε Υπουργέ. Αυτά, όμως, είναι πολύ δειλά, δεν είναι τίποτα γι’ αυτά που χρειάζονται τα νησιά μας, το να δίνουμε σε αυτούς που μπαίνουν στον αναπτυξιακό νόμο πέντε δόσεις αντί για επτά. Έχουμε πάρα πολλά να κάνουμε στην κατεύθυνση της ελάφρυνσης των νησιών.

Και δεν είναι μόνο τα νησιά με το μεταναστευτικό. Καλά κάνουμε και αξιοποιούμε το φαινόμενο αυτό που υπάρχει, για να καταφέρουμε και στη διαπραγμάτευση θετικά σημεία και για τα νησιά. Όμως είναι για όλα τα νησιά. Κι εγώ θα σας πω και κάτι άλλο.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε παρακαλώ, όμως, σιγά σιγά.

**ΗΛΙΑΣ ΚΑΜΑΤΕΡΟΣ:** Τελείωσα, κύριε Πρόεδρε.

Ιδιαίτερα για τα μικρά νησιά, πώς δηλαδή να πάρουμε μέτρα για νησιά όπως είναι η Λέσβος, η Κως, η Λέρος και να μην πάρουμε για το Αγαθονήσι ή για τους Αρκιούς με τους είκοσι πέντε κατοίκους ή για την Ψέριμο. Δεν είναι καθόλου δίκαιο. Είναι δειλά αυτά και πρέπει να κάνουμε πολύ περισσότερα.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ηλία Καματερό, Βουλευτή του ΣΥΡΙΖΑ.

Προχωρούμε με τον Κοινοβουλευτικό Εκπρόσωπο της Ένωσης Κεντρώων κ. Αναστάσιο Μεγαλομύστακα.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε σήμερα να ψηφίσουμε έναν νόμο, ο οποίος είναι ευεργετικός για την ελληνική οικονομία και την επιχειρηματικότητα και θα λύσει πολλά προβλήματα, ειδικά το πρόβλημα της γραφειοκρατίας που τόσα χρόνια ταλάνιζε αυτό τον τομέα, όπως ταλανίζει και όλους τους τομείς της ελληνικής οικονομίας.

Εξετάζοντας, όμως, το νομοσχέδιο, είναι σαν να το βγάλαμε μέσα από χρονοκάψουλα, μια χρονοκάψουλα από το παρελθόν, καθώς τέτοιον νόμο έπρεπε να έχουμε φέρει δεκαετίες πριν, όπως εισήγαγε η Ευρώπη στη δική της νομοθεσία, όπως εισήγαγε, μάλιστα και η Βουλγαρία από το 2000.

Θα μιλήσω για τη Βουλγαρία, γιατί είναι μια όμορφη χώρα, η οποία έχει αυτή τη στιγμή δεκαεπτά χιλιάδες ελληνικές επιχειρήσεις και απασχολεί σε αυτές τις επιχειρήσεις εβδομήντα χιλιάδες ανθρώπους. Ιδιαίτερη αναφορά θα κάνω και στον λόγο του Κοινοβουλευτικού Εκπροσώπου της Χρυσής Αυγής, ο οποίος χαρακτήρισε «λαμόγια» -και του ζητώ να ανακαλέσει αυτόν τον χαρακτηρισμό- τους ανθρώπους οι οποίοι έφυγαν για τη Βουλγαρία.

Έχω πάρα πολλούς συμπολίτες που έχουν υποστεί αυτό το μαρτύριο, γιατί περί μαρτυρίου πρόκειται το να φεύγεις από την χώρα σου, να πηγαίνεις σε μια άλλη χώρα για να δουλέψεις. Είναι μικρές βιοτεχνίες που, απλώς, εξαιτίας της μνημονιακής πολιτικής, δεν μπορούσαν να έχουν ζωή στην Ελλάδα.

Επομένως, σας παρακαλώ, αν μπορεί κάποιος να το καταφέρει, γιατί κανένας δεν είναι εδώ, να ανακαλέσει αυτόν τον χαρακτηρισμό, γιατί μόνο «λαμόγια» δεν είναι αυτοί οι άνθρωποι, οι οποίοι θέλουν να ταΐσουν τις οικογένειές τους και να παλέψουν για τα προς το ζην.

Οι παθογένειες, όμως, της οικονομίας δεν είναι μόνο αυτές που λύνει το νομοσχέδιο. Είναι πάρα πολλές, όπως το ασταθές πολιτικό και οικονομικό περιβάλλον. Ο Πρωθυπουργός κάθε φορά που έρχεται σε δύσκολη θέση μιλάει για εκλογές, η φορολογία αλλάζει συνεχώς. Αν δεν το παλέψουμε και αυτό, ανάπτυξη δεν θα δούμε.

Επίσης, πολύ σημαντική παθογένεια που μας κρατάει πίσω, είναι η έλλειψη οικονομικής ελευθερίας, η υπερφορολόγηση. Τι να μιλήσουμε; Για τους συντελεστές; Για την 100% προκαταβολή; Για τον ΦΠΑ; Για τις ειδικές εισφορές; Δεν ξέρω αν αυτά καθιστούν βιώσιμη μια επιχείρηση. Να μην προσθέσω και τις ασφαλιστικές εισφορές.

Μία ακόμη τροχοπέδη στην οικονομία και στην επιχειρηματικότητα είναι η πολυνομία, αλλά και η έλλειψη ανταποδοτικών παροχών. Τι σημαίνει αυτό; Έχοντας στοιχεία από το Γενικό Λογιστήριο του Κράτους, βλέπουμε ότι το 60% των εξόδων του ΑΕΠ αφορούν έξοδα του κράτους. Σε συνδυασμό με την υπερφορολόγηση, οι πολίτες αναρωτιούνται πού πηγαίνουν αυτά τα λεφτά.

Να σας πω εγώ ένα κομμάτι αυτών των χρημάτων πού πηγαίνει. Για φέτος σε σχέση με την περσινή χρονιά, αυξήθηκε η μισθοδοσία της δημόσιας κεντρικής διοίκησης κατά 2,1%, δηλαδή 146 εκατομμύρια, εκατόν εξήντα έξι επιπλέον μετακλητοί. Τι σημαίνει αυτό; Σημαίνει εκατόν εξήντα έξι επιπλέον παιδιά του ΣΥΡΙΖΑ και των ΑΝΕΛ. Αυτό χρειαζόμαστε για να αναπτυχθεί η οικονομία μας; Περισσότερο κράτος; Δεν νομίζω.

Ως Αντιπολίτευση, ασκούσατε δριμεία κριτική απέναντι στην εργαλειοθήκη του ΟΟΣΑ και τώρα έρχεσθε να την εφαρμόσετε. Δεν σας αδικώ, καλά κάνετε. Είναι μεταρρυθμίσεις που πολλές από αυτές έπρεπε να γίνουν, αλλά αυτό σας σήκωσε, σας έβαλε στον θρόνο του λαϊκισμού και επάξια κρατάτε αυτόν τον τίτλο. Αυτό γιατί; Γιατί δεν είχατε κανένα απολύτως σχέδιο. Αυτό είναι και πρόδηλο και μέσα σε αυτό το νομοσχέδιο και φαίνεται και στο άρθρο 19, το οποίο αποσύρατε, γιατί υπήρχαν σκιές διαφθοράς και από τα GPS στα πετρελαιοφόρα.

Δεν μπορώ να καταλάβω. Αυτή τη στιγμή χάνουμε, σύμφωνα και με δηλώσεις Υπουργών σας, 5 δισεκατομμύρια από το λαθρεμπόριο καυσίμων και εμείς ασχολούμαστε με το πόσο κοστίζει να τοποθετήσουμε ένα GPS; Ας υποχρεώσουμε τις μεγάλες πετρελαϊκές να τα εγκαταστήσουν σε όσα οχήματα συνεργάζονται μαζί τους. Δεν είναι το κόστος. Το όφελος που θα έχουμε θα είναι πολύ μεγαλύτερο.

Μιλάμε για τους αρτοποιούς. Είναι προς τη θετική κατεύθυνση αυτό το άρθρο. Ωστόσο, σε καμμία περίπτωση δεν λύνει το πρόβλημά τους. Κατεψυγμένο ψωμί έχει μπει παντού πλέον. Δεν νομίζω ότι θα λυθεί, όταν ένας πάει την επόμενη μέρα και αγοράζει χθεσινό ψωμί για να το πάρει στη μισή τιμή. Αυτό δεν λύνει οριστικά το πρόβλημα ούτε δίνει σωτηρία στον κλάδο των αρτοποιών.

Άλλα παραδείγματα της έλλειψης σχεδιασμού, είναι το άρθρο 23 για το οποίο μας μίλησαν όλοι, με το οποίο διορθώνετε και τροποποιείτε τον νόμο που φέρατε πριν τρεις μήνες, ενώ βλέπουμε ότι μας έχετε πει βασικά ότι μέχρι τον Μάρτιο θα εφαρμοστούν. Μακάρι να συμβεί, να εφαρμοστούν και να λειτουργήσουν κανονικά οι «Υπηρεσίες Μιας Στάσης». Ωστόσο, δεν ξέρω αν προλαβαίνουμε και να τις στελεχώσουμε, αλλά και να επιμορφώσουμε το προσωπικό που θα τις επανδρώσει.

Θα κάνω τώρα και μια αναφορά στη Νέα Δημοκρατία και το ΠΑΣΟΚ, οι οποίοι θέλω να μας απαντήσουν ποιος μας έφερε στα μνημόνια, ποια πολιτική. Γιατί δεν κάνουν πρώτα την αυτοκριτική τους;

Άκουσα τον κ. Γεωργιάδη να κάνει μία άσκοπη αντιπολίτευση και να λέει «Γιατί κάνετε αυτά που λέγαμε εμείς;». Νομίζετε ότι τον κόσμο τον νοιάζει αυτό; Γιατί δεν το κάνατε νωρίτερα; Εσείς τόσα χρόνια τι κάνατε; Εσείς δημιουργήσατε την πολιτική όπου κυρίαρχα ήταν η μίζα, η λαμογιά και τα παραθυράκια. Δυστυχώς, ρουσφέτια, ρουσφέτια και πάλι ρουσφέτια. Και αυτά μας κατάντησαν εδώ που μας κατάντησαν.

Τώρα, μ’ αυτό το νομοσχέδιο και μ’ αυτά που παρακολούθησα στην επιτροπή, προκύπτει και ένα άλλο θέμα, ένα θέμα εθνικής κυριαρχίας. Αυτό το λέω γιατί άκουσα την πρώην Υπουργό κυρία Τζάκρη, να λέει ότι καθυστερούμε να φέρουμε το παρόμοιο με αυτό το νομοσχέδιο που συζητάμε, δηλαδή αυτό που θα συζητήσουμε αύριο, γιατί δεν μας άφησαν οι δανειστές. Και τώρα τι κάνουμε; Φέρνουμε άμεσα κάποιες φορομπηχτικές μεταρρυθμίσεις. Από την άλλη, κάποιες ευεργετικές μεταρρυθμίσεις, όπως αυτή, θα έπρεπε να έχουν γίνει χρόνια πριν. Εσείς από την πρώτη στιγμή που αναλάβατε την εξουσία θα έπρεπε να τις κάνετε –δεν κατηγορώ τον ΣΥΡΙΖΑ και τους ΑΝΕΛ αυτή τη στιγμή- γιατί έτσι θα βγούμε από την κρίση και με κανέναν άλλο τρόπο.

Δεν μπορούμε να είμαστε πιόνια τους. Αυτή τη στιγμή θα σας πω ότι για να λυθεί αυτό το πρόβλημα, δεν πρέπει να ρωτάμε για το οτιδήποτε τους δανειστές, ακόμη και για τις ευεργετικές μεταρρυθμίσεις. Πρέπει να έχουμε μία ισχυρή κυβέρνηση. Δεν μπορεί να είναι ισχυρή η Κυβέρνηση, όταν άλλα λέει ο Πρωθυπουργός, άλλα λέει ο Υπουργός και άλλα λένε οι Βουλευτές του ΣΥΡΙΖΑ. Όταν μιλάμε για κυβερνήσεις συνεργασίας, δεν το κάνουμε από γραφικότητα ούτε γιατί αυτό είναι το καπρίτσιο μας, αλλά επειδή αυτό είναι που ζητάει ο κόσμος. Το λένε οι έρευνες, το λένε όλες οι δημοσκοπήσεις, το λένε οι απλοί άνθρωποι. Όταν μιλήσετε μαζί τους και τους συναναστραφείτε, θα καταλάβετε ότι αυτό είναι που ζητάνε, δηλαδή μία κυβέρνηση που δεν έχει μικροπολιτικές σκοπιμότητες και μία κυβέρνηση που το μόνο που την ενδιαφέρει είναι να βγούμε απ’ αυτήν την κρίση, χωρίς να την ενδιαφέρει καθόλου το πολιτικό κόστος.

Αυτό, λοιπόν, πρέπει να διεκδικήσουμε και αυτό διεκδικούμε. Δεν θέλουμε μία κυβέρνηση υποτακτική προς τους ξένους, αλλά μία ισχυρή κυβέρνηση που να έχει όραμα και σχέδιο. Το παρόν σχέδιο νόμου, το οποίο πιστεύω ότι θα ψηφίσουμε γιατί θα βοηθήσει πάρα πολύ και θα ενισχύσει την οικονομία μας, δεν φθάνει αν δεν καταπολεμήσουμε τις παθογένειες που ανέφερα και προηγουμένως.

Αυτό που θέλω να σας ρωτήσω –και μ’ αυτό να κλείσω την ομιλία μου, καθώς δεν χρειάζεται να συμπληρώσω κάτι άλλο- είναι το εξής: Γνωρίζετε καμμία χώρα ή καμμία οικονομία –αν μπορείτε, απαντήστε μας- η οποία άνθισε με την υπερφορολόγηση; Αν γνωρίζετε, θα ήθελα να την ακούσω.

Σας ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο της Ένωσης Κεντρώων κ. Αναστάσιο Μεγαλομύστακα.

Τον λόγο έχει τώρα ο ομιλητής κ. Αθανάσιος Παπαχριστόπουλος από τους Ανεξάρτητους Έλληνες για πέντε λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ξέρουμε όλοι ότι οι κεντρικοί τραπεζίτες είναι πάρα πολύ φειδωλοί στις δηλώσεις τους. Πολύ συχνά, μάλιστα, ο Μάριο Ντράγκι, χωρίς κανέναν ενδοιασμό, αποφεύγει να απαντήσει σε δεκάδες ερωτήσεις που μπορεί να του κάνουν στο Ευρωκοινοβούλιο. Εχθές έκανε μία εξαίρεση. Όταν ο Ευρωβουλευτής της Νέας Δημοκρατίας, ο σεβαστός Γιώργος Κύρτσος, του έκανε μία ερώτηση για το χρέος, ο ολιγομίλητος Μάριο Ντράγκι ήταν σαφής. Δεν ήταν μόνο υπέρ της, με τον έναν ή τον άλλο τρόπο, απομείωσης του ελληνικού χρέους, αλλά με σαφήνεια είπε ότι αυτό δεν βοηθά μόνο την Ελλάδα, αλλά και την Ευρωζώνη.

Θέλω ακόμη να υπενθυμίσω ότι δεν ήρθε για ταξίδι αναψυχής ο Κοινοτικός Επίτροπος κ. Μοσκοβισί ούτε βέβαια το δεξί χέρι του Μάριο Ντράγκι Μπενουά Κερέ. Αυτά τα λέω, διότι πιστεύω ότι είμαστε στο τέλος μίας μαραθώνιας διαδρομής που έχει τρία βήματα. Το ένα είναι η δεύτερη αξιολόγηση, με ελάχιστες πιθανότητες –κάτω από το 5%- να βρει εμπόδιο.

Το δεύτερο είναι το χρέος που μπαίνει στο τραπέζι. Εδώ θέλω να κάνω μια διευκρίνιση, για όσους ίσως δεν είναι καλά πληροφορημένοι. Μιλάμε για μια απομείωση γύρω στα 65 δισεκατομμύρια, το 20% δηλαδή των 320 δισεκατομμυρίων. Μιλάμε για σταθερά επιτόκια, γιατί ξέρουμε ότι στο μέλλον κάποια επιτόκια θα αυξηθούν, δηλαδή τα κυμαινόμενα να γίνουν σταθερά στο 1,5% με 1%.

Το τρίτο πολύ σημαντικό είναι η έκδοση, ίσως, ενός ομολόγου τριάντα χρόνων, για να ανταλλαχθούν τα παλιά με τα καινούργια και να μην βρεθεί κανένας εκτεθειμένος.

Όλα αυτά δεν χρειάζεται να περάσουν από κανένα κοινοβούλιο. Δηλαδή οι ενδοιασμοί του κ. Σόιμπλε -γιατί περί αυτού πρόκειται- δεν έχουν βάση.

Επίσης, να υπενθυμίσω ότι χθες με πολύ σαφή τρόπο ο Ευκλείδης Τσακαλώτος είπε: Τα πλεονάσματα εμείς, μετά το 2018 -το 2019, το 2020-, δεν τα αντέχουμε με 3,5% και θα σας προτείναμε, επειδή μας λέτε ότι το χρέος δεν είναι πρόβλημα, είναι η ανταγωνιστικότητα, να μας το κατεβάσετε έστω στο 2,5%, και αυτό το 1% να το δώσουμε για να βελτιώσουμε την ανταγωνιστικότητα, χαμηλώνοντας του φόρους και τις φορολογικές εισφορές.

Τα λέω αυτά γιατί πιστεύω ότι βρισκόμαστε στο τέλος ενός μαραθωνίου. Θέλω να πιστεύω ότι θα τερματίσει αυτός ο μαραθώνιος οριστικά και αμετάκλητα.

Θέλω, όμως, να επισημάνω δύο σημεία. Το ένα είναι ότι άκουσα με μεγάλο σεβασμό τον κ. Σκρέκα να μιλάει για ιστορικές στιγμές που ζει η χώρα, να τις περιγράφει και μάλιστα, μου έκανε εντύπωση, γιατί σχεδόν έφτασε στα όρια της υπερβολής. Συμμερίζομαι αυτήν την άποψη. Πράγματι είναι ιστορικές οι στιγμές, γιατί η χώρα αλλάζει ρότα. Και βρήκε να πει γιατί ο Πρωθυπουργός αυτές τις στιγμές πηγαίνει στην κηδεία του Φιντέλ Κάστρο.

Εγώ δεν είμαι αριστερός, ούτε έχω ανάγκη από την ταμπέλα του αριστερού, αλλά θέλω να θυμίσω ότι το αποτύπωμα αυτού του ανθρώπου είναι παγκόσμιο αποτύπωμα, είτε συμφωνεί, είτε διαφωνεί κανείς μαζί του. Αν θέλετε την προσωπική μου γνώμη, καλά έκανε ο Πρωθυπουργός και πήγε στην Αβάνα.

Μου κάνει, όμως, εντύπωση και θα πρέπει να αποφασίσει η Αξιωματική Αντιπολίτευση, είναι όντως ιστορικές στιγμές -που συμφωνώ με τον κ. Σκρέκα- ή είναι στιγμές για να λέμε εκλογές κάθε μέρα; Τι σημαίνει να ζητάς εκλογές από το πρωί ως το βράδυ;

Βέβαια, οφείλω να ομολογήσω ότι η Νέα Δημοκρατία, τις τελευταίες δύο εβδομάδες, έχει χαμηλώσει τους τόνους. Εγώ το χαιρετίζω. Δεν είναι ποτέ αργά να συνετιστείς, γιατί δεν βοηθάει σε τίποτα η πόλωση χωρίς λόγο. Ξέρουμε όλοι ότι πράγματι είναι ιστορικές οι στιγμές, κάτι θα αλλάξει στη χώρα, γιατί αν τα καταφέρουμε αυτά τα τρία βήματα, έχουμε μετά τη δυνατότητα να κάνουμε διορθωτικές κινήσεις και στη φορολογία και στις εισφορές και στον ΦΠΑ και στον ΕΝΦΙΑ και στις συντάξεις και παντού. Αν δεν είναι 2,7% η ανάπτυξη, και είναι 1,9% ή 1,8%, και αυτό το θέλουμε. Αλλάζει ρότα η χώρα.

Σ' ό,τι αφορά το νομοσχέδιο, θέλω εγώ να επαινέσω και να χαιρετήσω την ομοφωνία που υπήρχε στο άρθρο 24 για την κινητικότητα, για την ηλεκτρονική υπογραφή. Είχαμε τη δυνατότητα από το 2001 να μπούμε στην ηλεκτρονική υπογραφή και δεν έκανε κανείς τίποτα. Κριτική ακούω, έργα δεν ακούω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω ένα λεπτό ακόμη, κύριε Πρόεδρε.

Στο νομοσχέδιο της κινητικότητας χάρηκα που υπήρχε ομοφωνία σε αυτό το άρθρο. Όλα τα κόμματα του δημοκρατικού τόξου το ψήφισαν και το χαιρετίζω.

Όπως επίσης χαιρετίζω το άρθρο 9, την «Υπηρεσία Μιας Στάσης», το οποίο σε συνδυασμό με το άρθρο 9, δίνει φοβερές δυνατότητες.

Είμαι από αυτούς που θα κουράζω να λέω ότι ανάπτυξη και ηλεκτρονική διακυβέρνηση είναι δύο ταυτόσημες έννοιες. Είμαι από αυτούς που θα φωνάζω και θα ουρλιάζω ότι η Εσθονία, μια χώρα που δεν υπήρχε στα χαρτιά πριν από είκοσι πέντε χρόνια, σήμερα, επειδή έχει κάνει βίωμα την ηλεκτρονική διακυβέρνηση, φτιάχνει μία εταιρεία ηλεκτρονικά σε δεκαοκτώ λεπτά. Όπως το ακούτε! Στη χώρα μας χρειάζονται δύο μήνες, πάνω από τριάντα τρεις υπογραφές και πάει λέγοντας.

Δεν θέλω να φάω άλλο χρόνο. Θέλω να πω ότι γίνονται καθημερινά βήματα και πρέπει να γίνουν και άλλα.

Και κάνω έκκληση. Ένταση χωρίς λόγο δεν βοηθάει τη χώρα, έστω και στο κλαμπ των μικρών πλεονασμάτων. Γιατί μας έδιναν 3,5% και 4% πλεόνασμα και μας έλεγαν για πολλά χρόνια ότι το χρέος είναι βιώσιμο. Τα ξεχνάμε αυτά! Δεν κάνουμε συμψηφισμό λαθών εδώ μέσα.

Όμως αυτή τη στιγμή χρειαζόμαστε τη συμπαράσταση όλων των κομμάτων, για να καταφέρουμε το στόχο μας, τα χαμηλά πλεονάσματα που θέλουμε. Γιατί αυτή είναι η μεγάλη κόντρα ανάμεσα στο ΔΝΤ και το Σόιμπλε, τα χαμηλά πλεονάσματα που θέλουν από το 2018 και ότι το χρέος δεν είναι βιώσιμο. Και το διεκδικούμε!

Πιστεύω -και τελειώνω- ότι αυτή γιγάντια προσπάθεια που είχε και εσωτερικούς εχθρούς θα τελειώσει θετικά!

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Βουλευτή των ΑΝΕΛ κ. Αθανάσιο Παπαχριστόπουλο.

Τον λόγο έχει τώρα για πέντε λεπτά η κ. Θεοδώρα Μεγαλοοικονόμου από την Ένωση Κεντρώων, που είναι και η τελευταία ομιλήτρια.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα μας φέρνετε αρκετές ευεργετικές ρυθμίσεις για την απλοποίηση της διαδικασίας σύστασης εταιρειών. Βέβαια, γνωρίζουμε ότι αυτό δεν αποτελεί δική σας πρωτοβουλία. Εντάσσεται στις απαραίτητες προϋποθέσεις των εταίρων μας για την πολυπόθητη αξιολόγηση.

Βλέπουμε λοιπόν στο τρέχον νομοσχέδιο την πρόθεση λειτουργίας μιας ηλεκτρονικής διαδικασίας σύστασης επιχειρήσεων. Δηλαδή, κάθε δυνητικός επιχειρηματίας θα υποβάλλει ηλεκτρονικά όλα τα αναγκαία δικαιολογητικά και θα επιβεβαιώνει μέσω διαδικτύου τη σύσταση της εταιρείας του. Μάλιστα, μέσα στο νομοσχέδιο αναφέρεται με μεγάλη αισιοδοξία ότι αυτό θα γίνεται, είτε αυθημερόν είτε αμέσως την επόμενη μέρα.

Επίσης, χαίρομαι ιδιαίτερα γιατί διάβασα στο άρθρο 13 ότι επιτρέπεται επιτέλους η μετατροπή ομόρρυθμης εταιρίας σε ετερόρρυθμη. Μέχρι σήμερα υπήρχε μια παράλειψη στον ν.4072/2012, την οποία μάλιστα, κύριε Υπουργέ, σας είχα τονίσει σε σχετική ερώτησή μου προ ολίγων μηνών.

Η ρύθμιση που φέρνετε σήμερα επιτέλους διευκολύνει εκατοντάδες επιχειρήσεις, οι οποίες παρέμεναν εγκλωβισμένες σε ένα παράλογο νομοθετικό κενό. Εξίσου παράλογο ήταν και το γεγονός ότι μέχρι σήμερα μια εταιρεία που είχε συσταθεί με την «Υπηρεσία Μιας Στάσης» εάν χρειαζόταν κάποια τροποποίηση του καταστατικού της, η τροποποίηση αυτή ακολουθούσε την παλιά αργή γραφειοκρατική διαδικασία. Όλα αυτά τα χρονοβόρα κωλύματα δυσκόλευαν και δυσκολεύουν υπέρμετρα τη ζωή ενός επαγγελματία και πρέπει επιτέλους να ξεπεραστούν.

Ωστόσο, αυτό το μεγαλεπήβολο εγχείρημα του σημερινού νομοσχεδίου, προϋποθέτει ότι έχει προηγηθεί η αποτελεσματική πληροφοριακή διασύνδεση όλων των υπηρεσιών που σχετίζονται με την έναρξη του επιτηδεύματος, δηλαδή τις εφορίες, τα επιμελητήρια, τα ταμεία κοινωνικής ασφάλισης.

Αυτήν τη στιγμή στην αγορά υπάρχει μεγάλη ταλαιπωρία, ακόμα και για την έκδοση μιας φορολογικής ή ασφαλιστικής ενημερότητας. Επομένως, το να ισχύει στην πράξη η διαδικασία έναρξης εταιρείας αυθημερόν και μάλιστα μέσω του διαδικτύου αποτελεί στα μάτια μας μια ουτοπία. Πρέπει πρωτίστως να ολοκληρώσετε την ηλεκτρονική πλατφόρμα, να τη δοκιμάσετε, να εκπαιδευτεί το προσωπικό και να γίνουν οι διασυνδέσεις σε επίπεδο δεδομένων όλων των επιμέρους υπηρεσιών.

Όμως το βασικό ερώτημα είναι αν όντως υπάρχει από την πλευρά σας η σχετική πολιτική βούληση να ολοκληρωθεί μια ουσιαστική μεταρρύθμιση στον τομέα της σύνδεσης των εταιρειών και τη σχετική γραφειοκρατία. Και αυτό το ερώτημα δεν αφορά μόνο την τρέχουσα Κυβέρνηση, αλλά και την αξιωματική αντιπολίτευση.

Κατ’ αρχάς υποτίθεται ότι η Νέα Δημοκρατία ήταν ένας υπέρμαχος της ελεύθερης αγοράς και της επιχειρηματικότητας. Γιατί τόσο καιρό δεν έκανε τίποτα για να γίνει καλύτερη η ζωή του επενδυτή; Μήπως στην πολυπλοκότητα του νομοθετικού μας συστήματος ευνοούνται οι επιμέρους παθογένειες του πελατειακού κράτους;

Σε κάθε περίπτωση, το παρόν νομοσχέδιο κινείται σε πολύ καλή κατεύθυνση σε σχέση με την απλοποίηση του συστήματος των επιχειρήσεων. Όμως αυτό από μόνο του δεν αρκεί. Μπορεί ο Υπουργός κ. Τσακαλώτος να μας λέει ότι αυτό το νομοσχέδιο φέρνει ανάπτυξη, αλλά μακάρι να ήταν τόσο απλό. Για να έρθει η ανάπτυξη δεν χρειάζεται μόνο να συστήνεται γρήγορα και εύκολα μια επιχείρηση, αλλά χρειάζεται κατ’ αρχάς το ενδιαφέρον από επενδυτές να ασχοληθούν με την ελληνική αγορά. Αυτό βεβαίως σημαίνει ότι χρειαζόμαστε πάνω από όλα πολιτική σταθερότητα. Σας λέμε συνεχώς για κυβερνήσεις ευρείας συνεργασίας με τεχνοκράτες Υπουργούς μέχρι να βγούμε από την κρίση. Αυτή η πρόταση μας είναι αποτέλεσμα κοινής λογικής.

Επίσης, λέμε να απλοποιηθεί το φορολογικό σύστημα και να γίνει πιο δίκαιο. Δεν γίνεται να πληρώνει ο επιχειρηματίας μέχρι και 80% του εισοδήματός του σε φορολογική βάση. Το φορολογικό και φοροεισπρακτικό σύστημα πρέπει να είναι δίκαιο και να δίνει πραγματικά κίνητρα. Αυτό θα το καταφέρουμε μόνο εφόσον υπάρξει απλοποίηση του συστήματος και κατάργηση διακρίσεων ανάμεσα στους κλάδους.

Το τρέχον νομοσχέδιο μας αναδεικνύει το μέγα ζήτημα με τα κλαδικά ρουσφέτια που είχαν κάνει οι κυβερνήσεις του παρελθόντος. Η απλοποίηση των διαδικασιών ως προαπαιτούμενο της αξιολόγησης, μας βρίσκει σύμφωνους. Δεν θέλουμε να ταλαιπωρείται περαιτέρω ένας νέος επιχειρηματίας στην χώρα μας και να μπλέκει σε περιττές διαδικασίες. Αλλά, κακά τα ψέματα, αυτές οι ρυθμίσεις είναι ασπιρίνη στο καρκίνωμα και το καρκίνωμα είναι το πελατειακό κράτος και η αναξιοκρατία με την οποία έχει εμποτιστεί εδώ και δεκαετίες η ελληνική κοινωνία.

Εμείς, ως Ένωση Κεντρώων, θεωρούμε ότι είστε και εσείς, της σημερινής Κυβέρνησης, συνένοχοι στην κατάντιας της πατρίδας μας, τόσο συνένοχοι όσο και οι προηγούμενες Κυβερνήσεις των περασμένων δεκαετιών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Ήρθε η στιγμή η χώρα μας να αλλάξει κατεύθυνση δημοκρατικά και κεντρώα, με πραγματική και όχι κάλπικη αξιοπρέπεια.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μεγαλοοικονόμου από την Ένωση Κεντρώων.

Τον λόγο έχει τώρα ο Κοινοβουλευτικός Εκπρόσωπος από το Ποτάμι κ. Σπυρίδων Δανέλλης για δέκα λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κύριε Υπουργέ, μιας και είναι η πρώτη φορά που σας απευθύνομαι μετά την ανάληψη των καθηκόντων σας, σας εύχομαι καλή δύναμη, σιδεροκέφαλος και καλή επιτυχία στη δύσκολη δουλειά σας.

Κυρίες και κύριοι συνάδελφοι, στις 5 Σεπτεμβρίου του 2009, ο Κώστας Καραμανλής στη ΔΕΘ μιλούσε για τις νέες ρυθμίσεις που θα έφερνε η κυβέρνησή του, για την περαιτέρω απλοποίηση των διαδικασιών ίδρυσης επιχειρήσεων λέγοντας χαρακτηριστικά ότι τα στάδια για το ξεκίνημά τους από 14 έως 18, θα γίνονταν μόλις 4. Στο ίδιο πλαίσιο η κυβέρνηση του Γιώργου Παπανδρέου ίδρυσε την «Υπηρεσία Μιας Στάσης» για την ίδρυση επιχειρήσεων, τα γνωστά ως «one stop shops». Σε αυτές τις πρωτοβουλίες θα πρέπει να προστεθεί και ο ν.4072/2012 για τη βελτίωση του επιχειρηματικού περιβάλλοντος την περίοδο της συγκυβέρνησης Σαμαρά-Βενιζέλου.

Παρατηρούμε πως κατά την τελευταία δεκαετία όλες ανεξαιρέτως οι κυβερνήσεις νομοθετούν την απλοποίηση των διαδικασιών σύστασης επιχειρήσεων, δυστυχώς όχι με επιτυχία. Και τονίζω, όχι με επιτυχία, αφού η γραφειοκρατία στην Ελλάδα μοιάζει με τα κεφάλια της Λερναίας Ύδρας, που ένα κόβεις και δύο εμφανίζονται. Και υπάρχει ένα σύστημα αυτοσυντήρησης το οποίο αρνείται οποιαδήποτε μετεξέλιξη.

Η σύσταση μιας επιχείρησης, ακόμη και σήμερα, μετά από οκτώ χρόνια κρίσης και ατέρμονων σχετικών συζητήσεων, παραμένει εγχείρημα ή για πολύ τολμηρούς ή για πολύ απελπισμένους. Είναι φανερό πως η μακροχρόνια οικονομική κρίση δεν λειτούργησε θετικά στο να χτίσουμε ένα έστω και στοιχειωδώς φιλικό περιβάλλον για το επιχειρείν. Σε πολλές περιπτώσεις μάλιστα ο δημόσιος λόγος, όχι μόνο δεν προώθησε την έννοια της επιχειρηματικότητας, αλλά αντίθετα βρέθηκε σε ευθεία αντιπαράθεση με αυτήν.

Έτσι, δεν είναι τυχαίο πως ακόμη και φέτος η Ελλάδα κατρακύλησε άλλες τρεις θέσεις στην κατάταξη της Παγκόσμιας Τράπεζας όσον αφορά την ευκολία στο επιχειρείν. Συγκεκριμένα, βρέθηκε στην εξηκοστή πρώτη, από την πεντηκοστή όγδοη θέση που ήμασταν πέρυσι, μεταξύ εκατόν ενενήντα χωρών. Ποιοι είναι οι επιμέρους δείκτες που μας φέρνουν σε αυτήν διόλου αξιοζήλευτη θέση; Έναρξη επιχείρησης, κατασκευαστικές άδειες, ηλεκτροδότηση, το διαβόητο επιχειρηματικό ρεύμα, καταχώρηση ακίνητης περιουσίας, λήψη πιστώσεων, προστασία επενδυτών μειοψηφίας.

Προφανώς, δεν αποτελεί έκπληξη πως στην πρώτη θέση της κατάταξης της Παγκόσμιας Τράπεζας για την ευκολία του επιχειρείν φιγουράρει μία χώρα όπως η Νέα Ζηλανδία, αλλά το γεγονός πως μέσα στη πρώτη δεκάδα, πενήντα μία θέσεις πάνω από μας, θα βρίσκονταν η πρώην Γιουγκοσλαβική Δημοκρατία της Μακεδονίας, η οποία σκαρφάλωσε κατά έξι θέσεις σε σχέση με πέρυσι, πραγματικά πρέπει να μας προβληματίσει συνολικά και συλλογικά. Και δεν είναι μόνο η FYROM, η Αλβανία, η Βουλγαρία και η Ιταλία, άμεσα ανταγωνιστικές χώρες δηλαδή λόγω θέσης σε εμάς, βρίσκονται πολύ ψηλότερα από ό,τι εμείς στην σχετική κατάταξη.

 Τα παραπάνω μαρτυρούν πως η χώρα μας είναι μάλλον ιδιαίτερα αφιλόξενη για τις επιχειρήσεις. Και πώς να μην είναι; Σε ξένες επενδύσεις μαμούθ χρονοτριβήσαμε με όλους τους δυνατούς τρόπους και χρονοτριβούμε ακόμα, εξαντλώντας κάθε χρονικό περιθώριο, εμφορούμενοι από ιδεοληψίες, αμφιθυμία, ψευδαισθήσεις, φτάνοντας στα όρια τους επίδοξους επενδυτές και αποθαρρύνοντας βεβαίως τους δυνητικά μελλοντικούς.

Η λίστα είναι πολύ μεγάλη. Δεν κουραζόμαστε να την αναφέρουμε συνεχώς: Ελληνικό, για το οποίο μόλις πρόσφατα, ευτυχώς, ομονοήσαμε. Η περίπτωση «COSCO» και της ιδιωτικοποίησης του ΟΛΠ αποτελεί ακόμη ένα κακοπαιγμένο σήριαλ με πολλά επεισόδια. Τα δεκατέσσερα περιφερειακά αεροδρόμια ακόμα εκκρεμούν στην ολοκλήρωσή τους και την έναρξη της διαφορετικής λειτουργίας τους. Σχετικά με τη ΔΕΣΦΑ απανωτές μάχες χαρακωμάτων. Μεθαύριο 1η του μήνα, δεν ξέρουμε αν εξακολουθούν οι επενδυτές να ενδιαφέρονται. Θα το δούμε αυτό. Στην Αφάντου εκεί πια έχουμε τη συνάντηση του βαθέως κράτους με το βαθύ κόμμα και τις ανατροπές που γνωρίσαμε. Και η λίστα δεν έχει τέλος.

Συζητούμε στην επιτροπή οικονομικών τον προϋπολογισμό, όπου πάλι υπεραισιόδοξα προϋπολογίζουμε γύρω στα 2,6 δισεκατομμύρια, αν θυμάμαι καλά, ότι θα εισρεύσουν στα ταμεία από την υλοποίηση των ιδιωτικοποιήσεων που βρίσκονται σε εξέλιξη. Φέτος είχαμε προϋπολογίσει 2,5 δισεκατομμύρια και τελικά κλείνουμε με ούτε 500 εκατομμύρια ευρώ.

Όλα αυτά, βεβαίως, ανατρέπουν και σχεδιασμούς και δεσμεύσεις και προϋπολογισμούς και μεταφέρουν τα κόστη και το βάρος αλλού. Αλλά πού πλέον;

Είναι σαφές πως μέσα σε αυτό το περιβάλλον, κυρίες και κύριοι συνάδελφοι, η Ελλάδα δεν μπορεί να πείσει τόσο τους εγχώριους επιχειρηματίες, όσο και τους ξένους επενδυτές που έχει ανάγκη περισσότερο από ποτέ σήμερα. Και βεβαίως, θα πρέπει να είναι ξεκάθαρο ότι παρ’ ότι η επιχειρηματικότητα είναι δύσκολη και ως έννοια εν πολλοίς ύποπτη και δαιμονοποιημένη στη χώρα μας, ωστόσο αποδίδει και δεν έχουμε κι άλλες επιλογές.

Η πολιτική της υπερφορολόγησης και των εξοντωτικών περικοπών στους μισθούς και τις συντάξεις, αφ’ ενός έχει εξαντλήσει τα όποια περιθώρια εσόδων για τα δημόσια ταμεία, αφ’ ετέρου είναι και κοντόφθαλμη και βεβαίως δεν μπορεί να πάει μακριά. Και πρέπει να γίνει κατανοητό απ’ όλους πως η περίφημη βιωσιμότητα του χρέους αποτελεί προφανώς αναγκαία συνθήκη για τη βιωσιμότητα της εθνικής μας οικονομίας και το να ορθοποδήσουμε και να δώσουμε και την αίσθηση της δημιουργίας μιας σταθερότητας. Όμως η παραγωγή πλούτου μονάχα και η συνακόλουθη δημιουργία στέρεων θέσεων εργασίας καθιστά τη συνθήκη και ικανή. Γιατί ακόμα και η ολική διαγραφή του χρέους -και το έχουμε πει πάρα πολλές φορές μέσα στη διάρκεια της κρίσης-, με διαιώνιση όμως εξάρτησης από τα δανεικά, μας εγκλωβίζει σε έναν φαύλο κύκλο δημιουργίας ελλειμμάτων και διεύρυνσης του χρέους ή παραγωγής συνεχώς νέου χρέους.

Κυρίες και κύριοι συνάδελφοι, άλλο ένα κατεπείγον νομοσχέδιο. Γιατί κατεπείγον αλήθεια; Χρειάζονταν και πάλι να φτάσουμε στο παρά ένα της αξιολόγησης για να συμφωνήσουμε σε πράγματα που, όπως φάνηκε, συμφωνούσαμε καιρό τώρα. Χρειάζονταν να μας προλάβει η επικαιρότητα και οι τίτλοι των εφημερίδων για να φέρουμε ένα νομοσχέδιο για το οποίο, όπως αποδείχθηκε, η Αντιπολίτευση - στο σύνολό της σχεδόν- συναινεί.

Η έλλειψη στοιχειώδους νομοθετικού προγραμματισμού δεν μας επιτρέπει να έχουμε και τις συνθέσεις, ακόμα κι εκεί που μπορούμε να τις πετύχουμε, για να βελτιώσουμε και το προϊόν του νομοθετείν. Όλοι συμφωνούμε ότι απαιτείται η δημιουργία προϋποθέσεων, έτσι ώστε να μιλάμε ρεαλιστικά για τη φιλικότητα περιβάλλοντος για την υγιή επιχειρηματικότητα. Και κανείς μας πλέον, φαντάζομαι, δεν αναφέρεται στην κρατικοδίαιτη επιχειρηματικότητα την οποία ζήσαμε επί δεκαετίες, αλλά όμως κατέρρευσε, αφού το κράτος στη χρεοκοπία του δεν μπορεί να την υποστηρίξει πλέον. Όμως ο βιαστικός τρόπος νομοθέτησης δεν επιτρέπει και να εξεταστούν και βελτιώσεις, εναλλακτικές προτάσεις, προκειμένου να καταστεί και ποιοτικότερο το παραγόμενο έργο.

Είμαστε θετικοί, προφανώς, σε αυτό το νομοσχέδιο. Πρόβλημα μας δημιουργούν κάποιες συγκεκριμένες διατάξεις, όπως το άρθρο στο οποίο αναφέρθηκαν όλοι, το άρθρο 15 που αφορά στην κατάργηση των GPS στα βυτιοφόρα καυσίμων. Μετά από πολλά χρόνια μιας άλλης ρητορικής και άλλων προσεγγίσεων, νομίζω, ότι θα μπορούσε αυτό να έχει λυθεί πολύ διαφορετικά.

Το άρθρο 23, το πρώην 24, εγείρει ερωτηματικά, γιατί νομίζουμε ότι είναι κακογραμμένο και έτσι αφήνει περιθώρια δυσλειτουργιών. Επιπρόσθετα, έρχεται βεβαίως να τροποποιήσει ένα πρόσφατα ψηφισμένο άρθρο του νόμου του περασμένου Αυγούστου, του ν.4412/2016, που αφορά τις δημόσιες συμβάσεις και απευθείας αναθέσεις.

Η υπουργική τροπολογία 771, που αφορά την εκχώρηση δραστηριότητας των γραφείων εύρεσης εργασίας, νομίζουμε ότι έχει προβληματική διατύπωση και υπάρχουν περιθώρια να βελτιωθεί για να προλάβουμε κάποιες δυσλειτουργίες. Ενώ στην αιτιολογική έκθεση αναφέρεται ότι η εκχώρηση θα επιτρέπεται μόνο εφόσον πληρούνται και στο πρόσωπο του εκδοχέα όλες οι προϋποθέσεις του νόμου, αυτό δεν ορίζεται με σαφήνεια από την ίδια τη διάταξη.

Κύριε Υπουργέ, νομίζω ότι δεν περιττεύει η ρητή πρόβλεψη ότι και στην περίπτωση εκχώρησης, ο εκδοχέας οφείλει να αναγγείλει αυτή κατά την προηγούμενη παράγραφο. Διότι νομίζουμε ότι ενέχει αυτή η διάταξη ως έχει διατυπωθεί, παρά τη θέλησή σας, κίνδυνο καταστρατήγησης. Δηλαδή, κάποιος που μπορεί να πληροί τις προϋποθέσεις να πάρει άδεια και εν συνεχεία με σύμβαση να την εκχωρήσει σε κάποιον που δεν πληροί τις προϋποθέσεις, εκείνος να συνεχίσει να ασκεί το επάγγελμα αυτό.

Νομίζω ότι με κάποιες τέτοιες βελτιώσεις μπορεί να υπάρξει πλήρης συναίνεση και στα επιμέρους άρθρα. Επαναλαμβάνω, ότι επί της αρχής το Ποτάμι υπερψηφίζει το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σπυρίδωνα Δανέλλη, Κοινοβουλευτικό Εκπρόσωπο από το Ποτάμι.

Το λόγο έχει τώρα ο Υπουργός Υποδομών, Μεταφορών και Δικτύων κ. Χρήστος Σπίρτζης και μετά θα κλείσει ο Υπουργός κ. Παπαδημητρίου.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχει συμφωνηθεί με τον κ. Κακλαμάνη μετά τον Υπουργό κ. Παπαδημητρίου να μιλήσει καθένας από τους Κοινοβουλευτικούς Εκπροσώπους για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ:** Αυτή ήταν η συμφωνία.

**ΠΡΟΕΔΡΕΥΩΝ (Αναστάσιος Κουράκης):** Καλώς.

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν θα σας απασχολήσω πολύ. Πρόκειται για τα άρθρα 31 και 32, τα οποία ήρθα να σας εξηγήσω και να τα στηρίξω.

Τα δύο άρθρα είναι επί της ουσίας επαναδιατύπωση του νομοθετικού διατάγματος 49/1968 και των παραγράφων 1 και 2 του Κεφαλαίου Β΄ της υπουργικής απόφασης του 1991.

Καταργούνται ρητά διατάξεις οι οποίες είχαν καταργηθεί με τον ν.3887/2010, καταργούνται ρητά άλλες διατάξεις που είχαν καταργηθεί με τον ν.4336/2015 και εισάγονται δύο νέες τροποποιήσεις που ακολουθούν τον Κανονισμό 1072/2009.

Συγκεκριμένα, η πρώτη έχει να κάνει με την προσθήκη όλων των τρόπων μίσθωσης, σύμφωνα με τον Κανονισμό, και η δεύτερη είναι η άρση της απαγόρευσης μεταφοράς απευθείας στον πελάτη για φορτηγά των τεσσάρων τόνων, όπου γινόταν καταστρατήγηση με ενδιάμεσα «τυπικά» στρεβλά, αν θέλετε, δελτία αποστολής ή φορτωτικές.

Μια και άκουσα τον κ. Δανέλλη, κύριε Δανέλλη, θα ήθελα, όποτε έχετε χρόνο -το έχω πει και άλλη φορά στη Βουλή- να σας ενημερώσουμε σχετικά με ιδιωτικές επενδύσεις. Πολλές φορές δεν φταίνε οι δημόσιες υπηρεσίες για τις καθυστερήσεις, αλλά οι επενδυτές που καθυστερούν να προχωρήσουν τις επενδύσεις τους, παρ’ ότι οι συγκεκριμένες επενδύσεις ήταν σημαίες ευκαιρίας με τον τρόπο που έγινε ο διαγωνισμός, τουλάχιστον κάποιες από αυτές που αναφέρατε.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό κ. Χρήστο Σπίρτζη.

**ΣΠΥΡΙΔΩΝ ΔΑΝΕΛΛΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΣΠΥΡΙΔΩΝ ΔΑΝΕΛΛΗΣ:** Κύριε Υπουργέ, ήμουν σε προηγούμενη συζήτηση στην Ολομέλεια, όπου αναφερθήκατε στην εκκρεμούσα στην υλοποίησή της πλέον επένδυση του Ελληνικού, όμως νομίζω ότι ο τρόπος με τον οποίο η διοίκηση αντιμετώπισε όλους αυτούς τους σχεδιασμούς και η απώλεια χρόνου σε διάφορες φάσεις που θα μπορούσαν να είχαν συντμηθεί μεταφέρει, βεβαίως, τις καθυστερήσεις αναγκαστικά και προς την πλευρά των επενδυτών.

Συνολικότερα, όμως, δεν μπαίνω σε επιμέρους ζητήματα, τα οποία και πιθανώς στις λεπτομέρειές τους να αγνοώ.

Όμως, γενικά, νομίζω ότι το κλίμα είναι αυτό. Το κλίμα είναι αποκαρδιωτικό, με την έννοια ότι από τη μια αντιλαμβανόμαστε ότι είναι απόλυτη αναγκαιότητα να τρέξουν επενδύσεις και από την άλλη δημιουργούνται δυο χιλιάδες προβλήματα και σε σχέση με τον χρόνο και σε σχέση με τις απαιτήσεις. Γενικότερα, νομίζω ότι δεν διαφωνεί κανένας έχων καλή πρόθεση ότι το κλίμα το οποίο επικρατεί και οι προϋποθέσεις που σήμερα υπάρχουν στην ελληνική αγορά κάθε άλλο παρά φιλικά είναι στην αντιμετώπιση της επιχειρηματικότητας.

Άρα, έχουμε πολύ δρόμο για να βελτιώσουμε τα πράγματα. Νομίζω ότι εδώ κανείς δεν μπορεί να αμφισβητήσει την αναγκαιότητα αυτή. Ξαναλέω ότι δεν μπαίνω σε επιμέρους ζητήματα, που πιθανώς οι ιδιομορφίες και τα επιμέρους χαρακτηριστικά τους να δημιουργούν και άλλου είδους εκκρεμότητες που υπάρχουν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Θα μιλήσω για ένα λεπτό μόνο. Είναι πραγματικά καλό να γίνεται ένας γόνιμος διάλογος και να διαπιστώνουμε πού πάσχει το σύστημα παραγωγής έργων ή οι επενδύσεις ή η γραφειοκρατία που υπάρχει, η οποία δεν είναι μόνο στη χώρα μας. Όμως, δεν είναι καλό να θίγουμε έτσι τη χώρα μας, χωρίς να βλέπουμε τι γίνεται στις υπόλοιπες χώρες σε σχέση με αυτές τις διαδικασίες και κυρίως όταν δεν έχουμε εκτίμηση του τι γίνεται στην ευρωπαϊκή και διεθνή αγορά.

Κύριε Δανέλλη, πάρα πολλές φορές το διεθνές και ευρωπαϊκό περιβάλλον δεν είναι το καλύτερο, όπως ξέρετε, για τις επενδύσεις. Δεν είναι θέμα Ελλάδας αυτό. Είναι γενικότερο το πρόβλημα. Θα δείτε ότι πολλοί επενδυτές δεν έχουν φροντίσει, ενώ έχουν κερδίσει τους διαγωνισμούς ή τις ιδιωτικοποιήσεις, να έχουν στην άκρη το απαιτούμενο ποσό, για να προχωρήσουν αυτές οι επενδύσεις.

Δεν θα έλεγα το ίδιο για άλλου είδους διαγωνισμούς, όπως αυτός που έγινε και έχει να κάνει με την πατρίδα σας, το αεροδρόμιο στο Καστέλι, που περίμεναν όλοι ότι δεν θα υπάρχει επενδυτής, όπως το Θριάσιο, που βγήκε προσωρινός μειοδότης. Εκεί φαίνεται ότι αν έχουμε μια άλλη λογική στους διαγωνισμούς, στις συμπράξεις δημόσιου και ιδιωτικού τομέα και δεν απαξιώνουμε τη δημόσια περιουσία, μάλλον έχουμε καλύτερα αποτελέσματα από αυτά που είχαμε στο παρελθόν.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Καλώς, ευχαριστούμε. Εάν δεν έχετε αντίρρηση, να μιλήσει ο Υπουργός, να μιλήσουν οι Κοινοβουλευτικοί και στο τέλος, αν θέλει, να προσθέσει κάτι ο Υπουργός.

Τον λόγο έχει ο Υπουργός Οικονομίας και Ανάπτυξης κ. Δήμος Παπαδημητρίου.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Το πρώτο που θέλω να πω είναι ότι την τροπολογία της Υπουργού Εργασίας, κυρίας Αχτσιόγλου, μάλλον δεν την υπέγραψα. Θέλω να δηλώσω ότι την αποδέχομαι.

Ως Έλληνας του εξωτερικού που επιστρέφει στην πατρίδα του και όταν απευθύνομαι στη διεθνή κοινότητα και διαπραγματεύομαι για ζητήματα που ταλανίζουν την ελληνική κοινωνία, όπως η διευθέτηση του χρέους, θέλω να μιλάω εξ ονόματος όλου του ελληνικού λαού. Και γι’ αυτό θα επιζητήσω τη μεγαλύτερη δυνατή πλειοψηφία σε αντίστοιχες ψηφοφορίες στη Βουλή.

Επίσης, να μου επιτρέψετε να μην δεχτώ υποδείξεις για μαθήματα ηθικής. Αντιλαμβάνομαι πλήρως την ανάγκη πολιτικής διαφοροποίησης και κριτικής απέναντι στην Κυβέρνηση, αλλά ας μην φαντασιώνονται ορισμένοι θεωρίες συνωμοσίας, με σκοπό μάλιστα να συγκαλύψουν παλαιοκομματικές τακτικές.

Η Κυβέρνηση επί θεμάτων επενδύσεων, που είναι το χαρτοφυλάκιό μου, θα κινηθεί αποφασιστικά με διαφάνεια και με ευρύτερες κοινωνικές συναινέσεις για την αποκατάσταση του επιχειρείν στη χώρα, σε συνθήκες όμως κοινωνικής δικαιοσύνης, χωρίς αποκλεισμούς και διακρίσεις.

Κυρίες και κύριοι Βουλευτές, θέλω να σας παροτρύνω να υπερψηφίσετε το νομοσχέδιο, που θα συμβάλλει στη προσέλκυση των επενδύσεων και στη καλύτερη λειτουργία της αγοράς.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον κύριο Υπουργό.

Ο κ. Σταϊκούρας, Κοινοβουλευτικός Εκπρόσωπος της Νέας Δημοκρατίας, έχει τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ:** Εισηγητής, είμαι κύριε Πρόεδρε. Ευχαριστώ.

Κύριε Υπουργέ, μιλήσαμε καθ’ όλη τη διάρκεια αυτού του διημέρου για ανταγωνιστικότητα, για επιχειρηματικότητα, για διαθρωτικές αλλαγές, που θα βοηθήσουν την επιχειρηματικότητα. Θα πρέπει συνεπώς να ξέρουμε πού ήμασταν και πού είμαστε. Συνεπώς, επειδή ενσωματώνεται μέσα στο νομοσχέδιο ο φορέας, θα καταθέσω την τελευταία έκθεση του ΟΟΣΑ του 2016 για τις διαρθρωτικές αλλαγές της περιόδου 2011-2014. Την περίοδο 2011-2014, κύριε Υπουργέ, έγιναν οι περισσότερες διαρθρωτικές αλλαγές στην Ελλάδα από οποιαδήποτε άλλη χώρα του κόσμου. Αυτό λέει η έκθεση του ΟΟΣΑ «Going for Growth» του 2016, η τελευταία έκθεση δηλαδή, η φετινή.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε τι κατάσταση είναι, όμως, σήμερα η επιχειρηματικότητα; Υπερφορολόγηση, στάση πληρωμών από το κράτος, έλλειψη ρευστότητας. Κατατέθηκαν κάποια στοιχεία. Πρέπει να είμαστε ακριβείς. Έκλεισαν έξι χιλιάδες περισσότερες επιχειρήσεις φέτος απ’ ό,τι πέρυσι. Φέτος, για πρώτη φορά, το κλείσιμο των επιχειρήσεων υπερβαίνει το άνοιγμα επιχειρήσεων. Θα καταθέσω τον σχετικό πίνακα στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνησή σας, κύριε Υπουργέ, έχει αυξήσει τις ληξιπρόθεσμες οφειλές του δημοσίου, δηλαδή τη ρευστότητα στις επιχειρήσεις κατά 62%. Έχουμε 62% αύξηση των ληξιπρόθεσμων οφειλών του δημοσίου. Λείπει το αίμα από τις επιχειρήσεις. Καταθέτω τον σχετικό πίνακα.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δημιουργεί και νέα γενιά ληξιπρόθεσμων οφειλών. Άρα, πώς θα πάει μπροστά η επιχειρηματικότητα;

Εμείς, συνεπώς, λέμε και θέλουμε να συμβάλλουμε και το πράξαμε από εχθές: Ναι, στην εμπροσθοβαρή υλοποίηση διαρθρωτικών αλλαγών που ενισχύουν την επιχειρηματικότητα και την ανταγωνιστικότητα της οικονομίας και αλλαγή του μείγματος της δημοσιονομικής πολιτικής στην κατεύθυνση στοχευμένων φορολογικών ελαφρύνσεων. Δεν θα πρέπει να περιμένουμε την αλλαγή των μεσομακροπρόθεσμων δημοσιονομικών στόχων για να μειώσουμε τη φορολόγηση στις επιχειρήσεις, όπως είπε ο Υπουργός Οικονομικών. Πρέπει να το κάνουμε άμεσα με χρήση δημοσιονομικών ισοδυνάμων.

Επί των άρθρων, στο άρθρο 15, κύριε Υπουργέ, σας ζήτησα, επειδή έχετε κάνει προφορική αναφορά και χθες και σήμερα, αλλά εξακολουθούν εντός κι εκτός Αιθούσης να υπάρχουν αμφιβολίες και αμφισβητήσεις, να υπάρξει γραπτώς αυτή η προφορική σας αναφορά, σε ό,τι αφορά τη μη κατάργηση της υποχρεωτικότητας του GPS. Δεν το έχετε κάνει ακόμα.

Στα άρθρα 21 και 22, τα προβλήματα τα οποία ανέφερα και υφίστανται και διογκώνονται. Οι εβδομήντα τέσσερις αλλαγές δεν υπάρχουν πλέον. Είναι ενενήντα οι αλλαγές. Κατατέθηκαν κι άλλες μέσα από νομοθετικές βελτιώσεις. Και όλες ή αρκετές, αν θέλετε, δεν είναι μικρής σημασίας. Αλλάζουν μέχρι και τα προσόντα που πρέπει να έχει κάποιος στη χρήση ξένης γλώσσας. Από «Άριστα» πήγε σε «Πολύ καλά». Αλλάζει ριζικά δηλαδή το κριτήριο αξιολόγησης κάποιου. Όπως δεν έχουν αρθεί και οι ενστάσεις για τις οργανικές θέσεις βοηθών νομικών συμβούλων για τις αποσπάσεις και τις μετατάξεις.

Άρθρο 23: Ζητήσαμε την απόσυρση του. Θεωρούμε μείζον ζήτημα να αποσυρθεί το άρθρο 23. Επαναλαμβάνω, η ανάρτηση όλων των δημοσίων συμβάσεων άνω των χιλίων ευρώ προβλέφθηκε για λόγους διαφάνειας με τον ν.4013/2011. Όλες οι μεταγενέστερες Κυβερνήσεις και όλοι οι νόμοι και όλες οι υπουργικές αποφάσεις με τελευταίο νόμο, τον ν.4281/2014, επιβεβαίωσαν αυτό. Καθ’ όλο το διάστημα αυτό αναρτώνται κανονικά οι αποφάσεις για απευθείας αναθέσεις από τις περισσότερες αναθέτουσες αρχές, με αποτέλεσμα το ΚΗΜΔΗΣ να έχει πάνω από ένα εκατομμύριο εγγραφές τον Σεπτέμβριο του 2015.

Επομένως, δεν ισχύει ο ισχυρισμός της αιτιολογικής έκθεσης ότι η πρόβλεψη γίνεται λόγω της μη έκδοσης της εφαρμοστικής υπουργικής απόφασης για το ΚΗΜΔΗΣ. Επιμένουμε συνεπώς στην απόσυρση του συγκεκριμένου άρθρου.

Τέλος, σε ό,τι αφορά την τροπολογία, νομίζω και ο κοινοβουλευτικός εκπρόσωπος του Ποταμιού αναφέρθηκε σε αυτή. Θα ήθελα να είμαι λίγο πιο συγκεκριμένος.

Στην παράγραφο 3 του άρθρου 99 του ν.4052/2012 υφίσταται απόλυτος περιορισμός ως προς την άσκηση της δραστηριότητας του ιδιωτικού γραφείου ευρέσεως εργασίας από πρόσωπο, φυσικό ή νομικό, διαφορετικό από αυτό που προέβη στη σύστασή του.

Η άρση του περιορισμού, όπως αναφέρεται στην αιτιολογική έκθεση της τροπολογίας, παρίσταται αναγκαία, απ’ ό,τι αντιλαμβάνομαι, στο πλαίσιο της ευρύτερης εναρμόνισης με τις διατάξεις του ν.3919/2011.

Ωστόσο, η προτεινόμενη τροπολογία προβαίνει απλώς στην κατάργηση του περιορισμού, με την κατάργηση της σχετικής διάταξης, με αποτέλεσμα να δημιουργείται κενό νόμου, κύριε Υπουργέ.

Ειδικότερα, οι διατάξεις του ν.4052/2012 αναφέρονταν στη σύσταση και λειτουργία του ιδιωτικού γραφείου ευρέσεως εργασίας. Δεδομένου ότι στο Διοικητικό Δίκαιο, ό,τι δεν προβλέπεται, απαγορεύεται, η απαλοιφή της απαγόρευσης εκχώρησης δεν θεσπίζει διαδικασία εκχώρησης. Επιπλέον, πρέπει να αναφερθεί ρητά ως νομοθετική επιταγή η συνδρομή των νόμιμων προϋποθέσεων σύστασης και λειτουργίας και στην περίπτωση εκχώρησης. Το γεγονός, δε, ότι στην αιτιολογική έκθεση γίνεται μνεία περί της τήρησης των διατάξεων του ν.4052/2012, δεν εξασφαλίζει από περιπτώσεις καταστρατηγήσεως του νόμου.

Συνεπώς, προτείνεται από την πλευρά της Αξιωματικής Αντιπολίτευσης, σε διαφορετική περίπτωση θα καταψηφίσει την τροπολογία, ως νομοτεχνικά αλλά και ουσιαστικά ορθότερο, η διάταξη της τροπολογίας να αναδιατυπωθεί ως εξής: «Η παράγραφος 3 του άρθρου 99 του ν.4052/2012 αντικαθίσταται ως εξής: η άσκηση της δραστηριότητας ιδιωτικού γραφείου ευρέσεως εργασίας και υποκαταστήματός του, μπορεί να εκχωρηθεί σε άλλο φυσικό ή νομικό πρόσωπο, εφόσον πληρούνται οι όροι και οι προϋποθέσεις που τίθενται από την οικεία νομοθεσία».

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί από το Γυμνάσιο Κροκέων Λακωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε τώρα, και θα έλεγα να δούμε πρώτα τους ειδικούς αγορητές και εισηγητές και μετά να πάμε στους Κοινοβουλευτικούς και μετά να κλείνουμε.

Τον λόγο έχει ο κ. Σαχινίδης για πέντε λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Εις ό,τι αφορά το παρόν σχέδιο νόμου και το πρώτο μέρος του, για την απλοποίηση διαδικασιών σύστασης επιχειρήσεων, είμαστε θετικοί και στα δώδεκα άρθρα και ψηφίζουμε «παρών». Για το νομοσχέδιο στο σύνολό του είμαστε οριακά στο να το καταψηφίσουμε και το έχουμε εξηγήσει.

Στην αγόρευσή μου σας είχα πει, κύριε Υπουργέ, ότι θα πρέπει κάποια στιγμή να μεριμνήσετε για τη συνέχιση της λειτουργίας των υφισταμένων επιχειρήσεων. Σίγουρα είναι θεμιτό το να μπορέσουν να γίνουν νέες επενδύσεις και να μπορέσουν να ανοίξουν νέες επιχειρήσεις, αλλά για να καταφέρουμε να διατηρήσουμε τις ήδη υφιστάμενες επιχειρήσεις, θα πρέπει πρώτα και πάνω απ’ όλα να δημιουργήσετε ένα σταθερό φορολογικό πλαίσιο, που πιστεύω είναι το άλφα και το ωμέγα στο να προσελκύσει και άλλους επενδυτές. Και το κρίνω από τον εαυτό μου. Εάν ήμουν κάποιος επενδυτής ή κάποιος που κατείχε χρήματα, με το να αλλάζει συνέχεια όλα τα τελευταία χρόνια το φορολογικό πλαίσιο, σίγουρα η Ελλάδα δεν θα ήταν ένας χώρος ελκυστικός για κάποιους επενδυτές, όταν το φορολογικό πλαίσιο δεν είναι σταθερό.

Και το αμέσως επόμενο κομμάτι, είναι η αυξημένη φορολογία σε σχέση, όχι μόνο με τα Βαλκάνια, αλλά γενικότερα με την Ευρωπαϊκή Ένωση. Πρόσφατα, υπήρξε και μια συνάντηση με κάποιους Βουλευτές από το γερμανικό κοινοβούλιο στην Επιτροπή Παραγωγής Εμπορίου, όπου τους είπα και κάποια άλλα πράγματα, τα οποία θα πρέπει κάποια στιγμή να τα υιοθετήσει και η Ευρωπαϊκή Ένωση και αυτό είναι ένα κομμάτι, στο οποίο μπορείτε να συνεισφέρετε.

Κατ’ αρχάς, δεν υπάρχει προστασία για τα προϊόντα που παράγονται εντός των κρατών-μελών της Ευρωπαϊκής Ένωσης. Εισάγουμε προϊόντα από τρίτες χώρες. Αυτά θα έπρεπε να δασμολογούνται, όπως ακριβώς γίνεται και στις Ηνωμένες Πολιτείες -απ’ όπου έχετε έρθει κιόλας και θα τα γνωρίζετε πολύ καλύτερα. Προϊόντα, τα οποία δεν παράγονται εντός των Ηνωμένων Πολιτειών, φορολογούνται, δασμολογούνται, ούτως ώστε οι πολίτες να θέλουν και να μπορούν να καταναλώσουν πρωτίστως τα προϊόντα που παράγει η πατρίδα τους.

Σε ό,τι αφορά και την τροπολογία, η δυνατότητα εκχώρησης άσκησης δραστηριότητας ιδιωτικών γραφείων ευρέσεως εργασίας σε διαφορετικό πρόσωπο από εκείνο που το σύστησε, η παράγραφος-διάταξη του ν.4052/2012, που καταργείται με την παρούσα τροπολογία, αφορά τα ιδιωτικά γραφεία ευρέσεως εργασίας και είναι ένα από τα επαγγέλματα που απελευθέρωσε το μνημόνιο. Η δυνατότητα άσκησης της δραστηριότητάς τους σε διαφορετικό φυσικό ή νομικό πρόσωπο από εκείνο που τα σύστησε θα οδηγήσει σε περαιτέρω αύξηση των φαινομένων της «μαύρης» αγοράς εργασίας και σε αύξηση των παράτυπων κυκλωμάτων εκμετάλλευσης και εξαπάτησης των απεγνωσμένων πλέον ανέργων. Την τροπολογία θα την καταψηφίσουμε.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Τον λόγο έχει ο κ. Οδυσσέας Κωνσταντινόπουλος από τη Δημοκρατική Συμπαράταξη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, όπως καταλαβαίνετε, έχουμε και άλλη συνεδρίαση πάνω του Υπουργείου σας. Έχουμε τους φορείς για το άλλο νομοσχέδιο και την ίδια ώρα είμαστε κι εδώ ως εισηγητές.

Όμως, για να είμαστε πολύ ξεκάθαροι για τη θέση μας, εμείς τα θετικά που αφορούν το νομοσχέδιο τα είπαμε. Θα τα ψηφίσουμε στα άρθρα.

Δυστυχώς, ο Υπουργός δεν δέχθηκε να υπάρξει για το θέμα των πετρελαιοειδών μια αλλαγή εντός του άρθρου, στην οποία να μην υπάρχει καμμία υπόνοια από κανέναν ότι είναι υποχρεωτική για όλους, ανεξαρτήτως του ποιος θα το επωμιστεί το κόστος.

Βεβαίως, ο κύριος Υπουργός δεν μιλάει για τις δημόσιες συμβάσεις. Το ποσό των δημοσίων συμβάσεων που φαίνεται μέσα, είναι συμβάσεις του προσφυγικού, τις οποίες ο κύριος Υπουργός τώρα έρχεται να καλύψει. Μιλάμε για εκατοντάδες συμβάσεις.

Δεν είναι τυχαίο ότι πολλά κόμματα, κόμματα των άκρων, πολλές φορές όταν μιλάμε για λαθρεμπόριο ή για οτιδήποτε, μιλάνε για επιχειρηματίες και είναι μπροστά σ’ όλη αυτήν τη διαδικασία, αλλά όταν μιλάμε για λαθρεμπόριο καυσίμων δεν μιλάνε. Στο λαθρεμπόριο καυσίμων δεν μιλάει κανένας.

Γυρίζω ξανά στις συμβάσεις, όπου δεν μας φέρατε να μας πείτε, κύριε Υπουργέ, ότι οι συμβάσεις είναι δύο και κάναμε λάθος που δεν τις αναρτήσαμε, γιατί ξέρω ότι είναι δεκάδες. Δεν είχατε ως καθηγητής, ως νέος Υπουργός δύο ημερών, το θάρρος να πείτε ότι «αυτές οι συμβάσεις είναι πέντε-δέκα, αυτές είναι, τις καταθέτω στη Βουλή». Δυστυχώς, καλύπτετε όλες τις ανομίες και τους φίλους της Κυβέρνησης. Φέρουν πια και την προσωπική σας σφραγίδα, αφού δεν καταθέσατε τις συμβάσεις αυτές.

Επειδή κουνάτε το κεφάλι και λέτε «ναι», εμείς, κύριε Υπουργέ, επειδή αυτά χαρακτηρίζουν το νομοσχέδιο, θα το καταψηφίσουμε.

Από εκεί και πέρα, θα αναφερθώ στα άρθρα, στα θετικά άρθρα, τα οποία δεν αφορούν την αξιολόγηση τα άρθρα για το λαθρεμπόριο και τα άρθρα για να καλύψουν οι συμβάσεις. Δεν τα ζητάνε οι θεσμοί. Δεν ζητάνε, δηλαδή, οι θεσμοί να μην ξέρει το ελληνικό Κοινοβούλιο ποιες είναι οι συμβάσεις και πόσες και για ποια θέματα. Σας το ζητάμε τρεις μέρες. Εφόσον ισχύουν αυτά, δεν θα ψηφίσουμε.

Θα καταψηφίσουμε το νομοσχέδιο και όσον αφορά τα άρθρα, τα οποία κι εμείς είπαμε ότι είναι θετικά, θα τα υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντινόπουλο.

Ο κ. Εμμανουήλ Συντυχάκης, ειδικός αγορητής του Κομμουνιστικού Κόμματος Ελλάδας, έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ο κ. Αποστόλου, ο Υπουργός Αγροτικής Ανάπτυξης, έθεσε ορισμένα ζητήματα για τα άρθρα που αφορούν το Υπουργείο Αγροτικής Ανάπτυξης, λέγοντας τη μισή αλήθεια. Και όποιος λέει τη μισή αλήθεια, προφανώς δεν λέει την αλήθεια.

Δεν πρέπει να ξεχνάει ο κ. Αποστόλου -και η Κυβέρνηση, βέβαια, το γνωρίζει- ότι και τα συγκεκριμένα άρθρα, τα άρθρα 17, 26, 27 και 28, που αφορούν το Υπουργείο Αγροτικής Ανάπτυξης, είναι συστάσεις της εργαλειοθήκης 3 του ΟΟΣΑ και ειδικά το άρθρο 17, όπου τροποποιείται υπουργική απόφαση, που εναρμόνιζε ευρωπαϊκή οδηγία σχετικά με τους κανόνες εμπορίας. Αυτή η ευρωπαϊκή οδηγία έλεγε για συμφωνία παραγωγού-εμπόρου για την αποτίμηση της αξίας των αγροτικών προϊόντων προς παράδοση στη ράμπα πριν τη συσκευασία-τυποποίηση και προέβλεπε και πρόστιμα για τη μη τήρηση συμφωνητικού για την τιμή του προϊόντος. Οι αγρότες τα ξέρουν αυτά.

Τώρα, λοιπόν, με το συγκεκριμένο άρθρο απλοποιούνται όλα και το μόνο στο οποίο αναφέρεται είναι ο χρόνος της συμφωνίας για την αξία του αγροτικού προϊόντος πριν ή μετά τη διαλογή.

Επίσης, τροποποιούνται και άλλα άρθρα της ίδιας υπουργικής απόφασης, που είναι επουσιώδη, που αφορούν την υποχρέωση εμπόρου πωλητή να αναγράφει την αρχική και τελική τιμή ανά μία συσκευασία.

Καταργεί το προβλεπόμενο πρόστιμο των 1000 ευρώ για παραβάσεις και τελικά το πρόβλημα για τον παραγωγό παραμένει, δηλαδή ότι δίνει την παραγωγή και μένει απλήρωτος για μήνες. Αυτό δεν το αντιμετωπίζει.

Στο άρθρο 26, παρ’ όλο που συμφωνούμε σε σχέση με την κατάργηση προϋποθέσεων που αφορούν τις άδειες μελισσοκόμων, φορτηγών ιδιωτικής χρήσης μέχρι οκτώ τόνων, λόγω πολύ χαμηλών εισοδημάτων των μελισσοκόμων, καταργεί κοινή υπουργική απόφαση που αφορά την παραγωγή, εμπορία, έγκριση κυκλοφορίας βιοκτόνων σκευασμάτων, η οποία προέβλεπε ελέγχους, σφράγισμα επιχειρήσεων, υψηλά παράβολα και τσουχτερά πρόστιμα από 1.000 ευρώ έως και 50.000 ευρώ για τη μη τήρηση των κανόνων και για νοθείες.

Επίσης, καταργεί άλλα προεδρικά διατάγματα, άλλες υπουργικές αποφάσεις για τον έλεγχο κυκλοφορίας των γεωργικών φαρμάκων.

Το άρθρο 27 καταργεί άρθρα του ν.3955, που αναφέρεται στα απαραίτητα δικαιολογητικά ένταξης στο Ενιαίο Μητρώο Εμπόρων Νωπών Οπωρολαχανικών, επιβολή διοικητικών κυρώσεων, οριστική διαγραφή από το μητρώο όσων παραβαίνουν τον νόμο, κατάπτωση εγγυητικής επιστολής μετά από καταγγελία παραγωγού για τη μη πληρωμή του με βάση τα συμφωνηθέντα, δηλαδή σε σχέση με τις τιμές και τις ημερομηνίες πληρωμής. Δηλαδή, νομιμοποιεί την κατάσταση που υπάρχει, όπου οι έμποροι πληρώνουν όποτε θέλουν, όσο θέλουν και ό,τι τιμή θέλουν.

Στο άρθρο 28, επίσης ο κ. Αποστόλου και η Κυβέρνηση δεν λένε την αλήθεια, διότι τροποποιούν τον ν.4152 που μιλούσε για υποχρέωση των εταιρειών παραγωγής και εμπορίας λιπασμάτων να έχουν σε πλήρη απασχόληση υπεύθυνο επιστήμονα. Και όχι μόνο αυτό. Ενώ ο νόμος προέβλεπε για τις πολύ μικρές και μικρές επιχειρήσεις την μερική απασχόληση, τώρα προβλέπει σύμβαση εξαρτημένης εργασίας, άρα ελαστικές μορφές απασχόλησης για τους εργαζομένους. Αυτό είναι το πρώτο.

Το δεύτερο ζήτημα αφορά τον κ. Παπαδημητρίου, τον Υπουργό Οικονομίας, σε σχέση με ένα έργο ενταγμένο στο ΕΣΠΑ και συγκεκριμένα το «Καπετανάκειο Σχολείο» του Ηρακλείου Κρήτης. Έγινε αναφορά εδώ στην Ολομέλεια και σε άλλες συνεδριάσεις, το ξέρει και ο κ. Σπίρτζης, ο οποίος απουσιάζει τώρα. Μάλιστα, το ΚΚΕ είχε καταθέσει σχετική ερώτηση γι’ αυτό το σχολείο, του οποίου καθυστερεί η ολοκλήρωση εδώ και οκτώ χρόνια.

Ο κ. Σπίρτζης, λοιπόν, είπε ότι δεν είναι δική του αρμοδιότητα, γι’ αυτό ανέβαλε και την επίκαιρη ερώτηση –δηλώνει αναρμοδιότητα- και ότι είναι θέμα του Υπουργείου Οικονομικών, δηλαδή δικό σας θέμα. Το ένα Υπουργείο, λοιπόν, πετάει το μπαλάκι στο άλλο και με τη σειρά τους οι ίδιοι το πετάνε στους δήμους και στην Περιφέρεια.

Και ενώ ο κ. Σπίρτζης είπε προχθές ότι είναι θέμα συνεννόησης και λάθους μεταξύ των δύο Υπουργείων και θα επιλυθεί, ο Δήμος Ηρακλείου που έχει την ευθύνη, έχει συντάξει μελέτες και η διαχειριστική αρχή της Περιφέρειας τα επιστρέφει.

Αποφασίστε, λοιπόν, τι θα γίνει, εκτός εάν παίζονται άλλα παιχνίδια. Και ποια είναι αυτά τα συγκεκριμένα παιχνίδια; Μήπως δεν έχουν οριστεί ακόμη τα νέα πρότυπα τεύχη δημοπράτησης γιατί ακόμα δεν έχουν καθορισθεί και οι όροι δημοπράτησης, δηλαδή είναι κόντρες και παιχνίδια μεταξύ κατασκευαστικών ομίλων και προσπαθείτε να πετάξετε το μπαλάκι στους δήμους και στην Περιφέρεια και τελικά την πληρώνουν οι μαθητές, οι καθηγητές και οι γονείς του σχολείου;

Βέβαια, αυτό το θέμα δεν αφορά μόνο την κατασκευή ενός σχολείου. Έχουν ακυρωθεί πάρα πολλά έργα ΕΣΠΑ –τριάντα ξέρω για τον Δήμο Ηρακλείου, κατά δεκάδες πολλά άλλα έργα σε όλη την Ελλάδα- και είναι αποτέλεσμα ακριβώς της ασυνεννοησίας, λέτε εσείς, αλλά στην πραγματικότητα αποτέλεσμα αυτής της σύγκρουσης συμφερόντων των τμημάτων του εγχώριου μεγάλου κεφαλαίου κατασκευαστικών ομίλων.

Αυτό, άλλωστε, φάνηκε από όλη τη συζήτηση εδώ, ότι οι όποιες διαφωνίες, είτε στην καταψήφιση είτε στην επιφύλαξη για το συγκεκριμένο νομοσχέδιο, δεν έχουν να κάνουν με την ουσία της απελευθέρωσης της εργαλειοθήκης του ΟΟΣΑ, όπου πίνετε νερό στο όνομα της ανταγωνιστικότητας και της επιχειρηματικότητας, αλλά αντανακλά σύγκρουση τμημάτων του εγχώριου κεφαλαίου που εκφράζεται και στην ψηφοφορία εδώ μέσα για το συγκεκριμένο νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Συντυχάκη, ειδικό αγορητή του ΚΚΕ.

Τον λόγο έχει ο κ. Γεώργιος Αμυράς, ειδικός αγορητής από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητήσαμε όσο ήταν δυνατόν διεξοδικά μέσα σε μια μέρα για τον τρόπο που οι υπό ίδρυση επιχειρήσεις θα διευκολυνθούν…

Ξέρετε κάτι; Σας εξηγώ για ποιον λόγο κομπιάζω. Είμαι σε τέσσερις επιτροπές και στην Ολομέλεια. Η Επιτροπή Παραγωγής και Εμπορίου αυτή τη στιγμή συνεδριάζει για άλλο θέμα -ακρόαση φορέων για την οικονομική δραστηριότητα- με τη διαδικασία του κατεπείγοντος. Το δικό σας νομοσχέδιο είναι με τη διαδικασία του επείγοντος. Αν αυτό είναι καλή νομοθέτηση, τότε τι να πούμε;

Λέω, λοιπόν, ότι με το παρόν σχέδιο νόμου κάνετε ένα καλό και μαζί σέρνετε και δύο άσχημα. Το καλό ποιο είναι; Ότι επιτέλους ανοίγετε τα μάτια σας κυρίως προς τους συντρόφους σας του ΣΥΡΙΖΑ και τους λέτε ότι «η εργαλειοθήκη του ΟΟΣΑ, που τόσα χρόνια την πετροβολούσαμε, όχι απλώς είναι καλή, αλλά σχεδόν αμάσητα την ενσωματώνουμε στην εθνική πολιτική». Εκατό ρυθμίσεις από τις προτεινόμενες διακόσιες πενήντα έξι του ΟΟΣΑ ενσωματώνονται από την Κυβέρνηση στη νομοθετική διαδικασία.

Ποιο είναι το καλό; Ότι επιτέλους «σπάτε» κάποια ταμπού -αν και δεν βγήκατε να το βροντοφωνάξετε- που ταλανίζουν αδίκως την ελληνική κοινωνία. Ναι, πρέπει ένας νέος άνθρωπος, ένας νέος επιστήμονας, ή ένας νέος επιχειρηματίας να μπορεί να ανοίξει ένα φυσικοθεραπευτήριο, όπως σας είπα εγώ, στα Πετράλωνα στο πατρικό του διαμέρισμα, ναι, να μπορεί να κάνει μεταφορές με το φορτηγό του πατέρα του.

**ΑΝΔΡΕΑΣ ΛΟΒΕΡΔΟΣ:** Δεν λέει αυτό.

**ΓΕΩΡΓΙΟΣ ΑΜΥΡΑΣ:** Το ξέρω, αλλά τι κάνετε τώρα εδώ εσείς; Τι μας λέτε; Τα δύο στραβά και άσχημα: Μας λέτε ότι θα κάνουμε ένα γιγαντιαίο βήμα προς τα πίσω με το να μην αναρτώνται πλέον οι απευθείας αναθέσεις, οι απευθείας δημόσιες συμβάσεις στο ηλεκτρονικό μητρώο των δημοσίων συμβάσεων.

Και πείτε μου εσείς ως καθηγητής -ήσασταν στην Αμερική σε κάποιο κολλέγιο, αν δεν κάνω λάθος, ή πανεπιστήμιο καθηγητής- εσείς τι θα διδάσκατε τους φοιτητές σας, τους σπουδαστές σας; Ότι ένα ευνομούμενο κράτος ή μια ευνομούμενη επιχείρηση θα πρέπει να υποκρύπτει από τους πολίτες –η Κυβέρνηση και το κράτος- ή από τους μετόχους –η επιχείρηση- τις απευθείας αναθέσεις; Πού είναι ο νομοθετικός έλεγχος μετά εντός της Αιθούσης; Πάει περίπατο. Αυτό είναι το ένα στραβό, λοιπόν, που είναι το άρθρο 23 και βεβαίως, θα το καταψηφίσουμε.

Και το δεύτερο είναι το άρθρο 15. Γιατί όχι υποχρεωτικά GPS στα βυτιοφόρα, σε όλη την αλυσίδα διακίνησης και μεταφοράς του καυσίμου; Έτσι θα αντιμετωπίσετε το λαθραίο καύσιμο, που εσείς οι ίδιοι –εννοώ η Κυβέρνηση- μας έχετε πει ότι φθάνουν τα διαφυγόντα έσοδα για το ελληνικό κράτος περίπου τα 5 δισεκατομμύρια ευρώ τον χρόνο;

Και είπατε πριν ότι εσείς είστε υπεύθυνος και θα κάνετε τα πάντα για επενδύσεις στη χώρα. Αν ο σεΐχης –δεν ξέρω ποιου- του Άμπου Ντάμπι θελήσει να κάνει ένα διυλιστήριο στην Ελλάδα, δεν θα σας ρωτήσει «πες μου, κύριε Υπουργέ, λαθραία καύσιμα διακινούνται σε αυτή τη χώρα; Να έρθω να κάνω την επένδυση;»; Τι θα του πείτε; Θα του πείτε «δεν είναι δική μου αρμοδιότητα»; Ή θα του πείτε «μη στενοχωριέσαι, είπαμε στους φορτηγατζήδες, είπαμε στις μαούνες, είπαμε στα διυλιστήρια προαιρετικά το GPS, ώστε αν το καύσιμο από ελεύθερο τελικά βαφτίζεται λαθραίο, τι να κάνουμε; Αυτά έχει η ζωή!».

Δεν τα έχει η ζωή, τα έχει η κακή νομοθέτηση και οι ιδεοληψίες που ακόμα ως Κυβέρνηση κουβαλάτε.

Εμείς, λοιπόν, θα υπερψηφίσουμε το σχέδιο νόμου πλην των άρθρων που σας ανέφερα με την ευχή, επιτέλους, αυτή η Κυβέρνηση να πάψει να είναι ανεδαφική και σε αυτά που λέει και σε αυτά που κάνει και για μια φορά στα δύο χρόνια ιστορίας της να αφουγκραστεί την πραγματική ανάγκη της αληθινής οικονομίας και κοινωνίας.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς, κύριε Αμυρά.

Τον λόγο έχει ο κ. Λαζαρίδης από τους Ανεξάρτητους Έλληνες.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε. Δυο λόγια θα ήθελα να πω.

Οι Ανεξάρτητοι Έλληνες το στηρίζουμε το νομοσχέδιο, γιατί επιτέλους έρχεται αυτό το πλαίσιο το οποίο εκσυγχρονίζει και απλοποιεί τις διαδικασίες ίδρυσης των επιχειρήσεων. Για το αν είναι στη σωστή κατεύθυνση αυτό το νομοσχέδιο, την απάντηση μας την έδωσαν χθες οι ίδιοι οι εκπρόσωποι των φορέων, οι οποίοι όλοι ήταν θετικοί απέναντι στο νομοσχέδιο.

Και εάν, εν πάση περιπτώσει, τα πράγματα λειτουργούσαν καλά με το προηγούμενο καθεστώς, γιατί υπήρχε όλο αυτό το πρόβλημα στον περίγυρο, δηλαδή στον επιχειρηματικό περίγυρο και τα λοιπά; Γιατί, η πολυνομία ήταν άγνωστη λέξη; Για αυτό δεν έλεγαν όλοι;

Εγώ, ως μηχανικός, που δραστηριοποιούμουν και ήμουν διαρκώς σε άμεση επαφή, διαρκώς, με δημόσιες υπηρεσίες κλπ., θεωρώ ότι το μεγαλύτερο πρόβλημα, η μεγαλύτερη παθογένεια, ήταν η πολυνομία. Το νομοσχέδιο τη μνημονεύει μάλιστα εδώ και την αντιμετωπίζει. Επομένως, στηρίζουμε το νομοσχέδιο και στο σύνολό του και επί της αρχής.

Κλείνοντας, θα ήθελα να αναφερθώ και στο άρθρο 25, το οποίο εμνημόνευσα και εχθές. Ζήτησα από τον κ. Υπουργό να συμπεριλάβει σε αυτό και τους απολυμένους της ΕΛΒΟ, αλλά και αυτούς που βγήκαν στη σύνταξη το 2010. Άλλη μια αμαρτία που μας έρχεται από το παρελθόν! Το 2010 δεν κυβερνούσε ο ΣΥΡΙΖΑ και οι Ανεξάρτητοι Έλληνες. Και φαντασθείτε ότι έχουν περάσει τόσα χρόνια, κυβερνούσαν από το 2010. Μέχρι να φύγουν από την κυβέρνηση πέρασαν πέντε χρόνια και δεν φρόντισαν να αποκατασταθεί αυτή η αδικία.

Εγώ τώρα ζητώ να συμπεριληφθούν αυτοί οι άνθρωποι προκειμένου να αποκατασταθεί η αδικία, η οποία όπως είπα έρχεται από το παρελθόν. Το αίτημά μου το στήριξαν και άλλοι συνάδελφοι, και ο Αλέξανδρος Τριανταφυλλίδης, ο οποίος το ζήτησε από τον ΣΥΡΙΖΑ, και το Ποτάμι το ζήτησε και η Ένωση Κεντρώων, όλοι οι συνάδελφοι, κανένας, όμως, από τους συναδέλφους από τη Νέα Δημοκρατία και το ΠΑΣΟΚ δεν αναφέρθηκε σε αυτό. Εδώ κλείνω.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς τον κ. Λαζαρίδη, ειδικό αγορητή των Ανεξαρτήτων Ελλήνων.

Από τους Κοινοβουλευτικούς Εκπροσώπους τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Σχετικά με κάποια πράγματα που ακούστηκαν από τους εισηγητές και ειδικούς αγορητές θέλω απλώς μισό λεπτό για να ξεκαθαρίσω τρία ζητήματα.

Όσον αφορά την τροπολογία που κατέθεσε το Υπουργείο Εργασίας και αυτό που ζήτησε η Νέα Δημοκρατία και το Ποτάμι όσον αφορά τους περιορισμούς, λέμε το εξής: Οι περιορισμοί για τον εκδοχέα δεν χρειάζεται να επαναληφθούν, καθώς υπάρχουν στο άρθρο 104 παράγραφος 1 του ν.4052/2012. Άρα θα αποτελούσε πλεονασμό μία επαναδιατύπωση.

Δεύτερον, όσον αφορά το ζήτημα με την υποχρεωτικότητα της χρήσης πληροφορικών συστημάτων γεωγραφικού εντοπισμού θέσης, του GPS, σχετικά με τα βυτιοφόρα, να σημειώσω ότι δεν αλλάζει η διάταξη που υπήρχε. Παραμένει υποχρεωτική η εφαρμογή και η χρήση των GPS για τα βυτιοφόρα. Αυτό που αλλάζει –και το ξανατονίζω για να ακουστεί άλλη μια φορά- είναι το ποιος υποχρεούται να επωμιστεί το κόστος της εγκατάστασης αυτού του συστήματος. Μάλλον κάποιοι κωφεύουν και προσπαθούν να μας χρεώσουν κηλίδες που δεν υπάρχουν.

Το τρίτο και τελευταίο ζήτημα αφορά το ζήτημα με τις δημόσιες συμβάσεις. Το ξαναλέω: Το θέμα για το σύστημα με τις απευθείας αναθέσεις, κύριε Αμυρά, εσείς νομίζω ότι το σηκώσατε πολύ ψηλά. Μέχρι τον Αύγουστο ήταν ο νόμιμος τρόπος που γινόταν η ανάθεση των δημοσίων έργων ή ακόμα και άλλες συμβάσεις απευθείας σε κολλητούς είτε αυτό αφορούσε την κεντρική εξουσία, είτε την Τοπική Αυτοδιοίκηση, είτε αφορούσε χίλια δυο άλλα μέρη. Αυτό άλλαξε το καλοκαίρι και ο νόμος έλεγε ότι υπάρχει το μητρώο και, αν κάποιος πάρει με απευθείας ανάθεση έργο από κάποιον φορέα, για έναν χρόνο δεν μπορεί να ξαναπάρει από αυτόν τον φορέα. Αυτό το νομοθετήσαμε εμείς.

Δεν μπορεί, λοιπόν, να μας λέτε ότι εμείς είμαστε αυτοί που συνεχίζουμε τις απευθείας αναθέσεις. Αυτό που κάνουμε είναι στο μεσοδιάστημα της εφαρμογής του νέου νόμου, που ψηφίστηκε τον Αύγουστο και μέχρι να τεθεί πλήρως σε λειτουργία το πληροφορικό σύστημα, για να μπορέσει να ανέβει η προσφορά –να το πω έτσι, για να το κάνουμε λιανά στον κόσμο- και να δούμε ποιος την παίρνει και ποιος δεν την παίρνει και ποιος βγαίνει από το σύστημα, να λύσουμε κάποια προβλήματα. Αυτό εξυπηρετεί αν ρωτήσετε ακόμα και μικρούς δήμους της περιφέρειας, όπως είναι στη δική μου περιοχή ο Δήμος Φιλιατών ή ο Δήμος Σουλίου, που δεν μπορούν να χρησιμοποιήσουν την απευθείας ανάθεση για κάποια πολύ μικρά έργα ή σε περίπτωση πλημμυρών κλπ..

Αυτό θα λυθεί γιατί είμαστε αποφασισμένοι να προχωρήσουμε στο ζήτημα της «ΔΙΑΥΓΕΙΑΣ», εν πάση περιπτώσει, και της ανάρτησης στο διαδίκτυο και του σπασίματος του καθεστώτος των απευθείας αναθέσεων. Ωστόσο δεν μπορούμε να κλείσουμε τα μάτια και σε υπαρκτά προβλήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο του ΣΥΡΙΖΑ, κ. Μάριο Κάτση.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Κωνσταντίνος Τζαβάρας, για πέντε λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Άκουσα προ ολίγου τον Υπουργό απευθυνόμενο στη Βουλή να λέει ότι δεν δέχεται μαθήματα ηθικής από κανέναν. Δικαίωμά σας, κύριε Υπουργέ. Είναι δικαίωμά σας να μην δέχεστε μαθήματα ηθικής. Οφείλετε, όμως, να γνωρίζετε ότι οποιοσδήποτε σε μια δικαιοκρατούμενη πολιτεία ασκεί δημοκρατικά αξιώματα και υπέχει υποχρέωση λογοδοσίας, οφείλει με τη δράση του, με τη συμπεριφορά του, με τους λόγους του να δίνει μαθήματα λογικής και ηθικής.

Και βέβαια, είμαστε υποχρεωμένοι όλοι, γιατί κρινόμαστε, να ικανοποιούμε αυτό που ο Καντ έχει ονομάσει κατηγορική προσταγή. Θα πρέπει όλοι να φροντίζουμε, ώστε η συμπεριφορά μας να είναι τέτοια, ώστε να υπακούει σε έναν γενικό κανόνα κοινής αποδοχής.

Εμείς, λοιπόν, από εσάς σήμερα περιμέναμε να μας δώσετε μαθήματα ηθικής και το περιμένουμε ακόμα. Γιατί αφού έρχεσθε στη Βουλή, εδώ που ασκείται η λαϊκή κυριαρχία και απευθυνόμενος στους Βουλευτές λέτε ότι δεν δέχεσθε μαθήματα ηθικής, δεν μπορείτε, όμως, να απαλλαγείτε και από την υποχρέωση να δίνετε μαθήματα ηθικής σε μας.

Αυτά, λοιπόν, στην περίπτωση για την οποία μιλάμε, έχουν από όλον τον διάλογο ο οποίος έχει προηγηθεί, συγκεντρωθεί κυριολεκτικά σε δύο σημεία. Το πρώτο σημείο είναι η δημοσίευση όλων των κατ’ ανάθεση συναφθεισών συμβάσεων του δημοσίου για εκτέλεση δημοσίων έργων, για προμήθεια αγαθών και για παροχή υπηρεσιών, τις οποίες στο άρθρο 23 ουσιαστικά τις αποκρύπτετε από τα μάτια του λαού, δηλαδή τις αποκλείετε από το σύστημα της «Διαφάνειας» που αποτελεί τον βασικό παράγοντα της δημόσιας ηθικής. Γιατί όσον αφορά τη «Διαφάνεια», τουλάχιστον εξ Ηνωμένων Πολιτειών ερχόμενος, ξέρετε καλύτερα από εμένα ότι εκεί διαμορφώθηκε το σύστημα της ανοικτής διακυβέρνησης ή όπως καλύτερα το λέτε, το OPG.

Εδώ, λοιπόν, τίθεται ένα τεράστιο ζήτημα, γιατί και ο συνάδελφός μου εδώ ο εκλεκτός προηγουμένως παρέλειψε να πει –ενδεχομένως να το αγνοεί, εμείς θα του το θυμίσουμε- ότι σύστημα διαφάνειας στις συμβάσεις που καταρτίζονται κατ’ αυτόν τον τρόπο με ανάθεση στην Ελλάδα ισχύει από το 2010, με σειρά νομοθετημάτων. Πράγματι, όμως, αυτό που έγινε με το ν.4412, ο οποίος ενσωμάτωσε στο δίκαιο το εσωτερικό τις δύο ευρωπαϊκές οδηγίες, την 24 και την 25, αν δεν απατώμαι, του 2014, είναι να δημιουργήσει ένα κεντρικό ηλεκτρονικό μητρώο δημοσίων συμβάσεων. Και σε αυτό ακριβώς έχει υποχρέωση η Κυβέρνηση να δημοσιεύει, να αναρτά και τις συγκεκριμένες.

Πλην, όμως, ενώ για να λειτουργήσει για τις συγκεκριμένες συμβάσεις αυτό το μητρώο, θα έπρεπε να έχει εκδοθεί κοινή υπουργική απόφαση, έρχεσθε σήμερα εδώ στη Βουλή και λέτε, δεν υπάρχει καμμία κύρωση, γιατί δεν έχουν δημοσιευτεί αυτές οι συμβάσεις, γιατί υπάρχει κενό νόμου.

Κενό νόμου δεν υπάρχει κατά κυριολεξία, γιατί απλώς ολιγώρησε η Κυβέρνηση να εκδώσει την κοινή υπουργική απόφαση. Είναι, λοιπόν, ένα γεγονός αυτό. Δεν μπορούμε να το αποσείσουμε. Τα γινόμενα ουκ απογίγνονται.

Αυτό, όμως, που μπορείτε να κάνετε για να μας διδάξετε ηθική, είναι να δώσετε στη δημοσιότητα, κατά τον τρόπο που εδημοσιεύοντο από τους παλαιοκομματικούς, όπως μας είπατε. Κάνατε μια διάκριση μεταξύ νεοκομματικών, τους οποίους προφανώς τους εκπροσωπείτε εσείς, η αφεντιά σας, και παλαιοκομματικών.

Εμείς, λοιπόν, οι παλαιοκομματικοί από το 2010 και μετά αυτές τις συμβάσεις τις δημοσιεύαμε. Κάντε κι εσείς το ίδιο.

**ΜΑΡΙΟΣ ΚΑΤΣΗΣ:** Όλες είναι στη «ΔΙΑΥΓΕΙΑ»!

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε σας παρακαλώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μη με διακόπτετε.

Και τώρα ένα δεύτερο ζήτημα. Σας έχουμε ζητήσει να διαλύσετε μια πλάνη, η οποία πράγματι καθ’ όλη τη διάρκεια του διαλόγου είναι κυρίαρχη. Έχετε υποχρέωση να το κάνετε. Δεν έχετε νομική υποχρέωση. Έχετε ηθική υποχρέωση. Και ποια είναι αυτή η υποχρέωση;

Έχετε υποχρέωση να μας πείτε ότι, πράγματι, εξακολουθείτε να είστε πολέμιος και εχθρός του λαθρεμπορίου των υγρών καυσίμων και ότι αυτή η Κυβέρνηση εξακολουθεί να δεσμεύεται για την υποχρεωτική λειτουργία του συστήματος γεωγραφικού εντοπισμού σε κάθε βυτιοφόρο. Κι επιτέλους, θα πρέπει κάποια στιγμή να αναλάβετε την ευθύνη της υλοποίησης αυτού του μέτρου. Αυτό ζητάμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Τζαβάρα. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Υπουργέ, άκουσα τη δευτερολογία σας. Είπατε ότι είστε ο Υπουργός των επενδύσεων, ότι θα δώσετε τον εαυτό σας και ότι θα προσπαθήσετε πάρα πολύ, ώστε να έχετε καλά αποτελέσματα.

Ξέρετε, έχω μια εμπειρία από τη Βουλή των Ελλήνων, όταν είμαι στην Αντιπολίτευση και έχω κάποιες αρμοδιότητες, να παρατηρώ τη δράση των Υπουργών που κάνουν τέτοιες δηλώσεις ή που βάζουν χρονοδιαγράμματα.

Λόγου χάρη, παρακολούθησα τον κ. Βίτσα στην αναφορά του για τα Ελληνικά Αμυντικά Συστήματα. Τον άκουσα υπομονετικά στον κοινοβουλευτικό έλεγχο. Μέχρι που έκλεισε κατ’ ουσίαν την εταιρεία, γιατί κατασχέθηκαν τα χρήματά της προχθές, και έφερε εδώ και ρύθμιση για να μεταταχθεί το προσωπικό της στο δημόσιο.

Παρακολούθησα τον κ. Μάρδα, οκτώ μηνών Αναπληρωτή Υπουργό στο Υπουργείο Οικονομικών, να γίνεται Υπουργός Εξωτερικών, να έρχεται πέρυσι τον Οκτώβριο εδώ και να βάζει προθεσμία έξι μηνών για να βελτιώσει το κλίμα των επενδύσεων και να λέει ότι θα κάνει, θα ράνει, στο πλαίσιο του διεθνούς οικονομικού πλαισίου. Ο κ. Μάρδας άλλαξε Υπουργείο. Και στο προκείμενο, σε εκείνο δηλαδή στο οποίο είχε τότε αναφερθεί, όχι μόνο έξι μήνες, αλλά έναν χρόνο αργότερα δεν έχει γίνει απολύτως τίποτα.

Εσείς τώρα αναλαμβάνετε την ευθύνη, όσο και αν μπορεί από πλευράς αρμοδιοτήτων να μην είστε ο αποκλειστικός αρμόδιος. Έχετε την ευθύνη όλων των επενδύσεων.

Το Ελληνικό, ας πούμε, που είναι η γιγαντιαία επένδυση και που αν δεν μας είχατε προκύψει, ως ΣΥΡΙΖΑ, θα είχαν ήδη ξεκινήσει οι εργασίες, καθυστέρησε περίπου έναν-ενάμιση χρόνο για να βελτιωθεί, όπως ισχυρίζεστε, η σχετική σύμβαση. Κι ενώ φθάσαμε στο σωτήριο έτος 2016 –Σεπτέμβριο ή Οκτώβριο, δεν θυμάμαι ακριβώς- να ψηφίζει η Βουλή την κύρωση της συμφωνίας και να την υπερψηφίζουμε, διαβάζουμε ότι υπάρχουν νέες καθυστερήσεις μηνών.

Με το δεδομένο ότι η μισή Κυβέρνηση δεν θέλει την επένδυση αυτή -και απορώ και γιατί- και με τα δεδομένα των πληροφοριών που καθημερινά έρχονται σε γνώση μας, από τον δημοσιογραφικό χώρο και όχι από κάποιες άλλες πηγές, ότι προκύπτουν και καινούργια θέματα που καθυστερούν την επένδυση, και με το επιπρόσθετο δεδομένο, που επιτρέψτε μου να το ξέρω καλά, ότι απαιτούνται προεδρικά διατάγματα –και μπορώ να σας πω από επιμελή Υπουργό και σύμφωνη Κυβέρνηση πόσους μήνες θέλουν και από μη επιμελή Υπουργό και διαφωνούντες Υπουργούς πόσους άλλους μήνες θέλουν– εδώ προκύπτει ότι η επένδυση αυτή θα φύγετε και δεν θα έχει ξεκινήσει.

Για τις καθυστερήσεις αυτές εσάς θα ρωτάμε και όχι τον Υπουργό Οικονομικών, τον κ. Τσακαλώτο. Από εδώ και πέρα το θέμα είναι δικό σας, ανεξαρτήτως πώς διαρρυθμίζονται οι εσωτερικές κυβερνητικές δραστηριότητες και αρμοδιότητες.

Και τέλος, για να κλείσω, σε ό,τι αφορά το σχέδιο νόμου, και ο κ. Κωνσταντινόπουλος και εγώ κάναμε πολλές αναφορές. Το καταψηφίζουμε επί της αρχής. Στο πολιτικό, όμως, κλίμα που περιβάλλει τις προσπάθειές σας, να συνεκτιμάτε πάντα ότι πρωτεύοντα ρόλο παίζει το θέμα της πολιτικής σταθερότητας, μια πολιτική σταθερότητα την οποία συντρίψατε τον Ιανουάριο και τον Δεκέμβριο του 2015, δύο φορές με αλλεπάλληλες εκλογές.

Χθες, ο κ. Τσακαλώτος, απευθυνόμενος και στον ελληνικό λαό, μίλησε για μέρες Ιουνίου 2015.

Αυτό ξέρετε τι σημαίνει, κύριε Υπουργέ; Το 2016 τελειώνει και μπαίνουμε στο 2017 και είναι γνωστό ότι το 2019 έχουμε περιφερειακές, δημοτικές και ευρωπαϊκές εκλογές και στις αρχές του 2020 έχουμε εκλογή για Πρόεδρο της Δημοκρατίας. Αν στα τέλη του 2016 ο Υπουργός των Οικονομικών, απευθυνόμενος στον ελληνικό λαό, του λέει ότι «ζούμε μέρες Ιουνίου 2015», αντιλαμβάνεστε τι μήνυμα στέλνει στους επενδυτές;

Καταλαβαίνετε αυτά που κάνετε; Έχετε συνειδητοποίησει τις συνέπειες του λόγου σας; Μέρες του Ιουνίου του 2015; Μέρες δημοψηφίσματος και capital controls; Τέτοιες μέρες ζούμε; Σύνθεση προβλημάτων που κάνουν τον Πρωθυπουργό να μιλάει μόνος του για εκλογές και οι Βουλευτές σας οι καημένοι στα μέσα ενημέρωσης να λένε τις επόμενες μέρες ότι όποιος μιλάει για εκλογές είναι ανεύθυνος, ενώ ο Πρωθυπουργός μίλησε πρώτος;

Λοιπόν, κοιτάξτε, δεν ξέρω πόσα απίδια πιάνει ο δικός σας σάκος των δεξιοτήτων να διαρρυθμίσετε τις αρμοδιότητές σας με τρόπο κατάλληλο και να υποτάξετε στις επιλογές σας τη γραφειοκρατία. Ξέρω, όμως, ότι το περιβάλλον που υπάρχει γύρω σας είναι το δυσμενέστερο για τις πολιτικές που θα οδηγούσαν σε επενδύσεις.

Κάντε θαύματα, κάντε ό,τι μπορείτε. Να ξέρετε, όμως, ότι πριν ανοιγοκλείσετε τα μάτια σας θα είναι Γενάρης του 2017. Πριν ανοιγοκλείσετε τα μάτια σας η Βουλή θα έχει κλείσει, θα έχουμε πάει σε διακοπές Χριστουγέννων, θα είναι Γενάρης του 2017 και θα έχετε τρεις μήνες στην καρέκλα αυτή. Αναλογιστείτε ποια είναι τα χρονικά σας περιθώρια και πείτε σε μια επόμενη εμφάνισή σας στη Βουλή τι είναι αυτό που σκοπεύετε να κάνετε.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λοβέρδο.

Κύριε Μεγαλομύστακα, ζητήσατε τον λόγο;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Δεν θα κουράσω. Άλλωστε, πρέπει να παραβρεθούμε και σε επιτροπή, που εξαιτίας του κακού προγραμματισμού σας συμπίπτει με την Ολομέλεια.

Θέλω να πω ότι, όπως είπαμε και στις επιτροπές και στην Ολομέλεια σήμερα, είμαστε θετικοί επί της αρχής για το νομοσχέδιο που μας φέρνετε, καθώς λύνει προβλήματα και επουλώνει πληγές που δημιουργήθηκαν εδώ και χρόνια, άσχετα με το ότι πιστεύουμε ότι θα έπρεπε να το έχετε φέρει από την πρώτη στιγμή που αναλάβατε Κυβέρνηση. Θα εκφράσουμε, όμως, κάποιες ενστάσεις και θα καταψηφίσουμε κάποια άρθρα στη συνέχεια.

Επίσης, θέλουμε να επιστήσουμε την προσοχή και να πούμε ότι θα είμαστε εδώ για να ελέγξουμε αν τηρήσετε το χρονοδιάγραμμα και αν οι «Υπηρεσίες Μιας Στάσης» ισχύσουν και αρχίσουν να λειτουργούν τελικά από τον Μάρτιο του 2017.

Θα σας αναφέρω ενδεικτικά κάποια άρθρα τα οποία δεν θα ψηφίσουμε, όπως είναι το άρθρο 15, που αφορά το περιβόητο GPS, καθώς δεν μας έπεισε η εξήγηση ότι έγινε μόνο για το κόστος. Αν δεν βρεθεί λύση, για παράδειγμα ο φορτηγατζής δεν θέλει να εγκαταστήσει ο ίδιος με δικά του έξοδα το GPS και η πετρελαϊκή το ίδιο, ποιος θα το εγκαταστήσει; Λέτε ότι με κοινή υπουργική απόφαση θα λυθεί το θέμα. Γιατί δεν το φέρνετε σήμερα, να μην υπάρχει απολύτως καμμία ένσταση;

Επίσης δεν θα υπερψηφίσουμε το άρθρο 22, το οποίο θα καταψηφίσουμε γιατί; Διότι εκφράζει την προχειρότητα με την οποία νομοθετείτε, δυστυχώς. Είστε ενάμιση, κοντά στα δύο χρόνια πλέον Κυβέρνηση και θα έπρεπε να μάθετε να το κάνετε. Έχει περάσει η περίοδος χάριτος.

Θα καταψηφίσουμε, επίσης και το άρθρο 23, το οποίο αφορά τις συμβάσεις, καθώς πιστεύουμε ότι όλα πρέπει να βγαίνουν στη διαφάνεια. Ακόμα και το μικρότερο ποσό πρέπει να ξέρει ο πολίτης πού διατίθεται. Είναι πάγια θέση μας να γίνουν όλα σωστά και να ξέρουμε πού πάει ακόμα και το τελευταίο σεντ και να μη βρισκόμαστε σε δυσάρεστη θέση.

Και άλλα προβλήματα υπάρχουν, τα οποία μπορεί να λυθούν με την ηλεκτρονική διακυβέρνηση, όπως να λέει Υπουργός ότι δεν ξέρουμε πού βρίσκονται οι δημόσιοι υπάλληλοι, ποιο αντικείμενο έχουν κ.λπ..

Δεν θέλω να κουράσω το Σώμα. Επί της αρχής, λοιπόν, λέμε «ναι» και θα τοποθετηθούμε στα άρθρα.

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία, κύριε Μεγαλομύστακα.

Νομίζω ότι δεν υπάρχει άλλος ομιλητής.

Κύριε Υπουργέ, δεν ξέρω αν θέλετε να πείτε κάτι ή να προχωρήσουμε στην ψηφοφορία.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Όχι, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις» και εισερχόμαστε στην ψήφισή τους.

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το σχέδιο νόμου του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21, όπως τροποποιήθηκε από τον κύριο Υπουργό;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 21 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 22, όπως τροποποιήθηκε από τον κύριο Υπουργό;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 22 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32, όπως τροποποιήθηκε από τον κύριο Υπουργό;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Παρών.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 32 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το άρθρο 33 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 778 και ειδικό 1 ως έχει;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η τροπολογία με γενικό αριθμό 778 και ειδικό 1 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΝΑΣΤΑΣΙΑ ΓΚΑΡΑ:** Ναι.

**ΧΡΗΣΤΟΣ ΣΤΑΪΚΟΥΡΑΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ναι.

**ΠΡΟΕΔΡΕΥΩΝ (Αναστάσιος Κουράκης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις» έγινε δεκτό, σε μόνη συζήτηση, επί της αρχής, των άρθρων, των τροπολογιών και του συνόλου κατά πλειοψηφία και έχει ως εξής:

(Να καταχωριστεί το κείμενο του νομοσχεδίου σελ. 329α)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες, καθώς και τρεις συνοδοί εκπαιδευτικοί από το 2o Λύκειο Ναυπάκτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Πρέπει, όμως, να σας πω ότι ήρθατε στο τέλος της διεξαγωγής της ψηφοφορίας. Έχουμε συζητήσει το νομοσχέδιο του Υπουργείου Οικονομίας και Ανάπτυξης και ψηφίσαμε ένα-ένα τα άρθρα του. Τώρα είμαστε στο τέλος.

Ελπίζω να έρθετε ξανά μια άλλη φορά και να έχετε την ευκαιρία να παρακολουθήσετε περισσότερο τη διαδικασία ψήφισης νομοσχεδίων. Θα θέλαμε να σας ξαναδούμε.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 16.55΄ λύεται η συνεδρίαση για αύριο, ημέρα Τετάρτη 30 Νοεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**